
Prolog 


Pentru Papa Celestin al IV-lea, audienţele din zilele de 
miercuri, la Vatican, erau de obicei evenimente pe care le 
aştepta cu bucurie - ocazii în care lua legătura cu enoriaşi 
din întreaga lume, într-o atmosferă relaxată, aproape 
festivă. În dimineaţa aceea se trezise devreme, se rugase 
în capela reşedinţei sale, Casa Sfânta Marta, şi luase un 
mic dejun neprotocolar alături de angajaţi, la cantină. Era 
timpul să se ocupe de ultimele pregătiri în vederea 
evenimentului. Îşi ridică privirile şi o văzu intrând pe 
secretara sa particulară împreună cu cardinalul-secretar 
de stat, amândoi întunecaţi la faţă. 

Celestin se scuză şi merse să vorbească cu ei la o masă 
liberă, într-un colţ. 

— Ce s-a întâmplat? întrebă el. Amândoi păreţi să fiţi 
purtătorii unor veşti neplăcute. 

Secretara lui particulară, Sora Elisabetta, aşeză pe 
masă, înaintea lui, un dosar. 

— Sfinţia Ta, suntem de părere că ar trebui să ţineţi o 
altă predică, în această dimineaţă. 

— Şi care ar fi motivul? 

— Este vorba despre numărul de participanţi, îi 
răspunse Cardinalul Da Silva. Este foarte mic. 

— Cât de mic? 

Sora Elisabetta se dusese lângă una dintre ferestrele 
Palatului Apostolic, care dădeau spre Piaţa Sfântul Petru, 
pentru a face câteva fotografii cu telefonul, pe care apoi i 
le arătă. 

Papa îşi puse ochelarii de citit. 

— O, Doamne, spuse el. Când le-ai făcut? 

— Acum cincisprezece minute. 

— Soarele străluceşte,  Sfinţia Ta, cerul e senin, 
temperatura e plăcută. Cu toate acestea, oamenii nu au 
venit, spuse Da Silva. 

Papa privi din nou fotografiile. Într-o zi ca aceea, piaţa 

ar fi trebuit să fie plină de oameni - turişti din zeci de ţări, 
credincioşi romano-catolici, pelerini, clerici din Italia şi 
Europa. În ziua aceea însă, piaţa era cel puţin pe jumătate 
goală, expunând vederii porţiuni mari de pavaj pietruit. 

Cu o lună în urmă, cu prilejul audienței papale, piaţa 
fusese ticsită, dar apoi, cu fiecare săptămână, numărul 
participanţilor scăzuse. Şi acum, asta. 

Celestin îşi aruncă ochii peste textul predicii. 

— Sunt sigur că nu ai scris-o în dimineaţa aceasta spuse 
el. 

— Am pregătit-o din timp, în caz că era nevoie, spuse 
Elisabetta. 

— Este cam dur, nu credeţi? Excomunicări? 

Da Silva dădu din cap cu un aer grav. 

— Sfinţia Ta, Curia! este de părere că a venit momentul 
să răspundem cu aceeaşi monedă, înainte ca situaţia să ne 
scape cu totul de sub control. Astăzi avem ocazia să 
răspundem cu o vigoare reînnoită. 

Celestin închise dosarul şi privi în gol. Era un bărbat 
corpolent şi pieptul lui lat se înălța şi cobora în ritmul 
respirației, odată cu crucea pectorală din argint. 

— Eu am provocat asta? întrebă el. Am forţat 
schimbarea? Am judecat greşit starea de spirit a 
credincioşilor? Nu am interpretat corect miracolele 
petrecute sub ochii mei? 

— Sfinţia Ta... spuse Elisabetta cu blândeţe. 

Ochii papei se umeziră în timp ce rostea: 

— Eu sunt responsabil pentru cea mai mare schismă din 
istoria Bisericii Catolice? 


1 Aparatul administrativ al Sfântului Scaun, care coordonează și 
realizează organizarea necesară Bisericii Catolice pentru corecta 
îndeplinire a misiunii sale. Este comparat în general cu un organism 
guvernamental (n. tr.). 

Capitolul 1 


Cimitirul Public Tugatog, 
Manila, Filipine 


Zilele de marţi erau rezervate orelor de practică 
medicală la cimitir. Pentru un străin, faptul că un echipaj 
medical mobil îşi alegea drept bază de operaţiuni un 
cimitir municipal putea părea ciudat dar pentru locuitorii 
cartierelor sărace ale oraşului Malabon din zona 
metropolitană Manila, Tugatog era o zonă oarecum sigură. 
Cel puţin pe timpul zilei. Noaptea, drogaţii săreau gardul 
şi îşi petreceau timpul injectându-se, fumând, prizând sau 
făcând trafic între cavourile din beton, care se înălţau ca 
nişte clădiri de apartamente. Ziua însă era linişte, şi cei 
bolnavi şi săraci se simțeau la adăpost printre cei morţi şi 
rudele îndoliate, paşnice. 

Unitatea mobilă Sănătate în Acţiune parcase în locul 
obişnuit, lângă poarta principală, pe strada Dr. Lascano. 
Echipajul modest, alcătuit din voluntari - doctori şi 
asistente purtând tricourile  albastru-deschis ale 
organizației - era la jumătatea celor şase ore de lucru 
când, la una dintre cozi veni rândul unei adolescente 
purtând ochelari cu lentile groase. Era însoţită de mama 
ei, ea însăşi atât de tânără, încât părea o fetişcană. Fetei i 
se ceru să ia loc pe un scaun din plastic aşezat la umbră, 
sub baldachinul rulotei medicale, şi aceasta se aşeză 
apatică, uşor aplecată, toropită de căldură. 

Asistenta - o filipineză de origine chineză - aruncă o 
privire către şirul lung de pacienţi în aşteptare, aşezaţi pe 
vine sau sprijiniți de cavouri. Nu avea timp de amabilităţi. 

— Cum te numeşti? 

Fata se mişca încet. 

— Haide, copilă, nu vezi câtă lume aşteaptă? 

— Maria Aquino. 

— Câţi ani ai? 

— Şaisprezece. 

— Care e problema? 

Maria întârzie din nou cu răspunsul aşa că mama ei 
vorbi pentru ea. 

— O doare stomacul. 

— De când? întrebă asistenta. 

— Două săptămâni, răspunse mama ei. A vomitat 
întruna. 

— Temperatură? Diaree? 

Maria clătină din cap. Părul ei arăta ca şi cum nu mai 
fusese spălat de mult. Tricoul îi era murdar. 

— Când vomită? 

— Mai ales dimineaţa, răspunse mama ei, dar şi mai 
târziu, uneori. 

— Eşti însărcinată? o întrebă asistenta privind-o în ochi. 

— Nu e însărcinată, răspunse mama fetei, indignată. 

— Am întrebat-o pe ea, îi spuse asistenta. 

Fata dădu un răspuns bizar. 

— Nu ştiu. 

Asistenta începea să-şi piardă răbdarea. 

— Ascultă, ai făcut sex cu cineva? 

Mama fetei deveni ofensivă. 

— Are doar şaisprezece ani! E o fată cuminte. Merge la 
şcoala parohială. Ce întrebare e asta? 

— Este întrebarea pe care o adresează un asistent 
medical unei fete care vomită dimineţile. Când ai avut 
ultimul ciclu? 

Fata ridică din umeri. 

— Când? 

— Nu dau atenţie. 

Asistenta se apropie de un raft de unde luă un pahar din 
plastic. 

— Maria, mergi în rulotă şi fă pipi în paharul acesta. 
Apoi mi-l aduci şi aştepţi acolo. Următorul pacient! 

Asistenta se ocupă cu repeziciune de încă trei pacienţi 
până îşi aminti de mostra de urină. Luă un beţişor de 
testare, precum cele care se vindeau la farmacie, pentru 
cei care şi le permiteau, şi îl introduse în pahar. Câteva 
secunde mai târziu le chemă pe Maria şi pe mama ei. 

— Ok, eşti însărcinată. 

— Nu se poate! exclamă mama ei supărată. 

— Vezi dunguliţa albastră? Înseamnă că e însărcinată. 
Acum îţi aminteşti dacă ai făcut sex, scumpo? Nu spusese 
„scumpo” pe un ton amabil. 

Fata clătină din cap, făcând-o pe asistentă să o imite. 

— Hai să te consulte un doctor. Iisuse Hristoase, nu voi 
reuşi să mă ocup de toată lumea! 

În rulotă, în dosul unui paravan, un doctor, tot filipinez 
de origine chineză, aruncă o privire peste notițele 
asistentei şi îi ceru Mariei să urce pe masa de consultaţie. 
După vreo două minute în care încercă să îşi dea seama 
dacă fata ştia cum apare o sarcină, renunţă şi potrivi 
suporturile pentru picioare. 

— Pentru ce sunt alea? întrebă Maria. 

— Imbracă halatul acesta şi dă-ţi jos chiloţii. Depărtezi 
picioarele şi le aşezi pe suporturi. În felul acesta, îţi pot 
examina organele reproducătoare. 

— Nu vreau. 

Mama ei îi spuse că era în regulă. Femeile erau nevoite 
să facă asta. 

Doctorul îşi puse mănuşile şi o lampă frontală. Trebui să- 
i desfacă picioarele aproape forţat. 

Privind pe sub halat, mormăi de câteva ori, apoi îşi 
înălţă capul. 

— İn regulă, poţi să te îmbraci. 

— Poftim? Asta e tot? Nu a fost o examinare 
corespunzătoare, se miră mama fetei. 

— Nu este necesară palparea manuală sau folosirea unui 
speculum?, spuse el. E virgină, himenul ei este intact. 
Orificiul acestuia este suficient de larg cât să permită 
eliminarea sângelui menstrual, dar himenul este intact. 

— Aşadar, nu este însărcinată? 

— Nu poate fi. Trebuie să fi fost un rezultat fals pozitiv. 
Mai putem face un test de sânge rapid. 

— Nu îmi plac acele, se smiorcăi copila. 


Instrument chirurgical cu care se lărgesc și se examinează, într-o 
oglindă, anumite cavităţi ale corpului uman. 

— Este doar o înţepătură, nu te speria. 

Cinci minute mai târziu, doctorul dădea perdeaua într-o 
parte, revenind însoţit de asistentă. Amândoi păreau 
bulversaţi. 

— Rezultatul este pozitiv, spuse doctorul. Eşti 
însărcinată în şase sau şapte săptămâni. 

Mama fetei sări ca arsă de pe scaun. 

— Dar aţi spus... 

— Ştiu ce am spus. Mă tem că sunt depăşit de situaţie. 
Vă dau o recomandare pentru Centrul Medical Jose Reyes, 
să o vadă un specialist. Trebuie să existe o explicaţie 
raţională. 

După ce mama şi fiica plecară, strângând în mâini 
recomandarea pentru spital, asistenta îl întrebă pe doctor 
ce credea că se întâmplă. 

Acesta îşi mărturisi stupoarea şi râse nervos. 

— Au trecut două mii de ani de la ultima Fecioară Maria. 


Poate că tu şi cu mine tocmai am asistat la un afurisit de 
miracol. 


18> 


Capitolul 2 
Demre, Turcia 


În miezul verii, pe coasta sudică a Turciei temperaturile 
creşteau ameninţător, dar serile aduceau cu ele briza 
Mării Egee şi promisiunea unui somn liniştit. Cal Donovan 
se lăsă răsfăţat de valurile de răcoare care pătrundeau 
prin ferestrele deschise, apoi îşi făcu un duş şi se îmbrăcă 
în singurele haine curate găsite în dulap: o pereche de 
pantaloni kaki şi o cămaşă. 

Intră în sufrageria apartamentului pe care îl împărțea cu 
colegul său, arheologul turc, Zemzem Bastuhan. Zemzem 
îşi ridică ochii din ecranul laptopului şi îl întrebă: 

— leşi? 

— Merg să beau ceva, Zem. Vrei să vii? 

— Nu pot. Trebuie să termin ce am de lucru. Distracţie 
plăcută! 

În aerul nopţii plutea miros de friptură şi condimente. 
Însă, Cal nu se îndreptă spre poalele dealului, către 
centrul oraşului şi barurile înţesate de turişti, ci o luă la 
deal, înspre locul săpăturilor. Dacă Zem l-ar fi surprins, 
acceptând să-l însoţească, i-ar fi stricat planurile, dar nu se 
înşelase crezând că acesta va refuza, dat fiind că era genul 
studios şi nici nu era mare băutor. Ceea ce, vorbind despre 
consumul de alcool, nu se putea spune despre Cal. De când 
sosise la situl arheologic, cu o lună în urmă, se învățase cu 
băutura locului, rachiul, fără să renunţe însă la licoarea lui 
obişnuită, votca. Desigur, indiferent de alegere, rezultatul 
era acelaşi: un strop de bucurie, un pic de uitare, urmate 
de o uşoară mahmureală în ziua următoare. 

Cal era tratat regeşte în locurile acelea. Fiind director 
asociat în cadrul excavaţiilor turco-americane pe şantierul 
de la Myra, aducea fonduri esenţiale din partea 
Universităţii Harvard şi a Fundaţiei Naţionale pentru 
Ştiinţă, în cadrul unui proiect care flata mândria naţională. 
Myra, un oraş din regiunea antică grecească a Liciei, 

fusese loc de pelerinaj pentru creştinii bizantini. Renumit 
deja pentru episcopul care locuise aici în secolul al 
patrulea, Sf. Nicolae, la fel de cunoscut ca Moş Crăciun, 
oraşul urma să capete o faimă şi mai mare datorită 
săpăturilor arheologice recente, care începuseră să 
dezvăluie un oraş creştin întins şi deosebit de bine 
conservat sub actualul oraş Demre. 

Profesorul Bastuhan de la Universitatea din Istanbul 
făcuse cea mai mare parte a descoperirilor de la Myra, 
dar, cum dispunea de fonduri limitate, îi ceruse lui Cal să i 
se alăture ca director-asociat. 

Cal profitase de ocazie. Avea dublă specializare, 
activând atât ca profesor de istorie a religiilor la 
Facultatea de Teologie de la Harvard, cât şi ca profesor de 
arheologie biblică în cadrul Departamentului de 
Antropologie al aceleiaşi universități. Trecuse ceva timp de 
când nu mai făcuse muncă de teren. Şantierul arheologic 
de la Myra îi dădea ocazia să îşi folosească din nou 
„mistria” şi le oferea studenţilor săi oportunitatea de a-şi 
petrece verile în Turcia, lucrând şi învățând. Singurul 
dezavantaj îl reprezenta faptul că proiectul îi scurtase 
obişnuitul stagiu de cercetare pe perioada verii, la Vatican. 

Chiar şi în serile întunecoase, o parte dintre locuitorii 
oraşului, aflaţi la plimbare, îşi ridicau pălăriile în faţa lui 
murmurând în trecere „domnule profesor.” În apropierea 
şantierului arheologic, doi studenţi de la Harvard se 
grăbiră să-l salute. 

— Lucraţi peste program? îi întrebă Cal. 

— Am rămas să terminăm de catalogat nişte articole, 
spuse unul din ei. 

Celălalt adăugă: 

— Mergem la Mavi pentru un pahar sau mai multe. 
Veniţi cu noi? 

— Poate mai târziu. Am ceva de făcut. 

— Geraldine e încă acolo. 

— Serios? 

Ştia că ea era încă acolo. 

Era franţuzoaică şi amândoi glumeau pe seama faptului 

că toate cuvintele folosite pentru ceea ce făceau ei - 
întâlnire, indiscreţie, aventură - erau de origine franceză. 
Geraldine Tison era o tânără profesoară de arheologie de 
la Sorbona, aflată pentru prima dată la Myra. În prima 
săptămână pe şantier, lucrase în baraca Quonset” 
amenajată ca birou. Într-o zi, privind întâmplător pe 
fereastră, îl văzuse pe Cal urcând pe o scară într-o zonă 
excavată din apropiere, pentru a inspecta ruinele unei 
capele din secolul al unsprezecelea, recent dezgropate. Pe 
peretele de lângă ea atârna un binoclu, iar Geraldine 
fusese tentată să arunce o privire mai atentă spre tânărul 
înalt, cu braţe musculoase şi păr negru ciufulit. Insă, 
gestul ei ar fi fost, fără îndoială, caraghios. 

— Cine e tipul? îşi întrebă colega turcoaică, arătând spre 
fereastră. 

— Acela este directorul-asociat american, profesorul 
Donovan, răspunse aceasta. 

— Mă aşteptam să fie mult mai vârstnic, comentase 
Geraldine. 

— Te interesează? 

— Poate că da... Poate că nu. 

În felul acesta, minţise doar pe jumătate. 

A doua oară îl întâlnise tot pe şantier. Geraldine 
părăsise baraca, îndreptându-se spre toaleta femeilor. 
Când trecu pe lângă el, îi adresă un zâmbet timid, 
echivalentul aruncării nadei într-un iaz. „Peştele” apucă 
zdravăn momeala: 

— Bună, eu sunt Cal Donovan, spusese el, întrerupând 
brusc ceea ce făcea. 

— Geraldine Tison. 

— De la Sorbona, spusese Cal. Bun venit la Myra! Mă 
pregăteam să te caut. Întotdeauna doresc să-i cunosc pe 
profesorii nou-veniţi. 

— După cum vezi, sunt aici, gângurise ea. 

— Poate ne vedem mai târziu, la un pahar, să discutăm 
progresele pe care le-am făcut în acest sezon, spuse el. Cei 


3 Structură semicilindrică din tablă galvanizată ondulată, folosită ca 
refugiu montan sau construcţie temporară pe șantiere. 

mai mulţi dintre noi merg de obicei la Barul lui Mavi, în 
oraş. 

— Mi-ar plăcea. 

Situl arheologic era situat la marginea oraşului, într-o 
livadă veche de măslini. Georadarele de mare adâncime 
arătaseră că oraşul străvechi Myra se întindea mult sub 
actualul oraş Demre, însă arheologilor nu li se permitea să 
sape decât în zonele nelocuite de la periferie, pe care le 
cumpărau de la localnici. Baraca Quonset era amplasată la 
doar câteva sute de metri de colibele acestora şi, în nopţile 
fără lună, lumina ce răzbătea pe fereastra barăcii era 
singura sursă de iluminat din zonă. Uşa nu era încuiată. 

Geraldine îşi ridică privirea de pe grămada de cioburi 
aflată pe birou. Era specializată în ceramica bizantină şi 
destul de  pricepută la asamblarea  mozaicurilor 
tridimensionale. Stăteau mărturie un tub de lipici şi un vas 
folosit de pelerini, reconstituit pe jumătate. 

— Ar trebui să încui uşa când rămâi singură, o mustră 
Cal. 

— Gareth şi Anil abia au plecat. 

— M-am întâlnit cu ei, spuse, apoi zăvori uşa. 

Pentru ea, acela fu semnalul să se ridice, să stingă 
lampa de birou şi să se apropie de el păşind seducător, 
legănând în mână o sticlă de rachiu. Se apropie încet, până 
ce ajunse în braţele lui. 

După primul sărut lung al acelei seri, trase adânc aer în 
piept şi spuse: 

— Aveam nevoie de asta. 

— Mai am, răspunse el. 

În capătul barăcii exista un pat vechi de campanie, 
rămas din primii ani ai săpăturilor, când cineva dormea pe 
şantier pentru a proteja artefactele împotriva hoţilor. În 
prezent, articolele decorative din bronz, argint şi aur erau 
depozitate într-un seif, iar piesele mai modeste, precum 
ceramica la care lucra Geraldine, erau păstrate în dulapuri 
care nu se încuiau. După ce primiseră finanţare, 
instalaseră şi un sistem de alarmă, conectat la secţia de 
poliţie. Dar la vechiul pat nu renunţaseră. Uneori, era 

folosit de studenţi pentru a trage un pui de somn. Cal şi 
Geraldine îi găsiseră însă o nouă întrebuințare. Amândoi 
erau necăsătoriți, dar din punctul de vedere al lui Cal era 
lipsit de profesionalism să facă publică relaţia lor. Pe 
timpul verii, Demre devenea un oraş animat, dar Turcia 
era o ţară conservatoare şi Cal nu voia să intre în conflict 
cu guvernul. Nu o putea invita la el acasă - Zemzem era 
mereu acolo - iar ea avea la rândul ei colegi de 
apartament, aşa că aceasta era singura soluţie, în ultimele 
câteva săptămâni. 

Sexul era întotdeauna grăbit şi deosebit de intens şi, 
după aceea, în întuneric, ea pătrundea într-o lume în care 
până acum nu se aventurase: viitorul. 

— Săptămâna viitoare pleci, spuse ea. 

Patul era mult prea îngust ca să poată vorbi întinşi unul 
lângă altul. El se ridică şi începu să se îmbrace, 
acoperindu-şi trupul transpirat. 

— Vinerea viitoare. A trecut repede, nu-i aşa? 

— Am încercat să-l fac să dureze. 

— A, da? Ar trebui să învăţ şi eu să fac asta. 

— Poţi, dacă trăieşti în prezent cât mai des cu putinţă. E 
nevoie de exerciţiu şi de o doză considerabilă de efort 
mental. 

— A funcţionat? 

— Să vedem, râse ea. Mai avem o săptămână. Te întorci 
la Cambridge, presupun? N-am fost niciodată la Harvard. 
Poate vin în vizită, cândva. 

Cal îşi încheia nasturii cămăşii, privind în jos, către 
trupul ei suplu, gol. Dacă ar fi fost cinstit, i-ar fi spus că 
Demre era probabil locul în care se vedeau pentru ultima 
oară. Nu era ca şi cum ar fi minţit-o în acele câteva 
săptămâni. Pur şi simplu nu vorbiseră despre asta, în mod 
intenţionat, îşi imagina el. 

— De fapt, merg întâi în Islanda şi pe urmă acasă. 

— De ce Islanda? 

— Adevărul este că mă întâlnesc acolo cu o prietenă. 

Ea se ridică şi îşi încrucişă braţele peste piept. 

— Înţeleg. Este o prietenie serioasă? 

— Greu de spus. Cred că tocmai asta e ideea, să aflăm. 

Ea întinse mâna să îşi ia sutienul când cineva apăsă pe 
clanţă şi zăvorul zornăi. Dincolo de uşă, un bărbat vorbea 
turceşte. 

— Imbracă-te, îi şopti Cal. 

O figură fantomatică trecu prin faţa unei ferestre 
întunecate. Apoi se auzi o piatră trecând prin geam. Prin 
spărtură apăru o mână, desfăcu zăvorul şi deschise 
fereastra spartă. 

— E în regulă. Nu există alarmă, spuse intrusul, 
adresându-se în turcă tovarăşului său. 

Cal îi şopti lui Geraldine să intre sub un birou. 

— Ce ai de gând să faci? îl întrebă ea, tot şoptit, dar el 
se depărta deja pe vârfuri. 

Planul lui era să-l prindă în strânsoare pe intrus înainte 
ca acesta să atingă podeaua, dar omul era agil ca o pisică 
şi se strecură imediat pe lângă el. 

Duşmanul cel mai mare al gândacilor de bucătărie? este 
lumina. Cal apăsă întrerupătorul şi baraca fu inundată de o 
lumină puternică. 

Intrusul, un individ uscăţiv cu obrajii căzuţi, încremeni 
la vederea profesorului. 

— Vorbeşti engleză? îl întrebă Cal aplecându-se spre el, 
pe vârful picioarelor. 

Omul se uita la pumnii strânşi ai lui Cal. 

— Puțin. 

Cel de-al doilea individ apăru în cadrul ferestrei şi spuse 
ceva în turcă. 

Individul din interiorul barăcii îi răspunse. Cal sperase 
că aceştia aveau să fugă, dar nu părea că asta aveau de 
gând. 

Mai făcu un pas înainte, ca să-l intimideze pe hoţ. 

— Deschide seiful, spuse spărgătorul, întinzând o mână 
sigură, arătându-i-l cu un deget subţire ca un pai. 

— Nu ştiu codul. Trebuie să ieşi imediat pe unde ai 
intrat sau te arunc eu afară. 


+ Folosit peiorativ aici, cu sensul de „spărgător” (termen din jargonul 
polițiștilor americani). 

Dintr-o mişcare rapidă, în mâna omului apăru un cuţit, 
iar cel de-al doilea individ, mai solid, începu să se 
strecoare pe fereastră. Lucrurile nu se desfăşurau conform 
planului. Probabil, acela aşteptase ca tovarăşul lui să-i 
deschidă uşa. 

Slăbănogul rânji văzându-l pe Cal că se retrage, dar 
zâmbetul îi dispăru când acesta puse mâna pe o mătură 
sprijinită de perete. 

Cal se îndreptă din nou spre el, cu perii măturii înainte, 
şi acum hoţul se retrăgea cu spatele către fereastră. 

Cal era îndrumător în cadrul clubului de box de la 
Harvard, şi îi învăţa pe începători să îşi asigure avantajul 
în situaţii imprevizibile. Fireşte, la o luptă cu cuțite era de 
preferat să deţii o astfel armă, dar, pentru moment, 
trebuia să se descurce cu o mătură. 

Îl asaltă pe intrus asemeni unui soldat care atacă la 
baionetă şi îi înfipse capătul măturii în gât. Gemând de 
durere, omul se lupta să înlăture mătura cu braţul liber, în 
timp ce agita mâna cu cuțitul încercând să-l atingă pe Cal. 
Cal se retrase, apoi atacă din nou, de data aceasta către 
faţă, împingând hoţul lângă perete. În clipa în care acesta 
se dezechilibră, Cal îşi luă avânt şi îl pocni zdravăn în cap 
cu coada din lemn a măturii. Zgomotul impactului mască 
sunetul lemnului crăpat. 

Uluit de lovitură, omul deschise mâna. Cuţitul căzu, iar 
Cal îl lovi iute cu piciorul, făcându-l să alunece sub un 
dulap. 

În momentul acela, umerii tipului solid apărură în cadrul 
ferestrei. Gravitaţia urma să facă restul. Însă, înainte să se 
întâmple asta, Cal îşi îndreptă atenţia asupra lui, pregătind 
lovitura. Din nefericire pentru individ, capul măturii 
crăpate se desprinsese, transformându-se într-o suliță 
ascuţită pe care Cal o înfipse în umărul cărnos al celui de- 
al doilea hoţ. Urlând, omul se rostogoli afară şi o rupse la 
fugă în noapte. 

Având acum în faţa sa doar un singur adversar, bărbatul 
sfrijit pe care îl doborâse mai devreme, Cal se hotări să 
înlocuiască avantajul inechitabil - capătul ascuţit al cozii 

de mătură - cu un altul, pumnii goi, aşa că azvârli sulița 
improvizată. Se apropie de individ şi se aplecă ameninţător 
deasupra lui. 

Nu a fost nevoie de mai mult. 

— Plec, plec, gemu intrusul, strecurându-se spre uşă şi 
bâjbâind cu mâinile până reuşi să tragă zăvorul. 

Odată pericolul trecut, Cal se lăsă pe vine, plin de 
sudoare. Işi păstrase cumpătul pe durata incidentului, dar 
acum tremura. 

Geraldine ieşi din ascunzătoare. 

— Dumnezeule, eşti bine? întrebă ea. 

— Da, sunt bine. 

— A fost incredibil, rosti ea uimită. De unde ştii să lupţi 
aşa, Cal? Eşti profesor! 

— Mă enervez, uneori, spuse el, gâfâind. Este un aspect 
la care trebuie să mai lucrez. 

Capitolul 3 


A doua zi, Cal a fost convocat la secţia de poliţie din 
Demre să identifice un suspect reţinut. Cal ştia sigur că 
acela nu era unul dintre cei doi, deşi poliţiştii au încercat 
să-l convingă că ei au dreptate, „pentru a clasa mai repede 
chestiunea.” Pe drumul înapoi către situl arheologic, prin 
oraşul cufundat în tăcere la acea oră matinală, îi sună 
telefonul. Numărul afişat pe ecran era de la Vatican. La 
capătul firului, un prelat dorea să ştie dacă putea vorbi cu 
cardinalul secretar. 

Fermecătorul Cardinal Rodrigo Da Silva îşi ceru scuze 
anticipat că îl va răpi de la treburi importante. 

— Întotdeauna sunt disponibil pentru Eminenţa Voastră. 

Cei doi se împrieteniseră rapid. Da Silva, un american 
de origine portugheză, îl cunoscuse pe Cal cu ani în urmă, 
când făcuseră amândoi parte dintr-un comitet universitar 
de dezbatere a istoriei Bisericii Catolice în Portugalia. La 
momentul respectiv, Da Silva era episcop al oraşului 
Providence, în Rhode Island. Ulterior, cei doi au păstrat 
legătura şi prietenia lor s-a consolidat în jurul 
conversaţiilor interesante şi a mâncărurilor rafinate. Când 
a fost promovat cardinal al oraşului Boston, Da Silva l-a 
invitat personal pe Cal la ceremonia de învestitură, la 
Roma. 

— Cum mai e la Boston? Trebuie să recunosc că îmi 
lipseşte, spuse cardinalul. 

— Şi mie. De o lună sunt în Turcia, pe un şantier 
arheologic. 

— Nu pot să ţin pasul cu tine, Cal. Eşti un adevărat 
globetrotter. Din păcate, eu sunt legat de scaun. 

— Ei bine, pari la fel de binedispus ca întotdeauna. 

— Asta pentru că îmi place şeful meu. Ştii cât de mult 
contează. 

— El ce mai face? 

— E bine. Îţi transmite salutări călduroase. 

Da Silva i-l prezentase pe Cal lui Celestin. Papa avusese 
nevoie de cineva din afara Vaticanului care să investigheze 
cazul unui tânăr preot căruia îi apăruseră stigmatele lui 
Hristos, iar Cal scrisese o lucrare academică despre istoria 
stigmatelor. Ulterior, Celestin mai apelase la ajutorul lui 
Cal, în diverse situaţii delicate, care necesitau ajutorul 
cuiva din afara capriciosului mediu birocratic de la 
Vatican. 

— Spune-i că m-aş bucura să-l revăd curând. Din păcate, 
va trebui să mă lipsesc anul acesta de obişnuita mea lună 
de vacanţă estivală la Roma. Din fericire, însă, voi fi acolo 
în preajma Crăciunului. 

— A, înţeleg. Planurile tale de călătorie suportă 
schimbări? Turcia nu este chiar aşa departe de Italia. 

— Plec în curând în Islanda. 

— Islanda? Ce te interesează acolo, dacă îmi permiţi? 

— Tundra, izvoarele termale şi o femeie. Şi, desigur, 
votcă. De fapt, un fel de votcă, pe care ei o numesc 
Moartea Neagră,” despre care sunt nerăbdător să aflu mai 
multe. Mă întâlnesc cu o prietenă din Boston, pentru o 
scurtă escapadă. 

Intre ei se aşternu o tăcere grea, înainte ca Da Silva să 
vorbească din nou. 

— Departe de mine gândul de a interveni în planurile 
tale amoroase sau bahice, dar s-a întâmplat ceva suficient 
de presant pentru ca papa să convoace o întâlnire de 
urgenţă a C8. Spera să participi. 

C8 era grupul de consilieri neoficiali al lui Celestin, 
alcătuit din opt dintre cei mai apropiaţi cardinali-consilieri 
şi consultanţi ai săi. 

— Ce se petrece? întrebă Cal. Trecu în fugă prin faţa 
unui magazin din care muzica răsuna zgomotos. Poţi să-mi 
spui la telefon? 

— Să spunem că este o chestiune în care sunt implicate 
patru persoane. Una se numeşte George, celelalte trei, 
Maria. 

Cal înţelese imediat, dar numai pe jumătate, despre ce 


5 Black Death (în engleză în original) (n. tr.). 

vorbea Da Silva. George Pole era cardinalul american din 
Houston. Dar cele trei femei cu numele de Maria? 

— Vrei să spui, „Fecioarele” Maria? 

— Da. 

— Credeam că sunt doar două. Cea din Filipine şi cea 
din Irlanda. 

— Mai există una despre care, după toate aparențele, 
presa nu a aflat încă. Este din Peru. Pole ameninţă să ia 
atitudine în mod public, dacă Biserica nu le declară 
minuni. Sfântul Părinte nu doreşte să se angajeze într-un 
conflict deschis cu bunul cardinal, dar nu dorim nici să 
lăsăm impresia că am cedat presiunilor sale. Deşi avem 
motive canonice să declanşăm o investigaţie oficială 
pentru a stabili existenţa miracolului, ştii bine că acesta 
este un proces de durată. 

— Şi Pole ştie asta. 

— Da, ei bine, ştim cu toţii cum este el când identifică o 
oportunitate politică. Speram să faci tu cercetări, discret, 
apoi să ne dai un sfat obiectiv. 

— Pole v-a dat un termen? 

— Două săptămâni. 

— E ridicol! 

— Nu-i aşa? 

Cal oftă. 

— Cred că trebuie să-mi sun viitoarea fostă iubită. 

— Cerule, Cal, chiar ştii cum să faci un vechi prieten să 
se simtă vinovat. 

— Eminenţa  Voastră, sunt pe jumătate evreu, pe 
jumătate catolic. Stăpânesc conceptul de vină la perfecţie. 


Cal parcă vedea nările înfiorate ale Jessicăi. Era un nas 
corectat chirurgical, uşor cârn, modelat fără cusur de un 
plastician de top. 

— Trebuia să îmi imaginez, şuieră ea în telefon. 

— N-am plănuit asta, spuse Cal. A fost cu totul 
neprevăzut. 

— Dacă ai şti câţi prieteni m-au avertizat să nu mă văd 
cu tine. 

Înainte îi spunea aşa în glumă, dar acum vorbea serios. 

— E greu să îl refuzi pe papă. 

— Te aştepţi să fiu impresionată de faptul că papa e 
prieten cu tine? 

— Nu îl pot numi prieten, dar da, ne cunoaştem de ceva 
vreme. 

Cal ştia că aceasta avea să fie o conversaţie dificilă, dar 
nu aventura lui cu Geraldine îl preocupa. Nu era asta. Nu 
considera o aventură de o noapte pe şantier drept 
infidelitate. Era cu totul altceva. Toţi cei din branşă ştiau 
că siturile arheologice erau locuri unde orice era permis. 
Conversaţia avea să fie dificilă pentru că ştia că ea era 
furioasă din cauza schimbării planului. Sperase, în mod 
optimist, că, fiind catolică, va înţelege. Nu înţelesese. 
Îndepărtă telefonul de ureche ca să îşi protejeze timpanul. 

— Am planificat călătoria asta de luni de zile. In 
calendarul meu este bătută în cuie. Trebuia să fie prima 
noastră vacanţă adevărată împreună, iar tu îmi tragi clapa 
folosindu-te de papă. Poate că tu te bucuri de privilegiul 
verilor libere, ca şcolarii, dar eu nu. Eu lucrez într-un 
domeniu extrem de solicitant, cu un program foarte strict. 

Nu glumea. Avea o meserie importantă. 

Se cunoscuseră cu un an în urmă, prin intermediul unei 
întâlniri aranjate de prieteni, alegând strategic un 
restaurant în Piaţa Centrală din Cambridge, la jumătatea 
distanţei dintre Piaţa Harvard, unde lucra el, şi Piaţa 
Inman, unde era biroul ei. Pe teren neutru. Atracția nu 
fusese instantanee. Le luase ceva timp, ca atunci când 
încerci să aprinzi surcele umede. Pentru Cal însă, un start 
lent nu reprezenta o problemă. Relaţiile care începuseră 
intens - prea multe ca să le mai ţină socoteala - aveau 
tendinţa de se epuiza la fel de rapid. Exemplul cel mai la 
îndemână: Geraldine. Relaţia cu Jessica în schimb prezenta 
nişte elemente de durabilitate. Poate din cauza 
asemănărilor dintre ei. Amândoi aveau în jur de patruzeci 
de ani şi niciunul nu fusese căsătorit. Amândoi aveau 
meserii importante. Ea era doctor în ştiinţe, director 
executiv al unei mari companii din domeniul 

biotehnologiei, şi fusese, cândva, cea mai tânără femeie 
numită în această funcţie la o companie medicală cotată la 
bursă. În analele Universităţii Harvard, Cal era unul dintre 
cei mai tineri profesori titulari numiţi vreodată. Amândoi 
erau în formă fizică excepţională şi deosebit de fotogenici. 
Şi amândoi ţineau la băutură - în cazul ei, la vin. 
Apartamentul ei din Boston dispunea de o cramă 
legendară pe care o completase cu o selecţie de mărci 
scumpe de votcă, doar pentru a-l face pe el fericit. Sau 
poate, tocmai acesta era secretul: faptul că amândoi 
călătoreau mult şi nu erau nevoiţi să se vadă tot timpul. 
Indiferent de motivele succesului relaţiei lor, data primei 
aniversări se apropia şi Cal nu mai era aşa de convins că o 
vor apuca. 

— De ce nu vii tu la Roma? i-l prezint pe Celestin, îţi 
obţin un tur exclusivist al Vaticanului. 

Tăcere. Cât de mult îi lua să se înfurie? 

— Am fost în Italia acum doi ani, răspunse ea mânioasă. 
Am vizitat Vaticanul, mulţumesc. Nu am mai asistat la o 
slujbă de peste douăzeci de ani, iar să mă îmbrac decent şi 
să fac o reverență papei nu se află pe lista mea de 
priorităţi. Vreau să merg în afurisita aia de insulă şi asta 
voi face, cu sau fără tine. 

Capitolul 4 
Manila, Filipine 


Pe taxi scria Golden Boy“. Cal nu-şi dădea seama dacă 
era numele companiei sau al şoferului. Nu i se potrivea 
niciunuia. Maşina era o Toyota veche, cu una dintre aripile 
laterale înfundate, iar şoferul avea nevoie de un bărbierit 
şi de o ţigară. 

Portarul hotelului Peninsula din elegantul cartier Makati 
îi sugerase să aştepte o maşină mai bună, dar Cal se 
gândise că Golden Boy era un nume tocmai potrivit pentru 
vehiculul care avea să-l ducă într-un loc numit Paradise 
Village.” 

— Eşti sigur că vrei să mergi acolo, şefu'? întrebă 
şoferul, făcându-şi loc în trafic. 

— Sunt sigur. De ce? 

— E o zonă rău famată. Chiar şi pe timpul zilei. 

Nu îi spunea nimic nou. Fusese avertizat de Părintele 
Santos, printr-un e-mail. 

Dar şoferul nu terminase. 

— Sunt mulţi asasini plătiţi acolo. Cauţi un asasin plătit? 

— Nu, nici vorbă. Nu te supăra, poţi să dai aerul 
condiţionat mai tare? În maşină era doar puţin mai bine 
decât afară, iar afară era prăpăd de căldură. 

— E la maximum, şefu'. Trebuie să-i bag nişte freon. 
Cred că se pierde pe undeva. Vrei să rezolv acum? 

Cal cobori geamul portierei. 

— Ce-ar fi să rezolvi după ce mă laşi la destinaţie? 

Denumirea „Paradise Village” era şi mai nepotrivită 
decât Golden Boy. Era o adunătură de cocioabe 
împrăştiate, în cartierul Barangay Tonsuya din oraşul 
Malabon, mai toate racordate ilegal la sursele de apă şi 
curent electric. Conform unui articol pe care îl citise, 
confirmat acum de şofer, mahalaua era paradisului 


ê Băiatul de aur (în engleză în original) (n. tr.). 
7 Satul Paradis (în engleză în original) (n. tr.). 

asasinilor plătiţi din Manila. 

După o călătorie lentă pe străzile aglomerate, taxiul opri 
în dreptul unor porţi de fier. Pe o bucată de metal 
filigranat ruginit, întinsă între doi stâlpi de iluminat, se 
citea numele aşezării, „Paradise Village”. 

— Gata, şefu', am ajuns. 

— Nu intri? 

— Ai zis să te aduc până aici. Te-am adus. 

Santos îi spusese că străzile nu aveau nume sau numere. 
Îi trimisese o hartă desenată de mână, pe care Cal i-o arătă 
şoferului. _ 

— Nu e departe. Poţi să mergi până acolo, cred. În plus, 
e periculos şi, pe alocuri, maşinile nu pot trece. 

Cal scotoci după bani şi-i dădu un bacşiş modest. 

Imediat cum trecu pragul aşezării pline de cocioabe, Cal 
intră în atenţia localnicilor. Orientându-se cu ajutorul 
hărţii părintelui Santos, îşi croi drum pe străzile înguste, 
nepavate, urmat de un grup din ce în ce mai numeros, 
alcătuit din copii mici şi adolescenţi, care îl arătau cu 
degetul şi vorbeau în dialect tagalog. Cal le zâmbi şi le 
făcu semn cu mâna, apoi încercă să-i ignore pe 
adolescenţii care îl asaltau insistent cerându-i bani. 

Străzile erau înţesate de cocioabe încropite din tot felul 
de materiale ieftine - bolţari, foi de tablă ondulată, placaj. 
Mirosea a mâncare şi a latrine. Când, în sfârşit, ajunse la 
aleea căutată, se simţea ca Fluierarul Fermecat? cu o 
hoardă de ştrengari belicoşi pe urmele lui. 

Drumul era îngust, într-adevăr taxiul n-ar fi trecut. La 
jumătatea aleii, un grup de bărbaţi stătea de pază în faţa 
unei porţi de fier forjat, care ţinea loc de uşă a unei case 
nevopsite, construită din bolţari cu rosturi mari, 
imperfecte. Pe măsură ce Cal se apropia de locul marcat 
cu „X” pe harta lui, bărbaţii începură să arate cu degetul 
spre el şi îi ieşiră în întâmpinare căutând să-i blocheze 
accesul. Unul dintre ei, foarte musculos, se răsti la el. 

Cal nu vorbea dialectul tagalog. Se opri la o distanţă 


5 Expresie desemnând o persoană care oferă ispite puternice dar 
înșelătoare. 

confortabilă de bărbatul furios şi zâmbi cât putu de inocent 
în condiţiile date. Mulțimea de derbedei din spatele lui 
umpluse aleea şi îl împinse, aducându-l din ce în ce mai 
aproape de individul care ţipa. Peste umerii puternici ai 
omului, Cal văzu o explozie de culori de o parte şi de alta a 
grilajului: flori, lumânări în borcane colorate, fotografiile 
unei fete, lipite cu bandă adezivă pe pereţi. 

— Vorbeşte careva engleză? întrebă Cal. Ridică vocea ca 
să repete întrebarea şi adăugă: am venit să-l văd pe 
Părintele Santos. E aici? 

Un paznic îi răspunse în engleză. 

— Reporterii nu au voie! Lasă-ne Fecioara în pace! Cară- 
te de aici! 

— Nu sunt... 

Mulțimea din spate se năpusti înainte, împingându-l în 
pieptul brutei care mârâia şi ţipa. 

Bărbatul îl împinse la rândul lui, cu mâinile lui ca nişte 
berbeci de luptă, dar Cal nu avea încotro s-o ia. 

Cel care vorbise în engleză avea în mână un levier. Îşi 
făcu loc în faţă şi ridică braţul înarmat deasupra capului. 

Cal strigă din toate puterile: 

— Părinte Santos? Am nevoie de tine! Sunt Cal Donovan. 
De la Vatican. 


Trei zile mai devreme 


Din prima zi a pontificatului său, Papa Celestin al IV-lea 
locuise şi lucrase în una dintre cele mai modeste locuinţe 
ale Vaticanului. Când anunţase că renunţă la 
apartamentele papale tradiţionale din Palatul Apostolic, cu 
vedere spre Piaţa Sfântul Petru, pentru două camere în 
casa de oaspeţi Sfânta Marta, cârcotaşii presupuseseră că 
era doar o scamatorie publicitară, care avea să fie 
abandonată în curând. Nu a fost aşa. Pontiful rotofei şi 
amabil trăia fericit în dormitorul modest mobilat, lucra 
într-un birou alăturat, mânca în sala comună de mese, 
unde se întreținea cu personalul de la Vatican şi cu 
episcopii aflaţi în vizită, se ruga şi ţinea slujbele în capela 

casei de oaspeţi. Secretarul lui de stat, Cardinalul Da 
Silva, unul dintre cei mai apropiaţi aliaţi şi confidenţi, a 
ales să fie solidar cu noul papă. Şi el a renunţat la 
apartamentul somptuos pus la dispoziţia cardinalilor 
secretari, alegând în schimb o cameră în casa de oaspeţi, 
apropiată de cea a papei. 

Cal a ajuns la Vatican parcurgând pe jos drumul de la 
hotelul unde stătea, lângă Panteon. Era o dimineaţă caldă, 
însorită, şi oraşul pulsa de viaţă, locuitorii aflaţi în drum 
spre treburile lor amestecându-se în universul paralel al 
turiştilor. In anticameră, unii l-au recunoscut şi câţiva s-au 
oprit din discuţii ca să facă schimb de amabilităţi. În 
ultimii ani, fusese un vizitator constant al Vaticanului însă 
cursurile la facultate şi alte angajamente îl împiedicaseră 
să mai vină în ultimele şase luni. Cei doi bărbaţi - papa şi 
profesorul - deveniseră mai mult decât simple cunoştinţe. 

Pe lângă el trecură doi cardinali prinşi într-o discuţie. 
Cal îi cunoştea, erau un nigerian şi un spaniol. Amândoi 
erau membri ai C8. li adresară lui Cal zâmbete pline de 
înţeles, iar Vargas, Arhiepiscopul de Toledo, făcu o pauză 
pentru a-i transmite în şoaptă că era bucuros să-l revadă. 

— Cum se simte Sfântul Părinte? întrebă Cal. 

— Se află din nou în faţa unei provocări. Nu are o 
meserie uşoară, dar ştiţi deja asta, domnule profesor. 

Sora Elisabetta i-a ieşit în întâmpinare, cerându-şi 
iertare că îl lăsase să aştepte. Elisabetta Celestino - tânăra 
arheologă care se călugărise; călugăriţa care jucase un rol 
esenţial în dezamorsarea crizei din jurul conclavului 
electoral care îl alesese papă pe Celestin şi în onoarea 
căreia Cardinalul Aspromonte îşi luase numele papal 
Celestin; femeia pe care pontiful o ridicase de pe poziţia ei 
din cadrul Comisiei Pontificale pentru Arheologie Sacră, 
făcând-o principala lui asistentă personală. 

— Am ajuns eu mai devreme, răspunse Cal. 

Chipul perfect îi era încadrat de vălul ordinului ei, 
Surorile Augustiniene aflate în slujba lui Iisus şi a Mariei, o 
congregaţie cu rol educaţional. De fiecare dată era uimit 
de frumuseţea ei şi nu reuşea să împace imaginea aceea cu 

specificul vieţii pe care ea şi-o alesese. Dar se purta 
întotdeauna ireproşabil în preajma ei, stăpânindu-şi 
înclinația naturală de a flirta. 

— Ah, dar suntem în întârziere. Eu mă străduiesc să 
respect programul, spuse ea zâmbind. Lucru deloc uşor de 
realizat când ai de-a face cu Sfântul Părinte. 

— E drept că îi place să vorbească, spuse Cal. 

Mergând unul lângă altul pe coridorul ce ducea către 
biroul lui Celestin, ea îl informă că aflase de schimbarea 
planurilor lui de călătorie, ca să poată participa la 
întâlnire. 

— Ai fost vreodată în Islanda? o întrebă el. 

— Nu, nu am fost. 

— Nici eu. 

Papa îl aştepta împreună cu Da Silva şi, când păşi în 
biroul modest, cardinalul secretar se îndepărtă pentru a-i 
permite lui Cal să-i acorde pontifului întreaga lui atenţie. 

— Sfinţia Ta, mă bucur nespus să te revăd. 

Celestin făcu ce făcea de fiecare dată când îl revedea pe 
Cal după mult timp: îl prinse de umeri şi-l ţinu strâns în 
ochi. 

— Şi eu mă bucur, dragul meu. E o plăcere să te revăd, 
deşi sunt apăsat de vină. Rodrigo mi-a spus că ţi-am stricat 
planurile de vacanţă. Imi pare nespus de rău. 

— Cum a primit prietena ta veştile? interveni Da Silva. 

— Aşa cum mă aşteptam. 

— În cazul acesta, e bine, nu? întrebă papa, eliberându-l 
pe Cal din strânsoare. 

— De fapt, mă aşteptam să nu le primească bine, spuse 
Cal, încheind propoziţia cu un mic hohot de râs. O 
surprinse pe Sora Elisabetta ascunzându-şi un zâmbet. 

Celestin făcu o grimasă şi abandonă subiectul. 
Elisabetta scoase de undeva dintre faldurile veşmântului ei 
un carneţel şi se aşeză într-un colţ - era felul ei de a le 
transmite că întâlnirea trebuia să înceapă. 

— Aşadar, începu papa. Se pare că avem o problemă cu 
bunul nostru prieten, George Pole. 


< 26 > 


Pole, după cum Cal ştia prea bine, nu era deloc prietenul 
acestui pontificat, dar din felul în care se exprimase 
Celestin - fără urmă de sarcasm - putea la fel de bine să fi 
vorbit despre un camarad autentic. 

— Doar Pole nu se aşteaptă la recunoaşterea oficială a 
minunii sau la declanşarea unei investigaţii în acest sens, 
spuse Cal. Aceste lucruri se întâmplă în timpul procesului 
de beatificare şi canonizare, care are loc după moartea 
persoanei în cauză. Aceste fete sunt cât se poate de vii, 
dacă informaţiile mele sunt corecte. 

— Da, fetele categoric sunt în viaţă, spuse papa. Rodrigo 
l-a întrebat direct pe George ce doreşte. Spune-i 
profesorului ce ţi-a răspuns. 

— Mi-a spus că Vaticanul trebuie să ia măsuri 
extraordinare în această situaţie, chiar dacă nu există 
precedent. A spus: „Pe toţi sfinţii, Rodrigo, trei virgine pe 
nume Maria sunt însărcinate şi biserica nu spune nimic? 
Solicit ca papa să facă o declaraţie” Aşa că l-am întrebat ce 
fel de declaraţie are în vedere. 

— Şi ce a spus? întrebă Cal. 

— A spus că vrea ca procesul de beatificare să înceapă 
acum. Că nu-i pasă că fetele sunt în viaţă. A spus că dacă a 
existat vreodată un moment potrivit pentru declararea 
unor sfinţi în viaţă, acum este momentul. A spus că lasă în 
grija Vaticanului forma declaraţiei, dar mi-a lăsat impresia 
clară că vrea să declanşăm oficial un proces de beatificare 
şi canonizare. 

— Şi dacă nu o faceţi? Ce intenţionează să facă? întrebă 
Cal. 

— Nu a spus, răspunse Rodrigo. Dar cunoscându-l pe 
George, va fi ceva răsunător. 

Celestin chicoti. 

— Cum se spune în engleză? George este „versat” în 
mijloacele de comunicare. 

— Dar ce urmăreşte să câştige cu asta? întrebă Cal. 

Da Silva aşteptă să răspundă papa, dar văzând că buzele 
acestuia rămân lipite, vorbi el. 

— Mai presus de orice, George urmăreşte să creeze 

probleme acestui pontificat. Dacă facem ceva extraordinar, 
va spune că el este cel care ne-a determinat să acţionăm. 
Dacă nu facem nimic sau facem mai puţin decât îşi doreşte 
el, va încerca să ne pună la stâlpul infamiei. 

— Cu ce pot să vă ajut? întrebă Cal. Mai exact, ce pot 
face în doar două săptămâni? 

Celestin îşi împreună mâinile peste abdomenul 
impozant. 

— Dragul meu, eşti impartial, analitic, cunoscător al 
perspectivelor istorice cu privire la minuni şi canonizări şi, 
mai cu seamă, eşti de încredere. Totodată, este de ajutor 
că nu faci parte din structura Vaticanului. Dacă am 
încredința această sarcină unui episcop sau unui cardinal, 
tendinţa acestuia ar fi să caute răspunsul pe care crede că 
îl doresc. Tu vei căuta doar adevărul. 

— Ce doriţi să ştiţi? întrebă Cal. 

Celestin îşi înălţă privirea către tavan, căutând 
inspiraţie. 

— Avem trei fete catolice, cu vârste cuprinse între 
cincisprezece şi şaptesprezece ani, în trei locuri diferite pe 
glob, presupus virgine şi care au rămas însărcinate cam în 
acelaşi timp. În fiecare caz, am obţinut câteva informaţii 
de la parohiile locale, dar preoţii care le cunosc pe fete nu 
reprezintă surse de încredere. Avem nevoie să vizitezi 
aceste fete şi familiile lor şi să faci propria ta evaluare a 
situaţiei. 

— Nu sunt doctor, spuse Cal. 

— Am înţeles că preoţii locali au intrat în posesia unor 
documente medicale, spuse Da Silva. Adună aceste 
rapoarte, dacă poţi, şi le vom analiza aici. 

Papa dădu din cap şi spuse: 

— Pentru mine este şi mai important să aflu părerea ta 
cu privire la împrejurările apariţiei acestor sarcini, la 
credibilitatea acestor fete şi a familiilor lor. Nu pot să am o 
reacţie corectă faţă de această situaţie până ce nu am mai 
multe informaţii. Avem de-a face cu o farsă de proporții, cu 
sau fără un scop necurat, sau ne aflăm cu adevărat în faţa 
unui şir de minuni? Aceasta este întrebarea fundamentală. 

— Fireşte că este o farsă, spuse Da Silva. Dacă mă 
întrebi pe mine, cineva a orchestrat totul. 

Gura papei se deschise într-un zâmbet şiret. 

— Rodrigo, ce bine că nu ai fost responsabil cu staulele 
în Betleem, cu două milenii în urmă. Probabil, ai fi aruncat- 
o în stradă pe Fecioara Maria. 

Da Silva era de neclintit. 

— O naştere neprihănită a avut loc o singură dată în 
istoria omenirii. Biblia ne vorbeşte despre revenirea lui 
Hristos, nu a altor astfel de naşteri. Din câte ai citit despre 
cele două fete care au apărut deja în presă, Cal, tu ce 
crezi? 

— Nu am nici cea mai mică idee, ceea ce cred că este cel 
mai bun punct de plecare pentru o astfel de sarcină. 
Apropo, George Pole ştie despre cea de-a treia fată, din 
Peru? întrebă Cal. 

— Ştie, răspunse Da Silva, deşi nu s-a făcut vâlvă în jurul 
ei. Când l-am întrebat de unde ştie, mi-a spus că a fost 
informat de un prelat sud-american pe care a refuzat să îl 
numească. 

— Ca să fie totul clar, îmi cereţi să discut cu cele trei 
fete din Filipine, Irlanda şi Peru şi să investighez situaţia 
lor, în două săptămâni? 

Papa părea că îşi cere iertare. 

— Ştiu că nu e uşor, dar Sora Elisabetta va avea grijă ca 
biroul de turism să facă toate aranjamentele, astfel încât 
să ai parte de o călătorie cât se poate de eficientă şi de 
confortabilă. 

— Aş putea face o propunere - de fapt, o cerere? întrebă 
Cal. Aş putea cere sprijinul unui coleg de încredere? Un 
fost student la Teologie, un preot irlandez pe nume Joseph 
Murphy, care acum face parte din corpul profesoral de la 
Harvard. Joe este un om minunat, un profesor excelent, 
întru totul de încredere. L-am adus în discuţie pentru că 
ştiu că a urmărit îndeaproape ştirile privitoare la Maria din 
Irlanda. Fata stă în Gorth, în apropiere de vechea lui 
parohie. Mi-a spus că îi cunoaşte pe preoţii locului. Dacă e 
disponibil, ar fi perfect. Mi-ar lăsa mie mai mult timp 

pentru celelalte două fete. 

— Foarte bine, sună-l, încuviinţă papa. 

Elisabetta lăsă pixul pe masă. 

— Unde doreşti să călătoreşti mai întâi, domnule 
profesor? întrebă ea. Lima sau Manila? 

Cal ridică din umeri. 

— Tu hotărăşti. 

— Încerc să îţi iau un bilet pentru mâine, către Filipine, 
spuse ea, şi îl voi anunţa pe preotul fetei, Părintele Santos, 
că soseşti. 

— Clasa business, îi spuse Da Silva. 

— Clasa I, spuse papa. Este un zbor foarte lung şi vreau 
ca prietenul meu să fie odihnit şi pregătit pentru ce va găsi 
acolo. 

X 


Cal era atât de înghesuit între trupurile celor din spate 
şi al bărbatului din faţa sa, încât nu putea nici măcar să-şi 
ridice mâna ca să se apere de lovitura levierului care 
stătea să cadă asupra lui. Tot ce putea face era să-şi aplece 
capul, astfel încât lovitura să fie razantă. Se forţă să îşi 
păstreze privirea fixată asupra armei, care se profila 
neagră pe cerul strălucitor. 

— Itigil! Itigil! Sa pangalan ng Diyos, itigil!’ 

Cal avea să afle ulterior ce strigase Părintele Santos. 

Un bărbat solid nu ar fi reuşit să răzbată prin mulţime, 
dar Santos era suficient de mic încât să se strecoare 
printre ei şi să ajungă lângă omul cu levierul. Preotul îi 
spuse ceva şi, încet, levierul cobori. 

— Profesore Donovan, spuse preotul întinzându-i mâna. 
Nu aţi fost rănit, nu-i aşa? 

— Sunt bine, mulţumesc, dar lucrurile au degenerat 
rapid. 

— Sunt foarte protectori faţă de Maria noastră. Dar te 
rog, te rog, vino cu mine. 

Oamenii au rupt rândurile ascultători şi Cal l-a urmat pe 
Santos în casă. Era o încăpere mică, deopotrivă bucătărie 

şi spaţiu de locuit, un covor zdrenţuit aruncat pe podeaua 
de ciment, câteva piese modeste de mobilier, un aragaz 
vechi cu butelie şi o chiuvetă cu ţevi improvizate şi expuse 
vederii. În afara casei, paznicii erau bărbaţi, în interior, 
erau femei. 

— Dă-mi voie să ţi-o prezint pe mamă, spuse Santos. 

Tânăra mamă a Mariei avea o piele cafenie de culoarea 
alunelor. Bronzul natural îi dădea un aspect la fel de dur 
precum cel al unei coji de nucă. Il privi chiorâş pe 
americanul înalt al cărui cap se apropia periculos de tavan, 
dar zâmbi larg când preotul îi spuse că acesta era omul pe 
care îl aşteptau de la Vatican. 

— Sfântul Părinte vă trimite binecuvântările sale, spuse 
Cal, şi spunea adevărul. După ce Santos îi traduse femeii şi 
aceasta îşi făcu semnul crucii, Cal adăugă: acum le pot 
adresa doamnei Aquino şi fiicei sale câteva întrebări? 

Femeia dădu din cap, dar insistă ca el să accepte un 
pahar de suc pe care Cal îl primi mulţumind. Sorbind din 
băutura greţos de dulce, nu se putu împiedica să nu se 
gândească la faptul că lichidul ar fi alunecat mai uşor pe 
gât alături de un păhărel cu votcă. Când înapoie paharul 
gol, văzu lângă patul uzat un sac de pânză umflat. 

— Scrisori, îi spuse preotul, din întreaga lume. Alături, 
sforăind, dormea o femeie masivă. Femeia de acolo este 
responsabilă cu deschisul scrisorilor şi colectarea banilor, 
continuă Santos. Nu ştiu ce sumă s-a strâns până acum, 
dar, cu siguranţă, este o avere pentru această familie. 

Maria era într-un dormitor din spate, nu mai mare decât 
o debara, cu picioarele încrucişate pe o saltea aşezată 
direct pe podeaua de ciment, cu o carte de colorat şi o 
cutie mare, nouă, cu creioane colorate. Îşi ridică scurt 
privirea, cu ochii măriţi în spatele ochelarilor, studiindu-l, 
apoi îşi pierdu interesul şi alese un creion într-o nuanţă 
diferită de verde. Cal ştia că fata era însărcinată în luna a 
şaptea, dar era greu de observat. Bluza ei drăguță, 
dantelată (un cadou trimis prin poştă de cineva, adresat 
Sfintei Maria, Manila, Filipine) era largă, acoperind-o. Ştia 
totodată că avea şaisprezece ani, dar dacă ar fi trebuit să 

ghicească, ar fi spus că fata subţirică avea treisprezece, 
poate paisprezece ani. 

Cal se lăsă pe vine, zâmbi şi spuse: 

— Bună, Maria, eu sunt Cal. Îmi arăţi şi mie ce desenezi? 

Preotul traduse şi fata aplecă spre el cartea. Era o scenă 
din Vechiul Testament, Iona în burta balenei. 

— Iona pare să se simtă bine acolo, spuse Cal. Ştii ce i s- 
a întâmplat? 

Fata clătină din cap. 

— S-a rugat Domnului, şi Dumnezeu a făcut balena să-l 
scuipe nevătămat. 

Vorbele lui o făcură pe fată să chicotească. 

Mama Mariei se aşeză lângă ea şi Cal porni pe telefon 
aplicaţia de înregistrare vocală. Santos se lăsă la rândul lui 
pe vine, astfel încât să fie toţi la acelaşi nivel. 

— Întreabă-le dacă îmi permit să le înregistrez. Spune-le 
că papa doreşte să-i audă vocea. 

Doamna Aquino acceptă de îndată şi-i spuse fetei să 
răspundă sincer, căci Sfinţia Sa îşi va da seama imediat 
dacă minte. Duse mâna la gâtul fetei şi-i scoase de sub 
bluză o cruciuliţă de lemn, prinsă pe un lănţişor din piele, 
să o vadă cei care-i adresau întrebările. 

Fraţii şi surorile Mariei, cu toţii mai tineri, intrară pe 
rând, în linişte, din dormitorul comun, respectând semnul 
făcut de mama lor, cu degetul la buze. 

Cal îşi drese glasul şi începu cu întrebarea cea mai 
dificilă, acum cât fata era odihnită. 

— Maria, ştii cum se fac copiii? 

Fata privi către mama ei înainte să răspundă: 

— Da. 

— Cum? 

— Băiatul îşi depune sămânţa în trupul fetei. 

— Şi ştii cum face asta? 

Din nou, fata privi către mama ei care îi făcu semn din 
cap că putea răspunde. 

Maria nu se grăbi cu răspunsul, alegând pe îndelete 
următorul creion colorat. Îl testă, apoi răspunse. 

— Îşi pune penisul acolo. Făcu un semn cu mâna către 

părţile ei intime. 

— Ţie ţi-a făcut vreun băiat aşa? 

— Nu. 

— Eşti sigură? 

Doamna Aquino interveni. 

— Nu i-a spus nimeni Sfinţiei Sale că Maria e virgină? 
Au constatat atât la spital, cât şi la clinică. Maria e fată 
cuminte. 

Înainte ca el să apuce să răspundă că acestea erau 
întrebări de rutină, fata le oferi un răspuns: era sigură. 

— În regulă, Maria, te cred. Acum te rog să te gândeşti 
înapoi, cu şapte luni în urmă. [i s-a întâmplat ceva 
deosebit? Ceva de care îţi aminteşti? 

— Cum ar fi? 

— Orice ieşit din comun. Orice îţi aminteşti. Spune ce-ţi 
trece prin cap. Nu există răspuns greşit. 

Fata închise ochii şi-şi roti capul, uşor teatral, până ce 
mama ei îi spuse să înceteze şi să răspundă la întrebare. 

Deschise brusc ochii şi spuse: 

— A fost o lumină puternică. Îmi amintesc. E ceva 
neobişnuit? 

Cal abia se ridicase să-şi dezmorţească picioarele, dar se 
lăsă imediat la loc pe vine, ca să o poată vedea. 

— Asta tu  hotărăşti, Maria. Era lumina aceea 
neobişnuită? 

— Presupun. 

— Spune-mi mai multe despre ea. Ce făceai când ai 
văzut-o? 

— Mergeam. 

— Unde? 

— Aici, în sat. 

— Unde, în sat? Acasă? 

— Nu, în apropiere de casa lui Lulu. 

— Unde e casa ei? 

Fata arătă cu degetul într-o direcţie oarecare. Santos 
ceru detalii mamei Mariei, apoi îi spuse lui Cal că era în 
partea opusă a mahalalei, la vreo cincisprezece minute de 
mers. 

— Erai împreună cu prietena ta, Lulu, când ai văzut 
lumina aceea? 

— Eram singură. 

— Era zi? Noapte? 

— Era întuneric. 

— Ce făceai când ai văzut-o? 

— Mergeam la Lulu. 

— Ai mai văzut pe cineva pe stradă? 

— Nu, doar lumina. Mă dureau ochii. 

— Ai auzit ceva? Vreun zgomot? O voce? 

— Nu, nu atunci. 

— Când? 

— Nu ştiu. Mai târziu, cred. 

— Un zgomot? 

— O voce. 

Cal înghiţi şi privi către Părintele Santos, care se grăbi 
să spună: 

— Nu ne-a spus asta până acum. 

— A fost o voce de bărbat sau de femeie? întrebă Cal. 

— De bărbat. 

— Ce a spus? 

Fata răspunse ceva, dar Santos nu traduse imediat. 

— Ce a spus? îl întrebă Cal. 

— Zice că i-a spus: „Ai fost aleasă.” 

Cal o rugă să repete şi fata îl ascultă. 

— Erai pe drum când vocea a spus asta? 

— Nu ştiu. 

— Unde altundeva puteai fi? 

— Nu ştiu. Nu îmi amintesc. 

— Când ai auzit vocea, lumina mai era prezentă? 

— Nu. 

— În regulă. Să revenim la momentul în care ai văzut 
lumina. Ce ai făcut? 

— Să fac? N-am făcut nimic. 

— Vreau să spun, ce s-a întâmplat mai departe? 

— Nu îmi amintesc. 

— Lumina a dispărut? 

— Nu îmi amintesc. 

— Ţi-ai continuat drumul spre casa lui Lulu? 

Agitaţia fetei se transformă în iritare şi strigă la el. 

— Am spus că nu îmi amintesc! 

Cal se ridică din nou şi făcu o pauză, ca să-i dea timp 
fetei să se liniştească. Îşi dădu seama că Părintele Santos 
se pregătea s-o mustre aşa că se grăbi să-i spună preotului 
că nu era cazul. 

Îi zâmbi Mariei şi îi spuse: 

— Îmi pare rău că îţi pun atâtea întrebări. Am venit de 
departe ca să te văd. Mai am câteva întrebări, dar, la 
sfârşit, am un cadou pentru tine, de la Papa Celestin. 

— Ce este? întrebă ea nerăbdătoare. 

— Îţi arăt curând. Acum, pot să te mai întreb ceva? 

Fata dădu din cap. 

— Ok. Mergi des la Lulu, noaptea? 

— Mergeam, înainte, dar nu mai merg. Mama nu mă mai 
lasă să ies. 

— Prea mulţi oameni, spuse mama fetei. Toată lumea 
vrea să o atingă. Mulţimile sunt periculoase. 

— Unde ai dormit în noaptea aceea, Maria? 

Fata se gândi o secundă. 

— La Lulu. 

— Îţi aminteşti cum ai ajuns acolo? 

Fata dădu din cap. 

— Îţi aminteşti ce ai făcut când ai ajuns acasă la 
prietena ta? 

— Ne-am uitat pe o revistă, apoi ne-am culcat. 

— I-ai spus lui Lulu despre lumină? 

— Nu. 

— Despre voce? 

— Nu. 

— Te-ai speriat când s-a întâmplat? 

— Da. 

— Te-a durut ceva? 

— Nu cred. 

— Nici acolo, mai jos de talie? 

— Nu. 

— Îţi aminteşti ce aţi făcut a doua zi, când v-aţi trezit? 

— Ne-am jucat. Nu era zi de şcoală. 

— Şi i-ai povestit mamei tale despre lumină şi despre 
voce? 

— Nu mi-a spus, răspunse femeia, în locul ei. 

— Maria, după noaptea aceea, ai revăzut lumina? 

— Nu, niciodată. 

— Ai mai auzit vocea? 

— Nu. 

— Ai mai văzut altceva deosebit sau înspăimântător? 

— Nu. 

— Mulţumesc, Maria. Doamnă Aquino, vă amintiţi 
noaptea de care vorbeşte Maria? 

— Nu neapărat. Mergea des la Lulu. Au o casă mai mare 
şi multe jucării. Tatăl lui Lulu are o slujbă bună. Soţul meu, 
odihnească-se în pace, a fost ucis. 

— Îmi pare rău. 

— Credeţi că Biserica ne va lăsa să folosim banii pe care 
îi primim, să ne mutăm într-o casă mai mare? 

— Cred că aceasta este decizia dumneavoastră, nu a 
Bisericii, spuse Cal. 

Părintele Santos confirmă. 

— Putem să revenim la noaptea aceea? ceru Cal. 

Mama Mariei se gândi puţin, apoi spuse: 

— Trebuie să fi fost o zi de vineri pentru că a zis că nu 
aveau şcoală a doua zi. 

— Mereu o lăsaţi să meargă acolo neînsoţită? 

— Da, nu e nicio problemă aici. De obicei, nu se iau de 
copii. 

— Cine? 

— Gangsterii. 

— Când mergea acolo, la ce oră pleca, de obicei? 

— După cină, pe la şapte. 

Santos îi răspunse lui Cal la întrebare, înainte să apuce 
să o rostească. 

— Cu şapte luni în urmă, la şapte era întuneric deja, 
spuse preotul. 

— Maria, îţi mai aminteşti ceva ce ai vrea să ne spui, în 
legătură cu noaptea aceea? 

— Nu, poţi să îmi dai cadoul acum? 

Era o cutie mică pentru bijuterii, învelită în piele roşie, 
cu un sigiliu papal alb, embosat. O deschise repede şi 
scoase dinăuntru o cruciuliţă pe un lănţişor de aur. Il 
ridică să-l arate mamei sale. 

— Papa însuşi a binecuvântat-o, spuse Cal. 

— Dumnezeu să-l binecuvânteze, strigă mama ei. Maria, 
să nu o scoţi niciodată de la gât! 


După ce au terminat la casa Mariei, Părintele Santos l-a 
condus pe Cal pe străzile din Paradise Village către casa 
prietenei ei, Lulu Ruiz. Fetele erau colege de şcoală. Deşi 
Maria nu mai mergea la şcoală, Lulu era încă elevă şi au 
fost nevoiţi să o aştepte să ajungă acasă. Între timp, Cal le- 
a întrebat pe mama şi pe mătuşa fetei despre noaptea cu 
pricina. S-a dovedit că îşi aminteau destul de bine noaptea 
aceea, căci Maria ajunsese mai târziu decât de obicei şi 
părea uşor ameţită. 

— Ochii îi arătau ciudat, spuse mătuşa fetei. 

— A spus ce i s-a întâmplat? întrebă Cal. 

— Nu a spus nimic. 

— Nu a vorbit despre o lumină puternică? 

Se părea că nu. Pentru că era deja târziu, fetele s-au 
jucat puţin, apoi au mers la culcare şi asta a fost tot. 
Femeile nu ştiau nimic altceva. Când a ajuns acasă, în 
uniforma şcolii catolice, fustă plisată, cămaşă albă şi 
pantofi negri, Lulu le-a fost de şi mai puţin ajutor. Nu îşi 
amintea absolut nimic despre noaptea aceea, iar de atunci, 
ea şi Maria nu mai vorbiseră niciodată despre ea. 

— Inainte, Maria venea des pe aici, spuse ea cu tristeţe. 
Acum nu mai vine. Mi-e dor de ea. 

Mai târziu, în timp ce aşteptau taxiul lângă intrarea în 
sat, Părintele Santos i-a dat o parte dintre rapoartele 
medicale ale Mariei, de la clinică. Şi-a aprins o ţigară şi l-a 
întrebat pe Cal dacă a obţinut informaţii de folos. 

— Evident, nu prea multe, spuse acesta. 

— Ce le vei spune, la Vatican? 

— Cred că le voi spune că habar nu am ce se petrece. 

— Şi de aici unde mergi? 
— Pe cealaltă parte a globului, să văd o altă fată pe 
nume Maria. 

Capitolul 5 


Cal se trezi în întuneric şi, pe moment, nu îşi dădu 
seama unde se află. Schimbările de fus orar din ultimele 
zile îl zăpăciseră. Din stradă se auzea muzica unui trio 
care cânta în centrul oraşului pentru turiştii matinali - o 
ocarină, o charango! şi un cajon” tunător ale căror sunete 
îl aduseră cu picioarele pe pământ. Era în Lima. 

Privi cifrele fluorescente ale ceasului de lângă pat şi 
înjură: era prea devreme să se trezească şi prea târziu 
pentru un pahar de votcă. Era blocat. Ura pastilele, dar luă 
un somnifer şi aşteptă să adoarmă. 

Aşa cum îşi imaginase, nu se trezi când sună alarma 
iPhone-ului, una prost aleasă: acordurile liniştitoare ale lui 
Brahms. Abia ţârâitul strident al telefonului fix îl trezi. 

— Domnule Donovan, musafirul dumneavoastră aşteaptă 
în foaier. 

Cal strânse din ochi în camera inundată de lumină şi 
răspunse confuz: 

— Ce musafir? 

— Arhiepiscopul, domnule, şopti funcţionarul de la 
recepţie. 

— La naiba! Spune-i să ia o cafea. Cobor în zece minute. 

Cal se spălă în viteză şi se grăbi să coboare în 
restaurantul de la recepţia hotelului, unde îl găsi pe 
cardinal sorbind dintr-o cafea şi citind ziarul. 

— Vă rog să mă iertaţi, îi spuse când se apropie. Azi- 
noapte nu reuşeam să adorm şi am luat un somnifer. 

Cardinalul Jaime Miranda se ridică şi-i strânse mâna cu 
fermitate. Fusese sportiv în tinereţe şi dacă nu şi-ar fi 
distrus un genunchi, ar fi ajuns fotbalist profesionist. 

Dumnezeu avea alte planuri pentru mine, îi plăcea să 
spună. Era tânăr pentru un cardinal, avea abia şaizeci şi 
doi de ani, şi îşi păstrase aspectul suplu şi musculos. 


10 Mic instrument cu coarde, asemănător cu chitara (n. tr.). 
11 Lădiţă de percuție în interiorul căreia se află corzi acordabile (n. tr.). 


< 39 > 


Fusese promovat de fostul papă, care nu avusese de ales, 
trebuind să-i ofere îndrăgitului episcop de Lima pălăria 
roşie la moartea Arhiepiscopului Aquirre. Cu toate acestea, 
Miranda nu avea aproape deloc aceleaşi vederi 
conservatoare precum cele ale vechiului papă, aşa că 
petrecuse foarte puţin timp la Roma. Situaţia se schimbase 
cu prilejul noului pontificat. Papa Celestin, un „leu” 
progresist şi un reformator tenace, dorea să aibă în jurul 
său doar sfătuitori care-i împărtăşeau viziunea, aşa că lui 
Miranda i s-a cerut să se alăture grupului celor opt, 
consiliul personal al papei, „altoit” pe structura ierarhică a 
Vaticanului pentru a deveni vârful de lance al 
administraţiei sale. 

— Faptul că am avut câteva minute la dispoziţie să 
citesc ziarul a fost un răsfăţ, domnule profesor. Nu trebuie 
să vă cereţi scuze. 

Se mai întâlniseră de câteva ori înainte, la Vatican, şi 
erau în termeni destul de prietenoşi. Miranda ştia cu 
exactitate ce servicii oferise Cal Vaticanului, de-a lungul 
anilor, şi admiraţia pe care Celestin o avea pentru el. 

Cal ceru o cafea iar Miranda mai luă şi el una. 

— Aţi ales un hotel bun, într-o zonă bună, spuse 
Miranda. Miraflores este cât se poate de plăcut. 

— Sora Elisabetta l-a ales. Eu nu cunosc zona, spuse Cal. 
Sunt pentru prima dată în Peru. 

— Serios? Când vă terminaţi treaba, voi ruga un 
monsenior să vă arate oraşul. Catedrala noastră este 
impresionantă - nu este departe de aici - şi sunt multe alte 
atracţii locale. Dacă aveţi mai mult timp la dispoziţie, 
trebuie să mergeţi la Machu Picchu, fireşte, dar sunt multe 
alte obiective renumite. 

— Mă tem că trebuie să mă întorc la Cambridge, dar voi 
reveni curând pentru o vizită mai lungă. 

— Din câte am înţeles, veniţi direct din Filipine. Aţi făcut 
o călătorie obositoare. 

— Foarte obositoare. 

— Şi Maria Mollo a noastră este a doua sau a treia pe 
care o vizitaţi? 

— A doua. Un coleg cercetează cazul celei de-a treia, în 
Irlanda. Ar trebui să fie acolo chiar acum. 

— Este un fenomen foarte straniu, spuse cardinalul. Nici 
nu mai ştii ce să crezi. Pe de o parte, este foarte tentant să 
nu despici firul în patru şi să accepţi minunea în inima ta, 
dar înainte de toate, trebuie făcută o cercetare 
corespunzătoare pentru eliminarea oricăror explicaţii 
posibile. De aceea, mă bucur că Sfinţia Sa v-a ales pe 
dumneavoastră pentru această investigație. Sunteţi 
prietenul lui bun şi de încredere. 

— Mă bucur să fiu de ajutor. 

— Ce părere aveţi despre Maria Aquino? 

— Păi, este o copilă care pare mult mai tânără. Nu sunt 
expert când vine vorba de adolescente, dar cel puţin în 
America, fetele de şaisprezece ani par de douăzeci. Ea 
părea să aibă mai degrabă doisprezece. 

— Provine dintr-o familie săracă? 

— Foarte săracă. Locuieşte într-o mahala aglomerată şi 
destul de primitivă, care poartă denumirea total 
nepotrivită de „Paradise Village”. 

Miranda se lăsă pe spătarul scaunului şi zâmbi. 

— Paradisul poate fi o stare de spirit. Şi care e povestea 
ei? 

Cal îi povesti, iar prelatul ascultă cu atenţie, dând din 
cap la enumerarea fiecăreia dintre fapte. 

— Asemănările cu povestea Mariei noastre sunt 
impresionante, nu-i aşa? Au auzit până şi aceeaşi voce 
spunându-le, „ai fost aleasă.” 

Cal se însufleţi. 

— Cu ce ne confruntăm aici, domnule profesor? 

— Încă nu am răspunsuri. 

— Ei bine, episcopia vă va sprijini cu tot ce se poate. 
Deja se formează un fel de cult în jurul Mariei noastre. Il 
consider nesănătos şi periculos. În momentul de faţă, este 
doar o copilă cu o situaţie medicală neobişnuită. Până la 
sfinţenie e cale lungă. Biserica are o singură Fecioară 
Maria şi orice pretenţii contrare sunt blasfemie. Spuneti- 
mi de ce aveţi nevoie. 

— De cineva care să mă ducă unde locuieşte. De un 
traducător. 

— Secretarul meu personal, monseniorul Valdez, le va 
face pe amândouă. Sunteţi gata în cincisprezece minute? 

— Desigur. Doar să urc în cameră să iau ce-mi trebuie. 

— Nu vă grăbiţi. Lăsaţi-mă să îmi termin cafeaua şi 
lectura ziarului. 

Când cobori, Cal îl găsi pe Miranda prins într-o discuţie 
cu un preot care, presupuse, era Valdez. Aspectul 
cardinalului se schimbase. Se încrunta şi făcea gesturi 
ferme cu mâinile. 

Cal veni lângă ei şi întrebă: 

— S-a întâmplat ceva? 

— Acesta este monseniorul Valdez, spuse cardinalul. Te 
rog, repetă-i profesorului Donovan ce mi-ai spus. 

Fruntea lui Valdez era plină de broboane de sudoare. 
Omul gâfâia ca şi cum venise în fugă. 

— Am primit un telefon de la preotul parohiei familiei 
Mariei Mollo, acum cinci st Fata a dispărut. 

Când ceața începu să se risipească, vârful muntelui 
apăru brusc vederii. De la depărtare se vedea frumos, avea 
un aspect desfătător. Sute, poate chiar mii de căsuțe 
împodobeau o pantă abruptă, culorile lor pastelate 
împletindu-se şi creând impresia unui tablou impresionist. 
În vârful muntelui, o cruce mare din lemn se înălța către 
cerul cernit. La poalele crucii, pe pământ, era imprimat 
steagul peruvian, roşu cu alb. 

— Acolo mergem, îi spuse Valdez. Sărăcăciosul oraş San 
Cristobel. Vezi? Dumnezeu şi ţara. 

Maşina îşi continuă drumul ascendent până când lui Cal 
i se înfundară urechile şi locul şoselei fu luat de un drum 
îngust de pământ, abrupt la început, apoi mai lin, când 
începură serpentinele. Casele colorate, săpate în stâncă, 
nu erau la fel de vesele văzute de aproape. Pereţii erau 
făcuţi din placaje, iar acoperişurile erau foi de tablă 
ondulată ruginite, suprapuse. Vopseaua pastelată, atât de 
atrăgătoare de la distanţă, se scorojea sub soarele 

necruţător. Ferestrele erau găuri decupate în perete, 
acoperite cu plasă sau obloane improvizate. Uşile prost 
croite abia se închideau. 

Copii desculți, îmbrăcaţi în haine mizere, se jucau în 
drum. Când au ajuns în dreptul lor, Valdez claxonă, le făcu 
semn cu mâna şi acceleră până ce copiii se împrăştiară. 
Făcuse manevra într-un mod prea agresiv şi prea periculos 
după părerea lui Cal, dar se abţinu de la orice comentariu; 
la urma urmei, acesta era omul cardinalului. 

— Ţăranii au prea mulţi copii, se plânse Valdez. Nu au 
cu ce să-i crească. Asta îi face şi mai săraci. Aţi auzit ce s-a 
întâmplat în noaptea în care Maria Mollo a văzut lumina? 
Mama ei are atât de mulţi copii mici, încât nici nu şi-a dat 
seama că fiica ei lipsea. 

Poate că Biserica ar trebui să îşi revizuiască politica 
privitoare la contracepție, gândi Cal, dar nu spuse nimic. 

Cam la o treime din drumul spre vârful muntelui, 
serpentinele luară sfârşit. Valdez opri maşina. 

— De aici, mergem pe jos. Nu lăsa nimic de valoare în 
maşină. Oamenii aceştia sunt foarte săraci. 

La picioarele lor se ridica o scară abruptă, săpată în 
munte. Se lăsase din nou ceața şi de la jumătatea drumului 
treptele dispăreau în negură. 

— E departe? întrebă Cal ocolind o turmă de porci 
rătăciţi. 

— Din păcate, aproape de vârf. Dar asta nu i-a 
descurajat pe pelerini. În fiecare dimineaţă, un şir constant 
de oameni se perindă, încercând să ajungă la Maria. 
Noaptea, coboară la casele lor. Astăzi, dat fiind cele 
întâmplate, nu ştiu ce vom găsi acolo. 

Cal strâmbă din nas simțind mirosul fetid. Monseniorul îl 
văzu şi îi spuse că toaletele erau simple gropi săpate în 
pământ. Nu existau canalizare, apă curentă, electricitate. 
Oamenii erau nevoiţi să îşi care singuri apa, de pe munte, 
sau să o plătească dublu la unul dintre cele câteva 
magazine răspândite prin sat. În noaptea în care văzuse 
lumina misterioasă, Maria Mollo era în drum spre unul 
dintre aceste magazine. 

Ajunşi mai sus, întâlniră mulţimea de pelerini despre 
care vorbise monseniorul. Scara era blocată. 

— Faceţi loc, faceţi loc! îi dojeni Valdez. Suntem 
reprezentanţii Cardinalului Miranda. 

Ţăranii încercară să le facă voia, trăgându-se câţiva 
centimetri la dreapta pe treptele înguste, suficient pentru 
ca prelatul şi profesorul să înainteze. Pe următorul platou, 
mulţimea era răspândită în dreptul unui alt şir de trepte şi 
fură nevoiţi să-şi facă loc cu forţa. 

Când ajunseră aproape de capătul celui de-al doilea şir 
de trepte săpate în stâncă, Valdez l-a asigurat că se 
apropiau. Pe platou, înghesuiala era şi mai mare şi au avut 
nevoie de câteva minute ca să se strecoare prin grămada 
de bărbaţi, femei şi copii, mulţi dintre aceştia strângând în 
mâini şiraguri de mătănii. Când, în sfârşit, au ajuns în faţa 
cocioabei vopsite în albastru-deschis a familiei Mollo, faţa 
monseniorului era roşie ca sfecla de cât strigase. Valdez 
ciocăni în uşa şubredă, anunţându-şi prezenţa. 

Le răspunse o bătrână, în spaniolă, spunând că fecioara 
nu era acolo. 

— Ştiu asta, răbufni Valdez, ciocănind şi mai tare. Sunt 
Părintele Valdez, reprezentantul Cardinalului Miranda. 

— Părinte, ştii unde s-a dus? 

— Nu am nici cea mai mică idee. Poate de aceea mă aflu 
aici. 

Uşa se deschise şi o femeie cu chipul rotund şi păr 
negru, sârmos, îl privi pe Valdez printre pleoapele strânse. 
Ţinea în braţe un copil. 

— Părintele Diaz este aici? întrebă Valdez. 

— A plecat înapoi la biserică. 

— Trebuie să vorbim cu părinţii Mariei. 

— Dorm. Au stat treji toată noaptea. 

— Şi tu cine eşti? 

— Sunt mătuşa Mariei. 

— Ei bine, doamnă, trezeşte-i şi spune-le că oamenii 
cardinalului vor să discute cu ei despre dispariţia Mariei. 

Femeia îi trânti preotului uşa în nas, lucru care îl înfurie 
peste măsură. Acesta dădu drumul unui torent de 


< 44 > 


bodogăneli. Cunoştinţele de spaniolă ale lui Cal nu erau 
grozave, dar erau de ajuns; nu a fost nevoie să îi ceară lui 
Valdez să-i clarifice situaţia. În schimb, aşteptă răbdător în 
căldura şi umiditatea înăbuşitoare, simțind cum îl cuprinde 
un acces de claustrofobie, urmat de senzaţia că pe umerii 
lui se sprijină întreaga omenire. 

În cele din urmă, uşa se deschise şi mătuşa fetei, cu 
copilul tot în braţe, îi pofti să intre. Ferestrele erau 
acoperite din interior de prosoape cusute unul de altul, 
astfel că încăperea era întunecată ca o grotă. Când i se 
obişnuiră ochii cu întunericul, Cal rămase şocat de sărăcia 
din interiorul locuinţei. O cadă de plastic ţinea loc de 
chiuvetă. Aragazul - un reşou dublu legat la o butelie de 
gătit. Mobilierul - câteva piese şubrede. Două fete şi trei 
băieţi mai mici, se agitau pe un covor mic, verde, aşternut 
pe podeaua murdară. Cal avea să afle că aceştia şi 
bebeluşul erau fraţii mai mici ai Mariei. Trăiau cu toţii, 
alături de părinţii lor, în cocioaba cu trei camere, care 
aproape că făcea casa din Manila a Mariei Aquino să pară 
un palat. 

— Sora mea şi soţul ei nu vă pot primi acum, părinte, 
spuse mătuşa, încercând să potolească bocetele copilului. 

— De ce? vru să ştie Valdez. 

— Sunt prea obosiţi. Reveniţi altă dată. 

Valdez izbucni, urletele lui acoperindu-le pe cele ale 
copilului. 

— Omul acesta este reprezentantul personal al papei. 
Vine tocmai de la Vatican să cerceteze situaţia fiicei lor. 
Acum fata a dispărut şi vrei să ne întoarcem altă dată? 

Femeia îi dădu copilul fetei mai mari şi spuse: 

— Întrebaţi-mă pe mine. Eram aici când au luat-o pe 
Maria. Dar nu vă înţeleg supărarea, părinte. Vaticanul a 
luat-o. 

Lui Cal i se păru că înţelesese ce spusese femeia, dar nu 
era sigur. Valdez, şocat, îi traduse. 

Cal porni aplicaţia de înregistrare de pe telefon. 

— La ce oră a fost luată? 

După ce Valdez repetă întrebarea în spaniolă, femeia 

răspunse. 

— Noaptea trecută. Pe la zece. Pelerinii coborâseră de 
pe munte. Mă pregăteam să plec şi eu acasă. Am auzit o 
bătaie în uşă. Erau un bărbat şi o femeie. 

Cal îi adresă o nouă întrebare. 

— Cine au spus că sunt? 

— Nu îmi amintesc numele lor. Au spus că sunt de la 
Vatican. 

— Ce limbă vorbeau? 

— Spaniola. Nu spaniola peruviană. 

— Dar care? 

— Nu ştiu, cea din Mexic, poate. 

— Au prezentat vreun document de identitate? 

— Nu, domnule. 

— Ce voiau? 

— Pe Maria. Au spus că Papa Celestin i-a trimis să o 
ducă la un loc sigur. 

— Unde? 

— Nu am întrebat, dar mama ei a vrut să ştie dacă mai 
putea vorbi cu ea. Au spus că da, bineînţeles. Vor trimite 
pe cineva cu un telefon mobil la noi, ca să putem vorbi cu 
ea. Au spus că îi vor acorda cele mai bune îngrijiri 
medicale, pentru că era important să aibă un copil sănătos. 
Au spus că noi suntem prea săraci ca să îi protejăm pe ea 
şi pe copil. 

— Cum erau îmbrăcaţi? întrebă Cal. 

— Ca oamenii cu bani. El nu era preot şi ea nu era 
călugăriţă, dacă asta vreţi să ştiţi. 

— După ce au spus asta, ce s-a întâmplat? 

— Au vrut să o vadă pe Maria, fireşte. Femeia i-a dat o 
păpuşă frumoasă să se joace cu ea. 

— Ok. Şi pe urmă? 

— Tatăl Mariei a spus că nu voia ca fata să plece. A zis, 
„La naiba cu Vaticanul!” Adevărul este că el nu e la fel de 
credincios ca sora mea. lar Maria e fiica cea mare şi el o 
iubeşte nespus. El şi sora mea s-au certat. 

— Ce s-a întâmplat apoi? 

— Omul i-a dat cumnatului meu un plic. 

— Ce era în plic? 

— Bani. Foarte mulţi bani. 

— Cât de mulţi? 

— Douăzeci de mii de soli.!? 

Cal schimbase bani în aeroport. Făcu rapid conversia: 
şase mii de dolari. 

Valdez fluieră şi-i şopti lui Cal, în engleză. 

— Acesta e salariul pe un an, pentru un om de rând, în 
Peru. Pentru oamenii aceştia, sunt mai mulţi bani decât şi- 
ar fi putut imagina vreodată. 

— Apoi sora ta şi soţul ei i-au lăsat să o ia pe fată? 

— Mai întâi, le-au cerut să semneze o hârtie. 

— Ce scria? 

— Îmi pare rău, domnule, nu ştiu. 

— Şi pe urmă? 

— Am îmbrăţişat-o cu toţii, apoi cei doi au luat-o. Părinţii 
ei au plâns toată noaptea. Abia au adormit. 

— Şi Maria? Cum se simţea când a plecat? 

— Şi ea a plâns. A plâns mult. Nu voia să plece, dar 
femeia a luat-o de mână şi a coborât cu ea la poalele 
muntelui. Domnilor, dumneavoastră sunteţi de la Vatican. 
Cum de nu ştiţi că Papa a luat-o pe Maria? 

Cal se uită către Valdez, al cărui chip împietrise. Era 
decizia lui ce să-i spună femeii. 

— Vaticanul e mare, spuse Cal. Cred că pur şi simplu nu 
am fost informaţi. Voi telefona la Roma să clarific situaţia. 

— Vă rog să le spuneţi să-i transmită Mariei noastre că 
familia ei o îmbrăţişează şi o sărută. Ne rugăm pentru ea, 
spuse mătuşa fetei. 

În cele din urmă, vorbi şi Valdez, care spuse răspicat: 

— Da, aşa să faceţi, continuaţi să vă rugaţi pentru ea. 


12 Monedă peruviană (n. tr.). 

Capitolul 6 


Era o dimineaţă liniştită de sâmbătă în Gort!’ şi, având 
puţin timp la dispoziţie, Joe Murphy se hotări să intre în 
Biserica Saint Coleman şi să asiste la slujbă. Cunoştea 
biserica destul de bine, era de prin părţile locului şi slujise 
el însuşi ca diacon într-o biserică parohială din Galway, în 
apropiere. Nu stătuse în postul acela cât şi-ar fi dorit 
superiorii lui, deşi deznodământul nu i-a surprins pe 
mentorii săi. Aceştia bănuiseră că absolventul extrem de 
inteligent al Colegiului Trinity, din Dublin, s-ar putea să nu 
fie destinat unei cariere de durată în serviciul preoţesc. În 
sinea lui, şi Murphy o ştiuse, deşi fusese foarte hotărât să- 
şi înfrângă timiditatea şi lipsurile ieşind în lume şi lucrând 
cu oameni adevăraţi, ocupându-se de nevoile acestora. Cu 
siguranţă, făcuse tot posibilul. Pe durata şederii lui în 
Galway, superiorul lui îl însărcinase cu activităţi specifice - 
consilierea cuplurilor în vederea căsătoriei, slujbe de 
înmormântare şi botez, îndrumarea celor căzuţi în 
suferinţă şi disperare. Însă stilul acela de viaţă era 
construit pe o minciună. El nu era genul acela de preot, nu 
era genul acela de om. 

Într-o noapte, s-a trezit cuprins de un atac de panică, 
declanşat de un vis în care era înghiţit de ape sau de 
nisipuri mişcătoare (nu îşi mai amintea exact), şi a înţeles 
simbolistica extrem de limpede. Se îneca în Galway. Îşi 
dorea să revină la viaţa de studiu, în bibliotecă, printre 
cărţi. A căutat instituţii academice, fără să-şi impună limite 
geografice şi, cu binecuvântarea episcopului diocezei sale, 
a aplicat la Facultatea de Teologie de la Harvard unde şi-a 
început studiile doctorale sub îndrumarea renumitului 
profesor de religie, Calvin Donovan. 

Pe durata studiilor şi a pregătirii disertaţiei lui Murphy, 
cei doi au devenit prieteni în ciuda diferenţelor dintre ei. 


13 Oraş în vestul Irlandei (n. tr.). 

Se amuzau unul pe altul. Cal, chefliul cu chef de viaţă 
versus preotul cumpătat şi spartan. Cal, afemeiatul versus 
preotul care depusese jurământ de castitate. Cal, 
imitatorul lui Hemingway, care îl forţa pe sensibilul 
Murphy să fie omul lui din colţul ringului la meciurile de 
box pentru amatori. Însă, dacă ar fi alcătuit cineva 
diagrama Venn!‘ a pasiunilor fiecăruia dintre ei, zona de 
interes comun ar fi fost, fără îndoială, erudiţia. Lucrarea 
de doctorat a lui Murphy, despre Sf Benedict, s-a dovedit 
atât de bună, încât a fost publicată de Princeton University 
Press, iar Cal a trebuit să facă uz de propria influenţă ca 
să-i obţină un post de profesor asistent la Harvard, unde 
începuse de curând să le predea studenţilor istoria 
ecleziastică medievală. Era mai fericit ca niciodată. Işi 
iubea munca, muzica, cercul restrâns de prieteni, viaţa 
liniştită petrecută în rugăciune. Reîntoarcerea în vestul 
Irlandei, în ţinutul Galway, pentru a elucida un mister, nu 
era o bucurie. Cu toate acestea, când Cal i-a cerut ajutorul, 
singurul răspuns pe care i-l putea oferi a fost „Ce trebuie 
să fac?” 

Aşezat pe un scaun din spatele catedralei, în timpul 
slujbei care începuse deja, primul gând al lui Murphy a 
fost că, mai mult ca sigur, se rătăcise undeva pe drum. 
Preotul nu vorbea nici în engleză, nici în latină. Vorbea în 
portugheză. Apoi Murphy a privit în jur, către chipurile 
măslinii. Avea să descopere că Gort se schimbase mult de 
la plecarea sa. Aproape o treime din populaţie era de altă 
origine, majoritatea brazilieni, angajaţi în industria locală 
de ambalaje pentru carne. Drept urmare, presiunea 
culturală asupra parohiei din Gort şi Beagh a fost aşa de 
mare, încât au fost nevoiţi să aducă un preot brazilian care 
să ţină slujba în zilele de sâmbătă. 

Murphy se simţea, şi lăsa să se vadă asta, deopotrivă 
preot şi simplu enoriaş, străin de acele locuri, venind la 
altar să accepte comuniunea. A fost recunoscut de cineva - 


14 Metoda diagramelor Venn reprezintă o modalitate de verificare a 
validității interferenţelor dintre aspiraţiile, caracterul și interesele 
persoanelor care se află în contact personal sau profesional (n. tr.). 

de însuşi părintele Michael McCarthy, care părăsi altarul, 
cu chipul luminat de un zâmbet, pentru a-l ajunge din 
urmă înainte ca el să plece odată cu enoriaşii, la finalul 
slujbei. 

— Joseph Murphy! Ce faci aici? 

McCarthy ţinuse nişte ore la Seminarul unde învățase 
Murphy, Colegiul St Patrick de lângă Dublin, şi se 
apropiaseră datorită legăturilor pe care ambii le avuseseră 
cu Galway. McCarthy îl ajutase pe Murphy să obţină slujba 
la parohia din oraşul lui natal. 

— Părinte McCarthy, mă bucur să te văd. 

McCarthy îl apucă de mâneca veştmântului şi spuse: 

— Văd că lucrezi tot în branşă. Te-ai întors cumva la noi? 

— Nu, nu, sunt în trecere. M-am gândit că aveam nevoie 
să-mi împrospătez cunoştinţele de portugheză. 

— Uimitor, nu-i aşa? spuse McCarthy. Ce mică e lumea! 
Fraţii şi surorile noastre din Brazilia sunt oameni de 
nădejde şi buni catolici. Ce zici de un pahar la casa 
parohială, sau mai bine la cârciumă? De acord? Dă-mi voie 
doar să mă schimb. 

Nu peste mult timp, se instalau într-un separeu 
întunecos la O'Donnell's, având în faţă bătrânul o halbă 
cremoasă de bere Guinness, iar cel tânăr una cu limonadă. 

— Unele lucruri nu se schimbă, spuse McCarthy, 
tachinându-l pe Murphy pentru băutura aleasă. Aşadar, 
obiceiurile dăunătoare ale americanilor nu s-au lipit de 
tine. 

— Netflix intră la socoteală? 

— Cred că da. Ciocniră halbele. Noroc! Spune-mi, ce fac 
ai tăi? 

— Ca şi până acum, cred, răspunse Murphy. Mama e la 
fel de neobosită. Şi-a asumat, de curând, şi îndatoriri de 
bunică. Fraţii şi surorile tot cu munca la fermă şi în 
construcţii. Şi producând nenumărați viitori enoriaşi. 
Activităţile obişnuite ale celor din vestul Irlandei, 
presupun. 

— Ei bine, e în regulă. Mă aştept ca suferinţa să fie încă 
proaspătă. În privinţa tatălui tău, vreau să spun. 

Bătrânul ieşise beat cu tractorul la cosit de fân, pe o 
pantă foarte abruptă, iar rezultatul fusese cel previzibil. 

Murphy sorbi din limonada dulce. Nu băuse niciodată 
mult (spre deosebire de fraţii lui), dar de la accident nu 
mai pusese gura pe nicio picătură de alcool în ultima 
vreme, prefăcându-se că bea până şi vinul de împărtăşanie. 

— Asta aşa este. Mai ales pentru mama, spuse el. 

— Ai văzut-o? Şi restul familiei? 

Răspunsul lui îl făcu pe preot să înalțe din sprâncene. 

— De fapt, ei nu ştiu că sunt aici. Sigur o voi vizita pe 
mama înainte să plec. Cu fraţii şi surorile mele nu sunt în 
cei mai buni termeni. M-au acuzat că am abandonat-o pe 
mama, când am plecat în „State”. 

— Un om încearcă să se dezvolte şi asta primeşte. 
Gândire provincială, dacă îmi permiţi să vorbesc aşa. Şi 
acum, nu mi-ai spus pentru ce te afli aici. 

— Mary Riordan. Pentru ea sunt aici. 

McCarthy trase adânc aer în piept. Dispoziţia i se 
schimbă. 

— Ce treabă ai tu cu ea? 

— Profesorul îndrumător al tezei mele de doctorat, 
domnul Donovan, mi-a cerut să vin. Este un apropiat al 
Papei Celestin. Vaticanul l-a rugat să cerceteze situaţiile 
acestor fete şi să ofere un răspuns în cunoştinţă de cauză. 
Ştiind că eu sunt de prin părţile locului, s-a gândit că îmi 
va fi mai uşor să aflu ce se întâmplă în Gort, în timp ce el 
le vizitează pe celelalte fete. 

— Tocmai am citit despre dispariţia celei de-a treia 
Maria, cea din Peru. Foarte ciudat. 

— Da, spuse Murphy. 

— Cunoşti familia Riordan? întrebă McCarthy. 

— Nu cred că am avut ocazia. 

— Ei bine, Joe, sunt oameni dificili, dacă înţelegi ce 
vreau să spun. În special Kenny Riordan. Un bărbat foarte 
dur. Care e planul tău? Le baţi la uşă şi le ceri să te 
primească în casă? 

— Acesta era planul meu iniţial. Aveam de gând să merg 
la ei în după amiaza aceasta. 

— Sper că ai buzunarul doldora. 

— Are taxă de intrare? 

— Are. El şi doamna încasează. Au implicat întreaga 
familie în producţia de relicve şi altele asemenea. Zece 
euro o sticluţă cu apă presupus sfinţită de copilă. De 
douăzeci de euro primeşti o poză cu autograf, pe hârtie de 
imprimantă. Treizeci, şi faci poză cu fata. Pentru o şuviţă 
din părul ei, sau al altcuiva - din câte ştiu, iau părul tăiat 
de la frizerie - nici nu mă întreba cât cer. Ai zis că acesta 
era planul iniţial. Care e planul B? 

Murphy zâmbi. 

— Speram să fii tu. n 

Familia Riordan locuia la marginea oraşului, într-un 
bungalou dărăpănat. Kenny Riordan era de mulţi ani 
şomer. Avea o pensie de boală, din cauza unor probleme cu 
spatele. Autorităţile locale, bănuind că spatele lui era în 
regulă, puseseră un om pe urmele lui timp de un an întreg, 
care să-l surprindă jucând golf sau dansând, dar Kenny era 
prea deştept pentru ei. L-a mirosit imediat pe detectiv şi 
de fiecare dată când omul era prin preajmă se strâmba de 
durere şi se sprijinea mai abitir în baston. Şi nevasta lui 
era o sursă de beneficii, încasând o indemnizaţie pentru 
diabet şi un şir nesfârşit de alocaţii de maternitate şi 
pentru îngrijirea celor opt copii. Bungaloul, amplasat pe o 
bucată bună de pământ, chiar dacă lângă o şosea 
aglomerată, era proprietatea autorităţilor locale, pe care 
familia Riordan îl închiriase pe o sumă modică, însă, în 
realitate, era o situaţie clasică de spălare de bani publici. 

Apropiindu-se de casă în maşina lui McCarthy, Murphy 
văzu un şir de trecători mergând pe lângă marginea 
gazonului. Poliţia nu permitea parcarea în zonă, astfel 
încât pelerinii erau nevoiţi să parcheze în oraş şi să 
parcurgă distanţa de vreo opt sute de metri pe jos. Ca să 
păstreze ordinea, doi poliţişti erau de serviciu lângă casă 
aproape în permanenţă, făcându-i pe consilierii primăriei 
comitatului Galway să bombăne că familia Riordan 
devenise, practic, un articol în bugetul instituţiei. 

— Nu aveţi voie să parcaţi aici, spuse unul dintre 
poliţişti, ciocănind în geamul maşinii. 

Părintele McCarthy cobori geamul. 

— Bună ziua, Robert. 

— Iertaţi-mă, părinte. Nu v-am recunoscut maşina. E 
nouă? 

— Aşa este. Contractul celei vechi a expirat. Putem 
parca undeva? 

— Intraţi pe alee, în spatele maşinii lui Kenny. 

Pelerinii din faţa uşii nu erau bucuroşi că nou-sosiţii nu 
respectau rândul, dar erau feţe bisericeşti, aşa că nu 
puteau spune nimic. Când auzi soneria, Kenny Riordan 
zbieră din spatele uşii închise că trebuiau să aştepte să le 
vină rândul, ca toţi ceilalţi. 

— Kenny, sunt părintele McCarthy. O vorbă, te rog. 

Uşa se deschise şi în cadrul ei apăru un om scund, tuns 
scurt, cu o burtă umflată de prea multă bere, abia ascunsă 
sub un tricou Polo de bună calitate. La vederea lui 
Murphy, zâmbetul copilăros îi dispăru. 

— El cine e? întrebă Riordan bănuitor. 

— Acesta este Părintele Murphy. A fost trimis de 
Vatican. 

— Vatican, zici? 

— Putem intra? 

Riordan arăta ca un om peste care tocmai dăduse buzna 
o echipă de inspectori ai Fiscului, dar cu toate acestea 
spuse: 

— Desigur, desigur. 

Scena care se desfăşura în hol vorbea de la sine. 

Doamna Riordan, o femeie obeză, de trei ori mai grasă 
decât soţul ei, tricota răsturnată într-un balansoar, cu o 
țigară aprinsă aşezată pe marginea unei scrumiere pline. 
Într-un colţ, doi băieţi şi două fete, cu vârste cuprinse între 
cinci şi zece ani, se jucau cu nişte figurine. Mary Riordan, 
personajul principal, era aşezată pe canapea, având pe 
genunchi o tavă pe care semna poze pentru cele două 
femei din faţa ei, care o priveau cu gura căscată. Mary era 
de o frumuseţe izbitoare, cu părul negru tuns „castron”. La 

gâtul ei atârna o cruciuliţă din argint, prinsă pe un 
lănţişor, strălucind peste o cămaşă albă scrobită, iar de 
sub fusta plisată, în carouri, ieşea o pereche de genunchi 
osoşi. Murphy se gândi că aceea era uniforma ei de şcoală. 
Avea buzele încremenite într-o grimasă plictisită. Alături, o 
măsuţă era încărcată cu zeci de sticluţe umplute cu un 
lichid transparent, teancuri de fotografii, un rând de 
cutiuţe mici din carton, în care, probabil, se găseau şuviţe 
de păr. Pe măsuţa de cafea era o cutie de pantofi de sub al 
cărei capac ieşea o bancnotă de zece euro. Kenny Riordan 
ridică imediat cutia şi o duse într-o cameră din spatele 
casei. 

Cele două doamne îşi luară fotografiile semnate şi îl 
întrebară pe Riordan cât îi datorau. 

— Nimic, doamnelor. Nu vă costă nimic. 

— Poftim? întrebă doamna Riordan,  ridicându-şi 
surprinsă ochii de la lucru. 

— Linişte, o certă soțul ei. 

— Putem să facem o fotografie? întrebă o femeie. 

— Da, sigur, vă rog, spuse Riordan, cu ochii la Murphy. 

Inainte să plece, femeile atinseră mâna palidă a Mariei 
şi îşi făcură semnul crucii. Riordan le conduse şi-i anunţă 
pe cei care aşteptau să intre că avea să mai dureze puţin. 
Chestiuni bisericeşti. 

— Prin urmare, ce pot face pentru Sfinţiile Voastre? 
întrebă Riordan. 

— Ai pus pe roate o afacere frumuşică, spuse McCarthy. 

Bărbatul păru jignit. 

— Nu înţeleg ce vreţi să spuneţi. Oamenii vor să o vadă 
pe Maria noastră, nu? Şi pe bună dreptate. Dacă unii 
doresc să doneze câte o sumă modică, să ne ajute, care e 
problema? 

— Nu suntem aici ca să-ţi stricăm afacerea, Kenny, 
spuse preotul. Părintele Murphy, aici de faţă, a fost trimis 
de însuşi Sfântul Părinte să-i adreseze lui Mary câteva 
întrebări. 

— Sfântul Părinte, ziceţi. Păi, întrebaţi-o, părinte. Doar 
să nu vă lungiţi prea mult, pentru că aşteaptă oamenii. 

— Voi încerca să mă grăbesc cât pot, răspunse Murphy. 
Auzindu-i accentul, Riordan zâmbi. 

— Sunteţi de prin părţile astea, nu-i aşa? 

— Sunt. Mai bine zis, am fost. Acum locuiesc în America. 

— Păi, nu contează. Mi-am dat seama după nume că nu 
sunteţi italian, dar e plăcut să vezi pe cineva de prin 
părţile locului ajuns la Vatican. 

Murphy îşi trase un scaun aproape de fată. 

— Bună, Mary, mă bucur să te cunosc. 

Expresia fetei rămase neschimbată. Murphy era doar un 
chip din mulţime. La o privire mai atentă, fata era şi mai 
frumoasă şi foarte bine dezvoltată pentru cei 
şaptesprezece ani ai ei, fapt evidenţiat de cămaşa strâmtă, 
care ar fi sucit minţile unor băieţi mult mai mari decât ea. 

— Doresc să te întreb despre cum au început toate 
acestea, spuse Murphy. Iți aminteşti noaptea aceea? 

Răspunsul veni din fotoliu, de la mama fetei. 

— Era în oraş, în noaptea aceea. Ea şi prietenele ei 
făceau un tur al barurilor. Abia ce-a împlinit şaptesprezece 
ani, dar unii patroni de localuri tot le servesc băuturi. 
Când eram eu tânără, toţi ne serveau, chiar şi pe cele de 
treisprezece, paisprezece ani. Îmi amintesc când... 

Soţul ei o întrerupse. 

— Pe toţi sfinţii, Cindy, dacă o ţii aşa, coada de la uşă va 
ajunge până în oraş. 

— Scuze, spuse ea. În orice caz, când barurile s-au 
închis, Mary şi prietenele ei s-au despărţit - celelalte fete 
locuiesc în oraş - şi Mary a mers spre casă. Cam un 
kilometru şi jumătate, nu? 

— Mă întreb dacă s-ar putea să îmi răspundă Mary, 
spuse Murphy. 

Fata oftă din greu şi vorbi. 

— După cum a spus mama, mergeam singură spre casă. 

— După ce ţi-ai luat rămas bun de la prietenele tale. 
Numai fete? 

— Da. 

— Nu au fost băieţi cu voi deloc în noaptea aceea? 

— Nu cunosc niciun băiat, răspunse ea pe un ton iritat. 

— Nu fi obraznică, o avertiză tatăl ei. 

Fata îl privi cu o grimasă, apoi continuă. 

— În baruri, da, sigur, dar după aceea nu. 

— Bine. Ce s-a întâmplat în timp ce mergeai spre casă? 
întrebă Murphy. 

— La naiba, am povestit deja de atâtea ori! 

Din cealaltă parte a camerei, tatăl ei ridică braţul spre 
ea. 

— Vrei să răspunzi odată? O să avem răzmeriţă afară! 

Fata îşi dădu ochii peste cap. 

— Tot ce îmi amintesc este că abia trecusem de Super 
Value Mart, când am fost orbită de o lumină strălucitoare. 

— Ce culoare avea lumina? 

— Nu ştiu. Alb sau galben, cred. M-au durut ochii teribil. 

— Înainte de asta, ai văzut pe altcineva pe drum? 

— Nu. Nu era nimeni. 

— Ai auzit ceva neobişnuit? 

— Când, atunci? 

— Da, în momentul în care te-a izbit lumina. 

— Nimic. 

— Dar ai auzit ceva mai târziu? 

— Presupun că a fost mai târziu - însă nu mai ştiu când - 
dar am auzit vocea unui bărbat, o voce gravă, de bătrân, 
spunând „Ai fost aleasă.” 

Pe chipul lui Murphy se citea o atenţie concentrată. 

— Aşa ceva este cu totul remarcabil, nu? 

Răspunse mama fetei. 

— Chiar este. Crezi că a fost vocea Domnului, părinte? 

— Nu ştiu, răspunse Murphy, fără să o privească. După 
lumină şi după voce, s-a mai întâmplat ceva, îţi aminteşti? 

— Tocmai asta e. Absolut nimic până când am ajuns pe 
strada Tubber, aproape de casă. 

— Şi nu mai era nimeni pe străzi? 

— Absolut nimeni. 

— Cât timp trecuse? 

— Când am ajuns acasă m-am uitat la ceas, pe telefon. 
Era două dimineaţa sau cam aşa ceva. 

— Şi la ce oră plecaserăţi de la club? 

Nu mai ştia, dar tatăl ei interveni, spunând că fusese o zi 
de sâmbătă, aşa că barurile se închiseseră la o jumătate de 
oră după miezul nopţii. 

— Aşadar, sunt vreo 90 de minute în care s-au petrecut 
toate acestea, spuse Murphy. Când ai ajuns acasă, te-a 
văzut cineva? 

— Mama s-a trezit când am intrat. 

Mama ei o aprobă dând din cap. 

— Îmi place să dorm aici, din cauză că respir greu. I-am 
zis: Ce-ai făcut, domnişoară? Părea uşor confuză. N-a ştiut 
să-mi spună. Am certat-o că umblă noaptea şi că a băut 
prea mult, şi am trimis-o la culcare. Nu m-am îngrijorat 
prea mult. Fetele de vârsta ei fac multe prostii, dar Mary e 
fată cuminte, părinte, dacă înţelegeţi ce vreau să spun. Vă 
imaginaţi ce surprinsă am fost mai apoi, când prietena ei a 
încetat să o mai viziteze şi apoi am aflat că era însărcinată. 
Mai ales virgină fiind. 

— În noaptea aceea, Mary, îţi aminteşti cum te-ai simţit 
când te-ai trezit pe strada Tubber? 

— Cum m-am simţit? Confuză, aş zice. 

— Te durea ceva? Simţeai vreun disconfort? 

— Nu îmi amintesc. 

— Şi ca să fie totul foarte clar, nu te-ai jucat cu niciun 
băiat în noaptea aceea? 

Pentru prima dată, Mary se însufleţi. 

— Nu! 

— Nu a întreţinut relaţii cu nimeni, părinte, spuse mama 
ei. Aşa au spus toţi doctorii şi asistentele. Apoi, şoptind 
pentru ca fata să nu o poată auzi. Au spus că era intactă, 
acolo, jos. 

— Mary, este foarte important, spuse Murphy. Poţi 
confirma că nu te-ai culcat niciodată cu un băiat? 

— Nu, niciodată, rosti ea în şoaptă, ocolindu-i privirea. 
Mi-aş aminti aşa ceva, nu credeţi? Vă aduceţi aminte când 
aţi făcut-o pentru prima dată, nu-i aşa, părinte? 

Mama ei chicoti, dar Kenny Riordan o certă că era iar 
obraznică. 

Murphy îşi concentră din nou atenţia. 

— Ştii la ce mă refer când spun „a ejacula”? 

Fata pufni şi dădu din cap. 

— A ejaculat vreodată vreun băiat pe tine sau pe hainele 
tale? 

— Părinte, ce întrebare! spuse mama fetei, aprinzându-şi 
încă o ţigară. 

— Nu, niciodată, răspunse Mary. 

Murphy apăsă pe capătul pixului. 

— Foarte bine, eşti credincioasă? 

— Ce vreţi să spuneţi? 

— Vreau să spun, mergi la biserică? Te rogi? 

— Nu prea mergem la biserică. 

— Ba nu-i chiar aşa, interveni tatăl, defensiv. N-am fost 
la slujba de Crăciun, acum un an sau trei, mamă? 

Părintele McCarthy simţi nevoia să intervină. 

— Kenny Riordan, nu-mi amintesc să te fi văzut, pe tine 
sau pe cineva din familia ta, măcar o singură dată în 
biserica mea. 

— Păi, eşti ocupat de Crăciun, părinte, şi noi stăm mereu 
în spate. 

— Şi în ceea ce priveşte rugăciunea? o întrebă Murphy 
pe fată. i 

— Mă rog, uneori, presupun. In ultima vreme. 

— Şi cui te rogi? 

Fata răspunse atât de şoptit, încât Murphy abia o auzi. 

— Fecioarei Maria. $ 


Kenny Riordan porni la drum imediat ce păşi în aerul 
rece al nopții, victimă a propriei sale celebrități locale; 
zilele acestea, oamenii îi cumpărau de băut fără să aştepte 
din partea lui să le răspundă cu aceeaşi monedă. Deşi era 
încă vară, era răcoare, aşa că-şi încheie jacheta sport, din 
stofă, peste burtă. 

Nu se îndepărtase prea mult când auzi o voce. 

— Sunteţi domnul Kenny Riordan? 

Se întoarse clătinându-se pe picioare şi văzu doi bărbaţi 
lângă un felinar. Între două vârste, îmbrăcaţi în jachete de 
motociclişti. Unul din ei aruncă mucul unei ţigări. 

— Da. Vă cunosc, domnilor? Nu-i cunoştea, dar îi mai 
văzuse, uneori, prin cârciumile pe unde umbla. 

— Noi te cunoaştem, Kenny. Ce zici, îţi luăm ceva de 
băut? 

— Am băut destul pentru azi, flăcăi, dar vă mulţumesc. 

Cel de-al doilea îl abordă mai direct. 

— Vreau să-ţi arăt ce am în buzunar. Vino încoace. 

Bărbatul trase de fermoarul buzunarului şi Riordan 
înghiţi în sec. Se aştepta să vadă un pistol, dar la lumina 
felinarului zărise altceva. Un plic. Curios, porni spre ei. 

— E doldora, nu-i aşa? spuse bărbatul. Câţi bani crezi că 
sunt aici? 

— N-am idee, fiule. 

— Hârtii de o sută de euro. O sută de bucăţi. Te 
interesează? 

În după amiaza aceleiaşi zile, după plecarea preoţilor, 
Riordan deschisese din nou uşa mulţimii, până la lăsarea 
serii, adunând de la pelerini trei sute de euro. Vânduse 
multe fotografii şi îi lăsase să-şi facă poze cu fata, dar nu 
vânduse nicio şuviţă de păr. Zece mii de euro sunau, ei 
bine, sunau grozav. 

— Vrei calule ovăz? 

— Înţelegem că eşti interesat, spuse omul. Ce zici, acum 
putem merge să bem ceva? 


— Nu mi-a venit să-mi cred urechilor, aseară, când ai 
sunat. Puteai să mă anunti că vii în Galway. 

Mama lui arăta bine, îşi spuse Murphy. Cu părul mai 
încărunţit şi puţin slăbită, dar nu cu mult faţă de ultima 
oară când o văzuse. 

— A fost o decizie de ultim moment. Am venit cu treburi. 

— Ce treburi? întrebă ea punând de ceai. 

— Treburi bisericeşti. 

— Eşti foarte secretos. Treburi bisericeşti! Eşti profesor 
acum. 

— Mary Riordan, dacă ţii neapărat să ştii. 

— Ce are de-a face un profesor universitar cu Mary 
Riordan? 

Îi povesti cum ajunsese să fie implicat. Apoi mama lui 
deveni foarte atentă, dornică să afle tot ce-i putea dezvălui 
cu privire la situaţie. Dar fu dezamăgită. După câte se 
părea, nu aflase nimic în plus faţă de informaţiile din presă 
sau ce se povestea pe la colţuri. 

— Îmi dau seama că Vaticanul nu are încotro, trebuie să 
investigheze situaţiile acestea, dar dă-mi voie să-ţi spun ce 
cred eu, rosti ea, aducând la masă nişte biscuiţi. 

— Şi ce crezi? 

— Cred că a ajuns borţoasă pe cale tradiţională. 

— Doctorii susţin contrariul. 

— Doctorii locului. Mult bine i-au făcut tatălui tău. 

— A trecut un tractor peste el. Ce puteau să mai facă? 

— Încă trăia când a ajuns la spital. Să nu uităm. 

Murphy nu o mai contrazise. 

— În fine, nu e vorba doar de doctorii de aici, mamă. Au 
adus un ginecolog din Dublin să o consulte. 

Ea respinse argumentul cu un gest al mâinii. 

— Să nu fii surprins când copilul care se va naşte va 
semăna cu colegul din banca din spate. 

— Peste vreo două luni o să vedem. 

Mai vorbiră despre fraţii şi surorile lui, despre nepoate 
şi nepoti, dintre care doi se născuseră după plecarea lui 
de-acasă. 

— Nu le faci o vizită? 

— Trebuie să mă întorc la Boston, plec mâine dimineaţă. 

— Tare aş vrea să vă împăcaţi. Nu oi fi tu fiul cel mai 
mare, dar eşti cel mai înţelept. Au nevoie de tine în viaţa 
lor. 

— Poate data viitoare. Când voi avea mai mult timp la 
dispoziţie. 

Îşi luară rămas bun cu o îmbrăţişare lungă, un sărut şi 
lacrimi în ochii mamei. În fundătura liniştită, văzu două 
motociclete Honda. Posesorii acestora stăteau călare pe 
ele, cu căştile în mână. La vederea lui, descălecară şi se 
apropiară înainte ca el să ajungă la maşina pe care o 
închiriase. 

— Părinte, ne acorzi un minut? i se adresă unul din ei, 

pe un ton destul de amabil, în vreme ce al doilea îl fixa cu 
o privire rece. 

— Da, ce doriţi? 

— Te-ai interesat de situaţia lui Mary Riordan. 

Murphy aruncă o privire înapoi spre casă, să vadă dacă 
mama lui era la fereastră. Perdelele erau trase. 

— Şi care este treaba voastră? 

Întrebarea lui trecu nebăgată în seamă. 

— Poate că eşti de prin părţile locului, dar nu mai eşti 
unul dintre noi. 

— Serios? spuse Murphy. 

— Serios. Şi nu ne place când străinii îşi bagă nasul în 
treburile noastre. Inţelegi ce spun? 

Murphy nu-şi lua ochii de la cel tăcut, care stătea la 
pândă ca un ogar ascultător, în aşteptarea comenzii. Nu 
fusese niciodată atacat. Se aştepta ca veşmântul bisericesc 
să-i ofere protecţie, dar dacă se înşela? li păru dintr-odată 
rău că nu acceptase propunerea lui Cal de a-l învăţa să 
boxeze. 

— Şi în ce fel mă amestec, mai exact? Reprezentanţii 
bisericii sunt îngrijoraţi în privinţa fetei şi preocupaţi de 
binele ei. 

— Nu ne aflăm aici să ne contrazicem cu dumneata, 
părinte. Vrem ca străinii, ca dumneata, să păstreze 
distanţa faţă de fată şi familia ei. Pot să ştiu când aveţi de 
gând să părăsiţi Galway? 

— Pot să ştiu cine v-a trimis, băieţi? 

— O să vă spun pe şleau, părinte Murphy. Lăsaţi familia 
Riordan în pace sau veţi regreta. Apropo, foarte frumoasă 
casa mamei dumneavoastră. Nici nu ştiam unde locuieşte, 
până acum. 

Capitolul 7 


— Intră, Joe. 

Cal era în biroul lui de la facultate, studiind 
corespondenţa venită prin poştă, publicaţiile recente şi 
documentele sosite prin circuitul intern. Când Murphy se 
aşeză greu în scaun, Cal îi aruncă o privire, se ridică şi se 
îndreptă spre oficiu pentru a-i turna o ceaşcă de cafea. 

— Mulţumesc, spuse preotul. 

— Arăţi ca naiba, spuse Cal. 

— Ţi se pare că tu arăţi mai bine? 

După ce discutară efectele dezastruoase pe care 
schimbarea de fus orar le avusese asupra lor, începură să 
compare informaţiile obţinute în cazul celor trei fete. Peste 
o jumătate de oră Vaticanul aştepta mesajul lor, pe Skype, 
aşa că schimbară rapid informaţiile. Cal era contrariat de 
incidentul petrecut lângă casa mamei lui Murphy. 

— Ce crezi că e în spatele acestei întâmplări? 

— Habar nu am. Dar pare să fie mai mult decât o 
poveste despre localnicii care strâng rândurile pentru a-l 
proteja pe unul de-al lor. l-am povestit şi Părintelui 
McCarthy, care a fost la fel de surprins. 

— Cine erau cei doi? Ai aflat? 

Murphy clătină din cap. 

— Am întrebat, dar nu aveam niciun nume, aşa că nu. 

— Ai sunat la poliţie? 

— Nu. Nu a existat un pericol concret, doar o 
ameninţare vagă şi un exces de testosteron. Sincer să fiu, 
mă interesa mai mult să mă întorc acasă decât să 
declanşez o investigaţie. 

Calculatorul lui Cal anunţă apelul pe Skype. Cardinalul 
Da Silva şi Sora Elisabetta le făcură semn cu mâna, 
zâmbind, dintr-un birou somptuos. Da Silva participase 
probabil la o întâlnire oficială, pentru că se aflau în biroul 
secretarului de stat din Palatul Apostolic, nu în cel al casei 
de oaspeţi. 

— Vi-l prezint pe Părintele Murphy, spuse Cal. 

Murphy îi salută, iar Sora Elisabetta îi mulţumi pentru 
ajutorul oferit. 

— Aşadar, Cal, suntem nerăbdători să îţi auzim 
concluziile despre fete. 

— Sigur, dar aţi aflat ceva despre Maria Mollo? 

— Din păcate, nu, spuse cardinalul. Ni s-a transmis că 
părinţii nu au nicio veste. Poliţia peruviană a fost alertată 
şi credem că a fost declanşată o anchetă, dar nu avem 
informaţii suplimentare. Este o situaţie cât se poate de 
neplăcută. 

— Şi ceilalţi? întrebă Cal. Părinţii fetelor şi autorităţile 
locale ştiu ce s-a întâmplat în Peru? 

— Am luat imediat legătura cu preoţii parohi din Manila 
şi Gort şi le-am spus care este situaţia în Lima. 

— Ce le-aţi spus? întrebă Cal. 

— Să fie atenţi dacă încearcă cineva să le ofere bani sau 
alte stimulente ca să ia fetele şi să ştie că Vaticanul nu se 
află în spatele unor astfel de cereri. 

Cal se declară de acord cu măsura luată, apoi trecu la 
lista cu aspecte de discutat pe care o întocmise la 
repezeală în timpul discuţiei cu Murphy. 

— Ok, prin urmare, situaţia se prezintă în felul următor: 
eu şi Joe am comparat informaţiile şi am constatat că 
asemănările dintre cazuri sunt cel puţin remarcabile. 
Prima şi cea mai evidentă este numele fetelor. A doua, la 
fel de izbitoare, este faptul că toate trei sunt catolice. In al 
treilea rând, au vârste apropiate. Mary Riordan a împlinit 
şaptesprezece ani, dar avea şaisprezece la momentul 
întâmplării, la fel ca Maria Aquino. Maria Mollo are 
cincisprezece. În al patrulea rând, toate trei provin din 
familii sărace, lipsite de educaţie. Cinci: toate trei au 
dispărut noaptea, în timp ce mergeau pe drumuri pustii, 
liniştite. Şase: în nopţile cu pricina, toate îşi amintesc de o 
lumină puternică, orbitoare şi o voce masculină, venind de 
nicăieri, care le-a spus că „au fost alese”. Apoi nimic 
altceva până o oră mai târziu când se trezesc - pun asta 
între ghilimele - şi îşi amintesc că mergeau şi erau mai 

aproape de destinaţie. Şapte: când au descoperit că erau 
însărcinate, toate trei erau virgine. Lucru susţinut de 
dovezi fotografice. Fetele susţin că nu au întreţinut 
niciodată relaţii sexuale, de niciun fel. Aici, trebuie să 
subliniez că nu pot garanta cu privire la aspectele 
medicale ale situaţiei lor. 

Elisabetta îl opri: 

— Îmi cer iertare că te întrerup, dar am cerut unui 
ginecolog renumit din Roma să analizeze certificatele 
medicale şi acesta a susţinut, în raportul către noi, că, sub 
rezerva faptului că şi-a bazat concluziile pe examene 
efectuate de alţii, himenele fetelor erau intacte. Mai mult, 
drept răspuns la întrebarea ridicată de presă sau terţi, 
privind posibilitatea inseminării artificiale, consultantul 
nostru ne-a spus că procedura presupune folosirea unui 
speculum, la fel ca în cazul unui control ginecologic 
obişnuit. Folosirea acestui instrument distruge himenul în 
acelaşi fel în care ar face-o un raport sexual. În plus, a 
verificat rezultatele ecografiilor şi confirmă totodată că toţi 
bebeluşii sunt de sex bărbătesc. Te rog, continuă. 

— Opt: când s-a estimat data concepţiei, în baza 
calculelor bazate pe ultima menstruaţie şi dimensiunea 
fetuşilor conform ecografiilor, rezultatele arată, din câte 
am înţeles, cu un grad mare de probabilitate, că aceasta a 
avut loc în nopţile în care fetele au văzut lumina aceea 
intensă, în intervalul de timp pe care sunt incapabile să-l 
explice. 

— Şi ginecologul nostru susţine acelaşi lucru, încuviinţă 
Elisabetta. 

— Nouă: cele trei evenimente descrise de fete s-au 
petrecut într-un interval de două săptămâni. Mary Riordan 
a fost prima, urmată, şapte zile mai târziu de Maria Aquino 
şi, după alte cinci zile, de Maria Mollo. Zece: părinţii 
fetelor au profitat, într-o formă sau alta, de pe urma 
acestor întâmplări. Nu pot spune că-i condamn. Sunt 
oportunităţi unice care i-ar putea scoate din sărăcie. 

Cardinalul se înclină către cameră. 

— Există vreo posibilitate ca familiile acestor fete să fi 

comunicat între ele, înainte sau după apariţia sarcinilor? 
Ar putea fi o înţelegere, să dea amploare evenimentului, 
cum se spune? 

— Cele două familii pe care le-am vizitat nu au 
telefoane. Trăiesc într-o sărăcie lucie. Sunt oameni simpli. 
După părerea mea, această posibilitate este ca şi 
inexistentă. Joe? 

— Ei bine, Irlanda nu e chiar lumea a treia, dar nu cred 
că cei din familia Riordan sunt capabili măcar să arate pe 
hartă unde se află Peru sau Filipine, darămite să ia 
legătura cu cineva din aceste ţări. Sunt de acord cu Cal. 

— În cele din urmă, continuă Cal, în ceea ce priveşte 
sinceritatea declaraţiilor fetelor - şi aici, când vine vorba 
de Maria Mollo, dat fiind că nu am văzut-o, sunt nevoit să 
mă bazez pe cuvântul preotului paroh din Lima - credem 
că fetele au spus adevărul cu privire la cele petrecute în 
nopţile cu pricina şi la lipsa lor de experienţă sexuală. Nu 
par să fie mincinoase sau viclene. 

— Aşadar, ce ar trebui să facem? întrebă Da Silva. 
Spuneţi-ne părerea voastră. 

Cal îl bătu pe Murphy pe umăr. 

— Cred că un punct bun de pornire este Biblia. l-am 
cerut lui Joe să studieze Noul Testament şi să găsească 
nişte asemănări cu situaţiile fetelor noastre. Joe? 

— Ei bine, în Evanghelia după Luca se găsesc cele mai 
multe referiri, spuse Murphy. Luca este cel care ne spune 
că îngerul Gavriil a venit la Maria şi i-a spus că a fost 
aleasă, rostind cuvintele: „Bucură-te, cea plină de har. 
Domnul este cu tine.” Luca ne spune că Maria a fost peste 
măsură de tulburată de veste şi a cugetat în sinea ei, ce fel 
de urare era aceea? Apoi îngerul i-a spus: „Nu te teme, 
Maria, căci ai primit har de la Dumnezeu. Şi, iată, vei 
zămisli şi vei naşte un fiu şi îi vei pune numele lisus. El va 
fi mare şi va fi cunoscut drept Fiul Celui Atotputernic”, şi 
aşa mai departe. Apoi ajungem la partea care ne apropie 
de cazul nostru: „Maria i-a spus îngerului Cum se va face 
aceasta, căci eu nu ştiu de bărbat?” lar îngerul i-a răspuns: 
„Duhul Sfânt se va pogori peste tine şi puterea Celui 

Atotputernic te va ocroti. De aceea, copilul ce se va naşte 
din tine, va fi numit Fiul lui Dumnezeu.” Nu se spune 
nicăieri în Evanghelia după Luca sau în altă parte despre 
felul în care i s-a arătat îngerul Gabriel Mariei - nu există 
nicio menţiune despre vreo lumină orbitoare - aşa cum în 
sfintele scripturi nu există nicio descriere a momentului în 
care Duhul Sfânt a pogorât asupra ei. Acestea fiind spuse, 
se pot observa nişte asemănări cu mărturisirile Mariilor 
noastre. Cal mi-a mai cerut să caut şi posibile referiri la 
vârsta Fecioarei Maria. Pe scurt, acestea nu există. 
Majoritatea specialiştilor în scripturi fac referire la vârsta 
corespunzătoare  măritişului conform legilor vremii. 
Obiceiurile evreieşti interziceau căsătoria înaintea 
împlinirii vârstei de doisprezece ani, iar majoritatea fetelor 
se căsătoreau în jurul vârstei de cincisprezece ani. Prin 
urmare, Mariile actuale se încadrează în segmentul acesta 
de vârstă. Asta a fost ceea ce am avut de spus. 

Cal zâmbi. 

— Mulţumesc, Joe. Aveţi întrebări? 

— Mulţumesc, părinte Murphy, spuse Da Silva. 
Întotdeauna îmi face plăcere să ascult o prelegere bună 
despre Biblie. 

— Prin urmare, spuse Cal, presupun că întrebarea 
fundamentală în această situaţie este dacă avem de-a face 
cu un fenomen explicabil în mod raţional, ştiinţific, biologic 
sau spiritual-religios. Ştim deja că nu putem acuza fetele şi 
familiile acestora de săvârşirea unei farse. Sunt cât se 
poate de însărcinate şi la fel de virgine. 

— Exact, spuse cardinalul. 

— Să începem cu explicaţia de natură spirituală. Prin 
însăşi natura lui, un fenomen spiritual nu poate fi explicat 
folosind metode empirice. După cum bine ştiţi, aceasta 
este problema principală în toate cazurile de investigare a 
unui miracol. În esenţă, concluziile cu privire la 
autenticitatea unui miracol se bazează pe absenţa unor 
explicaţii alternative convingătoare. Cal îşi dădu seama că 
vorbea ca un profesor. Ascultaţi, continuă el, se lucrează 
prin eliminare. Dacă nu aveţi nicio explicaţie, după ce aţi 

încercat să obţineţi una prin toate mijloacele, atunci există 
posibilitatea să vă aflaţi în faţa unei minuni. În ultimul 
secol, aproape toate cazurile de presupuse minuni care au 
ajuns la Vatican în vederea anchetării au fost vindecări 
surprinzătoare mijlocite de un sfânt îndoielnic. Aceste 
vindecări au loc, în general, în cazul unor boli incurabile şi 
se produc spontan, adesea subit şi complet. Doctori cu 
credibilitate certifică faptul că nu există nicio explicaţie 
naturală pentru cele întâmplate. În cazul nostru, sarcina 
nu este o boală - deşi dacă i s-ar întâmpla vreuneia dintre 
iubitele mele, eu m-aş îmbolnăvi - dar abordarea trebuie 
să fie una similară. 

Cal făcu o pauză, aşteptând efectul glumei lui 
neinspirate. Elisabetta se încruntă. Se gândi să îşi ceară 
scuze, dar ea se grăbi să vorbească: 

— Mi se pare că am eliminat două cauze raţionale, 
ştiinţifice, prin care aceste fete ar fi putut ajunge 
însărcinate, spuse ea. Acestea sunt relaţiile sexuale şi 
inseminarea artificială.  Virginitatea lor indiscutabilă 
anulează aceste cauze. Mai rămâne un fenomen despre 
care eu ştiu foarte puţin, doar ceea ce am aflat de pe 
Wikipedia, respectiv partenogeneza: reproducere 
asexuată, când un embrion se dezvoltă în lipsa fertilizării. 

— Tocmai mă pregăteam să menţionez asta. Sunt de 
aceeaşi părere, spuse Cal. Am studiat aceeaşi pagină 
Wikipedia. Mă pregăteam să o rețin ca pe un subiect 
asupra căruia trebuie să cerem părerea unui expert. 

— Cu siguranţă, vom găsi un expert italian, spuse 
Elisabetta. Dar întrucât este vorba despre o situaţie pe 
care e nevoie să o înţelegem şi să o susţinem convingător, 
ne sunt necesare două opinii. Mă întrebam dacă aţi putea 
găsi şi un expert american, poate de la Harvard sau de la o 
altă instituţie din Boston. 

Cal se gândi preţ de o secundă. Un nume îi veni în 
minte, însoţit de un spasm abia vizibil. 

— S-ar putea să ştiu pe cineva. Celălalt factor pe care 
voiam să îl aduc în discuţie este ADN-ul. După ce se nasc 
copiii, vom avea o mulţime de informaţii interesante. 


< 67 > 


— Cu siguranţă, dar pentru asta mai avem de aşteptat 
două luni, îi răspunse ea. Curiozitatea noastră trebuie să 
mai aştepte, în faţa riscurilor limitate, dar reale ale 
amniocentezei. 

— Ei bine, spuse Cal lăsându-se pe spătarul scaunului, 
poate nu este cu totul prematur să vorbim despre 
explicaţiile de natură spirituală. Dincolo de semnificaţia 
copleşitoare pe care naşterea virgină o are pentru 
creştinism, una dintre experienţele comune împărtăşite de 
fete este apariţia subită a unei lumini orbitoare. Lumina 
este elementul definitoriu, universal, al prezenţei divine. 
Acest element nu aparţine exclusiv creştinismului, desigur 
- se regăseşte în mai toate religiile. O imagine 
reprezentativă în doctrina creştină se întâlneşte în Faptele 
Apostolilor, capitolul 9, când Saul călătoreşte spre 
Damasc. Cal îşi privi notițele şi citi: „O lumină din cer, ca 
de fulger, l-a învăluit deodată. Şi, căzând la pământ, a 
auzit un glas zicându-i: Saule, Saule, de ce Mă prigoneşti? 
Iar el a zis: Cine eşti, Doamne? Şi Domnul a zis: Sunt Eu, 
Iisus.” Sigur, nu există nicio referire la apariţia unei lumini 
atunci când îngerul Gabriel a vizitat-o pe Fecioara Maria, 
dar prezenţa luminii orbitoare în relatările Mariilor 
noastre este un element ce trebuie inclus în orice analiză. 
Fetele au auzit totodată un glas comunicându-le că „au 
fost alese”. Aş spune că toate acestea înclină balanţa către 
natura spirituală a lucrurilor, dar aceasta este doar 
părerea mea. Las Vaticanului judecăţile spirituale. Îmi 
permiteţi să întreb ce părere aveţi, Eminenţă? 

Oftatul cardinalului răsună limpede în microfon. 

— Ce părere am? repetă el întrebarea. Într-adevăr, ce-aş 
putea crede? Dacă nu e vorba de un miracol, sigur e o 
mare bătaie de cap pentru Biserică. Dacă este o minune, 
este cea mai mare de la anunţul îngerului Gabriel, 
spunându-i Mariei ce avea să i se întâmple. Vă rog, faceţi 
tot posibilul să facem lumină - divină sau nu - în această 
chestiune. pa 


Jessica Nelson era încă furioasă. 


< 68 > 


Ţinându-se de cuvânt, plecase singură în Islanda şi, 
după toate aparențele, călătoria nu îi priise. Cal o lăsă să 
îşi descarce nervii, clătinând din cap şi strângând din buze 
în semn de înţelegere, în timp ce ea îi relata toate 
neplăcerile pe care fusese nevoită să le îndure ca femeie 
singură, obligată să respingă avansurile bărbaţilor de 
diverse naţionalităţi, la izvoarele termale, în barurile 
hotelurilor şi alte astfel de locuri, deşi el era convins că-i 
făcuse o plăcere nemaipomenită să dea cu ei de pământ - 
cu ei şi, acum, cu el. 

— În mod special mi-a displăcut mâncarea, spuse ea 
schimbând subiectul. Cineva m-a convins să încerc rechin 
fermentat. 

— Cina din seara aceasta este doar primul pas din 
procesul lung şi dureros prin care doresc să mă reabilitez, 
spuse Cal. 

Meniul compus din mai multe feluri de la Menton, în 
Boston - nu departe de apartamentul în care locuia Jessica 
- costa aproape trei sute de dolari de persoană, cu vinul 
inclus. Cal nu se juca. O plăcea mult şi se simţea vinovat că 
nu o însoţise în Islanda. Era înaltă şi avea un aer obraznic, 
o vorbăreaţă care debita cu farmec lucruri şi opinii super- 
interesante despre - ei bine, despre aproape orice. Cal era 
un tip sigur pe el, însă nivelul ei de încredere în sine 
umbrea orgoliul lui considerabil, dar până şi asta îl făcea 
să se simtă bine. Cele mai multe dintre femeile cu care se 
vedea erau impresionate de realizările lui, iar el se 
săturase să fie mereu ridicat pe soclu. Jessica era egalul lui 
- fizic, financiar şi în privinţa realizărilor profesionale. 

Fireşte, celălalt motiv pentru care depunea un asemenea 
efort, era acela că dorea să-i afle părerea. 

— Partenogeneză? se miră ea la jumătatea cinei. De ce 
te interesează aşa ceva? 

Îi povesti cu ce se ocupase în timp ce ea vizita vulcanii. 
Termină când li se debarasa masa ca să li se aducă 
desertul. 

— Crede-mă, spuse ea la sfârşit. Nu este vorba de 
partenogeneză. Sunt genetician. Vrei să ştii ce cred eu? 

— Sigur, Jessica. De aceea te-am întrebat, spuse el dând 
peste cap cel de-al treilea pahar de votcă cu gheaţă. 

— Cred că fetele au rămas însărcinate la modul 
tradiţional. 

— Toate au himenul intact. 

— Eşti expert în himene acum? 

— Nu - deşi am ceva experienţă, la nivel de amator, în 
ceea ce priveşte anatomia femeii, spuse el zâmbind. Însă, 
câţiva experţi autentici au consultat fetele şi rapoartele 
medicale. Spune-mi de ce excluzi partenogeneză. 

— Pentru că Mariile tale nu sunt şopârle, nici insecte 
sau peşti. Nicio specie de mamifere nu este capabilă să 
dea naştere fără participarea unui mascul. În primul rând, 
ovulul nu se divide în lipsa unui semnal chimic de la 
spermă. În al doilea rând, un ovul are doar jumătate din 
cromozomii necesari dezvoltării. Fără spermă, embrionul 
ar avea numai jumătate din ADN-ul necesar supravieţuirii. 

— Fără excepţie? 

— Ei bine, presupunând că ai putea depăşi cele două 
obstacole menţionate anterior, în laborator există un al 
treilea obstacol de neînvins. Este vorba de un fenomen 
numit amprentare genomică, foarte complicat de explicat, 
crede-mă. Se referă la felul în care anumite gene materne 
şi paterne se suprimă unele pe altele. În lipsa amprentei 
spermatozoidului, progenitura nu ar supravieţui. 

— Însă, în cazul insectelor nu contează? g 

— Acestea au genomul mult mai rudimentar. Insă, hai să 
pretindem, prin absurd, că geneticieni mai geniali decât 
mine - de parcă ar exista aşa ceva - reuşesc să depăşească 
toate aceste trei obstacole, inclusiv amprentarea. Mai 
există un impediment de netrecut. Ai spus că bebeluşii 
sunt băieţi. 

— Aşa se pare. 

— Teoretic, dacă partenogeneză la mamifere ar produce 
embrioni viabili, aceştia ar fi femele. Dacă nu este 
implicată sperma, nu există cromozom y. Dacă nu avem 
cromozom y, embrionul este xx. Adică, de sex femeiesc. 
Punct! 


< 70 > 


— Înţeleg. Cal spera să îşi amintească toate acestea 
pentru discuţia cu cardinalul. 

Ospătarul se apropie de ei cu meniul pentru deserturi. 

— Hei, toată discuţia asta despre sex m-a stârnit. Ce 
zici, achităm nota şi mergem la mine? 

Capitolul 8 


Paradise Village devenea pe timpul nopţii un loc 
periculos. Un străin nu avea cum să recunoască 
delimitările invizibile, dar găştile rivale ştiau exact cărui 
grup aparţinea fiecare zonă. Aşa se face că telefoanele 
mobile se „încinseseră” la vederea unui vehicul de teren 
care îşi croia drum pe străzile mahalalei, încălcând 
graniţele. 

— A cui e Toyota aia albă, frate? 

— Nu e a noastră. Crezi că sunt ăia de la Sputnik? 

— Ar face bine să nu fie, frate. Hai să vedem. 

Doisprezece bărbaţi tineri, la bustul gol, ameţiţi de 
băutură şi agitând macete în aer ieşiră imediat pe străzi, 
blocând complet una dintre ele. Toyota opri şi semnaliză 
cu farurile. Când văzu că oamenii nu se risipesc, şoferul 
claxonă. Asta nu făcu decât să-i agite şi mai mult. Tinerii 
începură să ridice cuţitele deasupra capului, iar vreo doi 
îşi scoaseră pistoale de la brâu. 

Şoferul şi pasagerul de lângă el deschiseră portierele şi 
coborâră, erau doi filipinezi. Amândoi purtau pantaloni 
negri şi cămăşi albe, largi. Nu erau gangsteri, nici poliţişti, 
dar ceea ce-i făcu pe tineri să şuşotească între ei erau cele 
două pistoale semiautomate pe care aceştia le ţineau pe 
lângă corp. 

— La naiba, frate, zise unul din ei. Au pistoale M911. 

— O să avem probleme, băieţi? întrebă şoferul cu voce 
liniştită. 

Un slăbănog cu pistol şi cu pantaloni scurţi largi vorbi. 

— Aveţi treabă în cartierul nostru, omule? 

— Da, avem treabă, dar nu e treaba ta. Ai face bine să 
pui pistolul ăla cu bile deoparte, până nu sfârşeşti mort. 

— Nu sunteţi decât doi, poponarilor, spuse slăbănogul, 
iar pistoalele alea au, cât - opt gloanţe în încărcător şi 
unul pe ţeavă? O să muriţi înainte să le trageţi pe toate. 
Prin urmare, căraţi-vă naibii din cartierul nostru. 

De pe bancheta din spate a maşinii îşi făcu apariţia un al 
treilea individ, având asupra lui o armă şi mai 
impresionantă - un AK-47 - cu încărcător lung. 

— E automat, spuse şoferul. Ce vreţi să faceţi, băieţi? 

Doi tineri şuşotiră între ei, apoi slăbănogul, care părea 
să aibă autoritate, declară cu falsă bravadă: 

— Bine, puteţi trece, dar nu aveţi voie să opriţi. Asta e 
casa noastră, pricepeţi? 

_ — Da, cum zici tu, răspunse şoferul, urcând iar la volan. 
Îşi continuă drumul încet, în timp ce grupul se retrase. 

Când aleea se îngustă, făcând accesul imposibil, oamenii 
coborâră din nou. Din micul grup făcea parte şi o femeie, 
îndesată, cu părul negru, lucios, ţinând strâns lipită de 
corp geanta atârnată de umăr. Şoferul, cu pistolul lipit de 
coapsă, conducea procesiunea alcătuită din patru persoane 
pe care o închidea cel cu pistolul automat. Cele mai multe 
case erau cufundate în întuneric, iar felinarele, puţine la 
număr, nu reuşeau să facă lumină, aşa că acesta aprinse o 
lanternă. Lângă casa Mariei Aquino, într-un şezlong, se 
odihnea un bătrân care se ridică la apropierea grupului. 

— Vă pot ajuta cu ceva? vru să ştie bătrânul. 

Femeia vorbi, într-o engleză cu accent. Şoferul traduse. 

— Vrem să vorbim cu doamna Aquino. 

— Dar e miezul nopţii, răspunse bătrânul. Doarme. 

— Mă tem că e important. Vin de la Vatican. Sunt 
reprezentanta Papei. Trebuie să vorbesc cu ea. 

Bătrânul clipi agitat. 

— Sunteţi înarmaţi. 

— Din fericire, spuse femeia. Pare să fie un loc periculos 
pe timp de noapte. 

— Aşa este, aşa este, recunoscu bătrânul. Vă rog, 
aşteptaţi. Merg să o trezesc. 

Mama Mariei veni la uşă, cu ochi somnoroşi, într-un 
tricou şi pantaloni scurţi. 

— Spuneţi că sunteţi de la Vatican? 

— Da, răspunse femeia. Preotul vostru, Părintele Santos, 
a informat Vaticanul cu privire la situaţia Mariei. Pot intra 
să vorbim? 

— A mai fost un om de la Vatican aici. 

Femeia se uită la ea cu o privire lipsită de expresie. Făcu 
o pauză, apoi spuse. 

— Iar acum, am venit eu. 

Doamna Aquino se uită spre bărbaţii înarmaţi din 
spatele femeii. 

— Nu îţi face griji în privinţa lor, spuse aceasta. Sunt 
şoferul şi gărzile mele. Ni s-a spus că este un cartier 
periculos noaptea. Pe bună dreptate, cred. 

Fu poftită în camera întunecoasă, unde doamna Aquino 
aprinse becul ce atârna din tavan şi o întrebă dacă dorea 
un ceai. 

— Nu, mulţumesc, dragă. 

Femeia purta haine scumpe, era fardată excesiv şi 
mirosea a parfum. Aruncă o privire spre canapea şi alese 
să rămână în picioare. 

— Ce doreşte papa de la Maria mea? întrebă doamna 
Aquino, cu braţele încrucişate pe piept. 

— Cred că ştii, draga mea, că Maria este o fată cu totul 
specială. Întreaga lume vorbeşte despre ea. Sfântul 
Părinte este îngrijorat, foarte îngrijorat cu privire la 
siguranţa ei. S-a interesat de condiţiile în care locuieşte şi 
a aflat că ziua aici vin mulţimi de oameni, iar noaptea 
mişună găştile şi traficanţii de droguri. 

— Dar toată lumea este respectuoasă cu Maria, chiar şi 
membrii găştilor. Cu toţii o iubesc. O numesc Micuţa 
Fecioară din Paradise Village. 

Femeia dădu din cap şi continuă. 

— Şi mai este vorba despre sănătatea ei. Este o mamă 
foarte tânără. Ar putea fi complicaţii la naştere. Sfinţia Sa 
doreşte ca Maria să aibă parte de cele mai bune îngrijiri 
medicale şi asistenţă la naştere. 

— Spitalul din oraş e numai bun, spuse doamna Aquino. 
Are un doctor priceput. 

— Sfântul Părinte doreşte ca propriul lui doctor să o 
consulte. În Roma au cei mai buni doctori ginecologi şi 
neonatologi. 

— Ce încercaţi să îmi spuneţi? 

— Vreau să o iau pe Maria cu mine, chiar acum. Zburăm 
la noapte la Vatican. Mâine, Papa o va binecuvânta pe 
Maria. 

— Nu pot pleca, scutură mama fetei din cap. Am şi alţi 
copii. 

— Rămâi cu ei. Am eu grijă de Maria, nu îţi face griji. 

— Nu. Nu pleacă nicăieri. Nu vreau să mai aud o vorbă. 

Femeia dădu jos de pe umăr geanta cea mare şi i-o 
întinse. 

— Ce este asta? întrebă ea. 

— Deschide-o! _ 

Doamna Aquino merse sub bec şi deschise geanta. Işi 
tinu respiraţia. 

— Sunt 200.000 de pesos, îi spuse femeia. Asta 
înseamnă aproape cinci mii de dolari americani. 

Doamna Aquino încercă să înapoieze geanta femeii, dar 
aceasta se trase înapoi, refuzând-o. 

— Fiica mea nu este de vânzare. Vă rog să plecaţi! 

— Nu m-ai înţeles bine, se grăbi femeia să spună. Este 
un cadou, să ai grijă de ceilalţi micuţi. Poate chiar să vă 
luaţi o casă într-o zonă mai bună. Imediat după ce naşte, 
Maria se va întoarce acasă. Vă lăsăm un telefon mobil să 
puteţi vorbi oricând cu ea. Va primi haine frumoase şi 
multe alte lucruri. Va fi minunat pentru toată lumea. 

— Nu! leşi! 

Vocea ei fu destul de puternică, încât o deşteptă pe 
Maria şi atrase doi dintre bărbaţii înarmaţi în casă. 

— Mamă, ce se întâmplă? întrebă Maria. 

— Nimic, întoarce-te în pat, draga mea. 

Femeia îngenunche pe covor şi vorbi. 

— Bună, Maria. Papa Celestin m-a trimis să te duc la el. 
Ai vrea să-l întâlneşti pe Sfinţia Sa? 

— Cu mama? 

— Doar tu, scumpo. 

Mama fetei se aşeză între ele. 

— Întoarce-te în camera ta, Maria, îi spuse. 

Femeia întinse braţul pentru ca bărbaţii să o ajute să se 
ridice şi, când fu din nou în picioare, spuse: 

— Îmi pare rău, doamnă Aquino, dar sunt nevoită să 
insist. Duceţi fata la maşină, îi spuse ea şoferului. 

Un bărbat o împinse pe mamă într-o parte iar şoferul 
înşfăcă fata şi o ridică în braţe. 

— Ai grijă cu ea, îi spuse femeia. Nu uita, e însărcinată. 

Doamna Aquino începu să ţipe, iar bărbatul în vârstă 
care stătea de pază năvăli în casă şi ceru să afle ce se 
petrece. 

Fu smucit de cel de-al doilea individ, care-l trânti la 
podea. Bătrânul începu să strige că s-a lovit la şold. 

— Nu-mi luaţi copila! strigă mama fetei. 

Cele două fete mai mici îşi iţiră capetele din dormitor. 
Femeia le goni înapoi şi le spuse să rămână acolo. 

Bărbaţii erau pregătiţi pentru această situaţie. Cel cu 
puşca automată intră în casă şi îşi sprijini arma de perete. 
Avea cătuşe din plastic şi un căluş şi, după o luptă scurtă, 
dar feroce, doamna Aquino fu legată şi redusă la tăcere 
într-un colţ. 

Maria plângea şi ţipa, dar femeia îi spuse să înceteze 
sau îi vor face rău mamei ei. 

— Înţelegi, scumpo? 

Fata dădu din cap. 

Femeia avea asupra ei o coală de hârtie şi un pix. Se 
aplecă lângă doamna Aquino şi o întrebă dacă ştia să scrie. 
Femeia clătină scurt din cap. 

— Foarte bine, rosti femeia. 

Puse pixul în mâna doamnei Aquino şi, când aceasta 
încercă să-i dea drumul, îşi strânse degetele în jurul 
degetelor ei şi o forţă să scrie un X în josul paginii. 

— În regulă, să mergem, le spuse apoi bărbaţilor. 

Înainte să iasă, femeia aşeză geanta în poala doamnei 
Aquino. 

— Poţi păstra banii, îi spuse. 


În Irlanda, în acea perioadă a anului, nu se întuneca 
decât după ora zece. Tot atunci, două motociclete opriră 
lângă casa lui Kenny Riordan. Când cei doi coborâră din 
şa, dinspre strada Tubber îşi făcu apariţia şi o maşină care 

intră pe aleea de pietriş a casei Riordan. Şoferul stinse 
luminile, dar lăsă motorul pornit. 

Fie că îi auzise, fie că stătea de pază, Riordan ieşi într-o 
secundă. Motociclistul mai înalt, Doyle, era cel care urma 
să poarte discuţiile. Celălalt, McElroy, care avea faţa 
mâncată de vărsat, nu se pricepea la vorbe şi nici nu-l prea 
ducea capul. Când era ceva de spus, se baza pe Doyle. 
Abilităţile lui McElroy ţineau mai mult de partea fizică. 

— Sunteţi punctuali, spuse Riordan. 

— Întotdeauna, răspunse Doyle. Aşa lucrăm. Aruncă o 
privire peste umăr. Poliţia locală şi-a făcut deja rondul? 

— Au plecat cu câteva ore în urmă. Mai fac o tură pe la 
miezul nopţii. Maşina aia e cu voi? 

— Da. Caleaşca aşteaptă, şi aşa mai departe. E totul 
pregătit? 

— Depinde. 

— De ce anume? 

Riordan pufni. 

— Nu face figuri, fiule. De bani. 

Doyle îşi desfăcu fermoarul jachetei. Un plic galben i se 
dezlipi de la piept. Era gros şi greu. 

— Te superi dacă intru să-i număr? întrebă Riordan. 

— Nicio problemă, prietene, dar să nu-ţi ia toată 
noaptea. 

Riordan intră. Nevasta lui era în picioarele goale, în 
şezlong. O pătură pufoasă îi acoperea aproape în întregime 
cămaşa de noapte. Alături, pe măsuţă, lângă ţigări, era o 
mască de tratament al sindromului de apnee în somn. 

— Unde e fata? întrebă Riordan. 

— În camera ei. 

— Ce face? 

— E cu surorile ei, ca fetele. 

Riordan desfăcu plicul şi revărsă teancul de bani pe 
canapea. Nevasta lui încercă să fluiere, dar nu se auzi 
decât un şuier slab. 

— Desfată-ţi ochii, spuse el. 

— Sunt hârtii de o sută? 

— Da. 

— Arată-mi una. 

— Ce, eşti vreun expert în bani contrafăcuţi? 

— Expert, nu, dar pot să-ţi spun dacă au fost scoşi la 
imprimantă. 

Îi întinse o hârtie de o sută de euro pe care ea o cercetă 
de aproape. Când dădu să zică ceva, omul o repezi să-şi 
ţină gura, că îl încurcă la numărătoare. 

Când termină, îi smulse bancnota din mână şi declară: 

— Sunt toţi. 

— Patruzeci? 

— Da, patruzeci de mii. Asta pe lângă cele zece mii pe 
care ni le-au dat avans, aş zice că ne scăldăm în bani. 

Femeia aprinse o ţigară, trase un fum, apoi rămase cu 
ea între două degete pătate de nicotină. 

— Cu toate astea, e fata mea. 

Riordan puse banii înapoi în plic, pe care îl strecură sub 
perna din mijloc a canapelei. 

— Am vorbit despre asta până ni s-a făcut rău. Nu mai 
putem da înapoi. E o întreagă procesiune afară, aşteaptă. 

Pieptul amplu al femeii se ridică şi cobori. 

— Bine, adu-o la mine. 

Mary era îmbrăcată în hainele de duminică şi ţinea în 
mână valijoara pe care mama ei o avusese cu ea în luna ei 
de miere. Fata plângea. A 

— Vino aici, scumpo, îi spuse mama ei. Imbrăţişează-ne! 

Fata o ascultă, dar fumul de ţigară îi intră în ochi, 
iritându-i şi mai mult. 

— Nu vreau să plec! 

— Ştiu, scumpo, dar aşa e mai bine. Pentru tine şi 
pentru copil. Au spus că te vor trata ca pe o prinţesă, iar 
pe copil ca pe un prinţişor. 

— Unde merg? 

— Au zis că ne vor spune după ce ajungeţi. Din motive 
de siguranţă şi aşa mai departe. 

— Cine sunt oamenii ăştia? 

— Sunt oameni buni, răspunse tatăl ei. De fapt, cei mai 
buni. 

— O să vii să mă vezi? o întrebă Mary pe mama ei. 

— Eu nu pot călători, scumpa mea, în starea în care mă 
aflu, dar poate vine tata. Vom vedea. 

Se auzi o bătaie. Doyle îşi băgă capul pe uşă. 

— E totul în regulă? 

— Lasă-ne un minut, fiule, spuse Riordan. Ne luăm 
rămas-bun. 

— Grăbiţi-vă! Tic-tac. Şi trebuie să semnezi asta. 

Mama fetei plângea cu suspine şi toţi copiii erau în 
sufragerie bocind, când Mary păşi afară în noapte alături 
de tatăl ei. Din maşină ieşi o femeie şolduroasă, elegantă, 
şi pietrişul scrâşni sub tălpile pantofilor ei. 

— Tu trebuie să fii Mary, spuse ea, vorbind cu un accent 
mexican, zâmbind - un zâmbet larg, ce părea sincer. 

Fata abia dacă se uită la ea. Privea în urmă, către casă, 
la perechile de ochi din dosul geamurilor. 

— Eu sunt Lidia, Mary. Sper că ne vom împrieteni. 

— Salut-o pe doamna, o mustră tatăl ei. 

— Nu-i nimic, spuse femeia. Ştiu că nu vă e uşor. Mary, 
vino acum. O să ne distrăm. Va fi o aventură minunată. 

— La naiba cu aventura ta. Nu vreau să plec, spuse 
Mary făcând un pas înapoi către casă. 

— Pot să-ţi spun ceva? Tatăl tău ne-a dezvăluit un secret 
despre tine. 

— Ce secret? 

— Ne-a spus că ţi-ai dorit dintotdeauna un bulldog 
francez. 

Fata făcu ochii mari. 

— Dă-mi voie să-ţi arăt. 

Femeia scoase din buzunar un telefon mobil, porni un 
videoclip şi-i dădu telefonul lui Mary. Fata privi căţeluşul 
care se gudura pe un pat plin cu perne. 

— Acela este căţeluşul tău şi acela este patul tău. 

— Serios? se miră fata. 

— Nu glumesc. 

— Cum îl cheamă? 

— Cum vrei tu. E fetiţă. Eşti pregătită să mergem s-o 
cunoşti? 

Mary dădu din cap şi o luă de mână. 


< 79 > 


Riordan le urmă la maşină. Femeia luă geanta Mariei şi 
o ajută să urce pe bancheta din spate. Tatăl ei se aplecă 
spre ea şi-i spuse să se poarte frumos. Fata dădu din cap. 
Aşa îşi luară rămas-bun. 

— De unde eşti? o întrebă el pe femeie, îndreptându-şi 
spatele. 

— M-am născut în Mexic. 

— Acolo o duceţi? 

— Ştii bine că nu îţi pot spune. Termenii şi condiţiile 
înţelegerii... 

— Dacă e să părăsească ţara, nu are paşaport, să ştiţi. 

Femeia băgă mâna în geantă şi scoase un paşaport nou- 
nout. 

— Se pare că aţi avut grijă de toate, spuse Riordan. Cum 
ştim că a ajuns cu bine acolo unde o duceți? 

— Îl vom anunţa pe domnul Doyle. El vă va spune. 
Pentru moment, în felul acesta veţi păstra legătura. 

Riordan îşi umflă obrajii cu aer pe care îl lăsă apoi să 
iasă cu un şuierat. 

— Mă bucur să aflu că îi vom revedea mutra 
fermecătoare, spuse el. 

Capitolul 9 


Cardinalul George Pole era un om pedant, aproape 
maniac. Hainele trebuiau aşezate în dulap într-un fel 
anume. Articolele de igienă personală şi dulapul cu 
medicamente din baie erau aranjate şi organizate 
scrupulos. Învăţase să-şi facă patul la perfecţiune, în timp 
ce lucrase ca preot în Marină, iar de când ajunsese 
cardinal, insista să şi-l aranjeze singur, demonstrându-le 
călugăriţelor că făcea asta ca nimeni altul. 

În dimineaţa aceea, se trezi în casa lui din centrul 
oraşului Houston, se rugă preţ de câteva minute, apoi îşi 
făcu toaleta grăbit, în ordinea prestabilită pe care şi-o 
însuşise încă de când era tânăr seminarist, încheind cu o 
cantitate generoasă de aftershave. Odată îmbrăcat în 
sutana neagră din stofă tivită cu mătase neagră, guler de 
lână răsfrânt de culoare neagră, brâu de mătase purpurie, 
o cruce pectorală agăţată pe un lanţ gros şi pantofi negri 
impecabil lustruiţi, traversă sediul episcopiei îndreptându- 
se către birou. Spaţiul de lucru era, de asemenea, 
organizat cu meticulozitate. Un dosar intitulat 
„Evenimentele zilei” îl aştepta în mijlocul mesei de lucru. 
Când se aşeză pe scaunul rotativ şi aprinse lampa de birou, 
secretarul său personal, un monsenior tăcut cu tâmple 
cărunte, apăru, ca prin magie, pe o uşă laterală. 

— Bună dimineaţa, Eminenţa Voastră, îl salută preotul. 

— Bună dimineaţa, Philip. E cald afară? 

Era toiul verii şi omul răspunse, ca de obicei: 

— Ceaţă, cald şi umiditate crescută. 

Pole deschise dosarul şi aruncă o privire peste 
programul zilei. 

— Poftim, ia-l, spuse. 

— Este exemplarul dumneavoastră. 

— Nu îmi trebuie, spuse Pole. Anulează tot. 

— Nu vă simţiţi bine? 

— Mai bine ca oricând, răspunse bărbatul în vârstă de 

şaptezeci de ani. Deschise sertarul de sus al biroului şi-i 
întinse asistentului său o coală de hârtie, spunând: în 
schimb vom face asta. Trimite o invitaţie către presă - 
foloseşte toate contactele, locale, naţionale, internaţionale 
- şi invită-i la o conferinţă de presă, azi la ora patru, la 
hotel Westin. Am rezervat deja sala. Peste două ore, 
trimite mesajul acesta papei, prin intermediul călugăriţei 
aceleia a lui - cum o cheamă? 

Monseniorul, care încercase să citească textul cu 
pricina, în timp ce asculta instrucţiunile cardinalului, era 
alb la faţă precum coala de hârtie pe care o strângea între 
degete. 

— Sora Elisabetta. 

Cardinalul se strâmbă la auzul numelui. 

— Da, ea. 

— Sunteţi sigur că doriţi să trimiteţi asta Vaticanului, 
Eminenţa Voastră? spuse el cu vocea tremurând. 

— Mai sigur ca niciodată. 


Papa Celestin era absorbit de citirea corespondenţei 
când Elisabetta intră să-i comunice vestea. Papa şi 
anturajul său abia sosiseră la reşedinţa de vară din Castel 
Gandolfo. Nu ar fi vrut să părăsească Vaticanul, dar în 
august căldura era copleşitoare, iar Elisabetta îi vorbise 
fără încetare despre beneficiile brizei răcoroase venite 
dinspre Lacul Albano. Alesese să se folosească de un birou 
mai mic în locul celui oficial, preferat de predecesorii săi. 
Era, de fapt, biroul folosit de secretarul personal al papei, 
astfel încât Elisabetta fusese nevoită să se folosească de un 
altul, încă şi mai mic, aflat alături. În timp ce îi dădea 
veştile, papa, vizibil tulburat, o asculta fixând-o cu privirea 
şi o întrerupse la jumătatea propoziției. 

— Amândouă? 

— Da, Sfinţia Ta, amândouă. Maria Aquino şi Mary 
Riordan au fost luate, în împrejurări similare, de străini 
care au venit la ele acasă şi le-au oferit părinţilor bani şi 
promisiunea că fetele şi pruncii vor fi în siguranţă şi bine 
îngrijiţi. În cazul lui Mary Riordan, Părintele McCarthy 

suspectează că părinţii fetei au acceptat imediat. Nu ştie 
câţi bani li s-au oferit. În cazul Mariei Aquino, răpitorii i-au 
spus că sunt reprezentanţii papei, dar mama tot a refuzat. 
Au luat fata cu forţa şi i-au lăsat mamei banii, echivalentul 
a cinci mii de euro, o sumă considerabilă pentru familia ei. 

— Dar aşa s-a întâmplat şi în Peru, nu? 

— Da. 

Celestin se ridică şi se îndreptă spre automatul de cafea, 
dar probabil decise că agitația de care era cuprins nu avea 
să fie ajutată de cofeină. Se întoarse înapoi la scaun cu 
mâna goală. 

— Dar cine este în spatele acestor acţiuni? Unde au fost 
duse fetele? De ce au fost luate? Toate acestea sunt extrem 
de îngrijorătoare. 

Elisabetta dăduse multe telefoane înainte să-i comunice 
papei veştile. 

— Din câte ştim, în Lima autorităţile nu au desfăşurat o 
anchetă amplă. Cardinalul Miranda nu are dovezi, dar 
bănuieşte că funcţionari de rang înalt din poliţie au fost 
mituiţi ca să împiedice ancheta. Nu se ştie dacă fata mai 
este în Peru sau a fost dusă în afara ţării. În Filipine şi 
Irlanda anchetele abia au început. 

— Aşadar, ce putem face? întrebă papa. 

— Aşteptăm să primim mai multe informaţii, Sfinţia Ta. 
Şi ne rugăm. Totodată, aş putea redacta un mesaj pentru 
contul vostru pe Twitter, Gpontifex. 

— Un mesaj pe Twitter, rosti papa, căzând pe gânduri. 
Un mesaj... 

— Mă întreb, Sfinţia Ta, spuse Elisabetta, dacă nu ti-ar 
prinde bine să ieşi un pic la aer. Poate o plimbare prin 
grădină. Este o zi frumoasă, însorită, şi vântul adie plăcut. 

— Mă însoţeşti? 

Împăratul roman Domitian ridicase palatul şi grădinile în 
secolul întâi. Vaticanul, ca întotdeauna, cu viclenie, 
achiziţionase proprietatea ajunsă în faliment, în anul 1596, 
şi o folosise neîntrerupt de atunci. Grădinile oficiale erau 
dispuse geometric şi beneficiau de porţiuni umbrite, graţie 
chiparoşilor magnifici, brazilor cu coroane ca nişte nori şi 

cedrilor bătrâni cu scoarţa verde-albăstruie. După o 
plimbare scurtă, Celestin se aşeză pe o bancă de piatră şi 
Elisabetta luă loc lângă el. Aici, soarele era aproape cu 
totul ascuns vederii de frunzişul copacilor şi priveliştea se 
deschidea către lacul strălucitor. 

Era clar că gândul îi rămăsese la fete, căci primul lucru 
pe care îl rosti fu acesta: 

— Apreciez ceea ce Profesorul Donovan a făcut pentru 
noi, dar suntem la fel de departe de a înţelege situaţia 
acestor trei fete. Nu ştiu dacă trebuie să-L slăvesc pe 
Domnul pentru că ne-a trimis, în acest secol, un semn al 
domniei Lui peste noi sau să ocărăsc oamenii pentru 
cinismul cu care au ales să se folosească de aceste biete 
fete. 

— Timpul ne va lămuri, Sfinţia Ta, spuse Elisabetta, 
netezind cu palma poalele veşmântului învolburat de vânt. 

— Indiferent care este adevărul, mă tem pentru aceste 
fete. Chiar dacă părinţii unora au fost de acord cu plecarea 
lor, cred că sunt speriate şi singure. Mă rog ca Fecioara 
Maria să le aibă în paza ei, în aceste momente dificile. 


Mary Riordan abia dacă închisese ochii. Ba plângea şi se 
frământa, ba stătea bosumflată şi plictisită. Din acest 
motiv, şi însoţitoarea ei făcuse o noapte albă. Se purtase 
ca un bufon care încearcă să amuze un rege capricios, 
dându-i fetei reviste de modă, căutând videoclipuri şi 
jocuri pe sistemul de divertisment al aeronavei, oferindu-i 
tot felul de gustări. Nimic nu funcţionase pe termen lung şi 
tânguirile se ţinuseră lanţ ore întregi. Femeia era singură 
cu fata în cabina aeronavei private Dassault Falcon, fiind 
aşadar permanent expusă asaltului neîntrerupt al 
nemulțumirilor copilei. 

Merse la baie pentru o scurtă pauză, dar imediat auzi 
vocea fetei strigând. 

— Mi-e dor de mama! 

Se îmbărbătă singură şi se întoarse în cabină. 

— Ştiu, draga mea. O vom suna când ajungem la 
destinaţie. Veţi putea vorbi pe skype. 

Fata deveni sarcastică. 

— Ar fi grozav. Nu ne lipseşte decât un afurisit de 
iPhone. Şi, da, presupun că şi mamei i-ar trebui unul. 

Acesta fu momentul în care femeia se hotări să facă apel 
la „artileria grea”, pentru a apuca măcar o oră sau două de 
odihnă înainte de escala pentru realimentarea cu 
combustibil. Se ridică şi merse la dulapurile din spatele 
aeronavei, de unde luă o pungă. În ea era o cutie albă, 
sigilată. Se întoarse şi o aşeză pe genunchii fetei. 

Ochii Mariei se aprinseră. 

— Nu se poate! La naiba, aşa ceva nu se poate! 

În câteva secunde, telefonul mobil era în mâinile 
nerăbdătoare ale fetei, şi, înainte ca femeia să apuce să-şi 
tragă pătura peste cap, Maria se conectase la reţeaua wi-fi 
a avionului şi începuse să seteze aparatul. 

Femeia era pe punctul de a adormi când auzi vocea 
fetei. 

— Trebuie să setez un fus orar. Ce aleg? 

— Central. În America. i 


Un membru începător al biroului de presă al Sfântului 
Scaun îl însoţise pe papă la Castel Gandolfo. Pantofii cu toc 
mediu ai tinerei jurnaliste nu erau potriviţi pentru 
alergatul în natură, dar fata făcea tot posibilul. Mersul 
potolit, demn, nu se potrivea situaţiei descrise în faxul din 
mâna ei. Pontiful şi secretara personală a acestuia auziră 
zgomotul tocurilor pe alee şi se întoarseră să o întâmpine. 

— Emilia, spuse Elisabetta. Ce s-a întâmplat? 

Tânăra îşi trase sufletul. 

— Tocmai am primit asta. 

Întinse hârtia fără alte cuvinte şi papa aşteptă răbdător 
ca Elisabetta să citească informaţia, pentru ca apoi să-i 
spună despre ce era vorba. Îşi păstră privirea fixată asupra 
întinderii liniştite a lacului, presimţind pesemne că pacea 
momentului avea să fie curând spulberată. 

— E de la Pole, rosti Elisabetta în cele din urmă. Şi-a dat 
demisia. 

x 

George Pole era un orator înnăscut, cât se poate de 
natural în faţa camerelor de filmare. Se sprijini cu palmele 
de suprafaţa lucioasă a podiumului, lăsându-se pătruns de 
atmosfera sălii aglomerate. Recunoscu numeroase chipuri 
în mulţime. Erau câţiva catolici locali, înstăriți, care 
donaseră sume considerabile cu prilejul strângerii anuale 
de fonduri, dar şi câţiva enoriaşi simpli care veneau la 
Catedrala Episcopală a Sfintei Inimi din Houston şi la 
Biserica Sfânta Maria din Galveston. Mai văzu politicieni 
alături de care făcuse echipă în diverse comisii şi comitete 
excepţionale, mulţi alţii fiind jurnalişti din Houston şi 
Galveston, pe care îi curtase asiduu pe parcursul ultimului 
deceniu. 

Punctualitatea era una dintre virtuțile sale: la ora patru 
fix îşi netezi cu palma părul cărunt, tuns scurt, apoi ridică 
braţul cerând să se facă linişte în sală. Vorbi liber. 

— Doamnelor şi domnilor, după cum aţi observat, mă 
prezint în faţa voastră, în această după amiază, drept un 
om al lui Dumnezeu, îmbrăcat în haine simple preoţeşti şi 
nu în straiul elegant de cardinal al Sfintei Biserici Romano- 
Catolice. Ca o paranteză, m-am bucurat să descopăr că 
veşmintele preoţeşti din tinereţe încă mă cuprind. Astăzi 
mi-am depus demisia din funcţia de cardinal. Chiar în timp 
ce părăseam birourile episcopiei din Houston-Galveston, 
pentru ultima dată din poziţia de cardinal, am aflat că Papa 
Celestin a acceptat demisia mea, dând astfel unul dintre 
cele mai rapide răspunsuri pontificale din câte îmi 
amintesc. În cazul meu, Vaticanul nu poate fi acuzat că 
reacţionează lent din cauza birocraţiei. 

Aşteptă hohotul de râs scontat, dar nimeni nu se grăbi 
să râdă. Cu atitudinea unui actor de comedie în faţa unui 
public dificil, continuă. 

— Neînţelegerile mele cu actualul pontificat sunt bine 
cunoscute. Sunt conservator. Şi sunt mândru de asta. Nu 
cred că lumea a luat sfârşit în anul 1965, după cel de-Al 
Doilea Conciliu al Vaticanului, dar cred că momentul acela 
a marcat începutul unei perioade de decădere rapidă 
pentru catolicii care cred în valorile aflate la temelia 

Bisericii. Susţin Slujba Tradiţională în limba latină şi 
Catehismul tradiţional. Susţin cu ardoare dreptul la viaţă. 
Susţin un cler alcătuit exclusiv din bărbaţi şi celibatul 
clerical. Susţin structurile familiei tradiţionale. Apreciez 
frumuseţea liturghiei clasice şi măreţia artei, muzicii şi 
arhitecturii creştine. Învățăturile Vaticanului erau 
odinioară în armonie cu valorile mele profunde, dar acum 
nu mai este aşa. 

Realizând că se apropia punctul culminant al 
discursului, bliţurile aparatelor de fotografiat se înteţiră. 

— Sunt trist să constat că aceste valori s-au degradat cu 
repeziciune sub pontificatul actual, spuse Pole, şi, ca să 
spulber orice îndoială, îl consider direct responsabil pe 
omul aflat la cârmă, împreună cu complicii şi susţinătorii 
săi. Papa Celestin a lansat un program ultraliberal, 
plasând Vaticanul pe linia ideologiei seculare de stânga, 
alături de cei care susţin că misiunea Bisericii - a Bisericii 
mele - nu este răspândirea cuvântului Domnului şi a 
învățăturilor Evangheliei, ci aspecte privitoare la aşa- 
numita pace şi dreptate socială. Acest papă a promovat 
ambiguitatea cu privire la homosexualitate, căsătoria între 
persoane de acelaşi sex, recăsătorirea după divorţ, 
căsătoria în rândul unor clerici, şi chiar în privinţa 
contracepţiei. În numele dreptăţii sociale, a vândut câteva 
lucrări de artă valoroase ale Vaticanului, pentru a-şi 
finanța cauzele. Unde se va ajunge? La hirotonisirea 
femeilor? La relaxarea interdicţiei avortului? Mă cutremur 
când mă gândesc. Biserica mea devine o Biserică pe care 
nu o mai recunosc şi pentru acest motiv nu mai pot activa 
ca episcop al Ei. In ceea ce priveşte planurile mele de 
viitor, voi reveni cu detalii. Pentru moment, aleg să mă 
retrag pentru o perioadă de rugăciune şi reculegere. Nu 
voi răspunde la întrebări. Vă mulţumesc. 

Capitolul 10 


Copilotul aeronavei Dassault Falcon îşi găsi pasagerele 
adormite în scaune. Se asigură că fata avea centura de 
siguranţă bine fixată, apoi se apropie de femeie şi o trezi 
cu blândeţe. 

— Doamnă, în douăzeci de minute aterizăm. Ca să ştiţi. 

Mary Riordan se trezi chiar în momentul aterizării 
bruşte, pe un vânt puternic. Femeia se pieptănase, îşi 
refăcuse machiajul şi avea documentele pregătite în 
momentul în care ofiţerul vamal urcă la bord, în terminalul 
pentru aeronave private. 

Prin uşa deschisă pătrundea un aer fierbinte. 

— Bine aţi venit în Statele Unite ale Americii, spuse 
vameşul. Prezentaţi paşapoartele, vă rog. 

Femeia se apropie şi-i înmână paşaportul ei, emis de 
Statele Unite. După ce fu ştampilat, îi prezentă paşaportul 
şi documentele de viză ale Mariei. 

Când îl deschise, cotorul paşaportului trosni. 

— Pare nou, spuse ofiţerul vamal. Apoi văzu data 
recentă a emiterii şi adăugă: este nou. 

Probabil, era la curent cu noutăţile, căci spuse pe un ton 
mirat: 

— Eşti acea Mary Riordan? Fata însărcinată? 

Mary se strâmbă îmbufnată. 

— Chiar ea, răspunse în locul ei femeia. 

— Credeam că a fost declarată dispărută. 

— Nici vorbă, răspunse femeia. Fusese instruită cum să 
gestioneze situaţia, aşa că vorbi afişând un aer de 
siguranţă: După cum vedeţi, este aici. 

Ofiţerul vamal inspectă documentele, Formularul I-131 
pentru viză, Cererea pentru un document de călătorie şi 
Formularul I-134 - Declaraţia de Sprijin Financiar. 

— Vizele acestea în scop umanitar sunt greu de obţinut, 
spuse ofiţerul vamal, aşteptând un răspuns. 

— Serios? se miră femeia. Nu am fost implicată în 

procesul de obţinere a vizei. 

Ceea ce era o minciună. Ştia foarte bine cum o obținuse. 

— Mary, numele meu este Burke. Eşti pentru prima dată 
în America? 

Fata dădu din cap. 

— Boston este destinaţia ta finală? 

Femeia îi întinse o foaie care conţinea itinerariul lor. 

Burke îl privi şi întrebă: 

— Cu ce călătoriţi mai departe? 

Răspunse pilotul, din cabina deschisă. 

— Cessna aceea, care aşteaptă alături. 

— Ok, Mary. De cât timp o cunoşti pe femeia aceasta, 
doamna Torres? 

— Abia am cunoscut-o. 

— O însoţeşti de bunăvoie? 

— Scuze, ce vreţi să spuneţi? 

— Ai vrut să pleci cu ea? 

— Pe naiba, nu! M-au obligat. 

— Cine te-a obligat? 

— Părinţii mei. 

Femeia scoase o altă hârtie din dosarul ei. 

— Acesta este un document legalizat la notar, prin care 
părinţii lui Mary îşi exprimă acordul ca ea să întreprindă 
această călătorie sub tutela angajatorului meu. 

Ofiţerul cercetă hârtia, adună toate documentele şi privi 
pe geam către aeronava de mici dimensiuni care aştepta în 
apropiere. 

— Ştiu că vă aşteaptă următorul avion, dar vreau să 
verific cu superiorii mei înainte să vă permit plecarea. 
Aşteptaţi aici. 

Femeia se aşeză, întrebându-se dacă era necesar să dea 
un telefon. Se hotări să aştepte. Mary se juca iar cu noul ei 
telefon. Descărcase jocuri pe durata zborului. Ca să le facă 
aşteptarea confortabilă, pilotul închisese uşa cabinei şi 
pornise instalaţia de aer condiţionat. 

Trecură douăzeci de minute, apoi se făcură treizeci, 
până când auziră o bătaie în uşă. Copilotul îi deschise 
ofițerului vamal. Acesta părea tulburat. Burke pledase 

pentru interzicerea accesului - nu era convins cu privire la 
acordul părinţilor minorei - dar fusese redus la tăcere în 
urma unui şir de telefoane de la Departamentul de 
Siguranţă Naţională. 

— Domnişoară Riordan, bine aţi venit în America. 
Şedere plăcută! 

Când ajunse înapoi în biroul său din cadrul terminalului 
pentru curse private, Superiorul îi spuse: 

— Tocmai am primit un telefon de la cineva sus-pus, din 
cadrul Departamentului pentru Siguranța Națională. 
Mesajul este pentru mine şi pentru tine. Ni s-a cerut să nu 
vorbim cu nimeni despre această intrare în ţară. 

— Cui aş putea să îi spun, Frank? 

— Nu ştiu - lumii întregi? 

Râse. 

— Ador slujba asta. Este perfectă pentru cineva cu o 
memorie de rahat. Nici nu mai ştiu pe cine am lăsat să 
intre. 

X 


Unde sunt cele trei Mary? 

Cal citi titlul din Boston Globe şi îşi zise în sinea lui, 
„Asta aş vrea să ştiu şi eu.” 

Joe Murphy bătu la uşă, intră şi văzu ziarul pe biroul lui 
Cal. 

— Ai citit? îl întrebă. 

— Încă nu. Abia am intrat. 

— Scrie despre tine. În detaliu, aş zice. 

Cal înjură şi puse mâna pe ziar. 

Mai înjură de câteva ori. 

— Cum de s-a aflat? spuse, ridicându-şi privirea. 

— Habar nu am, dar nu au aflat şi despre mine, aşa că 
totul e în regulă. Se pare că ai câteva apeluri vocale. 

Mesageria vocală de pe telefonul lui Cal arăta 99 de 
mesaje, limita maximă admisă. 

— Am încurcat-o, zise Cal. 


— V-aţi mişcat repede, îi spuse Cal reporterului care 
tocmai intrase în birou. 

Era după-amiază devreme. Cal nu părăsise biroul toată 
ziua, din cauza reprezentanţilor presei care împânziseră 
toate intrările în facultate. Secretara facultăţii ieşise să-i 
cumpere ceva de mâncare. 

Mai devreme, Cardinalul Da Silva îi răspunsese imediat 
la telefon. 

— Nu mă pot gândi decât că o persoană din Manila sau 
din Lima a oferit informaţii cu privire la călătoriile tale, 
spuse Da Silva. Categoric, nu pot exclude nici posibilitatea 
să fi fost cineva din cadrul episcopiilor. Ce-i făcut e bun 
făcut. Acum trebuie să vedem cum gestionăm situaţia. 

— Am primit sute de solicitări de la birouri de presă din 
toată lumea. Aş fi bucuros să ajut, Eminenţă, dar am foarte 
mult de lucru. 

— Atunci, fă cum fac şi eu în astfel de situaţii: hrăneşte 
un singur rechin. 

„Rechinul” în cauză era un reporter de la New York 
Times, care aşeză reportofonul pe birou şi spuse: 

— Am sărit imediat în avion. Un zbor după altul - patru 
ore. Aşadar, acesta este un interviu în exclusivitate? 

— Da. 

— Oficial? 

— Din nou, da. 

— The Globe o să se oftice. 

— Nu la fel de tare ca Harvard Crimson. Editorul 
revistei facultăţii a reuşit să se strecoare în clădire 
folosindu-se de legitimaţia de student. M-a implorat să-i 
acord un interviu. Dar nu am timp decât pentru unul. 

Reporterul, un om mărunţel, zâmbi. 

— Şi ai ales pe cineva din prima ligă? 

Cal zâmbi la rândul lui. 

— Cam aşa ceva. 

— În regulă, să începem. Ştii unde se află fetele? 


Randall Anning nu era obişnuit să aştepte. Nici să se 
elibereze o masă la restaurant. Nici ca avionul lui privat să 
decoleze. Şi nici pentru ca gărzile lui de corp să 
pregătească maşina. Aşa erau miliardarii, mai ales cei 


<91 > 


deosebit de orgolioşi. Acum însă, se afla exact în situaţia în 
care trebuia să-şi ţină „caii în frâu”. Aşa că aştepta, cu 
mâinile aşezate cuminţi pe stofa extrem de fină, de vară, a 
costumului său Kiton K-50 de şaizeci de mii de dolari. 

O  urmărise pe secretară scriind la biroul ei şi 
răspunzând la telefoanele care sunau neîncetat, 
redirecţionând toate apelurile, cu o singură excepţie, 
apelul care părea să fie cauza întârzierii. 

— Sigur nu doriţi o cafea sau o băutură răcoritoare? îl 
întrebă ea pe Anning. 

El o refuză cu un gest, forţându-se să pară binedispus. 

Nu era deosebit de înalt, nici bine făcut sau chipeş, dar 
era ceva în felul direct în care bărbatul de şaptezeci de ani 
îşi purta trupul, în linia puternică a bărbiei, în ochii duşi în 
fundul capului şi în imaginea craniului ras, ascuţit, care 
întorcea capetele şi impunea respect. 

Telefonul asistentei sună din nou. De această dată ea se 
ridică şi-i spuse: 

— Preşedintele vă primeşte acum. 

Anning fusese de nenumărate ori în Biroul Oval şi de 
fiecare dată era cuprins de emoție. Nu îşi dorise niciodată 
să candideze la preşedinţie, dar nu întâlnise, în ultimii 
treizeci de ani, un singur preşedinte despre care să nu 
creadă că el s-ar fi descurcat mai bine în locul acestuia. Cu 
atât mai mult gândea asta despre preşedintele în funcţie, 
Llewellyn Griffith, fost guvernator al Floridei, pe care 
Anning îl considera un om de nimic. 

— Randy, izbucni Preşedintele, ridicându-se de la birou 
şi traversând încăperea să-i strângă mâna. lartă-mă că te- 
am lăsat să aştepţi. Vorbeam cu Secretarul Apărării. Se 
pregăteşte ceva. Intotdeauna apare ceva care-ţi scoate 
peri albi, nu că asta ar fi o problemă pentru tine. 

Pe Anning nu-l deranja absenţa părului, dar era tipic 
pentru Griffith să încerce să se impună cumva drept un 
surogat de mascul alfa în faţa adevăratului mascul alfa. 

— Domnule Preşedinte, mă bucur să vă revăd, spuse, 
accentul lui canadian lungind fiecare silabă. Nu am 
aşteptat mult. 

Se aşezară pe canapele, faţă în faţă, cu vulturul stemei 
prezidenţiale imprimat pe covor, între ei. 

— Ştii că poţi să-mi spui Lew - când suntem singuri, 
vreau să zic, spuse Griffith, rânjind. Ce ai mai făcut? De 
când nu ne-am mai văzut? Palm Beach, parcă? 

— Strângerea de fonduri pentru Convenţia 
Republicanilor, la The Breakers, spuse Anning. 

— Aşa e. Nevastă-mea s-a făcut - cum spui asta în 
franceză? - criţă şi Betsy a trebuit să o ajute să părăsească 
sala. 

— „Criţă” e un pic cam dur, Lew. S-a ametit, aş zice, iar 
soţia mea are o experienţă îndelungată, fiind nevoită să mă 
sprijine de nenumărate ori pe mine. E puternică precum 
un taur. Oase mari şi gene sănătoase, de ţăran scandinav. 

Prima doamnă se făcuse, cu adevărat, criţă, devenind 
mult prea gălăgioasă, iar Betsy Anning, o femeie 
puternică, o scosese cu forţa din adunare, ducând-o înapoi 
în apartamentele prezidenţiale. Nu o făcuse la cererea 
Preşedintelui sau a soţului ei; fusese propria decizie. Asta 
făceau cei din familia Anning: rezolvau lucruri. 

— Aşadar, Lew, tu ai cerut această întâlnire. Cu ce îţi 
pot fi de folos? 

Griffith se descheie la sacou, pentru a respira mai uşor. 
Era un tip dur, de un metru nouăzeci şi cinci, cu trup de 
atlet lăsat pe tânjală, genul care arată bine în costum, dar 
buhăit în orice altceva. În timpul candidaturii, principalul 
său atribut fizic fusese părul, o coamă luxuriantă pentru un 
bărbat la anii lui, argintiu strălucitor, în permanenţă 
înfoiat. 

— Randy, ştii că eu am mizat, în campanie, pe lupta 
împotriva scăderii standardelor morale ale naţiunii. 

— Nu, domnule, cu asta aţi câştigat. 

— Ha, ha, da. Am câştigat, aşa este. Şi, ca un bun 
catolic, cunoşti importanţa acestei victorii. După Kennedy, 
sunt al doilea reprezentant al tribului nostru care câştigă 
prezidenţialele. Sunt mândru că sunt catolic şi totodată 
mândru că sunt conservator. Ştiu ce e bine şi ce e rău 
pentru ţară, dar nu pot schimba lucrurile de unul singur. 

Sigur, mă bucur de notorietate şi pot influenţa schimbarea 
prin decrete prezidenţiale, dar am nevoie de implicarea 
Congresului! Însă, când se întâmplă câte una ca asta, e ca 
şi cum aş înota contra curentului. După cum vezi, omul ştie 
să se facă auzit! E 


Pe masă se afla cel mai recent număr al revistei Times. 
Griffith o împinse către invitatul său. 

Anning nu trebui să o ridice. Ştia despre ce era vorba. O 
scrisoare deschisă către Griffith din partea Papei Celestin, 
în care îl mustra aspru pentru poziţia sa cu privire la 
imigrare, musulmani, discriminare rasială, 
infracţionalitate, asistenţă medicală, naționalism - practic, 
întregul program legislativ şi cultural al acestuia. 

— Am citit. Nu mă mir că te-a afectat. Cred că asta a şi 
urmărit. 

— Ai văzut ce spune nemernicul în ultimul paragraf: cum 
că Sfântul Scaun nu poate rămâne indiferent la felul în 
care liderul lumii libere lucrează să submineze învăţăturile 
pline de compasiune ale lui lisus Hristos? Apoi a zis ceva 
de genul că trebuie să ne facem auziţi şi chiar mai mult. 
Adică ce „mai mult?” Mă ameninţă cu excomunicarea? 

— La naiba, nu va face una ca asta, Lew. Se dă și el 
mare. 

— Ei bine, mă umileşte public şi le dă apă la moară 
adversarilor mei politici. L-ai urmărit pe George Pole, 
zilele trecute? A devenit eroul meu pentru ceea ce a făcut. 
L-am sunat şi i-am spus. Aş vrea să pot face şi eu ceva 
asemănător, dar e greu de crezut că aş putea rămâne aici, 
la Casa Albă, şi să îmi schimb, în acelaşi timp, religia. Ce o 
să mă fac, un afurisit de baptist? După o pauză în care 
cugetă, continuă: De fapt, evanghelicii s-ar putea să 
înţeleagă! În fine, vreau să ştiu cum ai să mă ajuţi să ies 
din mizeria asta. 

Anning se scărpina pe chelia pârlită de soare. 

— Ştii că nu mai sunt în măsură să intervin la Vatican, 
Lew. Am putut face asta şi am şi făcut-o pe vremea 
celuilalt papă, dar nu am trecere la Celestin şi la clica lui 

de comunişti. Le-am spus ce gândesc când au vândut la 
licitaţie jumătate din patrimoniul Muzeului Vaticanului, şi 
de atunci nu am mai donat un sfanţ Bisericii. De ce aş face- 
o? Ca să cumpere tone de prezervative pentru Africa sau 
să-i susţină pe extremiştii de stânga din America de Sud? 
Şi, da, George este şi eroul meu. Sunt onorat că îmi este 
prieten şi concetăţean. A acţionat din principiu. În privinţa 
asta, cred că îţi calcă pe urme. 

— Mersi, dar nu te-am adus aici să îmi faci complimente. 
Am nevoie de ajutor să răspund acestei prostii de la 
Vatican. Tu ai banii şi relaţiile în cercurile sus-puse ale 
catolicilor pentru a-mi asigura sprijinul necesar. Vreau să 
vii cu un plan ca să le închid gura. Eventual află-mi nişte 
mizerii despre cardinalii din anturajul lui Celestin. Chiar şi 
despre el. Nu ne mai purtăm cu mănuşi. 

Anning zâmbi larg. 

— Ce te face să crezi că nu lucrez deja la ceva? 

Preşedintele se  aplecă înainte, abdomenul flasc 
revărsându-se peste curea. 

— Povesteşte-mi. 

— Lew, crede-mă, nu vrei să ştii. 

— Are cumva legătură cu vizele umanitare pentru 
tinerele însărcinate, pe care senatorul Price al măreţului 
stat Texas mi le-a cerut? A fost lucrarea ta? 

— Cum spuneam, nu vrei să ştii. Dar stai pe aproape, 
domnule Preşedinte, stai pe aproape. 

Capitolul 11 


Sue Gibney insistase să Le aşeze pe toate trei într-o 
cameră. Primise însărcinarea să vegheze asupra lor, 
ocupând o cameră vecină, şi un mandat din partea 
doamnei Torres să facă orice ca să le menţină într-o 
dispoziţie bună. Imediat ce fetele sosiseră, doamna Torres 
le predase, fără tam-tam, lui Sue, retrăgându-se imediat în 
camera ei să se refacă după calvar. 

Planul iniţial fusese ca fiecare fată să aibă camera ei, 
identică cu a celorlalte, ca să evite orice invidie. Aveau 
aceleaşi aşternuturi, aceleaşi tablouri pe pereţi, aceleaşi 
păpuşi şi jucării, aceleaşi jocuri pe calculator. 

Dar Sue fusese cea care stătuse de veghe, mai cu seamă 
în primele nopţi, pentru a potoli plânsetele şi istericalele 
fetelor, aşa că o convinsese pe doamna Torres să aducă 
paturile la un loc, pentru ca fetele să-şi ţină companie. 

Cele două femei erau cât se poate de diferite. La 
aproape şaizeci de ani, Torres părea mult mai bătrână. 
Inflexibilă şi orgolioasă, se străduia să dirijeze totul cu o 
atenţie neclintită la amănunte şi la protocol. Trăsăturile îi 
erau întunecate, ca o noapte fără lună, şi nu ieşea 
niciodată din încăperile ei până nu parcurgea un complicat 
proces de înfrumusețare.  Rujul  roşu-aprins era 
întotdeauna detaliul suprem. Era cetăţean american de 
câteva decenii, dar îşi păstrase accentul mexican atât de 
puternic, încât, atunci când vorbea repede, trebuia să se 
concentreze ca să îl ascundă. Sue era luminoasă, cu păr de 
culoarea ciocolatei cu lapte, pe care îl purta prins într-o 
coadă de modă veche. Avea ochi de culoarea florilor de 
levănţică, strălucitori. Evita machiajul, lucru care-i uşura 
mult dimineţile. Şi era un spirit cât se poate de liber. 
Torres era şefa ei. O recrutase, o intervievase, o angajase 
şi cerea un anumit nivel de formalism în interacţiunile lor. 

Discuţia cu privire la dormitoarele fetelor se desfăşurase 
în felul următor: 

— Sue, ne aflăm într-un conac cu treizeci de camere şi 
tu vrei să doarmă împreună? 

— Pentru fetele acestea, o cameră este cât casele în care 
au locuit. Niciuna nu a dormit singură vreodată. Familia 
împărțea acelaşi spaţiu. Pe lângă şocul separării subite, 
acum sunt nevoite să se adapteze şi singurătăţii pe timpul 
nopţii. 

— Cu cât se adaptează mai repede la noua lor viaţă, cu 
atât mai bine. 

— Sunt cuprinse de isterie. Sunt tinere. Sunt 
însărcinate. Vrei să fii răspunzătoare dacă vreuna dintre 
ele pierde sarcina? 

Astfel, procedaseră aşa cum dorise Sue. 

Strategia fusese una de succes, căci nopţile deveniseră 
mai liniştite. Încă mai plângeau, dar mai mult scânceau 
decât să hohotească, iar Sue reuşi, în sfârşit, să se 
odihnească. 

Ea şi Torres se aflau acum în faţa altor provocări: 
noţiunile de bază în ceea ce priveşte igiena personală. 
Maria Mollo nu ştia să folosească closetul, şi niciuna dintre 
fete nu folosise vreodată duşul. Au fost nevoite să le 
explice cum funcţionează apa caldă şi cea rece. Li s-au 
prezentat produse noi de igienă corporală. Mary Riordan 
era mai sofisticată şi insista să folosească rujul şi fardurile 
pe care le adusese de-acasă, astfel că, în curând, celelalte 
deveniseră curioase, dorind să le încerce şi ele. Telefonul 
mobil al irlandezei cauzase probleme de la început. 
Fiecare Marie dorise să aibă propriul ei iPhone, să se 
joace, aşa că Torres fusese nevoită să trimită un angajat în 
oraş să mai cumpere două. Mary se înfuriase pentru că 
Sue nu i-a dezvăluit parola de wi-fi şi nu i-a permis să îşi 
facă abonament. Le era interzis să urmărească ştirile 
privind dispariţia lor. Televizorul din sufragerie avea o 
mulţime de canale restricţionate. 

Barierele de limbaj fuseseră anticipate. Aduseseră o 
croitoreasă filipineză, dar numai după ce o obligaseră să 
semneze un contract de confidenţialitate foarte strict. 
Torres şi alte ajutoare din casă se ocupau de vorbitoarele 


< 97 > 


de spaniolă. Şase zile pe săptămână, fetele beneficiau de 
lecţiile unui profesor de engleză, limbă pe care trebuiau 
neapărat să o înveţe. Bucătarul primise instrucţiuni să 
planifice mesele în aşa fel încât fetele să primească 
mâncărurile preferate, ca să nu li se facă dor de casă. 

În centrul acţiunii era Sue, care nu bănuise nimic din 
toate acestea, cu patru luni în urmă, când fusese angajată. 
Işi petrecuse primele două luni la conac, făcând amenajări 
pentru care dispunea de un buget nelimitat, pentru un 
scop pe care nu-l cunoştea în întregime. Când, cu puţin 
înainte de sosirea primei fete, misterul fusese risipit, 
avusese reţineri. Reţineri ce fuseseră înlăturate cu ajutorul 
unor compensaţii suplimentare, puse la dispoziţie de 
angajatorul ei nevăzut, şi oferite de Torres. În patru luni, 
Sue făcuse mai mulţi bani decât în cei cinci ani anteriori la 
un loc. Fără să aibă de achitat chirie, facturi sau mâncare, 
salariul ei era exclusiv profit şi contul ei de economii 
atinsese niveluri de neimaginat. Care creşteau la fiecare 
două săptămâni. Acum că traiul de la o lună la alta luase 
sfârşit, viitorul ei arăta diferit şi mult mai interesant. Se 
hotărî să îşi facă treaba exemplar, să ignore reţinerile şi, 
când totul se va termina, să se retragă. Era dornică să 
vadă cum era lumea când aveai bani. 

In scurtă vreme, fetele au alunecat în rutină. Se trezeau 
şi se jucau cu bulldogul francez pe care Mary Riordan îl 
numise Lily. La început, refuzase să le lase pe celelalte 
fete să se joace cu el, fiindcă i se spusese că era numai şi 
numai al ei. Dar după ce se obişnuise cu el, devenise mai 
puţin posesivă, iar căţeluşa devenise a tuturor. De departe 
cea mai categorică, Mary se impusese în faţa celorlalte, 
pretinzând să folosească prima sala de baie. Şi nici nu se 
grăbea. Existau cincisprezece săli de baie în conac, dar 
Sue şi traducătorii nu reuşiseră să le convingă pe fete să le 
folosească şi pe acelea. Ele aşteptau pe podea să se 
elibereze sala de baie, jucându-se cu Lily. 

Sue luă o perie roz de păr de pe măsuţa de toaletă a lui 
Mary Aquino şi se aşeză pe marginea patului. Copila era 
micuță, abia dacă avea treizeci şi şase de kilograme, cu 

apa curgând pe ea, iar sarcina nu-i adăugase prea mult în 
greutate. Sarcina ei era cel mai puţin vizibilă. Când Sue îi 
scoase ochelarii şi începu să-i pieptene părul castaniu, 
care îi ajungea până la umeri, fata se întoarse către ea şi 
zâmbi scurt, pentru prima dată. 

— Salamat. 

Sue ştia ce înseamnă: „Mulţumesc.” Se uită peste 
cartonaşele cu expresii uzuale în filipineză pe care le purta 
asupra ei. 

— Walang aluman,!” rosti cu dificultate. Orice altă 
expresie mai complexă trebuia să aştepte până ce doamna 
Simpauco revenea de la micul dejun. 

Fata păru să se bucure de gestul lui Sue şi se relaxă sub 
mâna ei. 

Toate fetele primiseră haine noi. Când Mary Riordan ieşi 
din baie, să-şi aleagă ţinuta de zi, Maria Aquino îi luă locul 
în faţa chiuvetei. Maria Mollo era tot în pat, trează, dar 
întoarsă către perete. Dintre toate, ea era cea mai tăcută şi 
mai tristă. Dacă cineva ar fi întrebat-o pe Sue ce culoare 
aveau ochii fetei, ar fi spus: roşii. 

Torres privi în cameră, din hol, şi întrebă: 

— De ce este încă în pat? 

— Nu avem nicio grabă. 

— E leneş, de aia, răspunse Mary Riordan, din 
dressing. 

— Nu e leneşă, e doar un pic mai sensibilă, spuse Sue. 

Torres nu era la fel de înţelegătoare. Îi spuse fetei în 
spaniolă, pe un ton tăios, să se dea jos şi să-şi facă patul. 
La auzul cuvintelor dure, Maria începu iar să plângă. 

— Lidia, vorbi Sue, mi-ai încredinţat responsabilitatea 

— Da, la naiba, Lidia, lasă femeia să-şi facă treaba, 
spuse Mary veselă, ieşind din dressing, în chiloţi, să scoată 
limba la ele înainte de a intra la loc pentru a-şi alege 
hainele. 

Torres bombăni iritată şi se îndepărtă. 

Mai târziu, îi ceru lui Sue să i se adreseze cu „doamna 


15 Cu plăcere (în filipineză, în original) (n. tr.). 

Torres” în prezenţa fetelor. 

— A plecat vaca? întrebă Mary. 

— N-ar trebui să înjuri şi nici să o numeşti „vacă”, 
răspunse Sue fără prea multă convingere. 

— O să ţin cont de sinceritatea cu care mi-ai vorbit. 

— Îmbracă-te, Mary, spuse Sue. Dacă n-aş şti că ai doar 
şaptesprezece ani... 

— Cât mi-ai da? 

— Mai mult decât am eu, probabil. 

— Şi tu câţi ani ai? 

— Treizeci şi şase. 

Fata fluieră. 

— Antică. 

Sue se întoarse către Maria Mollo şi se aşeză lângă ea, 
mângâind-o pe umerii înguşti. Nu era cu mult mai mare 
decât micuța filipineză, doar câteva kilograme şi câţiva 
centimetri în plus. Era însă rotundă la faţă, lucru care o 
făcea să pară veselă, dacă n-ar fi fost atât de nefericită, iar 
buzele îi erau pline şi apetisante. Sue îşi formase deja o 
părere despre fiecare. Maria Mollo era frumuşică şi tristă. 
Maria Aquino era micuță şi drăgălaşă. Mary Riordan era 
obraznică şi precoce. Ştia că aceste păreri aveau să se 
schimbe cu timpul, dar avea sentimentul că le surprinsese 
esenţa. 

Sue trase aşternuturile, luă fata în braţe şi o ridică cu 
blândeţe. În loc să-i reziste, Maria o cuprinse cu braţele pe 
după gât, agăţându-se de ea ca un marsupial. Nici Sue nu 
era corpolentă, dar avea un abdomen tonifiat şi reuşi să se 
ridice. La fereastră era amenajat un loc de odihnă, cu 
perne confortabile, şi acolo o depuse pe fată în picioare. 
Geamurile erau închise şi aerul condiţionat era pornit, 
fiindcă dimineaţa era călduroasă. Fata rămase acolo, 
aşteptând-o pe Sue să revină cu peria ei albastră de păr. 
Aşa cum era, în tricou şi pantaloni scurţi cu ursuleţi, nu 
arăta deloc ca o femeie însărcinată, până ce nu se răsuci 
nouăzeci de grade. Sarcina ei era mai vizibilă decât a 
Mariei Aquino, deşi nu la fel de pronunţată ca a lui Mary 
Riordan. În timp ce Sue îi pieptăna părul negru şi des, lung 

până la brâu, amândouă priveau pe fereastră. Peisajul era 
plat şi pustiu. Terenul acoperit de stropitori din jurul casei 
era verde, dar pe măsură ce se întindea, la orizont, 
devenea pârjolit şi uscat. Garduri albe de lemn despărţeau 
gazonul de pustietate. 

Domeniul în care lucrase o adusese pe Sue în preajma 
vorbitorilor de spaniolă, aşa că îşi frământă creierii să-şi 
amintească cum se spune „cal”. Nu era un cuvânt pe care 
să îl fi folosit frecvent înainte, dar îşi încercă norocul. 

— Caballeros!6? spuse ea arătând cu degetul. 

Maria pufni uşor în râs. 

— Caballos!”, spuse ea. 

— Caballos, repetă Sue. Gracias.!8 

Nu ştia cum să o întrebe pe fată dacă îi plăceau caii şi 
nu voia să o cheme pe Torres, aşa că în schimb mimă cum 
călărea un cal, arătă către fată, apoi ridică braţele 
întrebător. 

— No, nunca!%, spuse fata. Apoi norul tristeţii se adună 
iar deasupra ei şi cu buzele pline tremurătoare murmură, 
quiero que mi mama”. 

— Lo sé”, ştiu că îţi e dor de ea, scumpo. 

Mary Riordan îşi făcu apariţia din dressing într-un tricou 
polo şi fustă plisată. 

— E o smiorcăită. 

Sue îi făcu observaţie. 

— Nu e frumos din partea ta, Mary. 

— Ăsta e adevărul. 

Sue o măsură cu privirea din cap până în picioare. 

— Aceea este o fustă pentru ocazii speciale. De ce ţi-ai 
pus-o azi? 

— Aşa am vrut. Cine ştie, poate apare Făt Frumos. 

Sue nu voia să facă diferenţe între fete, dar aceasta 
chiar îi punea răbdarea la încercare. La un singur lucru 


16 Cavaleri (în spaniolă, în original) (n. tr.). 
17 Cai (în spaniolă, în original) (n. tr.). 
18 Mulţumesc (în spaniolă, în original) ( n. tr.). 
19 Nu, niciodată (în spaniolă, în original) (n. tr.). 
2 Vreau la mama (în spaniolă, în original) (n. tr.). 
2 Stiu (în spaniolă, în original) (n. tr.). 

era bună, să te scoată din pepeni. N 

— Mergi şi te schimbă în ceva mai potrivit. Incearcă 
nişte pantaloni scurţi. M-am gândit să ieşim pe afară cu 
Lily, la o plimbare, până nu se face prea cald. 

— Unde anume e „afară”? Iar cu asta, vreau să zic unde 
naiba suntem? 

— Ţi s-a spus de nenumărate ori că nu am voie să vă 
spun. Şi, te rog, nu înjura. 

— Astea două ştiu că au fost răpite sau nu le duce capul? 

— Tu nu ai fost răpită. Părinţii tăi au fost de acord. 

— Da, după ce au fost cumpăraţi cu teancuri de bani. 
Dacă nu ne răpeau, ne-ar fi vândut ca pe vite. Trei scroafe 
borţoase vândute la bâlci, asta suntem. 

— Trei tinere doamne. 

— Da, cum spui tu. Şi ele au ajuns femei la fel, fără să fi 
avut parte de o noapte pasională? 

— Toate sunteţi în aceeaşi situaţie. Asta e tot ce ştiu. 

— Când pot să o sun pe mama? 

— În curând, sper. O voi întreba din nou pe doamna 
Torres. 

— Ea e mai rea decât tine. Ai fost vreodată însărcinată? 

— Nu. 

— Eşti catolică? 

— Din nou, nu. Protestantă. 

— Prin urmare, asta te face o cotoroanţă stearpă, nu? 

Sue oftă resemnată. 

— Mergi şi te schimbă, iasă 


Mai târziu, în aceeaşi dimineaţă, cele două Marii au 
făcut cunoştinţă cu profesoara lor de engleză, Doamna 
White, pe care Sue o cunoscuse cu o zi înainte. Era cu doar 
câţiva ani mai mare decât ea, dar mult mai scorţoasă. 
Chiar şi aşa, Sue s-a străduit să fie cât se poate de 
amabilă. Trecuseră patru luni şi începea să se simtă 
singură. Torres nu era genul cu care să stea de vorbă sau 
să vadă seara un film împreună, după ce adormeau fetele. 
Casa mare din cărămidă roşie rămânea pustie noaptea, 
după ce personalul auxiliar pleca. În timpul în care cele 


< 102 > 


două fete făceau prima lecţie de engleză, Mary Riordan 
era aşezată la calculator, în faţa unui curs electronic, ca să 
îşi continue studiile pentru admiterea la liceu. De fiecare 
dată când intra să vadă ce făcea, Sue o găsea în faţa 
aceleiaşi pagini, făcându-şi unghiile sau jucându-se pe 
telefon. Nimic nu o convingea să ia lecţiile în serios. 

— Lasă-mă să sun acasă şi poate mă uit la pagina 
următoare. Altfel, dispari! 

După prânz, fetelor li se permise să petreacă o oră în 
sufragerie, singure. Torres o apelă pe Sue prin sistemul de 
comunicare internă, cerându-i să vină în biroul ei, la 
parter, lângă bibliotecă. 

— Ce au făcut în dimineaţa asta? o întrebă pe Sue. 

— Doamna White şi cele două Marii au avut o primă 
lecţie reuşită. Au învăţat câteva cuvinte din vocabularul de 
bază. Fetele şi-au dat interesul. Mary e în grevă. Zice că 
nu va da atenţie lecţiilor până ce nu i se permite să 
vorbească cu mama ei. 

Torres clătină din cap. 

— Detest această situaţie. Adevărul este că nu avem de 
ales câteva zile. Trebuie să ne trimită un telefon care nu 
poate fi urmărit. Ştii cât sunt de atenţi la aspectele ce ţin 
de securitate. 

— Nici măcar nu ştiu despre cine vorbeşti, spuse Sue. 

Ca de obicei, Torres ignoră tentativa celei din faţa sa de 
a afla mai multe. 

— Doctorul Lopez vine după-amiază, spuse ea. 

Lopez era doctorul pediatru local care fusese angajat 
pentru fete. El le consultase pe acestea la sosire, le 
prescrisese vitamine prenatale şi le vaccinase pe cele două 
Marii. 

— De ce? întrebă Sue. 

— Doctorul Benedict a vrut să-l cunoască. 

— Cine e doctorul Benedict? 

— Un obstetrician renumit de la Washington. 

Sue se zbârli la auzul veştilor, dar se abţinu să spună 
ceva. 

x 

Avionul Cessna se roti o dată deasupra casei, apoi 
ateriză pe pista privată din spatele conacului. Şoferul îl 
aştepta pe pasagerul important şi îl conduse pe distanţa de 
un minut până la uşa casei unde doctorul Benedict 
descinse din automobil. Era un individ cărunt, cu aer nobil, 
îmbrăcat într-un costum din bumbac. Strângea în mâini o 
geantă medicală din piele scorojită, despre care avea să îi 
spună ulterior lui Sue că îi fusese lăsată de tatăl lui, 
doctor, care o avea de la tatăl său, de asemenea doctor. 

Fu întâmpinat pe platforma de marmură din faţa casei 
de Torres, doctorul Lopez şi Sue. Sue privi cartea de vizită 
pe care acesta i-o întinse şi înţelese agitația. Benedict era 
Preşedintele Asociaţiei Medicilor Ginecologi şi 
Obstetricieni din America. 

Torres îl pofti în sufragerie unde îi oferi o limonadă şi îl 

întrebă cum fusese călătoria. 
_ — Foarte confortabilă, spuse el sorbind din pahar. 
Invăluită în mister, adăugă. De fapt, avocatul meu m-a 
sfătuit să nu semnez niciun acord de confidenţialitate 
înainte de a şti care este natura consultaţiilor pe care mi le 
solicitaţi, dar m-aţi ademenit cu o răscumpărare demnă de 
un rege. 

— Nu noi, răspunse Torres. Noi suntem simpli angajaţi. 

— Şi cine se află în spatele cortinei? întrebă. 

Sue o salvă pe Torres de la ananghie spunând: 

— Asta aş vrea şi eu să ştiu. 

— Înţeleg, răspunse Benedict, ridicându-şi sprâncenele 
stufoase. Când am urcat în avion mi s-a înmânat un dosar. 
Atunci am aflat pentru prima dată pe cine voi consulta 
astăzi. Nu mă aşteptam. 

— La ce vă aşteptaţi? întrebă Lopez. 

— O, nu ştiu. Soţia unui prinţ saudit, poate. Am mai 
făcut asta. Dar trebuie să spun că este o situaţie foarte 
interesantă. Ce specialitate aveţi, doctore? 

— Pediatru, răspunse Lopez. 

— Şi sunt sănătoase fetele? 

— Cea din Irlanda este imaginea sănătăţii. Cea din Peru 
este subponderală şi anemică. La fel şi cea din Filipine, 

doar că aceasta este sever subponderală. Le administrăm 
amândurora o dietă corespunzătoare şi vitamine. 

— Şi dumneavoastră cu ce vă ocupați, doamnă Torres? 

— Eu administrez proprietatea, domnule doctor. Am 
grijă să meargă totul strună. 

— Şi dumneavoastră, doamnă Gibney? 

— Sunt moaşa. 

— Serios? Excelent. 

— Credeţi? Sue nu părea convinsă. 

— Mă gândeam că sunteţi la curent cu faptul că 
Asociaţia Medicilor Ginecologi şi Obstetricieni din America 
a recunoscut oficial rolul moaşelor în procesul naşterii. 

— Ce a recunoscut Asociaţia şi ce gândeşte un 
obstetrician pot fi două lucruri complet diferite. 

— Ei bine, în ceea ce mă priveşte, eu sunt întru totul de 
acord. Ce pregătire aveţi? 

— Masterat la Universitatea de stat din New Mexico. 
Doisprezece ani de activitate, majoritatea în New Mexico. 
Peste o mie de naşteri. Nu am fost niciodată dată în 
judecată. 

El râse. 

— Niciun proces! Asta da realizare. Spuneţi-mi, de ce au 
ales vizite la domiciliu? 

— Discretie, răspunse Torres. Nu vor circ mediatic. 

— Participaţi şi dumneavoastră, doctore Lopez? 

— Aşa s-a stabilit. 

— Şi care este spitalul de rezervă, doamnă Gibney? Nu 
sunteţi aproape de niciun spital local, ca să nu mai vorbesc 
unul regional. 

— Dacă va fi nevoie de cezariană, avem pregătit un 
elicopter şi un echipaj medical pentru intervenţii de 
urgenţă, răspunse Sue. 

— În regulă, doresc să le văd. Există vreo încăpere unde 
pot să le consult? 

Când ajunseră la etajul al treilea şi uşile liftului se 
deschiseră, Benedict exclamă: 

— Dumnezeule! 

Puteau la fel de bine să fie într-o clinică, întrucât din 

încăpere nu lipsea nimic. 

Erau o masă de consultaţie cu obişnuitele suporturi 
pentru picioare, dulapuri cu echipament steril şi nesteril, 
un altul cu medicamente, bine aprovizionat, echipamente 
de ultimă generaţie pentru monitorizare fetală, chiar şi un 
ecograf. Sue se ocupase de toate acestea. 

— Este pentru prima dată când văd aşa ceva într-o casă 
particulară, rosti Benedict entuziasmat. 

— Este un aranjament special pentru nişte fete speciale, 
spuse Torres. 

— Dacă vreau să fiu înapoi la Washington la o oră 
rezonabilă, ar trebui să începem, spuse Benedict. Trimiteţi- 
le în ce ordine doriţi. 

Torres ieşi să o aducă pe Maria Aquino. 

Când rămaseră singuri, Sue îl întrebă pe doctor. 

— Îmi permiteţi să întreb care vi s-a spus că este scopul 
acestei consultaţii? 

— Nu mi s-a spus decât că o persoană cu autoritate 
doreşte opinia unui expert. Acum că ştiu cine sunt 
pacientele, presupun că vor părerea mea cu privire la 
modul în care aceste fete au rămas însărcinate. Cum se vor 
folosi de această părere, nu am nici cea mai mică idee. Tot 
ce ştiu este că, dacă nu păstrez secretul, mă vor da în 
judecată şi îmi vor lua tot ce am. 


— Rămâneţi pe fir, vă fac legătura cu Preşedintele. 

Anning era în biroul apartamentului său care-i oferea 
spectacolul neîngrădit al răsăritului, prin peretele de sticlă 
de pe o latură a biroului, în timpul întâlnirilor programate 
la prima oră şi al apusurilor pe celălalt perete, în zilele în 
care lucra până târziu. 

Bănui că le era ascultată convorbirea, aşa că adoptă un 
ton formal. 

— Domnule Preşedinte. Ce pot face pentru 
dumneavoastră? 

Griffith era mult mai puţin formal. 

— Randy, ce faci, ticălosule? Ai ajuns cu bine acasă? 

— Da, mulţumesc. 

— Ai citit ediţia de azi a The New York Times? 

— O am pe birou, dar nu am citit-o încă. 

— Ei bine, citeşte! Pe prima pagină. Este un interviu cu 
un deştept de la Harvard, Calvin Donovan. Ai auzit de el? 

— Sincer să fiu, am auzit. Este un apropiat al Papei. 
Celestin apelează la el din când în când, în situaţii mai 
delicate. Operaţiuni discrete, când papa nu vrea să implice 
Vaticanul. 

— Citeşte interviul imediat, te rog. Se pare că Donovan a 
fost recrutat pentru o evaluare preliminară a virginelor. 

Anning ridică ziarul. 

— Serios? 

— Caută să joace la sigur şi se ascunde în spatele 
faptului că nu este cadru medical, dar lasă impresia că 
situaţia privitoare la sarcini s-ar putea să fie autentică. 

Anning se uita la fotografia reuşită a lui Cal, făcută într- 
o zonă plină de verdeață a campusului Universităţii 
Harvard. 

— Citesc acum şi te sun înapoi. 

— Nu e nevoie să mă suni înapoi. Vreau doar să spun, 
Randy, că nu ştiu ce as ai în mânecă şi, după cum ai spus, 
e mai bine să nu ştiu, dar ai putea să te foloseşti de tipul 
ăsta, Donovan, în avantajul tău. 

— Mulţumesc, domnule Preşedinte. Cu siguranţă, voi 
tine cont. 

Capitolul 12 


Îmbrăcat în pantaloni scurţi, tricou cu buzunar şi 
încălţat cu pantofi de vară - ţinuta obligatorie pentru ziua 
care îl aştepta - Cal termina cea de-a doua cafea citind 
postările de pe Twitter, la masa din bucătărie. Casa lui din 
Cambridge era prea mare pentru un singur om, dar avea 
nevoie - mai exact, dorise să aibă - suficient spaţiu pentru 
colecţiile lui. Cărţi, tablouri, artefacte, sculpturi - toate 
acele pasiuni academice şi culturale pe care un salariu bun 
şi un fond fiduciar le susțineau. Tatăl lui, renumitul 
arheolog Hiram Donovan, provenea dintr-o familie cu bani, 
iar Cal devenise, după moartea prematură a acestuia, 
independent financiar - un fel de „copil de bani gata”. 

Rețelele de socializare, în special Twitter, abundau de 
hashtagul „undesuntceletreimary”, lucru pe care şi Cal 
dorea să îl afle. Cardinalul Da Silva avusese amabilitatea 
să-i transmită informaţiile pe care Sfântul Scaun reuşise să 
le obţină de la contactele sale din Filipine, Peru şi Irlanda, 
dar acestea nu îl ajutaseră prea mult. Vaticanul avea 
impresia fermă - era mai degrabă o convingere fermă - că 
autorităţile locale din Manila şi Lima fuseseră plătite de 
agenţi necunoscuţi ca să nu facă valuri în jurul anchetelor. 
Părinţii Mariei Mollo şi cei ai Mariei Aquino nu ştiau nimic, 
era clar. Poliţia irlandeză părea imună la mită, dar pistele 
lor nu duseseră nicăieri şi recunoscuseră că nu aveau nicio 
idee dacă Mary Riordan era în Irlanda sau în altă ţară. lar 
familia Riordan era cu totul inutilă. Dacă ştiau ceva, nu 
spuneau. Astfel încât milioane de oameni de pretutindeni 
se uniseră, transformându-se în detectivi amatori, pentru a 
le căuta pe cele trei fete. 

Era evident că situaţia scăpase de sub control. 
Internetul fusese inundat de fotografii ale celor trei fete, 
astfel încât adolescente care semănau vag cu imaginile din 
mediul online erau oprite pe stradă şi întrebate dacă nu 
cumva erau una dintre dispărute. 

Maria Aquino a fost văzută în Malaezia. 

Tocmai am văzut-o pe Mary Riordan în Cleveland. 

Maria Mollo este categoric în El Salvador. Priviţi 
fotografia. 

Un bărbat care o apucase de braţ pe o copilă, crezând că 
era Maria Mollo, fusese înjunghiat de tatăl fetei în 
Honduras. 

Cal tocmai se gândea că citise toate teoriile 
conspiraţioniste posibile, minunându-se că nu apăruse încă 
una anume - aceea că adepţii anticristului le răpiseră pe 
fete ca să împiedice o revigorare a religiei creştine - când 
auzi soneria. _ 

Era un curier. li ceru să semneze de primire şi îi întinse 
un pachet de dimensiunile unui plic mare. 

— Lucraţi şi duminica? se miră Cal. 

— Aşa se pare, răspunse acesta cu nonşalanţă. 

Cal se întoarse cu coletul în bucătărie. Adresa 
expeditorului nu apărea. Tăie ambalajul din plastic şi 
scoase un plic pe care era imprimat numele lui. În interior 
erau câteva coli scrise şi ştampilate şi un memoriu. 


„Domnule Profesor Donovan, vă rugăm să citiți şi să 
transmiteţi contactelor dumneavoastră de la Roma 
raportul de expertiză alăturat. Papa o fi dorind să îşi 
ascundă capul în nisip, dar noi nu o facem! Îi cerem să 
încredințeze Congregației Pentru Cauzele Sfinților 
cercetarea de urgență a miracolului tinerelor virgine şi să 
declare aceste fete sfinţi în viaţă. Dacă refuză să dea curs 
acestei solicitări, vom mustra public Vaticanul, îl vom 
declara irelevant în această chestiune, vom declanşa o 
anchetă independentă şi vom face publice rezultatele 
investigaţiei, la momentul pe care il vom considera 
oportun.” 

Memoriul era nesemnat. 

Cal răsfoi raportul cu gura căscată. 

— La naiba, mormăi. 

Puse imediat mâna pe telefon. 

— Sper că nu suni să anulezi, spuse Jessica. 

— Pentru nimic în lume, răspunse Cal. Vremea e 
perfectă. Plec într-un minut, dar voiam să te întreb: 
directorul tău medical, cum îl cheamă, vine şi el? 

— Larry? Da, de ce? 

— S-ar putea să am ceva de discutat cu el. 


Nu putea exista o zi mai potrivită pentru o ieşire în larg, 
în Portul Boston. Căldura de sfârşit de vară era plăcută, 
cerul strălucea în tonuri azurii, iar briza sufla moderat. 
Jessica îşi ţinea ambarcaţiunea, un Hunter de aproape 
paisprezece metri lungime, la debarcaderul Charlestown. 
Învăţase să navigheze în verile din copilărie, petrecute în 
golful Buzzard şi, înainte să devină om de ştiinţă, visase să 
concureze într-o competiţie mondială de navigaţie. 

Când ajunse Cal, petrecerea de la bord era în toi, 
invitaţii ospătându-se cu somon afumat şi cocktailuri. 
Jessica îl îmbrăţişă şoptindu-i că, dacă nu venea, ajungea 
hrană pentru rechini. 

Văzu dosarul pe care-l avea sub braţ şi se miră. 

— Doar nu ţi-ai adus de lucru? 

— Cine, eu? Cum să fac aşa ceva? 

Cal se retrase, aşezându-se cu un pahar de şampanie pe 
una dintre banchetele capitonate din cabină, iar Jessica 
trecu la cârmă, dând ordine cu o plăcere vizibilă. Patru 
dintre cei opt invitaţi erau marinari experimentați, astfel 
încât Cal nu trebuia să facă nimic decât să bea şampanie şi 
să fie fermecător - un alt ordin explicit primit de la Jessica. 

Oraşul Boston începu să se topească în depărtare când 
Jessica ridică pânzele şi lăsă vasul să prindă viteză către 
insulele din apropierea portului. Cal se întreținea cu 
ceilalţi pasageri, colegi de-ai ei, câţiva din domeniul 
finanţelor. Cal era trofeul pe care toţi cei de pe vas îl 
râvneau. Toată lumea ştia asta, iar câţiva, mai ales femeile, 
păreau să ştie totul despre el. 

— Speram să te întâlnesc, îi spuse o femeie foarte 
bronzată, în costum de baie. 

— Serios? se miră Cal. 

— Sunt avocatul companiei la care lucrează Jessica. 


< 110 > 


Când nu discutăm afaceri, vorbim despre tine. 

— Înţeleg, spuse Cal, ciocnind paharul cu ea. Numai de 
bine, sper. 

— Ai vrea tu, răspunse avocata, zâmbind larg. Ai fost un 
ticălos că nu te-ai dus în Islanda. Un ticălos chipeş, dar tot 
ticălos rămâi. 

— Voi lua asta ca pe o jumătate de compliment. 

În apropiere de Insulele Georges, Cal găsi momentul 
potrivit să-l abordeze pe Larry Engel, la proră. 

Engel era un bărbat corpolent. Cal îl văzu făcându-şi loc 
cu dificultate, pe lângă balustradă, încercând să-şi 
păstreze echilibrul. 

— Nu mă pricep la navigaţie, spuse Cal. Tu? 

— Deloc, răspunse Engel. De fapt, mă şi mir că n-am 
vomitat încă. 

— Înţeleg că lucrezi cu Jessica. 

— Aşa este. Conduc Departamentul de cercetare 
medicală. 

Engel adăugă zâmbind că ştia despre relaţia lui cu 
Jessica. 

— Aşa este, răspunse Cal jovial. E o îndeletnicire dificilă, 
dar cineva trebuie să o facă şi pe asta. 

— Este pretențioasă şi ca şef, recunoscu Engel. Ieşirea 
aceasta n-a fost chiar liber-consimţită, să fiu sincer. Eu 
speram să îmi petrec ziua în laborator. 

Cal îl întrebă ce pregătire are, deşi ştia deja. Căutase 
informaţii despre el înainte să plece de acasă. Doctor în 
medicină, conferenţiar universitar la catedra de chirurgie 
oncologică de la Brigham and Women's Hospital în Boston, 
înainte ca Jessica să îl recruteze pentru compania ei în 
domeniul biotehnologiei. 

Apoi, Cal nu mai ocoli subiectul. 

— De fapt, Larry, voiam să îţi cer o părere. Este o 
situaţie medicală specială - trei, de fapt. 

— Credeam că eşti profesor de istorie. 

— Istoria religiilor, da. Este vorba de o situaţie aflată la 
limita dintre ştiinţă şi religie. Ai auzit de dispariţia celor 
trei fete? 

— Cine n-a auzit? Eşti implicat în povestea asta? 

— Ofer consultanţă Vaticanului. Am un raport medical 
cu privire la situaţia fetelor. Mi-ar plăcea să ştiu ce părere 
ai. 

— Da, cum să nu. Duse mâna la stomac, demonstrativ. E 
mai bine decât să mă uit cum se leagănă barca pe valuri. 

Cal îi ceru să păstreze confidenţialitatea şi-i înmână 
dosarul, recitind odată cu el, peste umărul acestuia. 
Amândoi erau atât de absorbiți de lectură, încât nu 
observară că Jessica lăsase cârma în grija unui prieten 
bancher şi venea spre ei. 

— Ce naiba, spuse ea, făcându-i să tresară. Vă uitaţi la 
poze porno? 

Pagina la care era Larry conţinea trei fotografii de 
aproape ale organelor genitale femeieşti. 

Cal încercă să-i explice, dar Jessica îl certă aspru pentru 
că, în ciuda rugăminţilor ei, îşi adusese de lucru. 

— Măcar am venit, obiectă Cal cu speranţă. 

— Asta e foarte interesant, spuse Engel. Vreau să spun, 
deosebit de interesant. 

— Păsăricile alea sunt ale pretinselor virgine? întrebă 
Jessica, aşezându-se. 

— Da, răspunse Engel. Acesta este un raport complet, 
întocmit de un doctor pe nume Richard Benedict. Şi nu e 
orice doctor. Este Preşedintele Asociaţiei Medicilor 
Ginecologi şi Obstetricieni din America. 

— Aşadar, este îmblânzitorul de păsărici? spuse ea. 

— Doamne, Jessica! exclamă Engel. 

— Şi unde, spune-mi, rogu-te, le-a examinat el părţile 
intime? întrebă ea. 

— Raportul nu menţionează, spuse Cal, dar este o 
confirmare a faptului că fetele sunt bine şi sunt împreună. 
Îl voi suna să văd dacă îl fac să spună mai multe. 

— Prin urmare, care este verdictul, Larry? 

— Sunt virgine, categoric. Benedict nu are nicio îndoială 
şi nici eu, deşi opinia lui este cea care contează. Şi toate 
trei sunt la începutul celui de-al treilea trimestru de 
sarcină. A făcut ecografiile el însuşi. Spune că toţi pruncii 

sunt de sex bărbătesc şi, totodată, că nu se putea realiza 
un transfer de embrion prin colul uterin către uter fără 
distrugerea himenului. 

— Ei bine, Cal, asta ar trebui să te facă fericit nevoie 
mare, spuse Jessica. Miracole la tot pasul. Băieți, acum vă 
rog să mă faceţi pe mine fericită. Lăsaţi treaba şi mai 
deschideţi o sticlă de şampanie. 

Cal aşteptă până după prânz, când Jessica se lăsă 
absorbită de activităţile ei marinăreşti. Navigaseră până în 
golful Quincy, unde un iaht de dimensiuni similare o 
provocase la o întrecere amicală înapoi către Boston, 
stârnindu-i spiritul de competiţie. Protejându-şi telefonul 
de stropii săraţi, Cal se duse la proră şi formă numărul de 
telefon care apărea în raport. 

— Bună ziua, doctorul Benedict? 

I se răspunse morocănos. 

— Cu cine vorbesc? 

— Sunt Profesorul Calvin Donovan, de la Harvard. 
lertaţi-mă că vă deranjez duminica, dar cineva mi-a livrat 
de dimineaţă o copie a rezultatelor dumneavoastră în urma 
consultaţiei celor trei Mary. 

— Nu vă supăraţi, ne cunoaştem? 

— Nu cred. 

— Sunteţi de la facultatea de medicină? 

— Teologie. La celălalt capăt al firului se făcu linişte. Cal 
îi spuse că oferea consultanţă Vaticanului, cu privire la 
aspectele religioase ale situaţiei, şi că un terţ anonim îi 
ceruse să trimită raportul lui la Roma. 

— Nu am cunoştinţă despre aşa ceva, răspunse 
Benedict. Am fost angajat să consult fetele, am întocmit 
raportul, şi cu asta basta. Ascultă, sunt la club, mă 
pregătesc să ies pe teren. 

— Pot să întreb unde le-aţi examinat pe fete? 

— Mă puteţi întreba. Dar n-am să răspund. Am semnat 
un acord de confidenţialitate. 

— A fost în Statele Unite ale Americii? 

— La revedere, domnule profesor Donovan. Închid acum. 


< 113» 


Cal fu surprins de ora târzie a apelului. 

În Cambridge era duminică seara; la Roma era luni 
dimineaţă. 

Elisabetta admise că ar fi putut aştepta, dar îi spuse că 
nu putea dormi şi, în plus, aşa l-ar fi putut informa pe 
pontif înaintea slujbei de dimineaţă. Când se întorsese din 
călătoria în port, Cal scanase şi îi trimisese pe e-mail 
raportul lui Benedict. 

— Abia l-am trimis, acum zece minute, spuse el. Citeşti 
repede. 

— Îl voi reciti cu mai multă atenţie, dar am înţeles 
concluziile. În mesajul tău spuneai că ai discutat deja cu 
un alt doctor? 

— Da, care nu este ginecolog însă este un chirurg foarte 
bine pregătit. Mi-a spus că evaluarea a fost corect 
întocmită şi concluziile sunt susţinute de dovezi. 

— Acest doctor Benedict este de încredere? 

— La cel mai înalt nivel, după câte se pare. 

— Şi spui că a refuzat să spună unde le-a văzut pe fete. 

— Mi-a închis când l-am întrebat. 

— Ştii, solicitarea asta, cererea din partea acestui 
necunoscut, sau a mai multor persoane, ca studiul 
problemei celor trei fete să fie transferat Congregaţiei 
Pentru Cauzele Sfinţilor - este inacceptabilă conform 
Dreptului Canonic. 

— Înţeleg, răspunse Cal, încercând, cu mâna rămasă 
liberă, să deschidă o sticlă rece de votcă. O astfel de 
solicitare nu poate fi adresată decât după moartea 
subiectului. 

— Crezi că autorii scrisorii pe care ai primit-o nu ştiu? E 
oare posibil să nu avem de-a face cu un catolic? 

— Habar nu am. Oricine poate căuta pe Google 
procedura de canonizare. 

— De ce crezi că te-au contactat pe tine şi nu direct 
Vaticanul? 

— Presupun că au văzut interviul şi s-au gândit că aş fi 
un canal bun de legătură. 

— Sfinţia Sa mă va întreba, cu siguranţă, ce ne 

recomanzi să facem. 

— Ascultă, decizia este întru totul a Vaticanului, dar 
dacă vreţi să ţineţi lucrurile sub control şi să descurajaţi 
orice iniţiativă în direcţia publicităţii agresive cu care 
aceştia, indiferent cine sunt ei, ameninţă, aţi putea anunţa 
formarea unui grup ad-hoc de anchetă în cadrul 
Vaticanului, independent şi separat de procedurile oficiale 
ale congregaţiei. Cine ştie cât ar putea dura o astfel de 
anchetă, dacă înţelegi ce vreau să spun? 

— Cu alte cuvinte, să-i ducem cu zăhărelul? 

— Exact. 

— O tactică demnă de Vatican, glumi ea. 

— A fost vreuna dintre familii contactată de fete? 

— Din câte ştim până acum, nu. 

— Noutăţi în cadrul anchetelor locale? 

— Nimic. Înainte ca tu să primeşti raportul acesta, nici 
nu ştiam cu certitudine dacă mai sunt în viaţă sau nu. 
Slavă Domnului că mi-ai dat o veste bună! Vom informa 
părinţii că fetele sunt bine. 

Capitolul 13 


Când Sue îi ceru lui Mary Riordan să o însoţească în 
sufragerie, fata crezu că avea să fie mustrată. 

— Ce am făcut? vru ea să ştie. 

— Nu are legătură cu comportamentul tău, deşi ar putea 
foarte bine să aibă, răspunse Sue. 

Îi întinse un telefon mobil. 

— Poftim. Sună-ţi mama. Numărul este listat la Favorite. 
I-am dat şi ei un telefon. 

— Era şi timpul, la naiba, spuse Mary. 

Sue merse în partea cealaltă a camerei. Suficient de 
departe ca să-i acorde puţină discreţie, dar destul de 
aproape, încât să poată auzi conversaţia. Telefoanele, i se 
spusese, nu puteau fi urmărite, în caz că cineva încerca să 
le identifice locaţia. 

— Mamă, eu sunt, spuse Mary. 

Cindy Riordan vorbea foarte tare, ca şi cum încerca să 
compenseze pentru distanţa dintre ele. 

— Mi-au spus că mă vei suna. Ce faci? Am fost 
îngrijorată. 

— Aşa de îngrijorată că m-ai vândut? 

— Nu fi aşa! Ne-au spus că vor avea grijă de tine mai 
bine decât am putea noi. Apoi îşi cobori precaut vocea. Mi- 
au spus să nu întreb unde eşti. 

— Şi dacă întrebi, tot aia e. Habar nu am. Am aterizat pe 
aeroportul din Boston, apoi ne-au dus în altă parte. 

— Au grijă de tine, aşa cum au spus? 

— Au bani gârlă. Suntem într-un conac, dar nu e nimic 
împrejur. Doar kilometri întregi din ceea ce pare a fi un 
deşert sau ceva asemănător. Totul pare pârjolit. Şi e atât 
de cald că te ia cu leşin când ieşi din casă. Insă au cai. Au 
un bucătar şi pe cineva care spală şi face curăţenie pentru 
noi. Mi-au dat haine noi, unele sunt porcării, altele sunt 
drăguţe. Mă pun să învăţ la un calculator, ceea ce e jalnic, 
dacă te gândeşti. 

— Cine e acolo cu tine, scumpo? 

— Avem o supraveghetoare, Sue, care acum trage cu 
urechea. Şi mai este femeia care a venit acasă, doamna 
Torres. 

— Părea de treabă. 

— Nu e. E o vacă. Celelalte fete sunt şi ele aici. 

— M-am gândit eu că s-ar putea să fiţi împreună, dar nu 
aveam de unde să ştiu. La televizor numai despre asta 
vorbesc, despre dispariţia „celor trei Mary”. Mă bucur că 
sunteţi bine, toate. Sunt drăguţe? 

— Sunt enervante. Nu vorbesc engleza, iar una dintre 
ele e o adevărată pacoste. 

— Totuşi, sunteţi toate trei în aceeaşi situaţie. O, 
Doamne, în curând vei fi mamă şi eu bunică. 

— Au adus un doctor fiţos să ne consulte. 

— Şi ce a spus? 

— Surpriză! Sunt însărcinată. 

— Copilul e bine? 

— Aşa cred. Tot băiat e. 

— Trebuie să te gândeşti la un nume. 

— Nu vreau un copil! Nu am cerut aşa ceva! izbucni ea. 

— Ştiu, scumpo. Ai fost aleasă, după cum ţi-a spus 
vocea. Vocea Domnului, mă gândesc. 

— Mai degrabă mădularul Domnului. 

Sue clătină dezaprobator din cap şi privi pe fereastră 
către întinderea pustie, uscată, care se contopea cu cerul 
lipsit de culoare. Geamurile erau duble, dar zgomotele 
echipamentelor şi utilajelor care lucrau neîncetat pe 
timpul zilei, fără pauză, răzbăteau de afară. 

— Nu huli! o certă mama ei. 

Când terminară de vorbit, Sue o duse înapoi în 
dormitorul comun şi, una câte una, le aduse pe celelalte 
două în sufragerie să vorbească acasă. Niciuna nu mai 
folosise vreodată un telefon mobil şi convorbirile lor fură 
scurte, dar încărcate de emoție. Când Maria Mollo termină 
de vorbit, până şi Sue avea lacrimi în ochi. O îmbrăţişă pe 
copila fragilă, neajutorată şi se hotări să o care în braţe 
înapoi în pat. 

— A fost o întâlnire veselă? întrebă Mary. S-a plâns 
mult? 

— Scuteşte-ne şi taci, spuse Sue. Fetele au o nouă lecţie 
de engleză şi tu mai ai două ore de studiu. Inainte de cină, 
avem o surpriză pentru voi. 

— Surpriză? spuse Mary. Te spânzuri? 


Soarele cobora la orizont şi arşiţa de peste zi se mai 
potolise, dar era în continuare insuportabil de cald. Sue le 
dădu fetelor câte o sticlă cu apă rece pentru plimbarea la 
grajduri. Doamna Simpauco le însoțea ca traducătoare 
pentru Maria Aquino. Îngrijitorii grajdurilor erau mexicani, 
aşa că cealaltă Maria putea vorbi cu ei. 

— Mergem să vedem caii? întrebă Mary, ţopăind. 

— Da, răspunse Sue. 

— Avem voie să călărim? 

— Nu avem asta în program. 

Grajdurile erau un şir de încăperi lungi şi joase, cu 
acoperiş din metal, dar în spatele lor, la vreo patru sute de 
metri depărtare, pe pământul scorojit, se ridica scheletul 
unei structuri de metal. 

— Asta e responsabilă pentru gălăgia neîntreruptă? 

Sue răspunse că da. 

— Ce vrea să fie? 

— Nu mi s-a spus, răspunse Sue. Nu ştiu. 

Fetele se bucurară nespus la vederea magnificelor 
creaturi. Până şi Maria Mollo se însenină. Se împrieteni 
imediat cu un îngrijitor pe nume Pedro Alvarado, un om 
mărunţel cu un zâmbet cuceritor. Acesta o ţinu de mână de 
la o boxă la alta, în timp ce le prezenta fiecare cal. Însă, 
Mary era cea mai entuziasmată dintre toate, punând 
neîncetat întrebări despre vârsta cailor, dieta şi 
antrenamentele acestora. 

— Ştiţi multe despre cai, domnişoară, spuse 
supraveghetorul fermei. 

— Locuiam în apropiere de o fermă. Îi ajutam adesea la 
treabă. 

— Poate că îţi vor da voie să ajuţi şi aici, spuse omul. 

— Se poate? o întrebă ea pe Sue. 

Părea o idee grozavă, dar Sue spuse că trebuia să se 
consulte cu doamna Torres. 

După ce trecură pe la fiecare cal, hrănindu-i cu morcovi 
dintr-o găleată, supraveghetorul le spuse fetelor să îşi 
aleagă câte un favorit, pe care aveau apoi să-l scoată în 
ţarc pentru a-l urmări alergând. Maria Aquino alese o iapă 
maronie, Maria Mollo un armăsar negru iar Mary o iapă 
bălţată, pe nume Sally. Pedro le puse căpestrele şi lăsă caii 
afară. Cele două Marii se lipiră de gard privind printre 
scânduri, în timp ce Mary insistă să se caţere şi să încalece 
pe gard. 

— Ai grijă, o avertiză Sue îngrijorată. 

— Sunt însărcinată, nu retardată, spuse Mary. 

Caii s-au zbenguit şi au alergat vreo cincisprezece 
minute, timp în care fetele râdeau, arătând când spre unul, 
când spre altul. Se apropia ora cinei, iar Sue trebuia să le 
pregătească de masă, aşa că anunţă plecarea. Pedro legă 
iepele la gard şi duse mai întâi armăsarul în grajd, însoţit 
de Maria Mollo. Calul Mariei Aquino îşi înclină capul şi 
fata-l mângâie, iar Mary se aplecă de pe gard să mângâie 
iapa ei. 

— Nu vrei să intri înapoi în grajd, Sally, nu-i aşa? spuse 
fata. 

Luă nechezatul iepei drept confirmare. 

Pedro se întoarse după cel de-al doilea cal şi Mary îl 
imploră să ia mai întâi iapa maronie. Maria Aquino şi 
doamna Simpauco îl urmară. 

Sue îl încolţise pe supraveghetor cu întrebări despre 
construcţia care se înălța alături, iar Mary strecură mâna 
în buzunar de unde scoase o bucată de morcov pe care o 
pusese deoparte. În timp ce calul ronţăia, Mary îi dezlegă 
căpăstrul, se ridică pe penultima stinghie a gardului şi 
încălecă pe spinarea lată a animalului. 

— Hai, fetiţo, s-o ştergem de-aici! 

Strânse frâiele, izbi iapa cu călcâiele şi ţâşniră pe poarta 
deschisă. N 

— Mary! ţipă Sue. Intoarce-te! 

Supraveghetorul strigă la Pedro să ia repede un cal şi 
omul mărunţel apăru imediat cu calul murg. Cele două fete 
alergară pe urmele lui şi se opriră lângă gard, arătând 
către norul de praf care le învăluise pe Mary şi iapa ei. 
Supraveghetorul smulse hăţurile din mâna lui Pedro, făcu 
un salt şi încălecă ţinându-se de coama calului. 

— Nu îţi face griji, o aduc eu, strigă el, părăsind în 
goană ţarcul. 

— E însărcinată! strigă Sue în urma lui. 

— Ştiu, doamnă, credeţi-mă. 

Mary era o călăreaţă bună, dar nu era uşor să reziste 
galopului pe iapa neînşeuată. Sălta şi aluneca ba într-o 
parte, ba într-alta, strângând cât putea cu genunchii 
coastele calului. Nu alerga la întâmplare, în pustietate. 
Trase de hăţuri îndreptând calul spre construcţia aflată în 
lucru, unde mişunau zeci de muncitori. Avea să le spună 
cine era şi că fusese răpită. Îi va ruga să cheme poliţia. Îi 
va... 

Un braţ apucă de căpăstru, încetinind galopul lui Sally. 
Când se întoarse către supraveghetor, Mary începu să 
alunece într-o parte. Omul trebui să lase căpăstrul şi 
întinse braţul spre mijlocul fetei. Atunci Sally o rupse iar la 
goană. 

Omul era însă puternic şi o ţinu pe Mary chiar şi după ce 
calul fugi. lapa murgă opri la comandă şi bărbatul o aşeză 
pe Mary pe pământ cât putu de blând. 

Descălecă şi îi făcu semn cu mâna lui Sue, care venea 
alergând spre ei. 

— Încotro porniseşi, domnişoară Mary? o întrebă el pe 
fată. 

Fata respira greu. 

— Voiam să fug. 

— De ce? Aici, toată lumea le îndrăgeşte pe micuţele 
virgine. 

— Aşa ne spuneţi? 

— Da, domnişoară. Te întorci acasă cu mine? 

— Şi Sally? i 

— Vine singură înapoi. Imi dai voie să-ți spun ceva, 

domnişoară Mary? 
Fata dădu din cap. 
— Călăreşti foarte bine fără şa. 


După cină, Torres zbieră la Sue şi la supraveghetor şi 
interzise vizitele la grajduri. Supraveghetorul era suficient 
de îngrozit, aşa că nu scoase o vorbă şi îşi ţinu privirea 
plecată tot timpul, dar Sue făcu tot posibilul să îi explice 
că, în condiţii de protecţie sporită, lucrul cu caii era exact 
ce-i trebuia lui Mary Riordan ca să se simtă ca acasă. 

În faţa refuzului categoric, Sue dori să ştie dacă putea 
discuta subiectul cu o autoritate superioară. Torres îi 
aduse la cunoştinţă că, în ceea ce o privea, pentru Sue nu 
exista o autoritate superioară. După care le întoarse 
spatele, lăsându-i singuri în cameră. 

— Domnişoară Sue, ştiu că nu este treaba mea, spuse 
supraveghetorul, dar sunt de acord cu dumneavoastră. 
Fata iubeşte caii şi cred că şi ei o plac. 

După cină, fetele începură să se joace în sufragerie, cu 
Lily zbenguindu-se printre ele. Mary stătea turceşte pe un 
fotoliu pufos, cu nasul în telefon, iar celelalte două, 
aşezate pe covor, încercau să o ţină pe Lily la distanţă de 
un puzzle pe jumătate realizat. Când Mary Mollo se aplecă 
să găsească o piesă, Mary Aquino, cea mai mică dintre ele, 
i se urcă în spate ca un călăreț. Micuța peruviană intră 
imediat în joc, pretinzând că este un armăsar îndărătnic. 

— Eu, Mary, eu, Mary, strigă filipineza, iar cealaltă 
Maria îi răspunse: „Fugi, fugi!”, făcând astfel dovada 
primelor lor cunoştinţe de limbă engleză. 

Mary le privi, la început cu indiferenţă, iar fetele se 
prăbuşiră una peste alta, râzând, apoi continuară să se 
tăvălească pe covor, în curând însă, Mary izbucni şi ea în 
râs şi începu să arunce cu perne în ele. 

Când Sue veni să vadă ce făceau, le găsi în toiul unei 
lupte cu perne. Se retrase discret şi închise uşa în urma ei, 
lăsând copilele să se joace. 

Capitolul 14 


Joe Murphy locuia într-un apartament modest, în 
apropiere de Central Square. Era numai bun pentru el. 
Într-o anumită măsură, oferea condiţii mai bune decât cele 
pe care le avusese în casa parohială din Galway. Ajungea 
la Harvard mergând pe jos, indiferent de vreme. Salariul 
lui de lector universitar nu era mare, dar câştiga 
considerabil mai mult decât ca preot paroh sau ca asistent 
universitar. Singurul lux pe care şi-l permitea era faptul că 
îşi cumpăra cărţi în loc să le mai împrumute de la 
bibliotecă. Restul banilor mergeau la mama lui şi într-un 
fond pentru nepoţii şi nepoatele lui. 

Era o dimineaţă fierbinte de august şi aparatul de aer 
condiţionat de lângă fereastră huruia încetişor. Planurile 
lui pentru ziua respectivă erau simple şi plăcute. Avea să 
îşi termine cafeaua, apoi va îmbrăca hainele bisericeşti de 
vară şi va merge la biblioteca Widener a Universităţii 
Harvard unde va continua să ia notițe pentru următoarea 
lui carte, o analiză a bisericii în Evul Mediu, în Irlanda. 
Urma sfatul lui Cal, şi anume acela conform căruia, pentru 
a-şi asigura stabilitatea academică trebuia să publice, să 
publice şi iar să publice. Faptul că era un lector apreciat - 
şi, cel puţin până acum, era îndrăgit de studenţi - era 
„cireaşa de pe tort”. 

Asculta, visător, muzică clasică pe calculator, cu ajutorul 
unei boxe portabile, când îi sună telefonul. Era un număr 
ascuns. Se gândi să-l lase să sune până intra mesageria 
vocală, apoi îşi aminti că nici nu ştia când îl sunase cineva 
în felul acela, aşa că răspunse. 

La capătul firului era o femeie. 

— Iertaţi-mă, sunteţi părintele Murphy? 

— Da. Cu cine vorbesc? 

— Sunt Cindy Riordan. Mama lui Mary. 

Murphy lăsă cana cu cafea pe masă atât de repede, încât 
vărsă câţiva stropi. Întrebă cu ce putea să o ajute. 

— Îmi fac griji pentru Mary. 

— E de înţeles, răspunse el. 

— Ştiţi cumva unde este? 

Cal îi spusese despre raportul medical al doctorului 
Benedict. 

— Nu, nu ştiu, spuse el. Dar există indicii că este 
împreună cu celelalte fete aflate în aceeaşi situaţie. 

— Ştiu asta, răspunse femeia. Am vorbit cu ea. 

— Nu mai spuneţi? 

— Mi-au adus un telefon pe care mă poate suna. 

— În cazul acesta, probabil ştiţi mai multe decât mine. 
Ce v-a spus? 

— Că este împreună cu celelalte două fete într-o casă 
mare, undeva unde e foarte cald, şi că sunt bine îngrijite. 

— Ei bine, asta e o uşurare, nu-i aşa? Şi nu v-a spus 
unde se află? 

— A spus că nu ştie. Că sunt izolate, cumva. 

— Doriţi să fac ceva anume pentru dumneavoastră, 
doamnă Riordan? 

— Da, părinte, dar nu vreau să vorbesc despre asta la 
telefon. Poate că sunt paranoică, dar mă tem să nu ne 
asculte cineva. Puteţi trece pe la noi? 

— Ştiţi, m-am întors în America. 

O auzi ţâţâind din buze, înainte să vorbească. 

— O, vai, n-am ştiut asta. Nu ştiu ce să zic. Este foarte 
important. Nu am cu cine altcineva să vorbesc. 

— Ce ziceţi de Părintele McCarthy? 

— Nu îmi place de el. E distant. Nu am încredere în el 
aşa cum am în dumneavoastră. 

Murphy încercă să afle mai multe şi, în cele din urmă, 
spuse: 

— Uitaţi care este treaba, dacă e să mă urc în avion şi să 
vin acolo, trebuie să îmi spuneţi mai multe. 

— Vă spun asta, părinte: am făcut un lucru îngrozitor, cu 
adevărat îngrozitor, şi trebuie să îndrept situaţia. Vă 
implor să veniţi. 

Mai târziu în dimineaţa aceea, Murphy îi făcu o vizită lui 
Cal, la biroul acestuia de la facultate, pentru a-i spune 

despre apelul telefonic. 

— Ce crezi că se întâmplă? întrebă Cal. 

— Chiar nu ştiu. Femeia părea sincer tulburată. Trebuie 
să fie ceva important. 

— Ce vrei să faci? 

— Ceea ce vreau să fac şi ceea ce simt că trebuie să fac 
sunt două lucruri complet diferite, răspunse preotul. 

— E decizia ta, Joe, dar dacă te hotărăşti să mergi, dă-mi 
voie să văd dacă Vaticanul e de acord să achite biletul de 
avion. 

— Aş rămâne recunoscător, răspunse Murphy 


Planul lui Murphy era să se mişte rapid, pentru a nu fi 
nevoit să petreacă mai mult de o noapte în Galway, dornic 
să revină la Boston şi la munca lui. Închirie o maşină în 
aeroportul Shannon şi ajunse la casa familiei Riordan cu 
mult înainte de prânz. Când bătaia în uşă rămase fără 
răspuns, înfipse degetul în butonul soneriei şi ţinu apăsat 
până ce auzi mişcare dincolo de uşă. 

În cadrul uşii apăru Kenny Riordan, în chiloţi, cu ochi 
sticloşi şi mirosind ca o distilerie. 

— Părinte Murphy, ce surpriză! 

— Să mă iertaţi dacă v-am trezit din somn, domnule 
Riordan. 

— Cât e ceasul? 

— Abia a trecut de unsprezece. De fapt, pe soţia 
dumitale o caut. 

— Cum aşa? 

— Asta este între mine şi ea, dacă nu te deranjează. 

— A, da, tot respectul pentru veşmântul preoţesc, 
părinte. Problema e că nu e acasă. 

— O! Şi unde este? 

— I s-a făcut rău aseară. Probleme cu respiraţia. Ştiţi, 
suferă de astm. Au dus-o la spital, ceea ce n-a fost treabă 
uşoară. Doar să o scoată din casă şi s-o urce în ambulanţă 
a fost o mare problemă. E corpolentă. 

— La ce spital? 

— Universitar. Dacă mergeţi la ea, spuneţi-i că sora ei se 

ocupă de copii, iar eu am grijă de mine. 

— Văd. 

Murphy o găsi în aripa celor cu afecţiuni pulmonare. 
Orele de vizită începeau la două, dar preoţii aveau acces 
tot timpul. Era întinsă cât era de mare, sforăind, pe un pat 
dublu, cu o mască de oxigen pe faţă. 

Închise uşa şi rămase lângă pat, chemând-o pe nume. 
Când asta nu funcţionă, o strânse uşor de braţ, prin 
cămaşa subţire de spital. Sforăitul încetă şi ea gemu 
uşurel. O strânse din nou, puţin mai tare. 

— Părinte? rosti ea ameţită. 

— Bună, Cindy. Am venit. Cum te simţi? 

Ea trase masca într-o parte, pe obraz. 

— Mă tem că nu prea bine, după cum vedeţi. 

— Îmi pare foarte rău. Am venit cât am putut de repede. 

— Din America? 

— Da, de la Boston. M-ai chemat şi am venit. 

— O, Doamne... începu să respire şuierat. 

— Vrei să chem o asistentă? 

Ea confirmă, iar el aşteptă afară în timpul în care o 
asistentă îi oferi îngrijiri. Când i se permise să revină, 
capătul patului era ridicat şi ea era sprijinită de perne, cu 
canule de oxigen în nas în locul măștii. 

Înainte ca el să apuce să rostească vreun cuvânt, ea îi 
spuse: 

— Aş vrea să nu fi venit. 

Murphy ştia despre sine că nu era printre cei mai 
înţelegători preoţi din lume, dar cu greu îşi păstră 
cumpătul. 

— Pentru numele lui Dumnezeu, ce înseamnă asta? M-ai 
chemat pretextând că este vorba de o chestiune cât se 
poate de serioasă, am lăsat totul baltă să vin tocmai în 
Irlanda şi acum îmi spui că îţi doreşti să nu fi venit? 

Pe obrajii ei cărnoşi începură să curgă lacrimi. 

— Ascultă, îmi pare rău că sunt aspru, Cindy, dar sunt 
sigur că îmi înţelegi nedumerirea. 

Femeia şopti ceva cu voce atât de slabă, încât nu o auzi 
din cauza zgomotului concentratorului de oxigen. Se 

apropie, iar ea repetă cele spuse. 

— Am avut dreptate. Ne ascultau, şopti din nou. 

— De unde ştii? 

— Au venit ieri acasă. 

— Cine a venit? 

— Tipii duri. Cu motociclete. 

Murphy le văzu chipurile de parcă erau acolo, lângă ei. 

— Unul înalt, unul scund, cel scund cu obrajii ciupiţi de 
vărsat? E 

— Ei sunt. Li cunoaşteţi? 

— Da. Ce ti-au spus? 

— Mi-au spus că îmi vor face rău, mie şi copiilor, dacă 
vorbesc cu dumneata. 

— Te-au ameninţat? 

Femeii îi dădură din nou lacrimile. 

— Ai anunţat poliţia? 

— Mi-au zis să nu o fac. M-au speriat. Am făcut o criză 
de astm şi acum, iată-mă, sunt aici. Aşa că nu pot vorbi, 
părinte, deşi vreau să o fac. 

— Nu poţi să-mi spui nimic din ceea ce te frământă? 
Chiar vreau să te ajut. 

— Aţi văzut pe cineva pândind pe coridoare? întrebă ea 
agitată. 

— Crede-mă, aş şti dacă cei doi ar fi aici. 

Îl făcu să se apropie şi mai mult, atât de mult, încât 
simţea mirosul pastei de dinţi de spital. 

— Eu nu am vrut s-o fac. N-am vrut să semnez hârtia, 
dar Kenny m-a obligat. Pentru bani. 

— Ce bani? Ce hârtie? 

— Nu pot spune mai multe, îl imploră ea. Nu mă obligaţi 
să spun mai multe. 

El nu insistă. Se retrase în tăcere. 


În noaptea aceea, după un popas la cârciumă pentru 
câteva halbe, Kenny Riordan îşi vizită nevasta la spital. 

— Cum îţi mai e? o întrebă el, aşezându-se pe pat, în 
vreme ce ea se odihnea în şezlongul alăturat. 

— Mult mai bine. Îmi administrează steroizi în perfuzie. 

Problema e că mă fac să iau în greutate. 

— Zici? se miră el. Şi cum o să ne dăm seama? 

Ea nu se supără. I se păru amuzant. 

O întrebă dacă preotul trecuse să o vadă. 

— Doar nu i-ai zis ceva? 

— Despre Mary? se apără ea. N-aş face una ca asta. 

— Bun, aşa să faci. Nu ne trebuie probleme. L-ai trimis 
pe popă înapoi acasă? 

Femeia dădu din capul ei mare. 

— Mă simt prost. A făcut atâta drum. 

— Nu l-a făcut degeaba. Adună mile de zbor, sunt 
convins. 

Femeia încremeni. 

— Ce s-a întâmplat, scumpo? întrebă Riordan. 

Auzi zgomotul unor pantofi cu talpă moale pe plăcile de 
linoleum verde deschis şi întoarse capul. 

— Rahat! 

— Ce primire plăcută, spuse Doyle. Tovarăşul lui, 
McElroy, închise uşa. Doyle avea cel mai mic buchet de 
flori posibil. Ți-am adus astea. Ai o vază? 

Ea îl fixa în tăcere. 

Doyle aruncă o privire prin salon şi, nevăzând niciun 
vas, lăsă florile să cadă într-o ploscă goală. 

— Kenny, în apropiere e o cârciumă. la mergi tu acolo şi 
bea o bere cât discutăm noi ceva cu Cindy. În regulă? 

— Nu pleca, îl imploră ea. 

— O recomandare foarte proastă, spuse Doyle. Vezi tu, 
drăguță, ştim unde locuieşte sora ta. Copiii tăi sunt acolo, 
nu-i aşa? N-ai vrea să le facem o vizită mai târziu. 

Riordan se ridică şi bombăni către nevasta lui că 
aşteaptă afară. 

Doyle, cel înalt, se aplecă spre el şi-i şopti. 

— Nu te agita, nu durează mult. 

Kenny se învârti pe holul spitalului, pe lângă cabinetul 
asistentelor, până ce-i văzu pe cei doi bărbaţi plecând. 
Chipul lui McElroy era searbăd, ca de obicei, dar Doyle 
rânjea ca şi cum auzise o glumă bună. Il lovi pe Riordan 
dinadins cu umărul, în trecere. 

— Ţi-am făcut un serviciu. Acum te poţi retrage. Şi, 
Kenny, noi n-am fost aici. 

Riordan traversă holul cu pas grăbit şi deschise uşa 
salonului. Ea era tot în scaun, cu capul odihnindu-se 
aplecat ciudat pe un umăr, cu ochii deschişi, dar inerţi. Se 
prăbuşi în genunchi lângă ea. 

— Cindy! Nu, nu, nu. iar 

Când îi sună telefonul, Murphy dormea în camera lui de 
hotel. Nu aştepta să fie sunat, aşa că lăsase aparatul la 
încărcat în baie. Cu excepţia patului desfăcut, camera 
părea nefolosită. Geanta îi era pregătită de plecare, 
hainele aşezate ordonat pe spătarul unui scaun. 

— Părinte Murphy, sunt Kenny Riordan. 

— E miezul nopţii, Kenny. Ce s-a întâmplat? 

— Poţi să vii la spital? E vorba de Cindy. 


La parterul spitalului era o încăpere numită camera de 
doliu şi, mult după miezul nopţii, Părintele Murphy era 
acolo împreună cu Riordan. 

— Spune-mi ce s-a întâmplat? 

— A încetat să mai respire. Se crede că a fost un atac de 
cord. Nu s-a mai putut face nimic. 

Murphy îşi dădu seama că omul era mai mult decât 
îndurerat. Era speriat. 

— Mai e ceva ce nu îmi spui, Kenny? 

— Sigur că nu. Spuneţi-mi ceva, părinte. Aţi văzut-o mai 
devreme. Cum era? 

— Ştii că ea mi-a cerut să vin, nu-i aşa? 

— A zis ceva despre asta, dar nu ştiu ce avea de gând. 

— Nu ţi-a spus? 

Riordan negă, dar arăta ca un copil prins într-o 
încrengătură de minciuni. 

— Voia să îşi uşureze conştiinţa, spuse preotul. 

— Ce v-a spus? 

— Chiar dacă ea nu mai este, nu pot încălca secretul 
confesiunii. Mi-a spus câteva ceva, probabil nu tot. 

Riordan oftă din greu de câteva ori. 

— Părinte, uitaţi care e treaba, eu vă respect şi aşa mai 
departe, dar trebuie să ştiu ce v-a spus. Sunt oameni care 
vor să ne facă rău. Nu vreau să-mi rămână copiii orfani. 

Murphy îşi acoperi ochii cu mâna şi rămase aşa preţ de 
câteva clipe. Apoi începu să vorbească. 

— Cineva a făcut asta? I-a provocat moartea? 

— Doctorul a spus că probabil a fost un atac de cord, 
răspunse Riordan fără convingere. 

— Vor face o autopsie? 

— Nu le dau voie. i 

Murphy nu avea astâmpăr. Işi suci picioarele şi îşi 
încrucişă braţele peste piept. 

— Cred că ar trebui să vorbim cu poliţia. 

Riordan sări imediat în picioare. 

— Nu, părinte, să nu faceţi una ca asta. Aceştia sunt 
oameni răi, dintre cei mai periculoşi. Vor veni după mine şi 
ai mei. 

— Dar... 

— Niciun dar, părinte. Vă implor! Ce-a fost a fost! Acum 
trebuie să ne facem griji pentru cei rămaşi în viaţă, nu 
pentru morţi. Pe 


Dormitorul ocupat de Sue la conac era încăpător, 
mobilat şi decorat cu gust, dar îi lipsea amprenta 
personală. Când locuia în Santa Fe, îşi amenajase 
apartamentul foarte frumos, cu covoare şi cuverturi de 
inspirație sud-vestică, cu ceramică locală şi fotografii ale 
peisajelor preferate, pe care le făcuse ea însăşi cu prilejul 
drumeţiilor în deşert şi în munţi. Nu voia să îşi amintească 
de viaţa aceea. [i lipsea dureros de mult. Acceptase slujba 
datorită sumei uriaşe de bani pe care i-o oferiseră, dar îşi 
dorea să renunţe în fiecare zi, cu atât mai mult acum că le 
cunoscuse pe cele trei copile triste care îi păreau nişte 
păsări într-o colivie aurită. Insă, şi dacă pleca, altcineva i- 
ar fi luat locul. Soarta fetelor era hotărâtă. 

Fu surprinsă de o bătaie în uşă: era pentru prima dată 
când o deranja cineva în încăperile ei. Torres arăta ca şi 
cum se aranjase să iasă în grabă. Rujul era aplicat 

neglijent. 

— S-a întâmplat ceva? întrebă Sue. 

— Eşti îmbrăcată? spuse Torres. Pot să intru? 

— Fetele sunt bine? 

— Sunt sigură că dorm. E târziu. 

Intră şi se aşeză într-un fotoliu. Nedumerită, Sue îi oferi 
ceva de la minifrigiderul din cameră, dar femeia o refuză. 

— Am primit un telefon cât se poate de neplăcut, spuse 
Torres. Este vorba despre mama lui Mary Riordan. E 
moartă. 

Sue se aşeză pe marginea patului, clătinând din cap, 
şocată. 

— Dumnezeule, ce s-a întâmplat? 

— A murit la spital, unde fusese transportată în urma 
unei crize de astm. Mi s-a spus că avea probleme de 
sănătate. Se pare că era obeză. 

— Din câte mi-a spus Mary, nu era în vârstă. 

— Da, o veste foarte tristă. Am vrut să îţi spun. Nu am 
cu cine altcineva vorbi. 

— Cu excepţia lui Mary. 

— Nu-i putem spune. 

— E mama ei. 

— Dumnezeu ştie ce se poate întâmpla. E însărcinată. 
Şocul îi poate face rău! 

Sue merse la frigider şi scoase dopul unei sticle de vin 
alb începute. Torres se răzgândi şi ceru şi ea un pahar. 

— Cum putem să nu-i spunem aşa ceva? întrebă Sue. 

— Întotdeauna m-am gândit că genul acesta de veşti 
poate provoca pierderea unei sarcini. Greşesc? Tu eşti 
specialista. 

Sue trebui să admită că exista un risc minor, dar cât se 
poate de real, ca stresul emoţional să inducă travaliul 
prematur. 

Torres goli paharul din câteva înghiţituri. 

— Nu ne putem asuma riscul. Miza este prea mare. 


Kenny Riordan îl convinse pe Joe Murphy să ţină slujba 
de înmormântare. La început, acesta nu fusese de acord, 

dar omul îi spusese ceva ce ştia deja, şi anume că Cindy 
nu-l plăcuse deloc pe părintele McCarthy, însă vorbise 
frumos despre el. Simţul datoriei era mai presus de orice 
altceva, astfel încât Murphy obţinu permisiunea părintelui 
McCarthy să ţină slujba funerară la St. Colmans. 
Participarea a fost una mai degrabă modestă. Escrocheriile 
familiei Riordan nu-i făcuse pe aceştia populari în 
rândurile comunităţii şi, cu Mary Riordan absentă, 
curiozitatea slăbise. Încă şi mai puţini făcură faţă ploii 
neîndurătoare ca să asiste la înmormântarea în cimitirul 
Rahoon. 

După ce sicriul lui Cindy Riordan fu coborât în groapa 
umedă şi copiii plecară însoţiţi de mătuşa lor, Riordan 
încercă să strecoare câţiva euro în mâna lui Murphy. 

— Nu e nevoie, rosti Murphy de sub umbrelă. Imi pare 
rău pentru pierderea suferită, Kenny, sincer. Ca să ştii, nu 
voi suna autorităţile, dar dacă aceştia iau legătura cu mine 
voi fi sincer. Nu pot face altfel. 

— Înţeleg, părinte, dar nu au niciun motiv să te caute. 

— Mary a aflat că mama ei a murit? 

— Eu nu i-am spus. Nu am cum să iau legătura cu ea. 
Cindy primise un telefon, dar acum a dispărut. In orice 
caz, nici n-aş şti ce să-i spun. 

Murphy se despărţi de Riordan în parcare. Aleile de 
pietriş erau pline de bălți şi pantofii i se umpluseră de apă. 
Avea cu el o pereche de adidaşi şi deschise portbagajul 
maşinii ca să-şi schimbe încălţările. 

Următorul lucru pe care îl simţi era durerea cumplită de 
cap. Zăcea întins pe un pat, într-un loc umed şi rece, 
mirosind a pământ reavăn şi a rădăcini. Confuzia era 
însoţită de o greață puternică. Când dădu să se ridice ca să 
vomite, văzu că era legat de pat. Se răsuci într-o parte şi 
vomită direct pe podeaua de pământ. 

— Alo? strigă el. E cineva aici? Alo! Ajutor! 


Decanul facultăţii de teologie de la Harvard era un 
englez dur, pe nume Gil Daniels. Tocmai le descria unor 
viitori studenţi programele şi facilităţile oferite de 

facultate când, ajuns cu prezentarea la Cal, sentimentele 
sale pentru „profesorul vedetă” deveniră clare ca lumina 
zilei. Daniels avusese mai multe accese de gelozie cauzate 
de trecerea de care Cal se bucura la Vatican, mai ales faţă 
de privilegiile acordate acestuia de însuşi Papa Celestin, în 
ceea ce priveşte accesul la Biblioteca Apostolică a 
Vaticanului şi la Arhivele Secrete. 

— Oare este cineva aici care n-a auzit de renumitul 
nostru coleg, Calvin Donovan? spuse el sarcastic. Spre 
deosebire de ceea ce, fără îndoială, aţi citit deja, 
profesorul Donovan nu îşi petrece tot timpul călătorind şi 
bătându-se pe burtă cu feţele înalte de la Vatican. Din 
când în când, predă istoria religiilor în cadrul acestei 
instituţii. 

Cal zâmbi şi se pregăti să prezinte un rezumat al 
cursurilor sale pentru anul următor. În acelaşi moment, 
secretara facultăţii intră şi-i făcu semn. El îşi ceru scuze şi 
merse la uşă unde i se spuse că sunase o femeie care 
dorea să discute o chestiune de viaţă şi de moarte. 

— Iertaţi-mă, se adresă el sălii. Trebuie să preiau un 
telefon urgent. Poate să continue profesorul Cretien. 

Daniels dădu din cap cu o expresie care părea să spună 
că Donovan tocmai îi confirmase punctul de vedere: 

— Presupun că la telefon este bunul lui prieten, papa. 

Cal preluă apelul în biroul lui. 

— Calvin Donovan? lertaţi-mă, Profesorul Donovan? 

— Da? 

— Sunt Edna Murphy, mama lui Joe. Am numărul 
dumneavoastră de la facultate. Joe mi l-a dat, cu ani în 
urmă, pentru orice eventualitate. Vocea femeii tremura. 

— S-a întâmplat ceva, doamnă Murphy? 

— Tocmai am primit un telefon din partea unui domn 
care spunea că Murphy a fost răpit. Îmi cer o grămadă de 
bani. Eu nu am bani deloc, dar Joe spunea că Universitatea 
Harvard este una dintre cele mai bogate. Mi s-a spus să nu 
anunţ poliţia, altfel îl omoară pe Joe. Aşa a zis. Mă 
gândisem să sun la parohie, dar biserica din Galway nu se 
scaldă în bani. Atunci mi-am amintit de cei pentru care 

lucrează Joe. Credeţi că mă puteţi ajuta, domnule profesor 
Donovan? Joe vă admiră nespus. 

Capitolul 15 


Lui Cal nu-i păsa de ceea ce spuseseră răpitorii. Nu avea 
de gând să rişte viaţa lui Joe lăsând lucrurile la întâmplare. 
Reuşise să prindă cursa de seară a companiei Lingus Air 
către Shannon, şi, de cum ajunse în Galway, în dimineaţa 
următoare, se prezentă la secţia de poliţie Gardai. Câteva 
minute mai târziu, era intervievat de un inspector arătând 
ca un elf, pe nume Sullivan, şi de sergentul acestuia, un 
individ solid, pe nume Feeney. Luaţi împreună, cei doi 
alcătuiau un om de dimensiuni obişnuite. 

— Pentru numele lui Dumnezeu, de ce nu ne-a sunat 
mama lui pe noi? spuse Sullivan. Am pierdut timp preţios. 

— Era speriată, spuse Cal. 

— Îmi dau seama, dar a greşit. Sergent, mergi acasă la 
ea, cu o echipă, şi aranjaţi să-i ascultăm telefonul. Dar fii 
blând cu biata femeie. N-o certa. Cât au cerut 
răscumpărare? 

— O sută de mii de euro, răspunse Cal. Ea a crezut că 
universitatea va plăti. 

— O va face? 

— Nici vorbă. 

— Atunci, fără recompensă. 

Cal sorbi cafeaua execrabilă din paharul de carton. 

— Sunt dispus să plătesc eu. 

— Personal? 

— Da. 

— E vorba de o sumă considerabilă. 

— Joe Murphy îmi e prieten. Şi eu sunt cel care l-a 
implicat în povestea cu familia Riordan. 

— Ei bine, în astfel de situaţii noi nu încurajăm achitarea 
recompensei, dar este decizia ta. 

— Când terminăm aici, merg la bancă să cer transferul. 

— În regulă, domnule profesor. Sergent, explică-i 
doamnei Murphy să ceară o dovadă că Joe trăieşte, data 
viitoare când este sunată. O fotografie cu ziarul curent e 

de ajuns. Dacă sunt imbecili, vor fi de acord să o lase la 
cutia poştală. Dacă îi duce un pic capul, vor propune un 
punct de predare. Daţi-i drumul. 

Sergentul îi lăsă în camera de interogare. 

— Părintele Murphy avea duşmani? Cineva care să-i vrea 
răul? 

Acela fu momentul în care Cal îi povesti întâmplarea cu 
cei doi motociclişti care făcuseră ameninţări lângă casa 
mamei lui. 

— Unul tăcut şi unul vorbăreţ, spuse inspectorul. A spus 
cum arătau? 

— Mie nu. 

— Şi vorbăreţul i-a spus să nu se mai apropie de familia 
Riordan. 

— Aşa mi-a spus Joe. 

— De ce crezi că s-a întors părintele Murphy în Galway? 

— Doamna Riordan l-a sunat. Avea ceva - după spusele 
ei, extrem de important - să îi transmită, dar se temea să 
vorbească la telefon. 

— Aşa că el s-a mobilizat imediat şi a urcat în avion? 
Este un gest impresionant şi costisitor. 

— Joe are un simţ al datoriei foarte puternic. Şi 
Vaticanul a fost de acord să achite costurile călătoriei. 

Chipul lui Sullivan deveni întrebător. 

— De ce ar plăti Vaticanul? 

Cal îi povesti despre ancheta pe care el şi Murphy o 
desfăşuraseră la cererea Vaticanului. 

Inspectorul luă notițe. 

— Prin urmare, pare să aibă legătură cu misterul 
dispariţiei fetelor. Părintele Murphy este avertizat de 
aceşti doi indivizi să stea deoparte, iar el face contrariul. 

— Despre asta pare să fie vorba, spuse Cal. 

— Ceea ce face din cei doi motociclişti principalii 
suspecți. 

— La fel am gândit şi eu, spuse Cal. 

— În regulă. Vom mai vorbi. Vă cazaţi în zonă? 

— Da. Aveţi vreo recomandare? 

— Întrucât pare că dispuneţi de mijloace financiare, cred 

că Park House e o alegere potrivită. 

Cal se cază, făcu un duş şi traversă holul hotelului spre 
ieşire. Barul bine aprovizionat îi dădu o stare de bine. Se 
gândi că avea să profite de asta la căderea nopţii. 


Doyle lăsă o pungă cu nişte peşte şi cartofi prăjiţi, reci, 
pe patul din celula lui Murphy, în vreme ce McElroy stătea 
la pândă în umbra chepengului. 

— Fă bine şi mănâncă. 

— Pentru ce? întrebă Murphy, coborându-şi picioarele 
pe pământ. Adăugaseră un lanţ ca să-i permită puţină 
libertate de mişcare. 

— Să nu mori de foame, spuse Doyle. 

— De ce vorbeşti aiurea? spuse Murphy. Dacă era să 
scap cu viaţă, v-aţi fi ascuns feţele. 

— O, vom pleca după ce ne primim banii. Nu vom fi 
prinşi. 

— Cine credeţi că va plăti răscumpărarea? Familia mea 
nu are bani. 

— Ne-am ocupat de toate, părinte, ne-am ocupat de 
toate. 

Afară, McElroy încălecă pe motocicletă şi-l întrebă pe 
celălalt: 

— Nu-l lăsăm să plece, după ce primim banii, nu-i aşa? 

— Sigur că nu! spuse Doyle, încălecând la rândul lui pe 
motocicletă. Ne-au cerut să-l ucidem şi asta vom face. Dar 
asta nu înseamnă că nu putem să ne alegem şi cu nişte 
bani. Profităm de situaţie. 


Inspectorul Sullivan îl ştia bine pe Kenny Riordan. 
Acesta fusese implicat în escrocherii şi delicte minore de 
când îl ştia. Il interogase de nenumărate ori, încă de pe 
vremea când era ofiţer începător. Putea ajunge la casa lui 
Riordan cu ochii închişi. 

— Îmi pare rău pentru pierderea suferită, Kenny, îi 
spuse inspectorul când acesta deschise uşa. 

— Frumos din partea ta, Sullivan, răspunse Riordan. Era 
dimineaţă şi era deja băut. Mă întorc la treburile mele. 

— Eşti singur? întrebă Sullivan. 

— Doar eu cu mine. 

— Aşadar, nu e nimeni la priveghi? 

— Să-i ia naiba pe toţi, nu. 

— Aş dori să discutăm puţin, înăuntru. 

— Am de ales? 

— Ai. Vorbim aici sau la e 

Când ajunse acasă la doamna Murphy, aceasta era prea 
necăjită ca să vorbească cu Cal. Poliţiştii erau în 
sufragerie, aşteptând telefonul răpitorilor, iar ea se 
refugiase în dormitor, cu uşa închisă. 

Când ieşi, îi spuse: 

— Mulţumesc că ai venit, dar au spus să nu anunţ 
poliţia. 

— Trebuia să vorbesc cu ei, doamnă Murphy. Este foarte 
periculos să încerci să rezolvi astfel de situaţii fără ajutorul 
specialiştilor. Au mai luat  răpitorii legătura cu 
dumneavoastră? 

— Nu. Sergentul Feeney m-a învăţat ce să spun. 
Universitatea a fost de acord să plătească? 

— Banii sunt transferați azi. Ar trebui să ajungă în 
contul băncii Allied în cursul după amiezii. 

_ — Slavă Domnului, spuse ea. Cui trebuie să mulţumesc? 
In afara dumitale, desigur. 

— Asta nu ar trebui să vă preocupe acum. 

— Aveţi dreptate. Aşteptaţi împreună cu mine? 

— Cu drag. N 

— Doriţi un ceai? Îşi duse mâna la păr şi păru să îşi dea 
seama că purta o rochie de casă jerpelită. Joseph nu mi-a 
spus niciodată cât sunteţi de chipeş, domnule profesor 
Donovan. Mă întreb de ce? 

Cal îi zâmbi. 

— Să sperăm că îl veţi D curând. 

La câteva minute de la începutul interogatoriului, 
Sullivan intră direct în subiect. Mărunţelul inspector nu 
avansase grație atributelor sale fizice. Devenise inspector- 

şef datorită intelectului şi instinctelor sale. Era convins că 
Riordan ascundea ceva: acesta îşi ferea privirea şi ducea 
sticla de bere la gură de fiecare dată când era întrebat 
despre cei doi motociclişti. 

— Pentru numele lui Dumnezeu, un om a fost răpit! Un 
preot. Un preot care a ţinut slujba de înmormântare a 
nevestei tale. Şi tu stai acolo şi te îmbeţi, refuzând să 
cooperezi cu poliţia. 

— O, du-te naibii, bombăni Riordan, făcând un gest cu 
mâna către şezlongul lui Cindy, a cărui suprafaţă veche şi 
gălbejită încă păstra forma trupului ei. Vorbeşti cu un om 
care abia şi-a îngropat nevasta. 

— Dacă nu ne spui ceea ce trebuie să aflăm, şi Joseph 
Murphy va fi îngropat curând. Dă-mi voie să îţi spun ceva, 
Kenny, toată povestea asta cu fata ta, Mary, pute până la 
cer. Mai întâi, transformi necazul ei într-o afacere, 
profitând de pe urma pelerinilor şi a celor săraci cu duhul, 
apoi fata dispare de sub nasul tău. Şi tu ce ne spui? Că 
Vaticanul a trimis după ea, pentru binele ei? Asta a fost o 
minciună gogonată, nu-i aşa? Te-a plătit cineva să le-o dai? 
Ţi-ai vândut copila ca pe o iapă de rasă? 

Riordan îi aruncă o privire încruntată. 

— Dacă nu erai în uniformă, îţi arătam eu ţie. 

Sullivan nu-l slăbi. 

— Şi pe urmă ce s-a întâmplat? Cindy a avut remuşcări? 
Sau poate ea nu a fost de acord de la bun început? Poate ai 
forţat-o să accepte. Ea l-a sunat pe părintele Murphy şi a 
vrut să îi mărturisească. Ştim de la personalul spitalului că 
Murphy a vizitat-o. Nu ştim despre ce au vorbit. Dar 
imediat după aceea se petrec rapid două lucruri. Cindy 
moare subit şi, două zile mai târziu, Murphy este răpit din 
cimitir. Cum explici asta, Kenny? 

— Uneori, oamenii buni păţesc lucruri rele. 

— Ei bine, asta da atitudine potrivită. lată ce se va 
întâmpla dacă nu îmi spui imediat tot ce ştii despre aceşti 
doi motociclişti: voi cere unui judecător să emită un ordin 
de arestare pe numele tău. Voi cere, totodată, o autopsie 
post-mortem, pentru că nu mai sunt convins că a murit de 

moarte naturală. 

Riordan ridică anemic un pumn. 

— Eşti un ticălos! N-ai face una ca asta! 

— Aş face-o şi o voi face. Obstrucţionezi o anchetă şi 
dacă o dovedesc, vei fi acuzat. 

— M-ai închide, lăsându-mi copiii la mila statului? 

— Pe toţi sfinţii, Kenny! Cine are grijă de ei acum? Tu? 

— Pot să-i întreţin. 

— Cum? 

— Am bani, zbieră el, apoi păru să-şi dorească să fi 
tăcut. 

Sullivan dădu din cap cu seriozitate. 

— Sunt convins că ai. Sunt convins că cineva cu intenţii 
necurate ţi-a dat bani frumoşi pentru Mary. Şi sunt convins 
că imediat ce ajungi la închisoare, o percheziţie va scoate 
la iveală banii. Nu eşti genul care să-şi depună câştigurile 
ilegale în bancă, nu-i aşa? Kenny Riordan, eşti arestat sub 
acuzaţia de obstrucţionare a unei investigaţii. 

Riordan strânse mâna pe sticla de bere, făcându-l pe 
Sullivan să se ridice şi să întindă un deget spre el. Nu era 
înarmat şi Kenny l-ar fi făcut praf, dacă voia. 

— Nu îţi complica şi mai mult situaţia, spuse inspectorul 
cât putu de calm. 

Riordan duse sticla la gură apoi o aşeză, golită, pe masă. 

— Lunganul vorbeşte ca o moară stricată, spuse el. Nu-i 
ştiu numele. N-am auzit o vorbă din gura celui scund. Ele 
cu muşchii. 

— Nume? 

— Habar nu am. 

— Ce altceva mai ştii despre ei? 

— Îi văd prin oraş, câteodată. La cârciumă. Târguri de 
cai. Sunt plevuşcă. Dintre cei care „cunosc pe cineva care 
cunoaşte pe cineva”. Aşa au ajuns să fie implicaţi în ceva 
atât de important. 

— Posibil să fie cunoscuţi de poliţie? 

— Aşa aş zice. Nu sunt tocmai nişte îngeri. 

— Ce fel de motociclete au? 

— Honda, dacă nu mă înşel. N-aş putea spune mai 

multe, nu mă pricep la motociclete. 

— În regulă, Kenny. Am nevoie de tine la secţie, să te 
uiţi la nişte fotografii, poate chiar să le facem portretele 
robot. 

— Sunt arestat? 

— Deocamdată, nu. Să vedem cum merge treaba. 


În sfârşit, în casa doamnei Murphy sună telefonul. 
Sergentul Feeney îi făcu imediat semn să ridice receptorul, 
dar femeia încremenise. Cal o ajută să se ridice de pe 
fotoliu şi să meargă lângă măsuţa pe care era telefonul 
vechi, conectat la echipamentul de monitorizare. 

Când ridică receptorul, Feeney îşi aşeză o pereche de 
căşti peste urechi. 

— Galway 844772, spuse ea cu vocea piţigăiată. 

— Ai banii? întrebă omul. 

— Da. 

— Pe toţi? 

— Aşa cred. 

— De unde îi ai? 

— Angajatorul lui Joseph. 

— În regulă, notează! Îţi spun unde să-i aduci. 

Feeney scrise ceva pe o hârtie şi o ridică: dovada că 
trăieşte. 

— Vreau să ştiu că Joseph nu e rănit. 

— N-are nimic. 

— Am nevoie de o dovadă. 

Urmă o pauză. 

— Cine ţi-a spus să ceri aşa ceva? Doar n-ai anunţat 
poliţia! Ţi-am spus că n-ar fi deloc bine pentru el. 

Feeney clătină cu putere din cap. 

— N-am anunţat poliţia. Am văzut asta într-un film. 

Bărbatul pufhni. 

— Un film, zici! Şi în filmul ăsta cum au procedat? 

Feeney imită un om făcând o fotografie. 

— O fotografie cu ziarul din ziua respectivă, spuse ea. 

— Bine. Îţi trimitem dovada că trăieşte. Apoi vrem banii. 
Te căutăm noi. 

Îşi aminti că trebuia să le ceară să aducă fotografia 
acasă. 

— Dar... 

Bărbatul închisese. 

Începu să se agite şi să plângă. Feeney era indiferent, 
pregătindu-se să îl sune pe Sullivan pentru a-i spune cum 
decursese convorbirea, aşa că pica în sarcina lui Cal să o 
consoleze. i, 


Riordan se plânse tinerei polițiste care-i întindea dosar 
după dosar cu fotografii că suspecţii începeau să arate toţi 
la fel. În plus, nu îşi luase porţia de bere de la vremea 
prânzului şi începea să-l ia cu leşin. Şedinţa cu tehnicianul 
care întocmea portretele robot nu mersese bine. Una 
dintre schiţe semăna leit cu Daniel Day Lewis şi Riordan 
admise că niciunul dintre portretele robot nu semăna cu 
cei doi. 

— E mai greu decât pare, mormăi el. 

— Uite încă unul, spuse poliţista aşezându-i sub ochi un 
nou dosar voluminos. 

— Ai milă, se văită el. 

— Curaj, îi spuse ea, nefăcând vreun efort să îşi ascundă 
disprețul. Sunt alături de tine. 

Se foi în scaun, aşa cum făcea când era un copil neatent 
la şcoală. Deschise dosarul şi căscă. 


Cal se întreba dacă era posibil ca o persoană să bea prea 
mult ceai. Era după-amiază târziu, dar soarele încă 
strălucea ca în miezul zilei. O convinsese pe doamna 
Murphy să se întindă puţin, iar el stătea în sufragerie, 
folosindu-se cu grijă de telefon, întrucât uitase să îşi aducă 
încărcătorul de la hotel. Sergentul Feeney, plictisit de 
moarte, stătea la masă în sufragerie, răsfoind una dintre 
revistele pentru femei ale doamnei Murphy. Apoi staţia 
radio pârâi şi se auzi vocea ofițerului de poliţie aflat afară, 
la pândă. 

— Tânăr, jeanşi, tricou cu echipa de footbal Galway, 
tenişi albi, se apropie de cutia poştală. 

Feeney sări în picioare şi merse la fereastră să privească 
din dosul perdelelor subţiri. _ 

— Dacă lasă ceva la cutie, reţine-l. il văd, spuse 
sergentul. 

Adolescentul scoase un plic din buzunarul de la spate al 
pantalonilor, îl strecură în cutia poştală şi dădu să plece. 

Ofiţerul aflat la pândă ţâşni din maşină şi Feeney porni 
în goană pe alee. Amândoi bărbaţii strigară la tânăr să se 
întindă pe pământ, cu mâinile la vedere. Adolescentul 
împietri de frică şi se trezi rapid placat şi încătuşat de cei 
doi bărbaţi, fără să stea la discuţii. 

— Ce am făcut? întrebă tânărul întins pe asfaltul 
trotuarului. 

Feeney merse la cutia poştală şi scoase plicul ţinându-l 
de un colţ, ca să nu îl contamineze cu amprentele sale. 
Întors în casă, desfăcu plicul cu atenţie şi scoase o 
fotografie color a lui Joe Murphy, un prim-plan într-un 
spaţiu întunecos, cu un exemplar din ziua respectivă al 
Connacht Tribune sub bărbie. 

Adolescentul îi spuse imediat tânărului ofiţer tot ce ştia. 
Îşi pierdea vremea pe lângă Centrul Comercial Corbett 
Court, când un tip pe motocicletă i-a făcut semn să se 
apropie şi i-a dat o hârtie de cinci euro ca să livreze un plic 
la adresa aceea. Nu, nu îl putea identifica, întrucât îşi 
ţinuse tot timpul casca pe cap, cu viziera lăsată. 
Motocicleta era o Honda albastră. 

Agitaţia o trezi pe doamna Murphy, iar Cal o ţinu de 
mână când îi arătară fotografia. Murphy arăta îngrozit şi 
vederea acelui chip o tulbură pe femeie. 

Feeney întoarse fotografia cu vârful unui pix şi sună la 
poliţie. 

— Trăieşte, domnule inspector, spuse el, explicând 
fotografia şi condiţiile în care fusese livrată. Şi s-ar putea 
să avem noroc. Subiecţii noştri nu sunt foarte isteţi. 
Fotografia e printată pe hârtie Fuji, cu numele centrului 
foto imprimat pe spate. Au scos-o la chioşcul cu 
autoservire de la Centrul Comercial Corbett. Mai mult ca 
sigur, vom găsi imagini pe camerele de supraveghere. 

Câteva minute mai târziu sună telefonul. 

— Ai văzut dovada că e viu? o întrebă omul pe doamna 
Murphy. 

— Nu arăta prea bine, spuse ea. 

— Tot ce trebuie e să fie în viaţă. Acum, banii. Ai ceva de 
scris? Pentru că trebuie să-ţi notezi instrucţiunile. Şi dacă 
văd vreun poliţist la locul de predare, data viitoare când îţi 
vezi băiatul va fi mort. je 


Doamna Murphy fu lăsată în grija unei colege când 
Feeney merse să ridice imaginile camerelor de 
supraveghere, iar Cal să ia banii de la bancă. Geanta cu 
bani urma să fie depusă lângă un indicator pe un drum de 
ţară, la aproximativ zece kilometri nord de oraş. Cal se 
oferi să facă el livrarea. Ofiţeri sub acoperire aveau să-l 
urmărească pe cel care ridica banii, sperând să fie conduşi 
la locaţia unde era ţinut preotul - cel puţin acesta era 
planul până când Feeney dădu buzna grăbit în staţia de 
poliţie. 

Aruncă pe masă fotografiile unui individ înalt, slab, cu o 
cască de motocicletă sub braţ, surprinse la centrul foto şi 
spuse: 

— Îl cunosc pe netrebnicul ăsta. E Brendan Doyle. 

— Ce a făcut? întrebă Sullivan. 

— Întreabă-mă ce n-a făcut, răspunse Feeney. Este 
implicat în numeroase forme de trafic, de la droguri la 
bunuri furate. 

— Răpirea de persoane nu iese un pic din aria lui de 
acţiune? întrebă Sullivan. 

— Aşa aş zice. Dacă nu mă înşel, a dat câteva lovituri 
împreună cu un asociat. Nu îmi amintesc numele lui. Lasă- 
mă un pic. 

— Vezi dacă Riordan mai e aici. Să-i arătăm poza lui 
Doyle. _ 

Riordan plecase de ceva timp. Îl culeseră de pe unde era 
şi îi arătară poze cu Brendan Doyle şi Keenan McElroy. 

— Ei sunt, declară el. 

Poliţista care stătuse lângă el ore în şir era apoplectică. 

Îi arătase fotografiile celor doi mai devreme. 

— Mă descurc mai bine după câteva halbe, spuse el. 

Doyle avea un apartament închiriat, nu departe de 
centrul oraşului. McElroy locuia la periferie, într-o zonă 
rurală, la vreo cinci kilometri depărtare de punctul de 
livrare. Casa fusese a părinţilor lui, care muriseră tineri, 
din cauza băuturii. 

Poliţiştii întocmiseră rapid planul: Cal avea să lase 
geanta lângă indicator, iar echipa de ofiţeri sub acoperire 
va reţine pe cel sau pe cei care veneau să o ridice. In 
acelaşi timp, două echipe înarmate din Trupele de 
Intervenţie Rapidă vor descinde la locuinţele lui Doyle şi 
McElroy. 

— Ai înţeles ce ai de făcut, profesore Donovan? îl întrebă 
Sullivan. 

— Conduc. Las geanta. Cred că mă descurc, răspunse 


Cal. Fi 

Era înnorat şi, la ora zece şi jumătate noaptea, drumul 
naţional 84 era cufundat în beznă. Puţine maşini circulau 
la acea oră. Cu excepţia câtorva clădiri industriale, terenul 
era agricol. Cal era atent să nu rateze indicatorul cu alb şi 
roşu care anunţa scoaterea la vânzare a unei parcele şi, 
când îl văzu, încetini şi trase periculos de aproape de un 
şanţ. Opri maşina, apucă geanta şi înjură când deschise 
uşa. Era exact deasupra şanţului. În timp ce studia 
posibilitatea de a face un salt peste consola centrală, ca să 
iasă pe partea pasagerului, un camion apăru după o curbă 
din direcţia opusă. Întoarse capul să evite lumina 
puternică a farurilor şi ceva îi atrase atenţia pe câmp. 
Lumina nu durase decât o secundă, dar i se păru că văzuse 
doi indivizi întinşi la pământ. 

Şi Doyle îl văzuse din locul în care stătea la pândă, în 
şanţ. 

Sări imediat în picioare şi se repezi pe bancheta din 
spate a maşinii lui Cal; îndreptă un pistol spre el. 

— Porneşte! Acum! 

Cal simţi ţeava pistolului în ceafă şi făcu ce-i spusese 

omul. 

— Eşti de la poliţie? 

— Sunt prieten cu Părintele Murphy. 

— American. Mergi mai repede. Erau poliţişti pe câmp. 

— Nu ştiu nimic despre asta. 

Când ajunseră în dreptul unui popas, Doyle spuse că 
trecuseră pe lângă motocicleta lui. IÎntinse braţul şi luă 
geanta cu bani. 

— Continuă să mergi cât eu număr banii. Peste puţin 
timp, mormăi şi sună pe cineva: Am banii. A apărut o 
complicaţie. Mă descurc. Fă-i felul. 

— Nu trebuie să-l răneşti! strigă Cal. 

— Taci şi stinge farurile. Aşa. Acum, fă la stânga. 

Maşina intră pe un drum de pământ, care ducea la o 
fermă. Mai merseră puţin, apoi Doyle îi spuse să oprească 
şi să parcheze. Cobori din maşină şi-i ceru lui Cal să iasă şi 
el. 

— Nu vrei să faci asta, spuse Cal. 

— Pedeapsa e aceeaşi. Şi pentru unul, şi pentru doi. 


Ofiţeri înarmaţi luară simultan cu asalt cele două 
locuinţe,  spărgând uşile şi aruncând grenade de 
diversiune. Prima proprietate, un apartament la etajul al 
doilea, în centrul oraşului, a fost inspectat rapid. Cea de-a 
doua a pus mai multe probleme. Era o căsuţă veche, în 
zona rurală, căreia i se adăugaseră două încăperi moderne 
şi o pivniţă cu intrare separată, cu chepeng. În pivniţă, o 
echipă alcătuită din trei bărbaţi îndreptă fasciculele de 
lumină ale armelor către un bărbat musculos aplecat peste 
un pat de campanie. 

— Las-o! strigă unul dintre ei. 

O secundă mai târziu, McElroy era mort. 

Doi poliţişti se apropiară cu grijă de pat, în timp ce al 
treilea inspecta pivniţa. Pe pat era ghemuit un bărbat. 

Un poliţist îl atinse şi omul se crispă. 

— Joseph Murphy? întrebă polițistul. 

— Sunt bine, spuse Murphy. Nu sunt rănit. El e bine? 

— Nici pe departe, răspunse celălalt poliţist consultând 

victima. 

Murphy se ridică în capul oaselor. 

— Dacă îmi scoateţi cătuşele, aş vrea să-i acord ultima 
împărtăşanie. $ 


Cal se găsea față în faţă cu un revolver cu țeavă scurtă, 
îndreptat asupra lui pe geamul maşinii. Işi imagină cum 
aveau să decurgă lucrurile. Cu puțin noroc, mai avea de 
trăit câteva minute, cât îi lua individului înarmat să-l 
conducă într-un loc potrivit pentru a-l ucide. Dacă avea 
ghinion, îl împuşca imediat ce cobora din maşină. 

— Am zis să ieşi! repetă Doyle. 

Cal trase aer în piept. N-avea nimic de pierdut. 

Arătă entuziasmat către podeaua maşinii şi strigă cât 
putu de tare: 

— La naiba! Ia uite! 

Doyle veni doi paşi mai aproape să privească, şi atunci, 
Cal deschise uşa izbindu-l cu toată puterea. 

Odată ieşit din maşină, Cal se năpusti asupra lui Doyle 
care era trântit la pământ şi încerca zadarnic să ajungă la 
pistolul care-i căzuse, apoi ridică amândouă braţele să se 
apere de ploaia de pumni care îi cădea peste faţă. 


Cal veni la secţia de poliţie unde nu trebui să aştepte 
mult. Inspectorul Sullivan şi sergentul Feeney veniră într-o 
fugă. 

— Dumnezeule, omule, exclamă Sullivan. Te-am pierdut. 
Ce s-a întâmplat? 

Pe Cal îl preocupa însă altceva. 

— Murphy e bine? 

— E la spital să fie consultat, dar nu e rănit, răspunse 
Sullivan. 

Cal clipi recunoscător şi le ceru să iasă cu el. 

— Îmi cer scuze, ştiu că nu e permisă parcarea, spuse el 
căutând cheile. Deschise portbagajul şi cei doi poliţişti 
dădură cu ochii de un Brendan Doyle bătut şi plin de 
sânge, care-i privea cu ochi rugători. 

Cal schimbă biletul lui Murphy în aeroport şi amândoi îşi 

croiră drum spre barul salonului de aşteptare pentru 
pasagerii de clasa întâi. 

Barmaniţa, o roşcată frumoasă cu pistrui tipic irlandezi, 
îl măsură pe Cal de sus până jos, dar, ca o bună catolică, 
se ocupă mai întâi pe preot. 

— Cu ce vă servesc, Părinte? 

Cal se amuză văzându-l pe Murphy, abstinent cum îl 
ştia, studiind sticlele de whisky irlandez şi spunând: 

— Bushmills. Dublu, te rog. 

Cal ceru un Grey Goose cu gheaţă - „triplu” - şi se 
aşezară amândoi să aştepte. Vorbiseră foarte mult în 
ultima zi şi jumătate, aşa că acum îşi savurau băuturile în 
tăcere, fiind întrerupţi doar de mesajul pe care Cal îl primi 
de la inspectorul Sullivan. 

Poliţia îl interogase pe Doyle în spital, în acelaşi pavilion 
unde Cindy Riordan îşi găsise sfârşitul. Sullivan, viclean ca 
de obicei, îi spusese că şi-ar uşura situaţia, în cazul 
acuzațiilor de răpire, dacă le spunea ce ştia despre 
dispariţia lui Mary Riordan. 

Astfel, Doyle ciripise precum o pasăre - o pasăre care, 
după toate aparențele, nu ştia prea multe despre cei aflaţi 
în straturile ierarhice superioare ale conspirației. Le 
spusese că el şi McElroy jucaseră rolul de mesageri între 
un individ a cărui identitate nu le era cunoscută şi Kenny 
Riordan. Mărturisise că primiseră pe telefon ordinul să 
scape de Murphy, de la un număr ascuns. Omul care 
dăduse ordinul avea accent american. Dar negase 
vehement orice implicare în moartea lui Cindy Riordan. 
Sigur, el şi McElroy o vizitaseră în noaptea în care murise, 
dar numai pentru a o avertiza să-şi ţină gura. În cele din 
urmă, le mai spusese poliţiştilor că ultima oară când o 
văzuse pe Mary Riordan fusese în noaptea în care aceasta 
era transportată la aeroportul „Connemara”, în Inverin, 
unde se îmbarcase pe o aeronavă privată. 

După interogatoriu, Sullivan îi trimise lui Cal următorul 
mesaj: „Am aflat că destinaţia avionului cu care a plecat 
Mary a fost Boston, Massachusetts. Nu am alte informații. 
Continuă să-ţi antrenezi pumnii aceia, profesore!” 

Cal îi arătă mesajul lui Murphy şi îi spuse: 

— Cel puţin ştim că fetele sunt, probabil, în America, dar 
asta este tot. 

— In cinstea fetelor! spuse Murphy ciocnind paharul cu 
Cal. 

— În cinstea fetelor! 

Capitolul 16 


La Delmar Greenwich Harbor, un hotel aflat pe malul 
mării, în una dintre cele mai înstărite „enclave” 
rezidenţiale din Connecticut, gala în scop caritabil era în 
plină desfăşurare. Sala devenise neîncăpătoare pentru 
mulţimea de bancheri, avocaţi şi agenţi de bursă de pe 
Wall Street - genul de oameni dispuşi să plătească 
douăzeci de milioane pentru o casă în apropierea unui 
luciu de apă, deşi nu ar fi apucat să o vadă decât foarte 
rar, din cauza slujbelor solicitante pe care le aveau în 
Manhattan. 

Era un eveniment de lux, cu bărbaţi în smoching, abia 
deosebindu-se unul de altul, şi femei etalându-şi 
frumuseţea, bijuteriile, rochiile „de firmă” şi coafurile 
elaborate. Gala fusese organizată în sprijinul unui adăpost 
pentru femei din oraşul alăturat, Stamford, iar 
organizatorul evenimentului era un DJ la modă, premiat de 
mai multe ori, înzestrat cu un extraordinar dar al vorbirii. 
Acesta era pe podium, cu microfonul în mână, transpirat, 
defilând ţanţoş, anunțând pe un ton linguşitor articolul 
final al licitaţiei: un colier cu rubine şi diamante, oferit de 
un bijutier de lux din oraş. 

DJ-ul era un britanic care îşi exagera voit accentul 
londonez în faţa americanilor. Ridică bijuteria pentru 
camera de filmat, astfel încât toată lumea să o vadă de 
aproape, proiectată pe ecran. 

— Desfătaţi-vă privirile cu acest colier extravagant, 
doamnelor şi domnilor, spuse el. Se pare că valorează o 
mică avere, aşa că vă rog să băgaţi adânc mâinile în 
buzunare şi să licitaţi o sumă fabuloasă. Şi, domnilor, nu 
uitaţi, cel care va câştiga acest articol pentru doamna lui, 
nu numai că şi-a asigurat un loc în Rai, pentru ajutorul 
oferit adăpostului, dar va avea parte de sex la noapte. Să 
începem de la două mii, ce ziceţi? Cine oferă două mii de 
dolari? 

— Chiar îl vrei? îşi întrebă un broker de obligaţiuni, cu 
ten măsliniu, soţia, o blondă cu un decolteu atât de adânc, 
încât reuşea cu greu să îi acopere implanturile. 

— Ador rubinele, îi răspunse ea strecurându-i mâna în 
poală, pe sub masă. 

Bărbatul ridică paleta. 

— Şaisprezece. 

— Grozav, strigă adjudecătorul. Priviţi acest cuplu 
fermecător! Reprezintă tot ce este mai bun şi mai frumos 
în ţara mea adoptivă. Şi dacă tot am ajuns până aici, n-aţi 
vrea să mă adoptați şi pe mine? Oferă cineva 
şaptesprezece mii? 

Brokerul de obligaţiuni privi peste masă şi rosti cu un 
zâmbet uşor ameninţător: 

— Acum să te văd, Steve. 

Steven Gottlieb refuză să îşi arate disprețul pentru 
rivalul său ca să nu-i dea acestuia senzaţia că a obţinut o 
victorie psihologică. Îl cunoştea vag pe individ. Jucaseră 
tenis la un meci între două cluburi rivale şi pierduse în faţa 
lui, iar asta îl rodea. În general, îi dispreţuia pe brokerii de 
obligaţiuni, pe care îi considera nişte paraziți preocupaţi 
exclusiv de „plimbarea” banilor dintr-o parte în alta. Pe de 
altă parte, Steve era un investitor care făcea bani 
construind afaceri gândite să producă şi să ofere produse 
de calitate şi, implicit, mii de locuri de muncă. Se 
îmbogăţise adăugând valori reale societăţii - cel puţin, aşa 
vedea el lucrurile. Soţia lui, cu care era căsătorit de 
douăzeci de ani, pe care o cunoscuse când erau în liceu, se 
foi în scaun, îngrijorată de direcţia în care se îndreptau 
lucrurile. Pe ea nu o atrăgeau faima şi strălucirea, iar pe 
DJ îl considera o persoană de prost gust. Când acesta 
anunţase ultimul articol al serii, îi şoptise soţului ei la 
ureche: 

— Slavă Domnului! 

— E un colier, nu-i aşa? îi răspunsese Steve tot şoptit. 

Ea făcuse muncă voluntară la adăpostul pentru femei. 

— Nu îmi trebuie, dar este pentru o cauză nobilă. 

Steve ridică paleta. 

— Să înceapă jocul! strigă adjudecătorul. Domnule, 
dumneavoastră, cel cu jumătatea blondă, ce ziceţi de 
optsprezece mii? 

Brokerul de obligaţiuni nu era dispus să cedeze şi îşi 
majoră oferta. 

Licitaţia continuă astfel între cei doi, crescând din mie în 
mie, până ce ajunse la douăzeci şi cinci de mii. Acum, 
niciunul dintre ei nu mai zâmbea, iar în sală se lăsă 
tăcerea, până când cineva, de la o altă masă, strigă: 

— Băieți, vă daţi seama că asta se vinde cu maximum 
cinci mii pe piaţă? 

— Vorba lungă, sărăcia omului! strigă adjudecătorul. 
Este rândul domnului atât de încrezător în masculinitatea 
lui, încât a refuzat să facă un transplant de păr. 

Gluma lipsită de gust îl scoase din sărite pe Steve şi o 
făcu pe soţia sa să clatine din cap. 

— În regulă, să terminăm cu asta, îi şopti el. 

— Foarte bine. Lasă-l să câştige. 

El nu la asta se referise. 

— Treizeci şi cinci de mii, strigă ridicând paleta. 

— Măi să fie! Bine jucat, domnule! strigă prezentatorul. 
Va fi oare aceasta ultima ofertă a serii? 

Brokerul îi aruncă o privire peste masă lui Steve şi îi 
spuse: 

— Ţi-ai pierdut minţile, apoi duse mâna la gât, indicând 
că ieşea din joc. 

— Doamnelor şi domnilor! exclamă englezul. Să-l 
aplaudăm pe  generosul domn cu o soţie atât de 
încântătoare! A 


În maşină, Gottlieb îi spuse soției că i-ar plăcea, când 
ajungeau acasă, să petreacă puţin timp pe tereasă, 
ascultând valurile. Aleea ce ducea spre uriaşa reşedinţă 
era mărginită de copaci. Intrară în casă prin garaj, el 
dezactivă alarma şi lăsă cheile pe blatul din bucătărie. 
Soţia lui observă că ceva nu era în regulă. 

— Steve, priveşte! 

În cămară, uşa de la dulapul cu băuturi era deschisă şi 

două sticle de coniac erau sparte pe pardoseala din gresie. 
— N-ai făcut tu asta, înainte să plecăm, nu? 
— Sigur că nu! spuse el. Haide! Plecăm şi anunţăm 
poliţia. 


Doi detectivi ai secţiei de poliţie din Greenwich sosiră la 
faţa locului, iar un agent în uniformă inspectă locuinţa. 

Unul dintre ei îi spuse lui Gottlieb: 

— Va trebui să verificaţi cu atenţie şi să ne spuneţi dacă 
lipseşte ceva. Aveţi vreun seif? 

— Două, răspunse el. Unul în dormitor şi unul în birou. 

— Verificaţi-le. Verificaţi peste tot. Văd că aveţi camere 
de filmat afară. Sunt şi în interior? 

— Doar afară, răspunse el. 

— Cât verificați dumneavoastră, vrem să vedem 
înregistrările. 

În timp ce soţia lui încerca să îşi revină, bând un ceai 
verde aşezată la masa din bucătărie, Gottlieb începu să 
verifice metodic locuinţa. Soţia lui îşi ţinea bijuteriile de 
valoare în seiful din dormitor, alături de colecţia lui 
nepreţuită de ceasuri de mână şi câteva arme de foc. 
Incercă uşa seifului. Era încuiată. Bijuteriile mai puţin 
valoroase le ţinea într-o cutie, în dressing. Nu lipsea nimic. 
Cercetă fiecare încăpere. Toate tablourile şi obiectele de 
artă erau la locul lor. Colecţia lui de ediţii princeps rare 
era neatinsă în bibliotecă. Argintăria era tot acolo, în 
bucătărie, iar în cramă nu era nimic în dezordine. Lăsă 
biroul la urmă. In seiful de acolo ţinea documente 
personale şi de lucru şi ceva bani. Verifică uşa. Era 
încuiată. Mai rămânea biroul. Lăsase acolo un contract 
foarte important. În timp ce răsfoia hârtiile, în căutarea 
contractului, un decupaj din ziar zbură pe podea. Găsi 
contractul la locul lui şi se întoarse la cei doi detectivi, 
lăsând articolul din New York Times, cu fotografia lui Cal 
Donovan, pe covor. 

Gottlieb le comunică detectivilor rezultatul inspectiei. 

Aceştia îi spuseră că pe înregistrările video nu văzuseră 
nimic suspect, dar îl informară cu privire la existenţa unor 

unghiuri moarte pe care ar fi fost bine să le rezolve. 

— Sunteţi sigur că alarma era activată, când v-aţi întors? 
întrebă unul din detectivi. 

— Da. Eu am dezactivat-o. 

— Era setată pe modul „acasă” sau „plecat”? 

— „Plecat”. Nu avem animale de companie. 

— Au existat disfuncţionalităţi? 

— Alarma a funcţionat perfect, răspunse Gottlieb. 

— Sunteţi sigur că era activată? întrebă şi celălalt 
detectiv. 

Gottlieb începea să îşi piardă răbdarea. 

— Veniti, vă arăt. 

Avea pe telefon o aplicaţie care-i arăta istoricul 
sistemului. Detectivii îşi trecură telefonul de la unul la 
altul. 

— Mai cunoaşte cineva codul alarmei? Personalul de 
serviciu, alţi lucrători? 

— Nu. În plus, istoricul vă arată toate activările şi 
dezactivările alarmei. Eu sunt singurul care a introdus 
codurile astăzi. 

— Pentru mine aceasta este o situaţie cu totul inedită, 
spuse unul din detectivi. Vom preleva amprente, dar vă 
recomand să luaţi legătura cu compania de pază, vedeţi ce 
părere au şi ei. Mie mi se pare mai mult o farsă decât o 
tâlhărie, dacă mă gândesc la sticlele sparte şi la restul. 
Bănuiţi pe cineva? Copiii, prietenii lor? 

— Nu, pe nimeni, răspunse Gottlieb. 

— Nu avem copii, spuse soţia lui. 


Din noaptea aceea, starea psihică a lui Gottlieb a 
început să se deterioreze. A doua zi nu s-a dus la muncă, ci 
a rămas să aştepte un tehnician de la compania de pază. 
După ce i-a confirmat că sistemul funcţionează corect, 
omul i-a spus că nu îşi dă seama cum reuşise cineva să 
intre. Gottlieb făcu o criză şi îi ceru să îşi cheme şeful. 
Compania de securitate era o firmă locală care vindea şi 
instala echipamente de securitate pentru locuinţe, căreia 
Gottlieb îi plătise o avere pentru sistemul de alarmă, aşa 

că trimiseră imediat pe cineva. Reprezentantul 
departamentului tehnic veni în cursul după-amiezii şi îşi 
petrecu următoarele câteva ore făcând tot felul de 
verificări la calculator. 

— Sistemul funcţionează perfect, domnule Gottlieb. Nu 
am găsit nicio problemă. 

— Atunci cum naiba s-a întâmplat aşa ceva? spuse 
Gottlieb. Eu şi soţia mea nu ne mai simţim în siguranţă. 
Dacă aţi făcut treabă de mântuială, îţi jur că vă dau în 
judecată de nu vă vedeţi. Voi aduce o altă companie să 
verifice ce aţi făcut. 

Tehnicianul, un individ matur, cu experienţă, îi răspunse 
calm: 

— Ştiţi ceva, singurul lucru la care mă pot gândi sunt 
undele radio. 

— Undele radio? 

— Da. Nu am văzut niciodată să se întâmple, dar am citit 
despre asta. Teoretic, este posibil să generezi frecvențele 
radio necesare de interferenţă ca să bruiezi sistemul şi să 
îl păcăleşti, astfel încât să nu declanşeze niciun senzor de 
alarmă din zona ferestrelor sau a uşilor. Nu va apărea în 
istoricul de funcţionare a sistemului, pentru că niciun 
senzor nu a fost declanşat. In cazul unui sistem performant 
ca al dumneavoastră, aceasta nu este o operaţiune de care 
să fie capabil un copil din vecini, nici măcar o echipă de 
tâlhari de carieră din oraş. Asta e o treabă pentru 
specialişti. Probabil, pentru agenţiile guvernamentale. 
Hackeri  sofisticaţi. Pentru aşa ceva, ai nevoie de 
echipamente. 

Gottlieb se încruntă şi se lăsă greu pe cel mai apropiat 
scaun. 

— Sunteţi bine? îl întrebă tehnicianul. 

— Da, sunt bine. 

— Puteţi chema pe altcineva să verifice sistemul, 
domnule Gottlieb, dar nimeni din zonă nu se pricepe la 
asta mai bine decât mine. 

Gottlieb a început să bea din ce în ce mai mult şi să 
doarmă din ce în ce mai puţin. Când totuşi mergea la 

culcare, scotea un pistol din seif şi-l ţinea peste noapte în 
sertarul noptierei. A mai cheltuit treizeci de mii de dolari 
pentru încă un sistem de alarmă de la o altă companie, 
consolidând aria de acoperire a camerelor exterioare de 
luat vederi şi instalând supravegherea video şi în interior. 
Soţia i-a spus că nu arăta bine şi l-a întrebat de ce 
reacţiona mai rău decât ea la incidentul cu pricina. El i-a 
răspuns că se simte bine, dar ea nu l-a crezut. 


La cinci zile de la momentul în care cineva îi atrăsese 
atenţia cu ajutorul sticlelor sparte din cămară, Gottlieb 
lucra de acasă. Cu o noapte înainte, băuse o jumătate de 
sticlă de scotch, şi era prea mahmur ca să se târască până 
în oraş. În plus, avea programată o teleconferinţă cu 
membrii consiliului de administraţie al uneia dintre 
companiile sale de pe coasta de vest şi nu avea importanţă 
dacă vorbea de la birou sau de acasă. Era deja de o oră în 
biroul de acasă, lucrând la calculator, ascultând 
teleconferinţă pe difuzor şi intervenind din când în când în 
discuţie. Simţea, vag, că ceva era în neregulă - din punct 
de vedere olfactiv -, şi pe măsură ce discuţia telefonică 
avansa, devenea din ce în ce mai convins că de undeva 
venea un miros urât. 

Cu vocea vicepreşedintelui companiei pe fundal, se 
ridică de la birou şi începu să amuşine ca un ogar. 
Constată că duhoarea era mai puternică în zona peretelui 
cu biblioteca şi continuă să adulmece până ce ajunse în 
dreptul seifului, mascat de câteva rânduri de cărți. 
Indepărtă cu mâna câteva, introduse codul şi deschise uşa. 

— Ce naiba!! exclamă prăbuşindu-se la podea. 

Auzi vocile câtorva membri ai consiliului întrebându-l 
dacă totul era în regulă. 

— Da, sunt bine, le răspunse, dar a intervenit ceva şi 
trebuie să mă retrag pentru moment. 

Incheie convorbirea şi se apropie iar de seif. Mirosul era 
respingător, greţos. Era ceva acolo, dar avu nevoie de 
lanterna telefonului ca să vadă ce anume. 

Omul de la deratizare apucă animalul mort de coada 
lungă, gri. 

— Cum credeţi că a ajuns acolo? 

Gottlieb îşi apăsa un prosop peste nas şi gură. Răspunse 
vorbind prin prosop. 

— Nu am nicio idee. Ce este? 

— Un oposum. Sunt mulţi în zonă. Am găsit de mai multe 
ori câte unul prin casele oamenilor, dar niciodată până 
acum unul care să intre într-un seif şi să închidă uşa în 
urma lui. Privi pe deasupra ochelarilor, aşteptând o 
reacţie, dar nu primi niciuna. Asta e acolo de ceva timp, e 
o femelă. A început să putrezească. 

Gottlieb era foarte tensionat. 

— Vrei, te rog, să o scoţi de-aici? 

— Desigur, răspunse omul aşezând animalul într-un sac. 
Un lucru e interesant în privinţa ei: Era gestantă. 

Capitolul 17 
Două luni mai târziu 


Maria Aquino era o fetiţă puternică, dar Sue îşi dădea 
seama că era speriată. Până la momentul primei contracţii, 
ea fusese cea mai calmă dintre toate. Se adaptase 
schimbărilor fizice şi fiziologice ale sarcinii fără crizele 
prin care trecuseră celelalte. Nu lipsise de la nicio lecţie 
de limbă engleză. Îşi ducea singură vasele şi tacâmurile la 
bucătărie, şi rufele murdare la spălat, şi le făcea de fiecare 
dată pe plac femeilor din casă, care o rugau, cu smerenie, 
să le lase să îi atingă burta. Sue o numea o „fată de 
nădejde”. 

Dar când avu prima contracție, se strâmbă puternic şi 
gemu, apoi se cufundă în tăcere şi teamă. 

Era noapte şi fetele erau în sufragerie, se uitau la un 
videoclip. Mary Riordan şi Maria Mollo văzură schimbarea, 
iar Mary merse după Sue, în dormitor. 

— Cred că se întâmplă ceva cu Maria. Lily, bulldogul o 
însoțea şi dădu vesel din coadă la vederea lui Sue. 

— Care din cele două? întrebă femeia încălţându-şi 
papucii. 

— Micuta. 

Fata avea ochii mari şi purta ochelari. Porecla pe care 
Mary i-o dăduse Mariei Mollo era Feyore, măgăruşul cel 
trist din Ursuleţțul Winnie. Sue o întrebase cândva cum îi 
spuneau ei cele două, iar Mary îi răspunsese, „Nu ştiu. Cel 
mai probabil, Inălțimea Sa.” 

Când celelalte fete se duseră la culcare, Sue rămase 
lângă Maria. Nu se deranjă să o ducă pe masa de 
consultaţie. Avea să facă asta mai târziu. O succintă 
palpare a abdomenului, cu fata întinsă pe canapea, fu 
suficient pentru o moaşă experimentată ca ea. Contracţia 
următoare însă a fost hotărâtoare, iar Sue merse şi o trezi 
din somn pe doamna Simpauco. Maria începea să se 
descurce în limba engleză, dar Sue nu voia să apară vreo 

problemă de comunicare. După ce îi spuse fetei la ce să se 
aştepte în următoarele ore, Sue o lăsă pe doamna 
Simpauco să se întoarcă în pat până când prezenţa ei avea 
să fie din nou necesară. 

Maria îşi petrecu timpul dintre contracţii în tăcere, cu 
buzele strânse şi cu braţele încrucişate peste abdomenul ei 
mic. Fata asistase la naşterea fratelui său şi fusese 
traumatizată de plânsetele, ţipetele, gemetele şi toate 
lichidele corporale revărsate din corpul mamei ei. 

Cea de-a treia contracție veni după o oră, şi atunci 
buzele fetei începură să tremure, iar ochii i se umplură de 
lacrimi. 

— Nu te teme, scumpo, îi spuse Sue, mângâind-o pe cap. 
Tama lang. E în regulă. 

Şase ore mai târziu, dimineața devreme, i se rupse apa 
şi fata îşi pierdu pentru o clipă cumpătul, devenind 
isterică. Sue se gândi că era un moment potrivit pentru a o 
muta în camera de consultații, să o pregătească şi să îi 
facă un examen ginecologic. Se pregătise pentru asta încă 
din primele zile de lucru la Miracle Ranch LLC”, după cum 
apărea numele angajatorului ei pe fluturaşul de salariu. 
Deşi învățase meserie în spitale moderne, activitatea ei se 
desfăşura în casele oamenilor, iar dotările, demne de o 
clinică, prezente într-un spaţiu privat erau ceva nou pentru 
ea. 

O linişti pe Maria, o îmbrăcă într-o cămaşă de noapte cu 
ursuleţi şi îi făcu toaleta. După ce o instală confortabil pe 
masă, merse după doamna Simpauco şi-i spuse că venise 
vremea. 

Când femeia sosi, Sue o aşeză pe Maria corespunzător 
pentru examinare şi introduse un speculum. Consultaţiile 
anterioare îi distruseseră himenul. Dilataţia nu depăşea un 
centimetru. Se anunţa o zi lungă. 

— Să vedem cum e copilul, spuse ea prin intermediul 
translatoarei. 

Le prezentase deja fetelor echipamentele din sală, astfel 
încât acestea să nu se sperie în ziua naşterii. 

Monitorizarea externă a fătului presupunea aplicarea a 
două centuri peste abdomen, una care înregistra bătăile 
inimii şi o alta care măsura contracţiile. Maria se crispă 
când fu imobilizată, dar dădu solemn din cap când i se 
spuse că bătăile inimii copilului erau normale şi puternice. 

— Vezi numărul acela - o sută douăzeci şi patru? Este 
numărul bătăilor inimii copilului pe minut, spuse Sue. Abia 
aşteaptă să te cunoască. 

Fata era prea speriată ca să zâmbească. 

Erau zorii zilei, cerul era roz. Când contracţiile începură 
să se producă la interval de cinci minute, Sue îl sună pe 
doctorul Lopez. 

— Maria Aquino are dilataţia la patru centimetri. Inima 
copilului bate în ritm normal, constant. 

— Ajung într-o oră, spuse pediatrul. Crezi că am timp să 
mă opresc la Starbucks pentru o cafea? 

Asta era o glumă între ei, nu era niciun Starbucks în 
zonă. 

— Ai timp să-ţi prăjeşti singur boabele de cafea. 

După micul dejun, doamna Torres băgă capul pe uşă şi îl 
salută pe doctor în spaniolă. Maria era obosită şi apatică, 
bea suc cu paiul dintr-o cutie pe care i-o ţinea doamna 
Simpauco. 'Torres vru să ştie în ce stadiu erau, iar când 
Sue îi spuse că se aşteptau din clipă în clipă să vadă capul 
copilului, Torres spuse un lucru care o surprinse pe Sue. 

— O să trimit cameramanul. 

Sue o fixă un moment cu privirea, apoi ceru să-i 
vorbească afară. 

— Ce vrei să spui cu asta, „cameramanul”? 

— Vor să înregistrăm naşterea. N-ai ştiut? 

Sue făcu eforturi serioase să se stăpânească. Sigur că nu 
ştia, pentru că Torres nu spusese nimic despre aşa ceva. 

— Cine vrea să filmăm naşterea? 

— Ei vor. Oamenii care plătesc pentru toate astea. 
Angajatorii tăi. 

— De ce? 

— Nu e treaba mea să le cer socoteală. 

— Nu poţi filma oamenii fără permisiunea lor. 

Torres era pregătită. Din mapa ei omniprezentă apărură 
formulare de exprimare a acordului pentru Sue şi pentru 
doctorul Lopez. 

— Şi dacă nu suntem de acord? 

— Doctorul Lopez nu are nicio problemă. Am vorbit deja 
cu el. 

— Şi dacă eu nu sunt? 

Torres îi adresă unul dintre zâmbetele ei pasiv-agresive. 

— În cazul acesta, presupun că Maria e nevoită să nască 
singură. 

— Pentru numele lui Dumnezeu! 

— Nu îţi face griji, nimeni nu va şti că eşti tu. Vor ca tu 
şi doctorul Lopez să purtaţi măşti chirurgicale. Nu vor să 
fiţi recunoscuţi şi contactaţi ulterior. 

Sue aruncă această nouă întâmplare pe focul mocnit în 
care ardeau toate nemulţumirile ei cu privire la acest 
angajator. 

În timp ce semna formularul adăugă: 

— Cum rămâne cu Maria? Ea nu are un cuvânt de spus? 

— E minoră. Semnez eu pentru ea. 

S-a dovedit că operatorul era un domn la vreo cincizeci 
de ani pe care Sue îl cunoştea. Se alăturase personalului 
cu o lună în urmă şi îşi petrecuse cea mai mare parte a 
timpului izolat într-o încăpere de la subsol, lângă biroul 
agenţilor de pază. Într-o zi, la prânz, când Sue îl întrebase 
cu ce se ocupa, omul căpătase un aer vinovat şi răspunsese 
într-un fel care părea artificial, că fusese angajat pentru 
proiecte speciale. Apoi îşi ceruse scuze şi se retrăsese. 

Maria era prea epuizată ca să-i acorde vreo atenţie 
omului, dar, în timp ce acesta îşi instala echipamentul la 
picioarele mesei de naşteri, Sue spuse: 

— Proiecte speciale? 

Omul ridică din umeri. _ 

— Aşa mi s-a cerut să spun. Imi pare rău. 

— Filmezi des naşteri? 

— Doar pe a mea - a soţiei mele, vreau să spun - dara 
fost cu mult timp în urmă. Am filmat-o pe peliculă. Cum 
era la modă, atunci. Arătă spre Maria. E tânără. 

— Trebuie să mă întorc la treabă acum. Să nu mă 
încurci, te rog. 

Când contracţiile începură să apară la câte două minute, 
făcând-o să ţipe ascuţit, Sue îi ceru să ridice genunchii, ca 
să vadă care era situaţia. 

— În regulă, dilataţia e completă. Văd capul copilului. 
Spune-i că văd capul copilului. 

Translatoarea îi spuse, şi fata dădu o singură dată din 
cap, cu ochii închişi. 

— Începe spectacolul? întrebă cameramanul. 

— Nu, începe naşterea, i-o tăie Sue cu răceală. 

— Puneţi-vă măştile, vă rog. Şi dumneavoastră, doamnă 
translator, vă rog să ieşiţi din cadru. Trageţi scaunul puţin 
mai în spate, încă puţin. Aşa. 

Sue îşi puse masca şi se întoarse la treaba ei. 

— Maria, vreau să începi să împingi. Îşi aşeză mâna pe 
abdomenul inferior al copilei. Când îţi spun eu, împingi cu 
putere de aici, în regulă? Începem la următoarea 
contracție. 

Contracţia veni, şi fata împinse, făcând un efort 
considerabil, dar nu suficient. La următoarele, Maria se 
descurcă mai bine, dar obosea repede şi aspectul acesta o 
îngrijora pe Sue. E 

— Ţipă prea tare, se plânse cameramanul. Îmi dă 
sunetul peste cap. Nu-i dai ceva împotriva durerii? 

Sue se întoarse spre el. 

— Vrei să taci naibii din gură? 

Maria recunoscu înjurătura - Mary Riordan o învățase 
unele dintre cele mai bune - şi chicoti pentru prima dată în 
noaptea aceea. 

— În regulă, puiule, spuse Sue. La naiba, e timpul să 
împingi! 

Maria ţipă şi împinse din toate puterile. 

— Aşa, bravo, i se vede creştetul. Doamnă Simpauco, 
spuneţi-i să nu mai împingă. Nu vreau să se rupă. 

Din canalul de naştere dilatat apărură smocuri de păr 
castaniu. Capul transpirat al Mariei se lăsă pe pernă. 

— În regulă, draga mea, următoarea sforţare e cea mai 

importantă. Spune-i. 

Sue avusese dreptate. O ultimă contractie, un ultim efort 
şi copilul alunecă uşor în mâinile înmănuşate ale lui Sue. 
Apoi ieşi placenta, câteva secunde mai târziu, şi Sue aşeză 
copilul pe burta dezgolită a Mariei. 

— lată-ţi băieţelul, fetiţo, spuse ea. 

Maria privi către el, cu ochii ei mari, cu adevărat ca ai 
unui copil, cu buzele întredeschise de admiraţie. 

— E în regulă dacă mai aşteptăm un pic cu cordonul, 
doctore? 

— Tăiaţi-l imediat. Sau aşteptaţi câteva minute. Sunt cât 
se poate de flexibil în această privinţă, spuse el privind 
copilul respirând pentru prima oară. Pare să fie bine, 
sănătos. Are pe puţin trei kilograme. Bravo, mămico! 
Bravo şi moaşei! 

Când fu gata, Sue îi spuse fetei să ţină copilul în timp ce 
ea apăsă, apoi pensă şi tăie cordonul ombilical. Liberă, 
Maria trase copilul mai sus, la pieptul ei. 

Pentru momentul acesta operatorul avea pregătită o 
cameră video portabilă. Se apropie mult şi, înainte ca Sue 
să apuce să-l oprească, întrucât aproape atinsese copilul 
cu obiectivul, puse o întrebare pe care doamna Simpauco o 
traduse imediat. 

— Ce nume îi dai? 

Maria privi către cameră, apoi spre copilul care se 
zvârcolea şi rosti în engleză: 

— Îl cheamă Jesus? Ruperto. Ruperto este nume la tatăl 
meu. Jesus este nume la salvatorul meu. 

Când luminile se stinseră şi camerele de filmat fură 
oprite, Sue îl întrebă pe operator despre ceea ce se 
întâmplase. 

— Doamna Torres mi-a cerut să-i spun Mariei cum să-l 
numească pe copil. Am repetat cu ea cum să spună în 
engleză. S-a descurcat bine, nu-i aşa? 


Cal era într-o întâlnire cu unul din cei doi candidaţi la 
doctorat, o studentă nigeriană pasionată de istoria 

catolicismului în Africa. Gil Daniels, decanul facultăţii, 
bătu în uşa deschisă. 

— lertaţi-mă că vă întrerup, dar ai văzut videoclipul? 
întrebă Daniels. 

— Ce videoclip? întrebă Cal. 

— Una dintre fetele pe care le-ai investigat, filipineză, a 
născut. Cineva a postat un video. 

— Despre ce? 

— Naşterea copilului. 

— Dumnezeule, mormăi Cal. 

— Exact, spuse Daniels plecând. De unde ai ştiut? 

Cal o rugă pe studentă să-i permită să vadă videoclipul. 

— Ai fost implicat în povestea asta? se miră ea, 
impresionată. 

— Am oferit consultanţă Vaticanului, spuse el, accesând 
Twitter-ul. 

— La mine acasă, toată lumea este preocupată de 
această poveste, spuse ea. 

— Spune-mi, de ce? 

— Este vorba despre speranţă şi inspiraţie, despre 
sentimentul că principiile fundamentale ale credinţei sunt 
încă relevante pentru vieţile noastre, în prezent. 

— Am mai auzit asta. Vrei să spui că s-a infiltrat adânc, 
până la rădăcinile Bisericii? 

— În Africa, da. 

Twitter-ul era plin de ştiri despre naştere. Videoclipul 
postat pe Youtube cu doar treizeci de minute în urmă 
adunase peste un milion de vizualizări. Studenta veni să 
privească peste umărul lui. Cu o durată de două minute, 
profesional filmat şi editat, filmul o arăta pe tânăra Maria 
Aquino în stadiul final al naşterii pe un fundal de muzică 
ecleziastică. Era îmbrăcată în halat de spital, asistată de 
două cadre medicale care purtau măşti şi o translatoare 
filipineză care nu apărea în cadru. Muzica atingea apogeul 
în momentul naşterii, şi, apoi, când copilul îi era aşezat pe 
pântece. Urma un prim-plan cu copilul la pieptul ei şi 
rostirea numelui. Jesus Ruperto. Videoclipul se încheia cu 
cadrul întunecându-se treptat pe un crescendo muzical de 

final. 

— Asta e tot? spuse studenta. Nimic despre locul unde 
este, cine a răpit-o, nimic despre celelalte fete? 

Cal închise laptopul. 

— Am impresia că suntem cu toţii spectatorii unui 
spectacol de televiziune de anvergură. 

Capitolul 18 


Apariţia lui Jesus Ruperto, sau JR, după cum îl numise 
Mary Riordan, schimbă cu totul atmosfera în conac. 
Personalul, inclusiv cei care se ocupau de grajduri, 
grădinarii, bucătarii şi personalul de la curăţenie, cu toţii 
îşi vedeau de treburi cu un sentiment reînnoit al unui scop 
superior. Până şi întunecata doamnă Torres era într-o 
dispoziţie mai bună; într-o zi, Sue o surprinse aplecată 
asupra pătuţului lui JR, cântându-i ceva în spaniolă. După 
toate aparențele, avea o voce foarte plăcută. 

Cel mai mult însă se schimbaseră fetele. Maria Aquino 
parcă plutea, însufleţită de sentimentul maternității, atât 
de exaltată, încât Sue se temea să nu aibă o cădere 
nervoasă când i se mai stabilizau hormonii. Dar şi celelalte 
două fete erau îndrăgostite de JR şi făceau cu rândul să îl 
spele şi să îl schimbe, pregătindu-se pentru propriul lor 
moment de glorie. Singura căzută în melancolie era 
căţeluşa Lilly, care se simţea neglijată. 

Serile, când căldura era suportabilă, fetele şi Sue îl 
plimbau pe JR în jurul casei, împingând, pe rând, 
căruciorul. De fiecare dată când ajungeau pe partea casei 
unde se aflau grajdurile, îşi ridicau privirile spre cer. 

— Tot nu ştii pentru ce este? întrebă Mary Riordan. 

— Nu îmi spune nimeni nimic, răspunse Sue, ferindu-şi 
ochii de lumina soarelui, cu mâna. 

— Mă gândesc că e pentru ei, spuse Mary, întinzându-se 
spre cărucior să-l gâdile pe JR. Este pentru tine, mititelule, 
nu-i aşa? 

Sue era probabil singurul angajat necuprins de euforie 
de la Miracle Ranch LLC. Treaba ei era făcută pe sfert. O 
îngrijorau celelalte două naşteri iminente, mai ales cea a 
micuţei Maria Mollo, cu şoldurile ei înguste. Cu cât se 
apropia de termen, cu atât mai des vorbea Sue cu pilotul 
elicopterului, pentru a se asigura că acesta avea să fie 
pregătit să o ducă în oraş, la nevoie, pentru o cezariană. Şi 

îşi făcea griji şi pentru Mary Riordan, biata de ea, căreia 
încă nu-i spuseseră despre moartea mamei sale. 

Zece zile mai târziu, veni rândul Mariei Mollo. I se rupse 
apa în cursul dimineţii, în timp ce se uita la desene 
animate, urmată imediat de prima contracție. După aceea, 
contracţiile se succedară rapid, iar Sue trebui să fugă să 
pregătească sala de naşteri şi să-l anunţe pe doctorul 
Lopez să-şi anuleze programările la clinică şi să se 
grăbească să ajungă la fermă. 

Copila era speriată din cale-afară când Sue o duse în 
sală şi o aşeză pe masă. Torres, aşa indiferentă cum era, 
avea o slăbiciune pentru fată şi fu desemnată translator. 
Ajunse odată cu operatorul, chiar în timp ce Sue o examina 
pe fată. 

— Pe toţi sfinţii! mormăi ea, ajustându-şi lampa de cap. 

— Ce s-a întâmplat? întrebă Torres. 

— E deja dilatată şase centimetri. Avem nevoie de Sam. 

Sue şi doctorul Lopez ajunseseră să se tutuiască. Acesta 
ajunse când copilul era gata să apară, la numai două ore 
de la prima contractie. 

— Credeam că îţi faci griji din cauza diametrului 
pelvisului ei, spuse el, aşezându-şi masca. E un lansator de 
rachete. 

— Copilul e foarte mic, spuse Sue. Haide, Maria, e 
momentul să începi să împingi. 

Cu un țipăt sfâşietor, Maria făcu un efort suprem şi 
copilul alunecă în prinsoarea fermă a lui Sue. 

Cu operatorul alături, Torres o întrebă pe fată cum îşi 
numea copilul. 

Maria oferi agitată răspunsul deja pregătit. Ea nu era un 
elev foarte atent. Engleza ei nu era la fel de bună ca a 
Mariei Aquino şi, pe deasupra, era epuizată, dar spuse: 

— Copilul Jesus Juan. Juan, tata. Jesus... 

Torres îi şopti la ureche. 

— Salvatorul meu. Fa 

Pe lângă JR, pruncul JJ era cât o alună. Cântărea cu 680 
grame mai puţin şi a fost nevoit să îşi petreacă primele 

câteva zile sub o lampă de fototerapie, din cauza unui icter 
moderat. Cele două Maria au început să facă totul 
împreună, sincronizându-şi programul maternal, apelând 
la puţina engleză pe care o vorbeau, schimbând impresii şi 
glumind despre caca, pipi şi lapte. Mary le urmărea de pe 
margine, devenind din ce în ce mai dolofană şi mai 
neliniştită. 

— Eu când nasc? o întreba pe Sue. 

— Curând, draga mea. 

— Ar fi bine, altfel o să explodez ca tipul din Alien. 

În ce o priveşte pe Mary Riordan, mai era o problemă. 
Cele două fete se întorceau vesele şi vorbăreţe de la 
discuţiile telefonice cu mamele lor. Femeilor li se arătaseră 
filmuleţele naşterilor şi fotografii cu JJ şi JR. Insă, Mary 
Riordan nu mai vorbise cu mama ei de două luni, sub tot 
felul de pretexte. 

Întâi, fusese o problemă cu telefonul special pe care îl 
foloseau, apoi una dintre surorile ei îl scăpase în toaletă şi 
trebuiseră să aştepte să primească un telefon nou. Apoi, 
mama ei fusese internată pentru o intervenţie chirurgicală. 
Atunci, Mary vorbise pentru prima oară cu tatăl ei, care o 
asigurase că totul avea să fie bine cu mama ei, deşi, ca de 
obicei, Kenny Riordan era beat şi nu catadicsise să o 
întrebe pe Mary cum se simţea. 

O lună mai târziu, tot cu tatăl ei vorbise. Era tot beat - 
băuse în aşteptarea telefonului - şi îi spusese că mama şi 
fraţii ei erau plecaţi la mătuşa ei. 

Cu următoarea ocazie, răspunse mătuşa fetei. Kenny o 
bătuse la cap, spunându-i că aveau instrucţiuni categorice 
să ascundă moartea lui Cindy până când fata năştea. 

— Mătuşă Cathy, spune-mi ce se întâmplă cu mama? 
întrebase Mary. 

— Păi, scumpo, sincer să îţi spun, a făcut o flebită. Ştii, 
cu greutatea ei. E din nou internată, dar îţi transmite 
dragostea ei. Surorile şi fraţii tăi sunt aici, cu mine. 
Salutaţi-o pe Mary, copii. 

Astfel, Mary i-a auzit salutând-o şi i-a salutat şi ea, 
simțindu-se apoi puţin mai bine. 

Sue avusese numeroase discuţii cu Torres privind 
minciuna, avertizând-o că o va marca pe fată pentru 
totdeauna. Însă, femeia a refuzat cu încăpățânare să îşi 
schimbe părerea, avertizând-o pe Sue să respecte 
înţelegerea. Cei care dădeau dispoziţii insistau că 
sănătatea fizică a pruncului era mai importantă decât 
starea emoţională a fetei. 

O bătaie în uşă o anunţă pe Sue că venise şi rândul lui 
Mary. Fata stătea în faţa ei în obişnuitul tricou larg şi 
nelipsiţii pantaloni scurţi, cu chipul schimonosit de durere. 

— Nu aveai de gând să dormi la noapte, aşa-i? îi spuse 
lui Sue. 

Fata hotărâse deja că numele copilului avea să fie Jesus 
David. Torres îi spusese că primul nume era obligatoriu - 
regulile casei. Cel de-al doilea era la alegerea ei. 

— La naiba cu Kenny, spusese Mary despre tatăl ei. 
Bunicul, David - el era de treabă. 

Sue o îmbrăţişă şi-i spuse: 

— Hai să mergem alături şi să pregătim petrecerea de 
bun venit a lui JD. 

Naşterea se desfăşură exact pe dos faţă de cea a Mariei 
Mollo. 

Travaliul ţinu toată noaptea şi ziua următoare până 
târziu. Doctorul Lopez moţăise câteva ore într-un dormitor 
pentru oaspeţi. Operatorul venise şi plecase. Torres 
trecuse din când în când pe acolo, retrăgându-se apoi în 
birou să dea telefoane. Dar Sue rămăsese de veghe, 
susţinută de cafea şi de adrenalină, refuzând să plece de 
lângă fată. Rezistă până şi selecţiei de cântece pop pe care 
fata le asculta în buclă. 

După douăzeci şi şapte de ore de travaliu, Mary era 
dilatată doar opt centimetri. Gâfâia ca un câine sub arşiţa 
soarelui, palidă ca un cadavru şi acoperită de sudoare în 
ciuda aerului rece pe care aparatul de aer condiţionat îl 
sufla în încăpere. 

Oboseala o împiedică pe Sue să observe la timp 
avertismentul emis de monitorul fetal. Când privirea i se 
limpezi, văzu că ritmul bătăilor inimii copilului scăzuse la 

nouăzeci. 

Operatorul moţăia într-un scaun. Sue îl trezi şi-l rugă 
calm să meargă să-l aducă pe doctorul Lopez. 

— Ce s-a întâmplat? întrebă Mary gâfâind şi pregătindu- 
se pentru următoarea contracție. 

— Inima lui JD bate cam rar. 

— Ce înseamnă asta? 

— Doar că trebuie să fim atente. 

Lopez veni şi se consultă cu Sue cu privire la situaţie. 

— Aşa este. Ritmul e încetinit, rosti el şoptit. Cred că 
trebuie să anunţăm elicopterul. 

La următoarea contracție, Mary ţipă în agonie. 

Monitorul piui din nou. Ritmul bătăilor inimii fătului 
coborâse la optzeci pe minut. 

— Nu cred că avem timp pentru elicopter, Sam. Sue 
scoase din ambalaj un forceps steril şi un set de 
epiziotomie, în caz că era nevoie să facă o incizie. 

— Ce se petrece? strigă Mary. 

Sue merse lângă fată şi îi şterse fruntea de sudoare. 

— Credem că JD nu primeşte suficient oxigen. Voi face o 
intervenţie numită naştere cu forcepsul. 

— Ai mai făcut aşa ceva? 

— De mai multe ori decât ai mâncat tu terci cu lapte şi 
zahăr brun. Acesta era micul dejun preferat al fetei. 

Sue se pregăti, iar operatorul întrebă dacă poate să 
înceapă filmarea. 

Sue tot nu putea să-l sufere pe individ. 

— Doar dacă vrei să înregistrezi naşterea. 

Sue introduse degetele în vaginul lui Mary şi palpă colul 
uterin ca să localizeze craniul fătului. Apoi introduse cleştii 
forcepsului de o parte şi de alta a capului copilului şi îl 
fixă. 

Torres intră chiar atunci, rămase locului încremenită de 
spaimă şi se închină. 

Sue rosti pe un ton stăpânit. 

— Ok, Mary, la următoarea contracție vreau să împingi 
din toate puterile. 

Din gura fetei se auzi un țipăt şi Sue trase cu putere de 

forceps. Capul copilului trecu de colul uterin, cu faţa în jos, 
şi aproape ieşi din vagin când procesul se opri brusc. 

— Bătăile inimii au ajuns la şaizeci şi continuă să scadă, 
strigă Lopez. Sue, vorbeşte! 

— La naiba, şopti ea. Sam, dă-mi câteva pense. Rapid. 

— Are cordonul răsucit în jurul gâtului? întrebă el. 

— Foarte strâns. 

— La ecograf nu s-a văzut, spuse Lopez, venind în 
capătul mesei. 

—JD s-a hotărât să ne facă o surpriză în ultimul 
moment, spuse Sue apucând prima pensă. 

Cordonul ombilical era răsucit de două ori în jurul 
gâtului copilului şi chipul acestuia începea să se 
învineţească. 

— Copilul meu e bine? strigă Mary. 

— Linişteşte-te, scumpo. Linişteşte-te, spuse Sue. 

Torres strânse una din mâinile fetei. 

Sue fixă o pensă pe cordonul purpuriu, apoi pe a doua, 
în apropiere de prima. Lopez îi întinse o pereche de 
foarfeci şi Sue tăie. Copilul nu mişcă. 

— Nod dublu, spuse Sue, cu vocea cu o octavă mai 
ascuţită. Încă un set de pense, te rog. 

Lopez i le întinse şi Sue le fixă. Când tăie între ele, 
copilul ţâşni ca o ghiulea. 

Însă nu era încă momentul pentru satisfacţii maternale. 
Sue o ocoli pe Mary şi-i dădu copilul doctorului Lopez care 
merse cu el la masa lui de lucru. 

Vorbi în timp ce lucra, cuvintele lui fiind adresate 
mamei. 

— Îi voi da puţin oxigen, Mary, un amestec de aer de 
interior cu oxigen. Îi ataşez acest senzor tip pensă pe 
deget ca să măsor nivelul de oxigen din sângele lui. Iată, 
asta da respiraţie, băiete! Culoarea începe să-i revină la 
normal. 

— Pot să îl văd? întrebă Mary. 

— Mai lasă-mă vreo două minute. 

Lopez se dovedise optimist. Trecură încă zece minute 
până ce permise copilului să respire aerul din încăpere, 

apoi alte cinci până ce se simţi suficient de încrezător să i-l 
prezinte mamei. 

Sue şi Lopez se cuprinseră cu braţul pe după mijloc şi 
priviră operatorul care se apropie pentru filmarea scenei 
de milioane. 

Mary ţinu pruncul ca pe un bibelou preţios şi la semnul 
lui Torres spuse: 

— Salutare, lume, faceţi cunoştinţă cu pruncul meu, 
Jesus David. David a fost bunicul din partea mamei. Jesus, 
ei bine, el ştiţi cine a fost, nu-i aşa? 


A doua zi, Sue dormi până târziu. Dacă visase ceva, nu 
îşi amintea; mai târziu îi spuse lui Torres că fusese mai 
mult un leşin decât un somn. După ce se spălă, se îmbrăcă 
şi bău în viteză o cafea, merse să o vadă pe Mary, care era 
singură în dormitorul fetelor. Avea dureri şi era atât de 
obosită, încât nu se putuse da jos din pat. 

— Hei, îi spuse Sue. Cum te simţi? 

— Nu mai e nevoie să mă lovească un tren de marfă, 
spuse Mary. Acum ştiu cum e. 

— Tu ai născut cel mai greu. Nu te grăbi să cobori, dar 
nici nu sta în pat toată ziua. Nu vreau să faci cheaguri de 
sânge la picioare. 

— Mă dau jos curând. Trebuie să fac pipi neapărat. 

— Unde e JD? întrebă Sue. 

— Cu Micuța şi Eeyore. _ 

Sue o ajută să se ridice şi o lăsă în baie să se spele. În 
sufragerie, scena era una de neuitat. In timp ce Maria 
Mollo avea grijă de bebeluşii JR şi JJ, care erau într-un 
ţarc, Maria Aquino alăpta copilul lui Mary. 

Fata îşi ridică privirea către Sue şi zâmbi ca un înger. 

— Bebeluşul JD înfometat, spuse. 

Sue era acolo când Mary ieşi din baie, într-un tricou şi 
pantaloni scurţi, şi se întoarse în pat. li spuse că JD se 
hrănea ca un campion. 

— Micuța e de treabă, spuse Mary. Până şi Eeyore 
începe să îmi placă. Aşadar, ce ne aşteaptă acum pe noi, 
mămicile de lisus? 

— Aş vrea să ştiu, spuse Sue. Ascultă, Mary, am ceva de 
vorbit cu tine. Unii - printre care nu mă număr şi eu - au 
considerat că este mai bine să aşteptăm până ce naşti. Ei 
bine, acum ai născut. 

— E vorba de mama, nu-i aşa? 

Sue dădu din cap şi Mary începu să scâncească. 

— Cum de ai ştiut? întrebă Sue. 

— Pentru că era al naibii de clar! Niciun semn, luni la 
rând. 'Toată lumea venea cu scuze penibile. Cum a murit? 

Sue nu ştia decât ceea ce i se spusese. 

— Probleme respiratorii. 

— Suferea de astm. 

Sue se pregătise, avea buzunarele burduşite cu 
şerveţele. Începu să scoată din ele. 

— De ce nu ai spus nimic? o întrebă. 

Mary izbucni în plâns. 

— Pentru că ştiam, dar nu voiam să ştiu. Înţelegi? 


Sue o găsi pe Torres lucrând în birou. 

— l-am spus lui Mary despre mama ei. Ştia deja. 

Sue se aştepta ca Torres să izbucnească şi să o acuze că 
hotărâse de capul ei. Dar nu o făcu. 

— E o fată isteaţă, spuse Torres. Are o bună intuiţie. E 
bine? 

— A plâns mult. Acumulase multă tensiune. 

— Înţeleg. 

— Mai am ceva de vorbit cu tine, spuse Sue. 

— Ştiu ce vrei să spui. Şi eu am o bună intuiţie. 

Sue nu mai fumase de ani de zile, dar pofta o izbi în 
capul pieptului ca şi cum abia se lăsase. Din fericire, nu 
erau ţigări la îndemână. 

— Ascultă, tu te pricepi să păstrezi secrete, spuse ea. Nu 
ştiu care este scopul măreț din spatele acestei acţiuni. Nu 
ştiu cum au rămas fetele însărcinate. Eu nu sunt ca mulţi 
dintre oamenii de aici. Nu văd sfinţenie când le privesc pe 
ele sau pe pruncii lor. Dar poate asta e din cauză că eu nu 
sunt deloc o persoană religioasă. Tot ce văd eu sunt trei 
fete deosebit de normale şi trei bebeluşi absolut obişnuiţi. 

Nu ştiu ce aveţi de gând cu ele, nici ce este chestia pe care 
o construiți în spatele casei. M-aţi angajat să fac o treabă; 
M-aţi plătit regeşte. Treaba mea a luat sfârşit. Aveţi trei 
nou-născuţi sănătoşi şi trei mămici sănătoase. E timpul să 
plec. 

_ Torres dăduse din cap pe durata acestui monolog. 
Impinse scaunul în spate şi umblă într-un sertar. Scoase un 
plic cu numele lui, Sue pe el. 

— Au avut loc discuţii cu privire la rolul tău în viitor, 
spuse Torres. 

— Discuţii? Cu cine? 

— Cei de la putere. 

Sue pufni la auzul răspunsului. 

— De ce nu le spui „Vrăjitorii din Oz”. Oamenii din 
spatele cortinei. Asta e o porcărie nemaipomenită. Aceste 
fete sunt manipulate de cineva, într-un scop. 

— Regret, spuse Torres, dar nu sunt de acord cu tine. 
Oamenii cred că aceste fete sunt nişte unelte sfinţite, că au 
fost atinse de Duhul Sfânt, au fost alese. 

— Ei bine, eu nu cred asta. 

— Ştiu că nu eşti credincioasă, Sue, înţeleg ce crezi că 
ştii, dar poate nu ştii totul. Nu ai fost angajată pentru 
credinţa ta. Ai fost angajată pentru priceperea ta ca 
moaşă, dar rolul tău a depăşit, desigur, această 
responsabilitate. Te rog, citeşte această scrisoare. 

Sue desfăcu plicul şi citi. Aparent, scrisoarea era din 
partea lui Torres, ca reprezentant al Miracle Ranch, dar, 
după limbaj, era clar. Că fusese redactată de un avocat. 
Era o prelungire de contract, pe o perioadă de şase luni. 
Includea o sumă de bani suficientă pentru Sue cât să-şi 
cumpere o casă, să călătorească prin lume timp de câţiva 
ani, să facă orice şi-ar fi dorit vreodată să facă, nu trebuia 
decât să se hotărască. 

— Nu am nevoie de bani, spuse ea răsuflând adânc. 

— Toată lumea are nevoie de bani. 

Sue o ignoră şi îi înapoie scrisoarea. 

Torres părea că se aşteptase la asta. 

— Fetele au nevoie de tine. Toate. Mary în mod special. 

Mai mult de-atât, fetele te iubesc. S-a creat o legătură 
între voi. 

Sue părea că vrea să o întrerupă. 

— Ce voiai să spui? întrebă Torres. 

Sue oftă. 

— Nimic. Am învăţat deja să nu mă mai obosesc să pun 
întrebări la care nu îmi vei răspunde. 

Torres dădu din cap. Aşa era. 

— Ascultă, Sue. Nu e nimeni aici capabil să aibă grijă de 
ele aşa cum o faci tu. În niciun caz eu. Pe mine nu mă 
iubesc. Nu au niciun motiv să o facă. Eu nu sunt 
afectuoasă ca tine. Nu am copii. Nu mă pricep să îngrijesc 
oameni. Dacă pleci, vor fi dezorientate. Nu se vor 
descurca. Vorbim de încă şase luni. Peste şase luni, nu va 
mai fi la fel. Crede-mă, mă pricep. Le va fi mai uşor să se 
desprindă. Ia banii, dar nu rămâne pentru bani. Rămâi 
pentru ele. "e 


Anul academic era pe cale să înceapă, iar Universitatea 
Harvard era în plin proces de revenire la viaţă, însufleţită 
de valurile de studenţi noi şi vechi. Cal îşi propusese să 
petreacă Ziua Muncii împreună cu Jessica, la casa acesteia 
de pe plaja din Nantucket, pentru un sfârşit liniştit al verii. 
În timp ce îşi făcea bagajul, primi un telefon de la Joe 
Murphy care îl îngrijoră. Murphy nu putea fi niciodată 
acuzat de exuberanţă, dar tonul lui acum era blazat - de 
fapt, mai mult decât blazat. 

— Mă gândesc să îi spun lui Mary Schott că am nevoie 
de o pauză, spuse Murphy. 

Schott era şefa catedrei de istorie. Murphy nu fusese 
angajat decât de un an, dar cursul lui de istorie medievală 
făcuse o impresie bună. Evaluările studenţilor, publicate în 
Ghidul Facultăţii, erau de-a dreptul elogioase. Desigur, Cal 
dorise să-l aducă pe Murphy în cadrul Facultăţii de 
teologie, dar Gil Daniels îl împiedicase, într-un acces de 
gelozie şi ciudă faţă de statutul de celebritate de care se 
bucura Cal, profesorul cu părul blond, preferat al Papei. 
Cel puţin, aşa bănuia Cal. Astfel încât, el o convinsese pe 

Mary Schott să-l ia pe Murphy la catedra ei, iar manevra 
se dovedise una câştigătoare pentru ambele părţi. 

— De ce, ce s-a întâmplat, Joe? spuse Cal. 

Ştia prea bine ce se întâmplase. Murphy trecea printr-o 
perioadă dificilă. Nimeni nu scapă fără urmări dintr-o 
răpire brutală. Cal primise un telefon din partea unui fost 
student care fusese coleg cu Murphy, un an, la facultatea 
de teologie. Andy Bogosian era acum conferenţiar la 
Universitatea din New Mexico, o stea în ascensiune în 
cadrul Catedrei de Studii Religioase. 

— Hei, Cal, am vorbit ieri cu Joe Murphy, spuse 
Bogosian. 

— Cum era? 

— Ca naiba. Îmi fac griji în privinţa lui. 

— Cu toţii ne facem. 

— Ar trebui consultat de un specialist. 

— Ştiu. Voi vorbi cu el. 

— O să îţi spună că vrea să-şi ia un concediu. 

— Nu cred că este o idee bună, spusese Cal. 

— Nu ştiu ce să zic. Poate o schimbare de peisaj îi va 
face bine. Mi-ar plăcea să-l conving să vină în New Mexico. 
Acolo vine iarna. Un anotimp nu tocmai prielnic pentru 
psihic. Aş putea trage nişte sfori să-i fac un loc la catedra 
mea. Vreau să spun, oricum nu pricep ce naiba caută el la 
Catedra de istorie. 

Cal ştia că Bogosian putea trage multe sfori. Provenea 
din aristocrația politică a statului New Mexico. Tatăl lui 
fusese procuror general. Fratele lui era guvernator- 
adjunct. 

— Nu fura talente de la Harvard, îi răspunse Cal. Îi vei 
mânia pe zei. O să am eu grijă de Joe, cât pot de bine. Nu 
îţi face griji. Te sun în curând să-ţi dau veşti. 

Murphy vorbea ca un robot. Cal parcă îi vedea chipul 
înnegurat. 

— Nu ştiu, mi-a fost greu să mă concentrez la ore. 

— Ai trecut prin multe, Joe. E de înţeles. 

— Păi, nu ştiu ce să zic. Mi-am spus să te anunţ mai întâi 
pe tine. 

O simplă convorbire telefonică nu părea să fie de ajuns. 
Cal riscă. Nu o făcea pentru prima oară. 

— Ce faci în weekend? 

— Am o listă impresionantă de filme de vizionat pe 
Netflix. 

— Fă-ţi bagajul. Haine de stradă şi slip. Mergi la plajă. 

Ideea de weekend romantic la malul mării, propusă de 
Jessica, nu se potrivea prea bine cu compania unui preot 
descumpănit, dar Cal se folosi de tot farmecul de care era 
în stare pentru a-i obţine aprobarea post-factum. Se dovedi 
mai uşor decât să facă rost de încă un bilet pentru 
călătoria cu feribotul în cel mai aglomerat weekend al 
verii, dar reuşi să o facă şi pe asta. 

Ţinându-se de balustradă şi contemplând apele agitate 
din Nantucket Sound, Murphy îi anunţă pe Jessica şi pe 
Cal că se simţea „ca o agrişă”. 

— Ce înseamnă asta, în afara sensului evident? întrebă 
Jessica. 

— A, e un termen vechi, din provincie, răspunse Murphy. 
Un fel de „a cincea roată la căruţă”. 

— Nu eşti o roată, spuse Jessica, fără ca asta să ajute 
prea mult. 

În prima dimineaţă, Cal o lăsă pe Jessica dormind şi ieşi 
pentru o alergare pe plajă, unde îl găsi pe Murphy, întins 
pe o dună de nisip, admirând răsăritul. 

— E plăcut aici, îi spuse acesta. Mulţumesc de invitaţie. 

Cal se aşeză lângă el. 

— Nu alergi? întrebă Murphy. 

— Tu îmi oferi o scuză să mă eschivez, răspunse Cal, 
descălţând pantofii sport şi înfundându-şi degetele în nisip. 

— Cu plăcere. 

— Prin urmare, ia spune-mi, zise Cal. Dacă cineva - să 
zicem nişte enoriaşi -, pe vremea când lucrai în branşă, ar 
veni la tine cu o poveste ca a ta, în care au fost loviți peste 
căpăţână, răpiți, ţinuţi într-o pivniţă, aşteptându-şi 
sfârşitul, şi ţi-ar spune că se simt pierduţi, ce le-ai spune? 

— Presupun că le-aş spune ceva similar cu ce urmează 
să îmi spui tu. 

— Ai ghicit. Nu mai am nimic de adăugat. 

— A fost uşor. Mergi şi aleargă acum. 

— Ascultă, Joe, nu ştiu dacă suferi de stres 
posttraumatic sau este pur şi simplu vorba de anxietate, 
dar cred că ar trebui să vorbeşti cu cineva. 

— Cu un preot, poate? 

— Nu, prietene, cu un psihiatru. Această chestiune nu 
este de natură spirituală, ci biologică. Dă-mi voie să îţi 
recomand pe cineva la Facultatea de Medicină. Mergi la 
câteva şedinţe înainte să renunti la semestru. 

— Poate. 

— Măcar n-ai zis „nu”. 

— Nu e ca şi cum nu m-ar preocupa şi chestiunile de 
natură spirituală, spuse Murphy, dezgropând o scoică din 
nisip. Pe tine nu te tulbură situaţia celor trei virgine ale 
noastre? 

— Să mă tulbure? Nu ştiu, Joe. Pentru mine este o 
provocare mai degrabă mentală, nu emoţională. Sunt 
fascinat. Sunt curios. Dar nu am simţit niciun fior spiritual. 
Tu ai cunoscut-o pe Mary Riordan. Ai văzut filmele cu 
Maria Mollo şi cu Maria Aquino. Dacă n-ai şti povestea din 
spatele evenimentelor, ai zice că te uiţi la nişte 
adolescente obişnuite, ţinându-şi în braţe bebeluşii la fel 
de obişnuiţi. 

— Crezi că Fecioara Maria cu pruncul lisus arătau din 
cale-afară de deosebiți? 

— N-am fost acolo. 

— Păi, nici eu n-am fost, dar treaba stă în felul următor. 
Dacă eşti de acord - cum sunt eu - cu preceptele religioase 
expuse în Evanghelii şi în Noul Testament, te confrunţi cu 
absenţa profeţiei acestor trei Mary. Găseşti destulă 
informaţie, încât să cugeţi la cea de-a doua venire a lui 
Hristos, dar nimic despre un nou val de naşteri virgine şi 
trei noi prunci asemenea lui lisus. Ce înseamnă asta? Ne-a 
scăpat ceva fundamental din imaginea care alcătuieşte 
Creştinismul? 

Telefonul lui Cal semnală primirea unui mesaj. 

— Jessica vrea să ştie unde sunt. 

— Mergi la ea. 

Un nou semnal sonor. 

— Nu îmi caută compania, spuse Cal. Zice că a mai 
apărut un filmuleţ. 

— Mary Riordan, atât rosti Murphy. 

Cal accesă linkul şi cei doi bărbaţi urmăriră filmul 
naşterii, muzica de orgă din fundal suprapunându-se 
plăcut peste sunetul valurilor izbindu-se de mal. 

— Jesus David, repetă Murphy după ce Mary rostise 
numele pruncului, privind direct spre cameră. Bravo ei că 
l-a numit după bunic. Kenny Riordan e un ticălos. 

Acest videoclip nu se încheia, precum celelalte, cu 
întunecarea treptată a ecranului. Decorul se schimba, 
trecând la o imagine cu cele trei fete aşezate una lângă 
alta pe canapea, fiecare cu pruncul în braţe, zâmbind 
dulce, aproape serafic. Când această imagine se întunecă 
treptat, pe ecranul negru apăru un cuvânt: ÎNCEPUTUL. 

Apoi acest cuvânt apărea tradus în alte limbi - nu o 
duzină sau trei, ci vreo sută. 

— Mai urmează ceva, spuse Murphy. 


— Aşteptaţi să vă fac legătura cu Domnul Preşedinte 
Griffith. 

Randall Anning nu era genul care să deţină o proprietate 
în Caraibe. El deţinea o insulă. Când primi telefonul, era 
într-o maşină de golf, în drum spre port unde aştepta să 
sosească iahtul încărcat cu nepoți şi strănepoţi alături de 
care avea să-şi petreacă weekendul prelungit. 

— Randy, ce faci, ticălosule? 

— Sunt bine, Domnule Preşedinte. Sunteţi în 
Washington? 

— Ferească Dumnezeu. Sunt în Florida, în Jupiter. Bill 
Finke mi-a pus la dispoziţie proprietatea lui. Il ştii pe Bill, 
nu-i aşa? 

— Cum să nu! Facem amândoi parte din Business 
Roundtable”. Cu ce vă pot fi de folos? 

— Ai văzut filmul cel nou? Cea de-a treia fată, irlandeza, 
cu noul ei prunc lisus. 

Anning zâmbi. 

— Da, am văzut filmul. 

— Ce părere ai? 

— A atins inima unui bătrân catolic, a mea adică, spuse 
Anning. Se pare că ne „scăldăm” în miracole. 

— Ultima dată când religia m-a stârnit în felul acesta, a 
fost când Sora Veronica mă bătea la fundul gol. Incă mă 
mai gândesc la afurisita aceea de călugăriţă. 

— Cu toţii avem o Soră Veronica în trecutul nostru. 

— lată ce vreau să ştiu, spuse Griffith. Ce crezi că face 
Papa Celestin cu aceste Marii şi aceşti Hristoşi ai zilelor 
noastre? Crezi că a sfeclit-o? 

Iahtul lui Anning se apropia de ponton. Le făcu semn cu 
mâna copiilor care îşi fluturau mâinile către el. 

— Aşa zic, Lew. 

— Asta e tot ce ai să îmi spui? 

— Pentru moment. Rămâi aproape. 

— La naiba, Randy, sunt Preşedintele ţării. Nu poţi să 
îmi răspunzi în felul acesta la nesfârşit. 

Capitolul 19 


Cal, Jessica şi „Părintele Agrişă”, cum începuse Jessica 
să-i spună lui Murphy, mâncau stridii pe terasa 
restaurantului Cru, în golful Nantucket, când Cal primi un 
telefon de la un număr ascuns. 

— Profesorul Calvin Donovan? întrebă apelantul. 

— Da. Cu cine vorbesc? 

— Sunt George Pole. 

— Cardinalul Pole! spuse Cal surprins, făcându-l pe 
Murphy să încremenească cu o stridie în drum spre gură. 

— Nu mai sunt cardinal. Spune-mi George. 

— Ín regulă, George. 

— Te deranjez? 

— Nu, nici vorbă. 

— Excelent. Ştiu că Vaticanul ţi-a cerut să te implici în 
povestea aceasta cu fetele virgine. Presupun că eşti la 
curent cu noutăţile. 

— Desigur. Filmul cel nou. ÎNCEPUTUL, indiferent ce 
vrea să însemne asta. 

— Teatral, nu crezi? întrebă Pole. 

— Exact asta cred. 

— În cazul acesta, ai fi de acord să joci un rol în această 
piesă de teatru, să le faci fetelor o vizită, să pupi bebeluşii 
şi să vezi cu ochii tăi ce se gal 

Fereastra strălucea în nuanțele portocalii ale apusului. 
Cal imita cât putea de bine un barman, pregătind tranşe de 
martini-votca sec, cu multă gheaţă, şi făcând tot posibilul 
să evite celălalt lucru îngheţat din încăpere - privirea 
partenerei sale, Jessica. Din clipa în care îi spusese că va 
trebui să-şi scurteze weekendul şi să plece în zori cu un 
avion particular, el devenise a cincea roată la căruţă, iar 
Murphy partenerul ei preferat de conversaţie. 

— Vrei să încing grătarul? întrebă Cal. 

Ea era deja uşor ameţită de băutură. 

— Cred că am auzit o voce. Joe, vrem ca acest bărbat să 
încingă grătarul? 

Joe declarase că scopul lui pentru seara respectivă era 
să ajungă să-i placă votca, aşa că întinse mâna după pahar. 

— Jessica, este cumva o regulă a casei ca eu, în calitate 
de musafir, să fiu prins la mijloc în această dispută? 

— Da, este, spuse ea încreţindu-şi nasul către Cal. 

— În cazul acesta, da, răspunse Murphy. Sunt de părere 
că trebuie să porneşti grătarul, Cal. Aş face-o eu, dar văd 
că staţi pe un rezervor de gaz aici. Nu mă pricep la asta. 
Dacă era vorba de cărbuni, cu totul altfel stătea treaba. 

În timp ce îşi mâncau fripturile, Cal încercă să o împace 
pe Jessica. 

— ADN, spuse el brusc. 

— Ce-i cu el? spuse ea, catadicsind să-i recunoască 
prezenţa. 

— Dacă tot merg, ar trebui să încerc să iau probe de 
ADN de la bebeluşi, nu crezi? 

— Nu-mi pasă de bebeluşi, răspunse ea, nefiind de prea 
mare ajutor. 

— Ei bine, lăsând asta la o parte, cum fac să iau probe 
de ADN? 

— Îţi spun dacă speli vasele în timp ce eu şi Joe bem vin 
sub cerul înstelat. n 


Cal era singurul pasager al avionului privat care îl 
aştepta a doua zi dimineață în aeroportul Nantucket 
Memorial. Pilotul şi copilotul îl anunţaseră veseli că nu se 
pricepeau cine ştie ce la servire, aşa că era liber să ia 
singur ce dorea din dulapul foarte bine aprovizionat. 

— Aşadar, băieţi, spuse Cal privind în cabina pustie, îmi 
spuneţi şi mie unde mergem? 

— Ni s-a spus că nu trebuie să ştiţi, domnule. Ni s-a 
cerut, totodată, să păstrăm geamurile acoperite pe 
întreaga durată a zborului. 

— Promit să nu trag cu ochiul. 

Zborul dură patru ore şi jumătate, timp în care Cal reuşi 
să îşi pregătească o parte din cursurile pentru semestrul 

următor şi să trimită un email Cardinalului da Silva şi 
Surorii Elisabetta, în care le spunea despre invitaţia 
neaşteptată din partea lui George Pole. Înaintea aterizării, 
primi un răspuns din partea lui Da Silva, prin care acesta 
îşi exprima îngrijorarea cu privire la implicarea lui Pole în 
povestea fetelor. Îi cerea lui Cal să îl informeze de urgenţă, 
indiferent de oră, imediat ce avea noutăţi. 

Când avionul se opri, se deschise uşa şi fură coborâte 
scările. Cal fu izbit de un val de aer fierbinte, uscat. Abia 
apucă să arunce o privire către peisajul înconjurător, vast, 
uscat. O maşină de teren cu geamuri fumurii aştepta deja 
la câţiva metri de scara avionului. 

— Avem mult de mers? îl întrebă Cal pe şofer, aşezându- 
se pe bancheta din spate. 

— Nu prea. 

Tipul trebuie să fi fost un fel de clovn, căci, după numai 
un minut, maşina opri, iar acesta îi deschise uşa lui Cal, 
făcându-i semn să coboare. În faţa unui conac cu ziduri din 
cărămidă roşie îl aştepta George Pole, îmbrăcat într-un 
costum de vară, cafeniu. 

Cal nu îl întâlnise niciodată, deşi ştia multe despre el, 
mai ales despre politicile conservatoare neclintite şi 
plăcerea de a-l atrage pe papă în polemici publice. 

— Eminenta Voastră, spuse Cal întinzându-i mâna. 

— Doar George, acum, spuse Pole. Bine ai venit. 

— Judecând după durata zborului şi după climă, aş zice 
că suntem în Texas sau în Oklahoma, spuse Cal. 

— Ei bine, noi îi spunem „la fermă”, răspunse Pole în 
glumă. 

Dincolo de aleea circulară, Cal văzu un şir de camioane 
utilitare avansând pe un drum de acces, încărcate cu 
arbori masivi ale căror rădăcini erau înfăşurate în pânză. 

— Intră, te rog. Este mai cald decât în iad deşi, te 
asigur, nu suntem acolo. 

Pole îl conduse printr-un hol pavat cu marmură către o 
sufragerie decorată cu piese de artă de influenţă sud- 
vestică şi statuete din bronz ale lui Frederic Remington 
care păreau originale. O hispanică în uniformă neagră cu 

şorţ alb îşi făcu apariţia. Îl întrebă pe Pole dacă doreau 
ceva şi ieşi să aducă două cafele. 

— Fă-te comod, profesore. Presupun că vrei să ştii de ce 
te-am chemat. 

— Aşa este. Fetele chiar sunt aici? 

— Da. Împreună cu trei omuleţi speciali. Sunt convins că 
te numeri printre miliardele de oameni care au vizionat 
filmele naşterilor. 

— Aşa este. _ 

— Prin urmare, ai văzut mesajul. „Inceputul”. 

— Publicitate în toată regula. 

— Da, dar reală. Am vrut să le prezentăm pe cele trei 
fete şi pruncii lor pentru că în următoarele zile, săptămâni, 
luni, oamenii vor avea multe întrebări. Trăim în vremea 
teoriilor conspiraţioniste. 

Sunt unii care continuă să creadă că aterizările pe Lună 
au fost contrafăcute. Am vrut ca o persoană cu 
recomandări impecabile şi obiectivitate să vadă cu ochii 
săi ce se petrece aici, la „fermă”. Vrem ca tu să fii martorul 
nostru. 

— Spuneţi întruna, „noi”. 

— Eu sunt doar o rotiţă din acest angrenaj. Suntem mai 
mulţi, fireşte. Acesta este un demers amplu. 

— Mi se pare că sunteţi o rotiţă foarte importantă. 
Demisia dumneavoastră a avut de-a face cu acest demers? 

— Nu vreau să pornim pe picior greşit, minţindu-te. 
Ştiam că asta urmează, da. 

— Mă bucur să aud că nu veţi minţi, spuse Cal. Ce aveţi 
de spus cu privire la acuzaţiile că fetele au fost răpite? 

— Am citit rapoartele. Mă îndoiesc că acestea sunt 
credibile sau exacte. Da, părinţii au primit bani, dar asta a 
fost pentru ca fetele să stea liniştite ştiind că familiile lor 
sunt bine îngrijite în absenţa lor. 

— Cindy Riordan nu e bine îngrijită. E moartă. 

— Sunt la curent cu ancheta în cazul morţii ei. Din câte 
am înţeles, rezultatele autopsiei au fost neconcludente. 
Moartea din cauze naturale este în continuare o concluzie 
valabilă. 

— L-a implorat pe colegul meu să vină să o vadă, iar 
când acesta a ajuns acolo, a refuzat să-i dezvăluie tot. Era 
speriată şi nu era singura în această situaţie. 

— Cum se simte Părintele Murphy? A trecut printr-o 
experienţă teribilă. 

— E bine, răspunse Cal fixându-l pe Pole cu o privire 
îngheţată. 

— Indivizii aceştia, care l-au reţinut: e drept că fuseseră 
angajaţi să asigure o anumită securitate familiei Riordan, 
dar iniţiativa criminală împotriva lui Joseph Murphy le-a 
aparţinut întru totul. Regret sincer întorsătura pe care au 
luat-o faptele. 

— Spune-mi, de ce au fost luate fetele din casele lor? 

— Nu e clar? spuse Pole. Trăim în secolul douăzeci şi 
unu. L.umea este interconectată şi informaţia circulă liber, 
instantaneu. Şi dintr-odată avem trei adolescente în 
mijlocul nostru, toate purtând acelaşi nume, numele 
semnificativ de Maria, toate trei binecuvântate cu sarcini, 
deşi erau virgine. Ai văzut raportul medical al doctorului 
Benedict. Dovezile sunt incontestabile. 

— Tu eşti cel care mi l-a trimis. 

— Nu eu personal, dar da, a venit din partea noastră. 
Pentru o vreme, ne-am gândit că eşti un om cu care am 
putea colabora. Este singurul lucru asupra căruia eu şi 
papa suntem de acord. Ai fost în Manila şi în Lima. Ai 
văzut mulțimile de pelerini, mahalalele şi paza inadecvate. 
Aceste fete sunt speciale, şi ele împreună cu progeniturile 
lor preţioase erau expuse riscurilor. Slavă Domnului că au 
existat oameni cu viziune şi resurse să le aducă la adăpost, 
să se asigure că duc sarcinile la termen, fără probleme. 
Aceste fete şi pruncii lor aparţin lumii, asemenea Fecioarei 
Maria şi lui lisus Hristos. 

— Dacă fetele vor dori să plece, li se permite? 

— De ce nu le întrebi? 

— O voi face. 

— Mai ai şi alte întrebări înainte să fii dus la ele? 

Cal chicoti. 

— Da, aş avea câteva. Orice început are o continuare, 

apoi un sfârşit. Ce rol aveţi în faza următoare a acestui 
demers? 

Pole ridică braţele către tavan. 

— Toate la timpul lor. 

— Spuneti-mi, toate acestea au scopul de a îl provoca pe 
Papa Celestin? 

Până la acel moment, Pole arborase un zâmbet amabil. 
Aşeză farfurioara şi ceaşca de cafea pe masă şi spuse: 

— Am vrut ca Vaticanul să declanşeze o anchetă oficială 
pentru declararea miracolelor. A convocat Papa 
Congregația pentru Cauzele Sfinţilor? N-a convocat-o. Ne- 
a dus cu zăhărelul privind întrunirea unui „comitet din 
oficiu” care, din câte ştiu, nu s-a întâlnit nici măcar o dată? 
Ne-a păcălit. 

— Dacă tot suntem sinceri unul faţă de celălalt, 
comitetul din oficiu a fost recomandarea mea şi sunt 
convins că expresia „să-i ducem cu zăhărelul” a fost 
folosită în conversaţia respectivă. 

Pe faţa lui Pole reveni zâmbetul. 

— Sinceritatea are un efect de-a dreptul terapeutic, nu 
crezi? 

Pole o văzu pe doamna Torres trecând prin faţa uşii şi-i 
făcu un semn. Curând după aceea, îşi făcu apariţia Sue. 

— Profesore Donovan, doresc să ţi-o prezint pe femeia 
care se ocupă îndeaproape de fete. Abia am cunoscut-o eu 
însumi, deşi sunt la curent cu rezultatele minunate ale 
muncii ei. Ea te va însoţi la etaj. Eşti liber să o întrebi 
orice, cu excepţia locației noastre. În afară de asta, totul e 
permis. 

— Eu sunt Sue, spuse ea ignorându-l pe Pole şi 
strângând mâna lui Cal. 

— Cal. 

Când o văzu pe această femeie interesantă, Cal simţi în 
piept furnicăturile bine cunoscute. Frumuseţea îl atrăgea 
întotdeauna, dar pentru senzaţia aceea din piept era 
nevoie de ceva mai mult. Uneori, era greu de numit ce 
anume, dar în cazul ei era acea dualitate, o expresie care 
emana în acelaşi timp încredere şi fragilitate. Şi mai era 

ceva legat de părul ei, prins într-o coadă lăsată pe spate, şi 
privirea pătrunzătoare. 

Pole îi spuse lui Cal că avea să-l revadă la finalul vizitei 
şi plecă în căutarea lui Torres. 

— Eşti de acord să urcăm pe scări sau preferi să luăm 
liftul? întrebă Sue. 

— Cred că mă descurc cu scările. 

O urmă pe treptele de marmură, iar la jumătatea 
scărilor îşi dădu seama care era treaba cu părul ei. 

— Tu eşti asistenta care apare în filmele naşterilor, nu-i 
aşa? 

— Sunt moaşă, dar da, eu sunt. 

— Iartă-mi ignoranţa. Am reuşit să evit până acum tot ce 
tine de naşteri şi urmările acestora. 

— Cum ţi-ai dat seama că eu am fost? 

— Părul tău. 

— Asta da indiciu. Mai avem un etaj. O parte din 
personal locuieşte la etajul al doilea. Eu şi fetele suntem la 
trei. Mi-au spus că eşti profesor la Harvard. 

— Se vede? 

— Nu chiar. Mă aşteptam să fii mai în vârstă. 

— Ascultă, am putea vorbi puţin înainte să le văd? Aş 
dori să aflu mai multe despre ce s-a întâmplat cu ele în 
aceste câteva luni. 

— Putem vorbi în camera mea, dacă nu te deranjează. 
Am făcut patul. 

Lăsă uşa dormitorului deschisă şi-l invită să ia loc pe 
canapeaua din zona în care se afla televizorul. Deschise 
minifrigiderul şi-i spuse: 

— Opţiuni limitate. Apă sau vin? Presupun că e un pic 
cam devreme pentru vin. 

— Este? spuse el, dar când ea întinse mâna să ia o sticlă 
de Riesling, adăugă, glumesc. Nişte apă e de ajuns. Spune- 
mi, ai fost cu fetele de la bun început aici, indiferent unde 
ne aflăm? 

— Sunt aici dinainte de sosirea lor, am făcut pregătirile 
necesare pentru naşterile lor binecuvântate. 

— Binecuvântate, zici? 

— lartă-mă, aşa sunt eu. 

— Când ai discutat cu ele, ai dedus cumva că părinţii lor 
au fost de acord cu plecarea lor? 

— Cu cele două Maria există o barieră de limbaj şi nici 
nu am vrut să le necăjesc, astfel încât nu cunosc 
amănunte. Nu am fost acolo. Doamna Torres a fost. Poate 
o întrebi pe ea. 

— Nu am cunoscut-o. Ea cu ce se ocupă? 

— Ea administrează ferma. 

— Mary Riordan ştie ce s-a întâmplat cu mama ei? 

— A aflat după ce a născut. E foarte tristă, evident. S-au 
temut că vestea i-ar putea provoca un avort. 

— Cine sunt ei? _ 

— Chiar nu ştiu. O să mă tot auzi spunând asta. În afară 
de doamna Torres, nu cunosc pe nimeni din conducere. Pe 
bărbatul de la parter nu l-am văzut până acum. Poate el 
este „ei”. Contractul meu este cu o companie pe nume 
Miracle Ranch. Nu ştiu mare lucru. Probabil, de asta ti-au 
permis să vorbeşti cu mine. Eu nu am informaţii decât 
despre fete. 

— Cum te-au angajat? 

— Printr-un anunţ de angajare. Lucrurile s-au legat. 
Habar nu aveam în ce mă bag. 

— Unde ai fost înainte de asta? 

— Sunt din New Mexico. 

— Îmi permiţi să întreb: eşti religioasă? 

— O întrebare amuzantă. 

— Este? lartă-mă. Eu sunt obsedat de religie. Sunt 
profesor de studii religioase. 

— Nu mi s-a spus. Ascultă, nu e ca şi cum nu aş înţelege 
importanţa a ceea ce se petrece aici. Doar că nu îmi dau 
seama de ce vrei să ştii asta despre mine. 

— Retrag întrebarea. A fost indiscretă. 

— E în regulă. Sunt creştină, dar nu sunt o persoană 
religioasă. Te întrebi, probabil, dacă situaţia m-a afectat. 
Sinceră să fiu, am fost mult prea ocupată să mă gândesc la 
asta. Poate mai încolo. 

— Cum s-au adaptat fetele traiului aici? 

— Aş zice că foarte bine. Nu a mers totul ca uns. Au fost 
smulse din mediul lor natural, din sânul familiilor, şi 
obligate cumva să locuiască împreună. Fiecare dintre ele 
are propria personalitate şi un mediu cultural de referinţă, 
dar, după cum vei vedea, s-au apropiat una de alta, ca şi 
cum ar fi surori. Locul acesta le-a oferit protecţie. Ele nu 
sunt la curent cu agitația pe care au provocat-o în lume. 
Au mai aflat câte ceva din discuţiile cu cei de-acasă. Iar 
acum sunt toate mame, lucru care le-a apropiat şi mai 
mult. Eşti pregătit să le cunoşti? 

Când se ridică, ceva îi atrase lui Cal privirea pe 
fereastră. 

— lisuse, ce naiba e aia? spuse el. 

— Probabil, ceea ce se vede. Lucrează la ea dinainte de 
venirea mea. Uneori, sunt şi câteva sute de muncitori, dar 
e aproape gata. Nu merg acolo. Nu mă priveşte. 

— Te îngrijorează? 

— Nu ştiu. Poate că ar trebui. Eşti gata? 

Fetele îi aşteptau în sufragerie. Contribuiseră toate la 
realizarea unei pancarte multicolore pe care o prinseseră 
pe o tablă de plută pe care scria: „Bun venit, profesore 
Donovan!” 

Doamna Torres şi doamna Simpauco erau acolo pentru a 
traduce. Bebeluşii mai mari dormeau amândoi într-un 
pătuţ. Mary Riordan îşi ţinea pruncul în braţe. 

La un semn, toate fetele repetară mesajul de pe 
pancartă, în engleză. 

— Bună, fetelor, mă bucur să vă cunosc, spuse Cal. Ce 
primire călduroasă! 

Trecu pe la fiecare fată, îşi strânseră mâna şi schimbară 
câteva cuvinte. Mariei Aquino îi spuse că se bucura să o 
revadă şi o întrebă ce mai face mama ei. Fata îi spuse că 
vorbeau în fiecare zi şi că îi era tare dor de ea. Mariei 
Mollo îi spuse că îi cunoscuse pe părinţii ei, în Lima. Fata 
fu surprinsă să afle. Şi ea vorbea cu cei de acasă, cu 
regularitate. 

— Iar tu trebuie să fii Mary Riordan, spuse Cal. 

— Prin eliminare, răspunse ea fără să îl privească în 

ochi. 

— Vreau să îţi spun că m-a întristat mult vestea morţii 
mamei tale. 

— Da, nasol, spuse ea concentrată asupra copilului. Ai 
cunoscut-o? 

— Eu nu, un prieten mi-a vorbit despre ea. 

— Preotul? 

— Da, Părintele Murphy. 

— Preoţii au prieteni? 

— Cei prietenoşi au. 

Ea râse. 

— Aşadar, aici vă petreceţi timpul? întrebă Cal. 

Se părea că fetele fuseseră instruite ce să facă. Maria 
Aquino se ridică şi, cu ajutorul doamnei Simpauco, îi 
prezentă lui Cal consola lor de jocuri şi colecţia de dvd-uri. 
Torres o ajută pe Maria Mollo să-i arate rechizitele lor 
pentru arte plastice, jocurile de masă, îl duse să vadă sala 
în care se desfăşurau orele lor de engleză. 

Când reveniră în sufragerie, văzu că Sue se aşezase pe 
canapea lângă Mary şi fata îşi lăsase capul pe umărul ei. 

— Îmi imaginez că tu nu ai nevoie de lecţii de engleză, 
Mary, spuse el. Tu studiezi ceva? 

— Ar trebui să învăţ online, ca să ţin pasul cu materia 
pentru când mă întorc acasă. 

— Ar trebui? 

Mary îl privi şi îşi flutură genele lungi. 

— Ce pot să-mi facă? Să mă bată dacă refuz? 

— Sue nu pare genul care ar bate pe cineva. 

— O, ştiu şi eu ce să zic, răspunse Sue, ridicând în glumă 
pumnul strâns lângă obrazul fetei. 

— Lecţiile sunt o prostie. Nu le pasă decât de copil. 
Treaba mea a fost să îl nasc, răspunse Mary, îmbufnată, şi 
iată-l. 

— Nu mă pricep la copii, dar el e unul foarte reuşit. 

— Vrei să-l ţii? Trebuie să merg la baie. 

Cal vâri o mână în buzunarul pantalonilor, ca şi cum ar fi 
căutat nişte mărunţiş. Apoi se aplecă stânjenit şi luă 
copilul. Sue îi recomandă să-l sprijine pe umăr şi aşeză 

rapid un prosop să-i protejeze cămaşa. 

— Regurgitează des, spuse Mary. N 

— Salutare, Jesus David, spuse Cal. Incântat de 
cunoştinţă! 

Incepu să facă cum văzuse în filme că fac oamenii cu 
copii în braţe, şi anume să se legene pe vârful picioarelor. 
Apoi trase un scaun şi se aşeză ţinând copilul în poală, 
jucându-se cu degetul arătător peste buzele lui. JD îl apucă 
de deget şi începu să sugă viguros. 

— Uau, exclamă Cal, eşti puternic. 

_ — Mie-mi spui, zise Mary, care se întorsese de la baie. 
Imi distruge sfârcurile. 

Sue o certă, dar cele două Marii reţinuseră deja expresia 
şi începură să chicotească. 

Cal îl dădu pe JD înapoi şi întrebă dacă putea să-i ia în 
braţe şi pe ceilalţi doi. 

— El cine e? întrebă Cal, arătând în pătuţ către 
bebeluşul cu smocuri dese de păr castaniu. Sunt stânjenit. 
Mi-e greu să-i deosebesc, pentru mine toţi copiii mici arată 
la fel. 

— Chiar seamănă între ei, nu-i aşa? spuse Sue, făcând-o 
pe doamna Torres să o săgeteze cu privirea. 

— Inrudiţi. E al meu, spuse Maria Aquino. JR. 

Cal se aşeză lângă bebeluşul puternic, se jucă cu el, îi 
testă şi lui vigoarea. O surprinse pe Sue privindu-l şi îl 
dădu pe JR mamei lui, trecând apoi la pruncul Mariei 
Mollo, JJ. Acesta era în continuare cel mai mic dintre ei, 
dar îi prindea din urmă. 

— El s-a născut cu o greutate foarte mică şi a avut o 
formă uşoară de icter, dar acum îi merge foarte bine, 
spuse Sue. 

Cal se pregătea să-i dea şi lui degetul, când JJ vomită 
peste cămaşa lui. | 

— Îmi pare rău. Imi cer iertare, spuse Maria Mollo, 
culegând laude din partea tuturor femeilor pentru 
exprimarea impecabilă în engleză. 

— Vorbeşti engleza foarte bine, îi spuse Cal ignorând 
incidentul şi înapoind copilul mamei sale. 

— Vino, îi spuse Sue. Te ajut să te speli. 

Îl conduse pe hol, la o sală de baie, şi îl surprinse când 
intră odată cu el, închizând uşa în urma lor. 

— Ce mama naibii faci? îl întrebă ea pornind robinetul şi 
lăsând apa să curgă cu putere. 

— Ce vrei să spui? 

— Nu face pe prostul. Degetarele. 

Cal recunoscu. 

— M-ai prins. 

Cal avusese în buzunar degetare din silicon şi, după ce 
băgase degetul în gura copiilor, le depozitase cu grijă într- 
o pungă. 

— Probe ADN, spuse el. O să mă pârăşti? 

Ea udă un şervet de hârtie şi începu să-i şteargă cămaşa. 

— Nu. 

— De ce nu? 

— Şi eu m-am întrebat care ar fi rezultatele, spuse ea. 

El şopti „mulţumesc”, apoi adăugă: 

— Ar trebui să culeg probe şi pentru analiza ADN-ului 
fetelor, dacă reuşesc. Fire de păr, periuţele lor de dinţi, 
lucruri de genul acesta. 

— N-ai de gând să le vâri şi lor degetul în gură? 

— Nu mă pricep. Chiar sunt un biet profesor de religie. 

— Mai ai pungi? 

El vâri mâna într-un alt buzunar. 

— Îţi fac eu rost de fire de păr, spuse ea. Cu o condiţie. 

— Care anume? 

— Să îmi comunici şi mie rezultatele testelor. Nu eşti 
singurul curios. 

Făcură schimb de numere de telefon, pe care le notară 
pe capătul unui şervet de hârtie, folosind restul să usuce 
cămaşa. 

Întors în sufragerie, le întrebă pe fete dacă le putea 
pune întrebări legate de traiul lor la fermă. Cele două 
Marii dădură din cap iar Mary, care îl aşezase pe JD în 
pătuţul comun, îl ignoră şi începu să se joace cu telefonul. 

— Spuneti-mi, ce vă place cel mai mult aici? întrebă el. 

— Ea! spuse Maria Mollo arătând cu degetul către Maria 

Aquino. 

— Ea! răspunse Maria Aquino arătând spre prietena ei. 

— Cum rămâne cu ea? interveni Cal jucăuş, arătând spre 
Mary. 

— Puțin îmi pasă ce cred Micuța şi Eeyore despre mine, 
spuse ea. 

Fetele îi explicară lui Cal poreclele lor şi el le întrebă 
dacă şi Mary avea una. 

— Baka! spuse Maria Aquino. 

— Baka? se miră Cal. 

— Înseamnă  „vacă” în filipineză, spuse doamna 
Simpauco. 

Mary Riordan se prefăcu supărată, apoi izbucni în râs şi 
aruncă o pernă spre fată. În curând toate trei râdeau cu 
poftă. 

— Bun, spuse Cal. Şi ce vă place cel mai puţin aici? 

Torres încercă să protesteze, dar Cal îi spuse că Pole îi 
dăduse voie să le întrebe orice. 

În scurt timp, toate trei spuseră că cel mai neplăcut era 
faptul că erau departe de casă şi de familiile lor. 

— Dacă aţi putea să plecaţi mâine, aţi face-o? le întrebă 
el. 

— Dacă am putea să ne luăm copiii cu noi, am pleca 
imediat, spuse Mary. Toate. 

Sue se întoarse şi se aşeză lângă fete, pe canapea. 

— Şi ce altceva v-ar mai plăcea? continuă Cal. 

Maria Aquino răspunse în filipineză. 

— Să ne aducem familiile aici, să locuim împreună. E o 
casă mare. E loc pentru toţi. 

— A existat vreo discuţie în sensul acesta? întrebă Cal. 

— Nu cu mine, răspunse Torres, oţărându-se. 

Cal privi către Sue, care răspunse: 

— Dacă nu au discutat cu ea, cu mine clar nu au făcut-o. 

Torres simţi nevoia să adauge: 

— Sue are întotdeauna impresia că eu ştiu mai multe 
decât în realitate. 

— Dar primeşti instrucţiuni din partea cuiva, spuse Cal. 

— Nu pot vorbi despre asta. 

Cal se întoarse către fete. 

— Ce vă doriţi cel mai mult în viitor? 

Fiecare fată spuse acelaşi lucru. Toate doreau să fie 
copiii sănătoşi şi să se întoarcă la casele lor. 

— Dar ne-ar fi dor de Sue, spuse Maria Mollo. 

Celelalte două fete încuviinţară. 

Sue trecu pe la fiecare şi le sărută pe frunte. 

— Am o curiozitate, spuse Cal. Vă simţiţi cumva sfinte, 
ca atinse de Dumnezeu? 

— Nu, domnule, răspunse Maria Aquino în limba ei, nu 
ne simţim speciale. Ne simţim ca nişte fete care au născut 
copii minunaţi. 

Cal ştiu că următoarea întrebare avea să fie şi ultima. 
Era convins că Torres cea întunecată la chip avea să pună 
capăt vizitei, dar întrebă oricum. 

— Ok, încă o întrebare şi gata. Aţi venit aici de bună voie 
sau aţi fost forţate? 

Doamna Torres făcu rapid câţiva paşi mărunți şi se 
interpuse ca o barieră fizică între Cal şi fete. 

— Această întrebare este cu totul deplasată, domnule 
profesor Donovan. Fetele nu vor răspunde. 

— George Pole mi-a spus că... 

— Nu mă interesează ce ţi s-a spus. Fetele sunt 
responsabilitatea mea şi nu voi permite să fie supuse unor 
întrebări discutabile. 

Cal zâmbi. 

— După cum am spus, a fost ultima mea întrebare. Vă 
mulţumesc tuturor pentru timpul acordat. În timp ce îşi lua 
la revedere, Mary Riordan murmurase tăcut către el. Era 
convins că fata spusese, „forţată”. 

Când cobora cu Sue o întrebă: 

— Crezi că aş putea petrece câteva minute cu doamna 
Torres? Să vorbim despre cum a luat fetele? 

Ea îi zâmbi, părând a spune, „slabe şanse”, dar îi ceru să 
aştepte. Se întoarse după câteva minute. 

— Zice că e ocupată, spuse Sue. Te roagă să o ierti. 

El bombăni frustrat. Sue rupse tăcerea stânjenitoare 
întrebându-l ce părere avea despre vizită. 

— Fetele par să fie bine. Dar, evident, este un mediu 
dubios pentru ele. 

— Dubios este un cuvânt care îmi trece des prin minte, 
spuse ea. Cred că se pregăteşte ceva. Cred că lucrurile nu 
vor rămâne aşa. 

— Ce urmează să se întâmple? 

— Nu ştiu, dar bărbatul acela cu care vorbeai... 

— George Pole. 

— Da, mă îngrozeşte. În locul acesta, multe lucruri, mă 
îngrozesc. 

— Ai putea pleca. 

— M-au convins să mai rămân încă şase luni. Pentru 
fete. 

— Ce se întâmplă în şase luni? 

— Doamna Torres spune că atunci fetele nu vor mai fi 
atât de dependente de mine. 

— Tu alegi să fii aici. Nu cred că asta e valabil şi pentru 
fete. 

— Nu mă gândesc la asta, spuse ea. Poate că ar trebui, 
dar nu o fac. 

— Nu cred că te-ar putea mustra cineva pentru rolul tău 
în toată treaba asta, spuse el. Se vede clar cât de mult te 
iubesc fetele. 

Lui Sue îi dădură imediat lacrimile. Cal se gândi că ea 
nu s-ar supăra dacă îi atingea mâna. Sue nu zise nimic, iar 
el îşi aşeză degetele peste ale ei. 

— Iţi mulţumesc pentru ajutor. Testele ADN sunt, de 
fapt, pentru ele. 

— Ce te aştepţi să descoperi, domnule profesor de 
religie? ADN divin? 

— Nici eu nu ştiu, răspunse el retrăgându-şi degetele. Îţi 
scriu când am rezultatele. 

— Vei reveni? 

— Dacă mă mai invită. Nu ştiu unde suntem. 

Se gândi că poate ea îi va spune unde se aflau, dar Sue 
nu o făcu. În schimb, îi zâmbi. 

— Dacă mai vii, poate bem paharul acela de vin. Apoi 
păru stânjenită. Îmi pare rău, nu trebuia să spun asta. 

— Să nu îţi pară rău, spuse el. 

Îl lăsă în sufrageria cea mare şi George Pole veni să îl 
conducă. 

— Doamna Torres spune că a fost o vizită cu folos, zise 
el. 

— Aşa cred şi eu. Le-am întrebat dacă ar pleca. Au zis că 
da. 

— Le-ai întrebat şi care ar fi următorul cel mai minunat 
lucru. Au zis că şi-ar aduce familiile aici. 

— Ai tras cu urechea? 

Pole zâmbi şi dădu din cap. 

— Avem monitoare pentru bebeluşi, pentru siguranţa 
lor. 

— Şi pentru mai multă sinceritate, spuse Cal. Le vei 
aduce familiile aici? 

— Ne gândim la asta. Presupun că vei raporta 
Vaticanului. 

— Desigur. Doreşti să transmit ceva anume? 

— Salutările mele Papei Celestin. 

— Ce să îi spun că se va întâmpla după acest „început” 
al vostru? 

— Spune-i că se va şti la momentul potrivit. 

— Şi ce îmi spui despre construcţia pe care am văzut-o 
pe fereastră? 

— Îţi spun acelaşi lucru. Se va şti la momentul potrivit. 

Capitolul 20 


După Ziua Muncii, Cal merse în „pelerinaj” la Jessica, la 
birou, înarmat cu un buchet de trandafiri. 

— Pentru ce sunt? întrebă ea, ştiind prea bine care era 
scopul ofrandei. 

— La naiba, Jessica, pentru că sunt aşa cum sunt, 
presupun. Pentru că am plecat din Nantucket, pentru că 
te-am lăsat singură în weekend cu un preot deprimat. 

— De fapt, ne înţelegem de minune, spuse ea, şi nu a 
fost deloc deprimat - cel puţin, nu cu mine. A fost aproape 
vesel. Joe este noul meu cel mai bun prieten pentru 
totdeauna. Înainte spuneam că tipii gay sunt cei mai buni 
prieteni ai unei fete. Acum spun oricui că preoţii sunt şi 
mai buni. _ 

— E bine de ştiut, spuse Cal. În orice caz, ca să îl 
parafrazez pe Cezar, am fost, am văzut, nu pot spune că 
am învins. Dar am luat probe ADN. Ţi le pot lăsa? 

Jessica luă punguţele cu fire de păr şi probele de salivă 
şi-i spuse că avea să dureze câteva zile. 

— A fost o experienţă religioasă? îl întrebă ea pe un ton 
acru. 

— A fost mai degrabă ca o vizită la un internat de fete. 

— Ce mă bucur că n-am fost acolo, spuse ea. Mi-ar fi 
trezit amintiri cumplite. 

— Aşadar, mă pot revanşa faţă de tine cu o cină, vineri 
seară? întrebă el. 

— De fapt, Cal, am deja program. lau cina cu Joe. 


Cal crezuse că avea să discute cu Cardinalul Da Silva şi 
cu Sora Elisabetta, dar se pare că interesul faţă de 
informaţiile lui era atât de mare, încât papa însuşi dorise 
să fie prezent. George Pole, proverbialul „ghimpe în 
coastă”, îl împungea din nou şi voia să înţeleagă care îi 
erau intenţiile. În timp ce Da Silva şi Elisabetta puneau 
întrebări, papa asculta în tăcere. 

— Copiii, cum ţi s-au părut? întrebă Da Silva. 

— Ca toţi copiii, presupun, răspunse Cal. Nu prea mi-am 
petrecut timpul în preajma bebeluşilor, aşa că nu pot 
spune că am un punct de referinţă. Sincer să fiu, pentru 
mine sunt toţi la fel. 

— Înţeleg, spuse Da Silva, părând uşor dezamăgit. 

Cal adăugă: 

— Dacă vă aşteptaţi să spun că aveau mici halouri în 
jurul capului, ca în picturile renascentiste, atunci nu, nu 
aveau. 

— Chiar nu ştiu ce mă aşteptam să spui, răspunse Da 
Silva. 

În cele din urmă, se auzi vocea papei răsunând puternic. 

— Pe mine mă interesează mai mult cum ţi s-a părut 
George Pole. 

— Satisfăcut, răspunse Cal. Ca pisica după ce a mâncat 
canarul. Imaginează-ţi-l cu penele ieşindu-i din gură. 

— Mi-l imaginez cu uşurinţă, spuse papa. [i-a lăsat 
cumva impresia că el a fost cel care a venit cu ideea răpirii 
fetelor? 

— A făcut aluzie la existenţa altora, dar e greu de spus 
dacă el e doar un pion sau regele. 

— Singurul lucru pe care îl ştim cu certitudine, spuse 
Celestin, este că nu mai e cardinal. 

— Profesore, ai reuşit să îţi dai seama când plănuieşte 
Pole să facă următoarea mişcare? întrebă Elisabetta. 

— Deloc. A spus că „se va şti la momentul potrivit” de 
câteva ori. E vorba de zile, săptămâni sau luni? N-aş putea 
spune. 

— Îţi vom spune ceva, profesore, vorbi Da Silva. De când 
Pole şi-a dat demisia, am primit o serie întreagă de demisii 
ale preoţilor, majoritatea din episcopii americane, cu 
cererea de a fi scutiţi de obligaţiile preoţeşti. Cu toate 
acestea, numai în ultimele zile, am aflat despre demisia a 
cincizeci de preoţi şi doi episcopi americani, unul din 
Missouri şi unul din Louisiana, ambii conservatori fervenţi. 
Este evident că se pune ceva la cale. 

Cal auzi nişte zgomote la capătul firului. 

Cineva bătea la uşă. 

Zgomotul unui scaun când se ridică cineva. 

Vocea Elisabettei, discutând cu o altă persoană. 

O auzi vorbind în italiană, dar nu înţelese ce spunea, 
apoi vocea papei zicând: 

— Ce ai spus? 

Cardinalul Da Silva vorbi în difuzor. 

— Ilartă-ne, Cal, vrei să aştepţi puţin? 

Apoi auzi televizorul, în fundal. Părea că urmăreau o 
emisiune de ştiri. 

Elisabetta reveni şi spuse: 

— Îmi pare rău, Cal, trebuie să închidem. Îţi sugerez să 
porneşti televizorul. Se difuzează o imagine a ceea ce 
credem că este clădirea pe care ai văzut-o la „ferma” lui 
George Pole. 

Capitolul 21 


Cal nu avea televizor în birou, aşa că se conectă la CNN 
pe calculator. Un prezentator de ştiri vorbea în timp ce se 
difuza imaginea aeriană a structurii pe care Cal o zărise de 
la fereastra lui Sue. În partea de jos a ecranului se citea: 
ŞTIRI DE ULTIMĂ ORĂ: TINERELE MAME VIRGINE APAR 
ÎMPREUNĂ PENTRU PRIMA OARĂ. 

Imaginea părea să fi fost luată de o dronă sau dintr-un 
elicopter. Clădirea era mult mai impresionantă decât îi 
apăruse lui Cal de la fereastră. El văzuse doar o secţiune 
din ceea ce părea să fie cupola unei biserici, dar din locul 
în care se aflase nu avusese cum să aprecieze dimensiunea 
reală a construcţiei sau înălţimea ei. Acum era evident că 
era vorba despre o biserică - chiar mai mult decât o 
biserică, o catedrală, cu vârful împodobit de o cruce uriaşă 
şi strălucitoare din oţel. 

Cu siguranţă, nu era prima catedrală modernă pe care 
Cal o vedea. Brazilienii au o afinitate pentru construcţia de 
catedrale catolice supradimensionate, moderne, dar cele 
din Brazilia şi din Rio de Janeiro erau atât de extravagante, 
încât cu greu puteau fi numite biserici. La fel şi Catedrala 
Sf. Maria a Adormirii Maicii Domnului din San Francisco. 
Catedrala de la fermă era un hibrid între modelul gotic 
european clasic şi estetica arhitecturală modernă. În locul 
pietrei medievale se folosise sticlă şi metal. Avea structura 
tradiţională de bază, în formă de cruce, cu naosul lung 
tăiat perpendicular de transept şi cupola centrală, înaltă, 
dar în locul ferestrelor, mai degrabă înguste, ale 
catedralelor gotice, pereţii acesteia erau în întregime din 
sticlă, uşor verzuie şi reflectorizantă şi, în una dintre 
aceste suprafeţe desluşi Cal imaginea elicopterului care 
filma în direct. După câteva minute asemănarea 
caracteristicilor arhitectonice îl izbi pe Cal. Clientul 
trebuie să-i fi spus arhitectului: construieşte-mi o variantă 
modernă a Catedralei din Salisbury. 

Aparent, construcţia ar fi putut găzdui câteva sute de 
credincioşi, dar, pentru moment, filmările erau doar 
exterioare. În timp ce elicopterul îşi continua survolul, 
prezentatorul făcu referire la informaţii de ultimă oră, abia 
ajunse la redacţie, care anunțau că în curând aveau să 
primească imagini din interiorul bisericii a cărei locaţie 
continua să fie secretă. 

Prezentatorul spuse: 

— Doresc să subliniez că de obicei nu difuzăm materiale 
pe care nu le-au filmat echipele noastre sau pe care nu am 
avut timp să le verificăm, dar, dat fiind interesul 
extraordinar al publicului faţă de dispariţia acestor fete, 
difuzăm imaginile cu o scurtă întârziere, în aşa fel încât să 
avem timp să edităm materialul, în cazul în care îl 
considerăm neadecvat. Dăm cuvântul corespondentului 
nostru pe probleme religioase, Henry Capriati, care va 
comenta imaginile pe care le vedem. 

Reporterul vorbi despre dimensiunile bisericii, subliniind 
că cel care o construise avusese în vedere o capacitate 
cuprinzătoare. Apoi spuse: 

— Este evident nivelul crescut de interes în privinţa 
celor trei fete şi poate vom avea ocazia să le şi auzim 
pentru prima dată. lar acum există un interes la fel de 
mare în a afla cine sunt persoanele din spatele acestei 
construcţii. 

Cal simţi cum îl atinge cineva pe umăr. Fusese atât de 
absorbit în vizionarea materialului, încât nu îşi dăduse 
seama când intrase Joe Murphy. 

— M-am gândit să vin să ne uităm împreună, spuse 
Murphy. Te deranjează? 

— Ia loc. Îmi pare rău că nu sunt dotate cu centuri de 
siguranţă... 

— Crezi că va fi zguduitor? 

— Cum ar putea să nu fie? Te-ai decis ce faci cu 
semestrul ăsta? 

— Nu mai plec. Nu se schimbă nimic. 

— Asta înseamnă că te simţi mai bine? 

— Da. Jessica mi-a fost de mare ajutor, dacă vrei să ştii. 

Îţi mulţumesc că ne-ai făcut cunoştinţă. 

— Mă bucur, Joe şi mă şi amuză situaţia. În ultima 
vreme, pe mine Jessica n-a făcut decât să mă pedepsească. 
Mă surprinde că poate fi şi de ajutor. 

— Îndrăznesc să spun că relaţia voastră e de altă natură, 
spuse Murphy cu un zâmbet. Se pricepe să asculte şi m-a 
costat mult mai puţin decât un psiholog. Este şi foarte 
amuzantă. Se pare că umorul îmi face bine. Cine ar fi zis? 
Totodată, o schimbare plăcută a fost faptul că e femeie. N- 
am mai fost prieten cu o femeie dinainte de anii studenţiei. 

— Ei bine, mă... 

Cal nu apucă să rostească „mă bucur”, fiindcă imaginea 
se schimbă brusc, prezentând acum interiorul catedralei 
pe muzica Preludiului în de major pentru orgă, al lui Bach. 
În ciuda aspectului exterior modern, interiorul era cât se 
poate de modest şi surprinzător de tradiţional. Sticla 
colorată a geamurilor filtra lumina soarelui scăldând 
interiorul într-o nuanţă verzuie. Tavanul era boltit şi 
casetat cu panouri din lemn care trimiteau cu gândul la 
nişte contraforturi suspendate. Podeaua era din marmură 
verde, pestriță, cu stranele pustii întunecate şi proaspăt 
lăcuite. Altarul, construit din acelaşi lemn închis la 
culoare, în absidă poligonală, era decorat cu un panou 
uriaş, pictat, o lucrare modernă, un omagiu adus stilului 
renascentist, reprezentând-o pe Fecioara Maria cu pruncul 
lisus în braţe, doar că acum erau trei fecioare cu trei 
prunci. 

Camera strânse cadrul pe absidă oprindu-se asupra unei 
persoane ce se apropia de altar, dintr-o parte. 

— Doamne, Dumnezeule exclamă Cal. Pe toţi sfinţii! 

— Este cumva...? întrebă Murphy. 

— Chiar el, răspunse Cal. 

Prezenţa lui George Pole nu era tocmai o surpriză. Cal 
ştia deja că acesta era implicat într-un fel sau altul. Ceea 
ce era cu adevărat surprinzător erau hainele în care era 
îmbrăcat. Omul urca la altar în veşminte papale. Dar nu 
cele moderne. O parte dintre podoabele şi articolele pe 
care le purta nu se mai foloseau de secole, inclusiv mitra 

papală, coroana triplă, paliumul lat, de modă veche, purtat 
peste patrafirul alb şi mantaua roşie, atât de lungă şi 
incomodă, încât se renunţase la portul acesteia după cel 
de-Al Doilea Conciliu al Vaticanului. Iar sceptrul pe care îl 
ţinea în mâna dreaptă nu era cel modern, încununat de un 
crucifix, ci toiagul vechi, curbat, precum cele ale 
păstorilor. 

— Ce se petrece? şopti Murphy. 

În dreptul altarului, Pole aruncă o privire peste biserica 
goală. Publicul lui nu se afla acolo, lângă el. Era în eter, 
prin mijlocirea camerelor de luat vederi. 

Când vorbi în microfon, muzica se stinse. 

— Bună ziua tuturor, începu el. Numele meu este 
George Pole. Până de curând am fost Cardinal al Bisericii 
Romano-Catolice. Am demisionat din dragoste faţă de 
Biserică şi istoria ei glorioasă. Pentru că nu mai era 
Biserica pe care o ştiam. A încetat să mai fie din momentul 
în care a abandonat liturghia în limba latină, în tinereţea 
mea. A încetat să mai fie când a adoptat o poziţie aşa-zis 
ecumenică, modernă, care a adus catolicismului schimbări 
şi mai mari. A încetat mai ales în timpul acestui pontificat, 
când Biserica a devenit mai degrabă un vehicul al 
protecţiei sociale în loc să fie unul al protejării sufletului 
nemuritor. Datorită devoţiunii mele profunde faţă de 
tradiţiile străvechi şi fundamentele teologice ale Bisericii, 
nu am mai putut accepta să fiu o rotiţă în acest angrenaj. 

Cal râse. Pole folosise aceeaşi expresie când descrisese 
rolul lui în ceea ce se petrecea. 

— Contemplându-mi soarta, nu mai aveam o imagine 
clară a ceea ce ar putea urma. Am ştiut doar că nu mai 
puteam rămâne pe această cale. Apoi s-a petrecut ceva 
miraculos, ceva care arată fără tăgadă şi cât se poate de 
clar gloria Domnului Atotputernic. Dumnezeu a privit către 
noi şi a atins cu harul său trei adolescente din locuri 
îndepărtate de pe acest pământ. Aceste fete sunt tinere, 
pure, fecioare. Fete simple. Nu s-au născut în familii 
înstărite sau privilegiate. Şi, în ciuda virginităţii lor, 
confirmate nu doar de experţi din ţările lor de baştină, ci 

de însuşi doctorul Richard Benedict, Preşedintele 
Asociaţiei Medicilor Ginecologi şi  Obstetricieni din 
America, în cuprinsul unui raport pe care Îl voi face public 
astăzi - spuneam, în ciuda virginităţii lor, aceste fete, toate 
purtând numele Maria, au rămas însărcinate. Au văzut o 
lumină dumnezeiască şi au auzit vocea lui Dumnezeu 
spunându-le: „ai fost aleasă”. Aceste fete au născut trei 
prunci pe care i-au numit Jesus. Jesus Ruperto, Jesus Juan 
şi Jesus David. Prin ce, vă întreb, se deosebesc aceste fete 
de Maria din Nazaret, mama lui lisus Hristos? Eu unul nu 
văd nicio diferență. Cu două mii de ani în urmă, lumea 
avea nevoie de un salvator şi Sfântul Duh ne-a adus unul. 
lisus Hristos încă merge printre noi, dar cei mai mulți 
suntem orbi la prezența Lui. Prin urmare, ce a făcut Duhul 
Sfânt? Ne-a trimis Trei Noi Fii ai lui Dumnezeu să meargă 
printre noi şi să ne călăuzească, Trei Noi Fii ai lui 
Dumnezeu să reînnoiască Biserica şi să întărească mesajul 
Sfintei Scripturi. Nu putem rămâne orbi în faţa acestor 
prunci. Eu nu voi rămâne orb. Pentru că au venit într-un 
moment în care mama noastră, Biserica, are nevoie de un 
suflu de viaţă nouă şi eu nu mai cred că acesta ar putea 
veni din interior. Trebuie să vină din afară. Sfânta Biserică 
Romano-Catolică nu mai este relevantă. Pentru acest motiv 
am acceptat să devin Papă al unei Noi Biserici, o Biserică 
ridicată pe tradiţii străvechi, o Biserică preocupată de 
suflet şi nu de politică; o Biserică pentru cei bogaţi şi 
pentru cei nevoiaşi; o Biserică pentru o lume nouă, 
închinată lui lisus Hristos, Salvatorul nostru, închinată 
Fecioarei Maria, Mama lui Dumnezeu, dar şi lui Jesus 
Ruperto, Jesus Juan şi Jesus David şi celor trei fete care 
poartă numele de Maria, Maicile lor Sfinte. Eu mi-am luat 
numele de Petru, Papă al Noii Biserici Catolice. 

— Ce nemernic afurisit, nu se putu stăpâni Murphy. 

Cal gândea acelaşi lucru, dar spuse: 

— Nu te-am mai auzit niciodată înjurând, Joe. Sigur e 
influenţa „prietenei” Jessica. 

— Scoate la suprafaţă Galway-ul din mine. 

Pole făcu o pauză, imaginându-şi probabil că, undeva, 

mulţimea izbucnise în aplauze. Apoi privi într-o parte şi în 
cealaltă şi continuă: 

— Şi acum, vă invit să le cunoaşteţi pe cele care ne-au 
inspirat: cele trei Marii ale noastre, cu pruncii lor. 

Muzica de orgă se făcu iar auzită în timp ce Maria 
Aquino, Maria Mollo şi Mary Riordan îşi făcură apariţia în 
absidă cu pruncii în braţe. Erau îmbrăcate la fel, cu bluze 
albe cu mâneci lungi şi nasturi până la gât, fuste negre 
care le treceau de genunchi şi pantofi negri cu talpă joasă. 
Bebeluşii erau de asemenea îmbrăcaţi la fel, în haine albe 
şi înfăşuraţi în pături albastre. Cele două Maria zâmbeau, 
dar Mary părea sătulă şi iritată. 

— Fii atent la tânăra noastră irlandeză, spuse Murphy. 
Pare tot atât de bine dispusă ca mine în poza prin care 
făceam dovada că sunt în viaţă. 

Pole cobori de la altar între fete. Probabil că avea un 
microfon-lavalieră prins de haine, căci sunetul era 
impecabil. 

— Vechea Biserică Romano-Catolică, după cum o vom 
numi de aici înainte, va fi indignată. Ne va cere să plătim 
cu sânge. Ne va declara eretici. Blasfematori. Dar nu ne 
vom lăsa reduşi la tăcere şi nici intimidaţi. Temelia noastră 
este solidă şi adâncă. Temelia noastră este alcătuită din 
Sfintele noastre Marii şi Sfinţii lor prunci cu numele de 
lisus. Acum, eu, Papa Petru al Noii Biserici Catolice, îi invit 
pe membrii Vechii Biserici Catolice, între care preoţi, 
monseniori, călugăriţe, episcopi şi arhiepiscopi, cardinali şi 
pe toţi cei credincioşi ei să ni se alăture. Îi invit, totodată, 
pe membrii tuturor riturilor creştine protestante şi ai altor 
rituri fundamentale să ni se alăture. De fapt, îi invit pe toţi 
credincioşii - evrei, musulmani, budişti, pe oricine - 
agnostici şi atei - să îşi deschidă inimile în faţa miracolului 
naşterilor virgine pe care le vedeţi cu ochii voştri. Veniţi 
alături de noi! 

— Te înscrii, Joe? întrebă Cal. 

— Unde semnez? 

— În curând, această catedrală magnifică în care ne 
aflăm va fi sfinţită de mine drept Catedrala Noilor Sfinte 

Fecioare Maria. În ziua aceea voi ţine o slujbă, o liturghie 
în limba latină. Locaţia Catedralei va fi făcută publică şi ne 
vom primi cu bucurie enoriaşii. Fecioarele noastre şi 
pruncii lor vor participa la slujbă. Să aveţi o zi 
binecuvântată! 

Transmisiunea luă sfârşit şi Cal izbucni: 

— Dumnezeule! Ce a fost asta? 

Murphy rămase în scaun şi doar clătină din cap, pierdut. 

— Am început să mă obişnuiesc cu băuturile tari. E prea 
devreme? 

— E prea devreme până şi pentru mine, spuse Cal. Nu-i 
aşa că ai vrea să fii o muscă pe tavanul Vaticanului acum? 


În biroul papei, Celestin era într-adevăr o muscă 
enervantă şi Cardinalul Da Silva o alungă cu mâna când îi 
dădu târcoale. Urmăriseră transmisia alături de Sora 
Elisabetta care rugase un alt secretar al papei să preia 
telefoanele. "Ţârâitul neîntrerupt al acestora, venind din 
partea oficialilor bisericii şi reprezentanţilor ministerelor 
care încercau să vorbească cu pontiful, le distrăgea 
atenţia. 

— Nu vreau să vorbesc decât cu Carla Condorelli, 
spusese Elisabetta. Găseşte-o! 

Reprezentanta biroului de presă al Vaticanului era 
plecată, participa la o şedinţă cu părinţii la şcoala unuia 
dintre copiii ei. 

— Ne aşteptam să mai auzim de George Pole, spuse 
Papa. 

— Dar nu ne aşteptam la aşa ceva, replică Da Silva. 

— Nu este cu totul surprinzător, spuse Elisabetta. El a 
orchestrat întâlnirea profesorului Donovan cu fetele. 

— Dar papă? strigă Da Silva. Nu numai că are obrăznicia 
să se autoînscăuneze papă, dar să ia numele lui Petru?! 
Nici măcar Petru al II-lea. 

Papa oftă şi se ridică să îşi facă o cafea. Elisabetta se 
oferi să îl ajute, dar el îi făcu semn cu mâna că nu era 
nevoie. Gestul simplu prin care aşeza capsula de cafea în 
aparat îi făcea plăcere. 

— Văd că eşti supărat, Rodrigo, spuse el, dar trebuie să 
privim situaţia în perspectivă. Acesta nu este primul 
exemplu de separatism în sânul Bisericii Catolice. Într-un 
raport, pe care l-am citit recent, se menţiona că peste 
douăzeci de milioane de oameni aparţin altor confesiuni 
catolice. Iar George nu este primul episcop rătăcitor. 

— Numele pe care l-a dat acestei secte este ciudat, 
spuse Da Silva. „Noua Biserică Romano-Catolică”. N-ar 
trebui să fie „Vechea” Biserică Romano-Catolică, dacă tot 
se vaită că ne-am îndepărtat de tradiţie? 

— Ei bine, ne numeşte pe noi Vechea Biserică Romano- 
Catolică, spuse Celestin, turnând generos zahăr şi lapte 
integral în cafea, sub privirile dezaprobatoare ale 
Elisabettei, lucru care, trebuie să recunosc, este ciudat şi 
totodată incorect. Poate că nu ştie, dar acesta este numele 
pe care l-a luat una dintre sectele separatiste din secolul al 
nouăsprezecelea. Vechii catolici erau nemulţumiţi de 
Primul Conciliu al Vaticanului. Îl găseau mult prea 
conservator! Cum se întoarce roata lumii, nu-i aşa? 

— Da, dar a mai existat vreo sectă în trecut a cărei 
înfiinţare să fie legată de o recoltă proaspătă de „bebeluşi 
lisus”? spuse Da Silva. 

Papa zâmbi, fie drept răspuns la întrebarea cardinalului, 
fie la simţirea gustului cafelei dulci, cremoase. 

— Recunosc, asta da şmecherie. 

— Ce doriţi să facem, Preasfinţia Voastră? spuse 
Elisabetta. Trebuie să răspundem cumva. 

Ca la un semn, intră Condorelli, cerându-şi scuze pentru 
absenţă. 

— Eşti la curent cu cele întâmplate? o întrebă Elisabetta. 

— Am ascultat la radio, în maşină, spuse ea. Era să fac 
un accident. Ce situaţie! 

Elisabetta o provocă. 

— Asta e tot ce ai de spus? 

— Asta e tot ce am de spus în faţa Sfinţiei Sale. 

Celestin interveni: 

— Trebuie să fim fermi, desigur, chiar sobri în răspunsul 
nostru. Însă, cred că ar fi o greşeală să părem foarte 

porniţi. Vom evita cuvinte precum erezie, blasfemie, sau 
apostazie. Vom fi respectuoşi, nu atât la adresa lui George 
Pole, cât faţă de fete. Statutul lor continuă să fie o 
întrebare fără răspuns. Ceea ce este indiscutabil e faptul 
că sunt tinere şi inocente. Nu ştim cum au fost concepuţi 
copiii. Carla, pregăteşte un comunicat de presă şi arată-ni- 
l. Şi, Elisabetta, dă-mi de ştire imediat ce profesorul 
Donovan are rezultatele testelor ADN. 


Cal îşi încheia ziua aşa cum îi plăcea, aşezat în fotoliul 
de piele din biblioteca lui, citind o carte în latină şi bând 
votcă dintr-un pahar greu de cristal. Casa lui din 
Cambridge, pe o stradă mărginită de copaci - unde locuiau 
mai mulţi profesori decât pe oricare altă stradă din 
America - era cufundată în tăcere. Era anotimpul în care 
locuinţa nu avea nevoie nici de încălzire, nici de răcire; 
casele erau tăcute, totul părea încremenit. 

Soneria insistentă a telefonului spulberă atmosfera. 
Când văzu că era Jessica, mai luă o duşcă de votcă. Era 
clar că nu îşi spălase păcatele faţă de ea, aşa că se pregăti 
pentru un nou supliciu. 

— Bună, Jessica, regret în continuare ceea ce s-a 
întâmplat în Nantucket. 

— Am depăşit de mult momentul, Cal. De asta ai crezut 
că sun? 

— Mi-a trecut prin minte. 

— Nu trebuie. Joe Murphy mi-a spus că ar trebui să te 
iert şi am făcut-o. 

— "Ţi-a spus asta la spovedanie? 

— Nu, la un pahar. Fii atent, tocmai ce-am primit 
rezultatele analizelor ADN. 

— Da? 

— Eşti pregătit să auzi ceva de-a dreptul bizar? 

Capitolul 22 


Când era singur acasă, ca în noaptea aceea, Cal se 
retrăgea în pat de obicei pe la unu dimineaţa, sau mai 
târziu, şi asistat de „spiritul” lui din lumea animală, Gâsca 
Cenuşie?5, adormea rapid. Însă, rezultatele analizelor ADN 
pe care Jessica i le comunicase îl agitaseră foarte tare şi 
erau mult prea importante pentru a le comunica printr-un 
email, încât rămase treaz până la două şi jumătate, când îl 
putea suna pe Cardinalul Da Silva, la prima oră, când 
acesta ajungea la birou. 

— Da, Sfinţia Sa abia aşteaptă rezultatele, spuse Da 
Silva. Dar e teribil de târziu la tine. 

— N-am putut dormi. 

— În regulă, spune-mi. 

— Îţi aminteşti că am luat probe de salivă de la toţi 
copiii şi fire de păr de la mame. 

— Îmi amintesc. 

— Ok, fii atent. Copiii au acelaşi ADN. 

— Nu similar - identic? 

— Sunt tripleţi identici, născuţi din mame diferite, spuse 
Cal. 

— Ei bine, nu mă aşteptam la asta. 

— Nici eu. 

— Şi mamele? 

— ADN-ul lor e diferit de al copiilor. Complet străin. 
Neînrudit genetic. 

— Ce înseamnă asta? 

— Înseamnă că înţelegi de ce nu am putut dormi. Cred 
că singurul fel în care am putea începe să răspundem la 
această întrebare este printr-o altă întrebare: cum ar arăta 
ADN-ul lui Hristos, dacă l-am fi putut testa? 

Urmă o pauză lungă, pe care Cal o respectă. Probabil, 
Cardinalul îşi aduna gândurile. 


25 Grey Goose - denumirea unei mărci de votcă (n. tr.). 

— Ne-am putea întoarce în secolul patru pentru un 
răspuns, vorbi cardinalul. 

— Primul Conciliu Ecumenic de la Niceea, interveni Cal. 

— Exact, continuă cardinalul. Cu ocazia acelei întruniri 
s-a elucidat chestiunea încarnării, care susţine că lisus 
Hristos era întru totul Dumnezeu, zămislit şi nu făcut de 
Tatăl Ceresc, şi era totodată întru totul om, născut din 
Fecioara Maria. Prin urmare, primul lucru pe care îl spun 
este că lisus a avut într-adevăr ADN. A fost alcătuit din 
carne şi oase. S-a născut, a crescut la maturitate, şi-a 
practicat vocaţia de preot şi a fost ucis pentru asta într-un 
mod specific muritorilor. Cu privire la chestiunea 
maternității şi paternităţii, ştim că Maria a fost mama lui. 
Biblia e cât se poate de clară în această privinţă. Şi ştim cu 
certitudine, din Evanghelia după Matei, că Duhul Sfânt era 
tatăl Lui, şi nu soţul Mariei, Iosif. 

Cal deschise Biblia la capitolul cu pricina şi citi: 

— Matei, versetul 20: şi cugetând el acestea, iată îngerul 
Domnului i s-a arătat în vis, grăind: Iosife, fiul lui David, nu 
te teme a lua pe Maria, logodnica ta, că ce s-a zămislit într- 
însa este de la Duhul Sfânt. 

— Exact, spuse Da Silva. Prin urmare, va trebui să îmi 
permiţi un exerciţiu de logică pe care, trebuie să recunosc, 
nu l-am mai făcut niciodată până acum. Există următoarele 
posibilităţi de a da crezare datelor genetice: ADN-ul 
Duhului Sfânt se combină cu ADN-ul Mariei şi astfel ia 
naştere lisus, un muritor; ADN-ul lui lisus provine în 
totalitate de la Maria; ADN-ul lui lisus provine în totalitate 
de la Duhul Sfânt; sau ADN-ul lui lisus provine în totalitate 
de la altcineva sau altceva. 

Cal avea alături un carneţel în care notase aceleaşi 
posibilităţi. 

— Aşadar, o putem anula din start pe aceea în care 
ADN-ul lui lisus provine în totalitate de la Maria, spuse el. 
lisus a fost băiat, prin urmare Maria nu putea contribui 
decât cu cromozomi X. 

— În regulă, spuse Cardinalul. Aşa este. 

— Cum rămâne cu ideea că întreg ADN-ul lui provine de 

la Duhul Sfânt? spuse Cal. Presupun că nu e o exagerare 
să îl considerăm pe Dumnezeu bărbat - aceasta este 
perspectiva tradiţională, chiar dacă sexistă. Dar Duhul 
Sfânt este, teoretic, o adiere, o suflare, forţa vitală a lui 
Dumnezeu în acţiune. Nu există niciun argument teologic 
care să susţină că ar fi existat vreo apropiere de natură 
fizică între Duhul Sfânt şi Maria. Altfel, concepţia nu ar 
mai fi fost una virgină. Dar se poate spune despre o adiere, 
o suflare, că deţine ceva atât de omenesc precum ADN-ul? 
Se poate spune despre Dumnezeu că are un cod genetic? 
Pare o teorie forţată, dar ce ştiu eu? Şi dacă răspunsul e în 
cu totul altă parte, dacă ADN-ul lui lisus provenea de la o 
cu totul altă entitate? Şi teoria aceasta pare să eludeze 
tărâmul ştiinţei, aşa cum o cunoaştem. 

— Prin urmare, ce concluzie tragem în urma rezultatelor 
analizelor tale, profesore? 

Cal privi gânditor către paharul gol. 

— Concluzia că rezultatele analizelor ADN ale acestor 
„Marii” şi ale acestor „lisuşi” sunt la fel de incredibile pe 
cât ar fi fost cele ale Sfintei Fecioare, Maica Domnului şi 
ale lui lisus Hristos, dacă le-ar fi făcut cineva. 

Da Silva era de aceeaşi părere şi spuse: 

— Acum trebuie să aşteptăm continuarea. Cine ştie unde 
vrea să ajungă Pole cu asta şi câţi îl vor urma? 

— Eu nu sunt dispus să stau şi să aştept, spuse Cal. 
Vreau să aflu unde este această catedrală. Vreau să mă 
întorc şi să vorbesc cu Pole despre fete. Cred că au fost 
aduse în America împotriva voinţei lor. Cred că sunt 
prizoniere. Şi că toată treaba pute până la cer. 

— Dacă aşa crezi, atunci e posibil ca Dumnezeu să te 
ajute, spuse cardinalul. 

Înainte să meargă, în sfârşit, la culcare, Cal îşi ţinu 
promisiunea şi trimise rezultatele analizelor ADN către 
Sue Gibney. Totodată, îi trimise o întrebare. li ceru să-i 
dezvăluie locaţia catedralei. 

Dintr-un motiv sau altul, ea nu îi răspunse. 


Mijlocul prin care avea să afle unde erau fetele trebuia 

să fie George Pole. Aceasta fu concluzia lui Cal a doua zi 
dimineaţă, la cafea. Ştia că avea nevoie de ajutor. Se 
pricepea să descopere indicii despre mistere antice, în 
arhivele prăfuite ale lumii, dar să dea de urmele unui om 
nu era tocmai una dintre abilităţile lui. Cine se pricepea la 
astfel de treburi? Detectivii particulari şi reporterii de 
investigaţii, se gândi el. Căută online, dar rezultatele în 
privinţa detectivilor îl dezamăgiră. Majoritatea operau 
local. Căută şi în Houston, unde locuia Pole, dar catedrala 
putea fi oriunde. Apoi căută jurnalişti de investigaţii. 
Câteva ziare aveau acoperire naţională, dar, la fel ca în 
cazul detectivilor, majoritatea operau la nivel local. Se 
gândi la reporterul de la New York Times, cel care îl 
intervievase în Cambridge, apoi însă, într-o doară, intră pe 
pagina Houston Chronicle şi căută informaţii despre 
George Pole. Fereastra de căutare se umplu cu zeci de 
articole despre Pole semnate de un singur reporter: 
Amanda Pittinger. 

Cal intră pe link-ul care ducea la datele de contact ale 
acesteia şi-i trimise un e-mail în care îi spunea cine era şi 
de ce lua legătura cu ea. La final, îşi lăsă numărul de 
telefon. În mai puţin de un minut, îi sună telefonul. 

— Amanda Pittinger, îl caut pe Cal Donovan. 

— Uau, asta a fost rapid, se minună el. 

— Ai scris cuvintele fermecate, spuse ea. 

— Şi care sunt acelea? întrebă el. 

— George Pole. 

Amanda  Pittinger scria de ani buni despre Pole. 
Reporter cu vechime la Houston Chronicle, îl considera pe 
George Pole un subiect mereu de actualitate. Pole şi presa 
avuseseră dintotdeauna o relaţie reciproc avantajoasă. 
Jurnaliştii îl apreciau pentru  luările de poziție 
controversate şi atitudinea deschisă, iar Pole îi considera 
mijloace de comunicare uşor accesibile. Şi probabil nimeni 
din mass-media oraşului Houston nu îl cunoştea mai bine 
pe Pole decât Pittinger, care obținuse adesea informaţii în 
exclusivitate pentru apariţii pe prima pagină, însoţite de 
câte o fotografie măgulitoare, desigur. Legătura lor 

devenise atât de apropiată, încât ea avea numărul lui de 
telefon mobil, de care se folosea neîngrădit. 

Pittinger relatase amănunţit demisia lui Pole, dar în 
ultimele două luni acesta nu mai fusese subiectul niciunui 
articol, devenind treptat de domeniul trecutului. Situaţia 
se schimbase dramatic odată cu apariţia lui la altarul 
catedralei misterioase, iar şeful Amandei îi ceruse 
literalmente în genunchi - omul chiar îngenunchease 
înaintea ei pe podeaua redacţiei - să îl găsească şi să-i ia 
un interviu sau, dacă nu, să afle unde era catedrala, cine o 
ridicase, cine o finanţase şi aşa mai departe. 

Pittinger fusese nevoită să îşi ajute şeful corpolent să se 
ridice. 

— Găseşte-l pe Pole, găseşte biserica, găseşte fetele, 
Amanda, înainte ca el să facă anunţul şi să afle toată 
lumea. Cineva o să ia Pulitzer-ul pentru povestea asta. De 
ce să nu fii tu aceea? 

Pittinger îi spuse lui Cal că ştia cine este. Citise articolul 
din Times despre el şi despre cele trei fete. 

— Întâmplarea face, îi spuse ea, că şi eu îl căutam pe 
bunul cardinal, sau ar trebui să zic „papă”, nu? 

— Ai avut noroc? 

— Nu. Am început, cum era de aşteptat, sunându-l pe 
mobil, dar avea mesageria plină - se pare că numărul lui 
personal e mai puţin personal decât m-a făcut să cred. 
Apoi am sunat toate cunoştinţele comune. Nimic. Imi tot 
frământ creierii, dar nu ştiu încotro să o iau. 

— Eu am fost acolo, spuse Cal. 

— Unde? 

— La catedrală. Cu fetele. 

— Prin urmare, ştii unde este! 

— De fapt, nu ştiu. 

Îi povesti despre eforturile pe care le depuseseră ca să îl 
împiedice să afle locaţia. 

— Tot ce îţi pot spune este că am zburat cam trei ore şi 
patruzeci şi cinci de minute din Nantucket, spuse el. 

— Şi eşti convins că nu aţi zburat peste hotare? 

— N-am avut nevoie de paşaport. 

— Ok, aşteaptă să iau o hartă, spuse ea continuând să 
vorbească. Un avion privat obişnuit zboară cu aproximativ 
805 km pe oră şi dacă ai zburat trei ore şi trei sferturi, 
asta înseamnă 2.897 km. Din Boston asta înseamnă că ai 
ajuns fie în nord, în Dakota, fie în sus, în Nebraska, Kansas 
sau în însoritul Texas. E drept, i-am spus şefului meu că 
George nu pleacă niciodată departe de casă. 

— Tot e o suprafaţă mare de acoperit, spuse Cal. E greu 
de crezut că poţi construi o catedrală fără să se vorbească 
despre asta. 

— Exact, spuse ea. E vorba de bancheri şi finanţatori, 
arhitecţi, furnizori şi sute de muncitori. Toţi cei implicaţi, 
probabil, au fost obligaţi să semneze acorduri stricte de 
confidenţialitate. 

— Furnizori, spuse Cal. 

— Poftim? 

— Furnizori, repetă el. Cum construieşti o catedrală? 

La capătul firului se făcu tăcere, apoi ea spuse:_ 

— Această catedrală? Oțel. Mult oţel. In cazul 
Watergate, au mers pe urma banilor. Aici, vom lua urma 
oţelului. Ce inteligent eşti! 

— Aşa se laudă mama tuturor. 

— Lasă-mă să mă ocup de asta. Dă-mi puţin timp. 

— Bine, dar te rog să îmi promiţi ceva. 

— Ce? 

— Dacă îl găsim, vreau să merg acolo cu tine. 

— Şi de ce doreşti să te întorci acolo? întrebă ea. 

— Vreau să văd fetele din nou. Cred că sunt ţinute acolo 
împotriva voinţei lor. Cred că părinţii lor au fost obligaţi să 
le lase să plece. 

— Şi cavaler în armură strălucitoare pe deasupra! Bine, 
Cal. Lucrăm împreună. Te anunţ. 

Pittinger lăsă totul baltă şi dădu fuga la editorul secţiei 
economice. Acesta o îndrumă către registrul electronic al 
tuturor producătorilor şi importatorilor de oţel din Statele 
Unite, dar dimineaţa petrecută la telefon nu dădu roade. 
Nimeni nu era dispus să încalce acordul de 
confidenţialitate şi să îşi dezvăluie clienţii. Apoi, în timpul 

unei conversații, cineva făcu referire la agenții 
intermediari, cei care înlesneau contractele de cumpărare. 
Un agent implicat în tranzacţie nu va vorbi, însă un rival 
care are informaţii s-ar putea să o facă. Astfel, opt ore mai 
târziu, purta o discuţie cu Dwayne P. O'Connor, un agent 
din Pittsburgh căruia îi plăcea să molfăie trabuce, după 
cum îl auzea în telefon. 

— O, ştiu sigur cine a făcut comanda, spuse omul, 
pentru că m-au tras în piept. Negociam în numele unui 
client din New York, care voia să ridice nişte blocuri de 
apartamente în Tribeca şi mai aveam puţin să încheiem 
afacerea cu un furnizor german, când înţelegerea a picat. 
Cineva a intervenit şi a oferit o sumă considerabilă pentru 
o livrare urgentă. La fel s-a întâmplat şi cu alţi furnizori, în 
Germania, Japonia, intern. Totul a fost cumpărat de un 
client grăbit şi cu buzunare adânci. 

— Cine a fost cumpărătorul? 

— Hillier Construction. 

— Şi unde are sediul? 

— Vernon, Texas. 

Pittinger verifică pe Google Maps. Oraşul era în vestul 
Texasului, aproape de graniţa cu Oklahoma. La aproape 
2.897 km de Boston. 

— Îmi poţi da datele de contact ale companiei Hillier? 
întrebă ea. 

— Sigur, dar te rog nu le spune de unde le ai. Nu sunt 
sigur, dar instinctele nu mă înşală de obicei, şi cred că 
biserica aia de la ştiri este locul unde s-a dus oţelul. 

Directorul General al Hillier i-a închis telefonul în nas nu 
o dată, ci de două ori. Şi ea avea instincte bune şi acestea 
îi spuneau că Hillier era aproape sigur implicat. 
Construcţiile au nevoie de autorizaţii de construcţie şi 
proiectele ample, precum o biserică, aveau nevoie de încă 
şi mai multe, astfel încât următoarea discuţie telefonică a 
avut-o cu directorul Serviciului Autorizaţii de Construcţie 
din cadrul primăriei din Vernon. 

Ceru informaţii despre proiectele ample şi autorizaţiile 
de construcţie acordate recent în Vernon sau în comitatul 

Wilbarger, a cărui reşedinţă era. 

— Mă întrebam când o să sune cineva în legătură cu 
asta, spuse directorul. Sunteţi prima. Presupun că doriţi 
mai multe informaţii. Chiar dacă îmi displace, sunt nevoit 
să cooperez cu dumneavoastră. E vorba de informaţii cu 
caracter public. N 


A doua zi dimineaţă, la ora 10.30, Cal era în Aeroportul 
George Bush din Houston. Amanda Pittinger ţinea în mână 
o mică pancartă cu numele lui, în zona ridicării bagajelor. 
Lui Cal îi plăcu instantaneu ce vedea - o blondă frumuşică, 
cu părul creţ, de vârstă apropiată cu a lui, cu cizme înalte 
şi o jachetă din denim împodobită cu strasuri. Avea un 
zâmbet ştrengăresc de care se folosi ca să îi arate că şi ei 
îi plăcea ce vedea. 

— Salutare, partenere, îi spuse. Eşti la fel de chipeş ca 
în fotografiile de pe internet. 

— Mă bucur să aflu. N-aş fi vrut să începem relaţia 
noastră cu o dezamăgire. 

Întrucât povestea avea potenţial, Pittinger obținuse din 
partea redacţiei aprobare să închirieze un avion privat 
care avea să-i ducă din Houston la aeroportul din 
Wilbarger, unde erau aşteptaţi de un elicopter şi un 
fotograf de la Chronicle. 

— Ai mai fost aici? îl întrebă Pittinger pe pilotul 
elicopterului, arătându-i documentele. 

— Nu pot spune, dar ştiu unde e ferma. 

— În cât timp ajungem? întrebă ea. 

— Nu durează mult, cam cincisprezece minute. Nu 
aterizăm, nu-i aşa? 

— Am putea? se interesă Cal. 

— Nu ştiu, domnule. Dacă este proprietate privată, nu. 
Dacă aveţi permisiune, atunci e altă treabă. 

— Nu avem, spuse Pittinger. Survolăm şi facem câteva 
fotografii. 

Peisajul era întins, pustiu, terenurile uscate 
amestecându-se cu câmpurile verzi, irigate, de bumbac. 
Venind dinspre nord, pilotul zări primul constructia, de la 

o distanţă de aproape opt kilometri. Soarele apunea şi 
lumina reflectată în panourile de sticlă îl izbi în ochi în 
ciuda lentilelor polarizate ale ochelarilor de soare. 

— Iat-o, spuse el şi fotograful se puse imediat pe treabă, 
cu două aparate, luând atât imagini foto, cât şi video. 

Elementul de noutate nu era catedrala. Transmisiunea 
televizată o dezvăluise deja. Ceea ce era în vecinătatea 
acesteia făcea toţi banii. Un conac imens din cărămidă 
roşie şi o serie de grajduri. Cai păscând în ţarcuri. Păşunile 
întinse, din jur, uscate, neirigate, cu cirezi de cornute 
răsfirate până departe. 

— Aceasta este casa în care le-am văzut pe fete, îi spuse 
Cal lui Pittinger. 

— O fermă serioasă, nu glumă, spuse pilotul. După 
întinderea gardurilor, are pe puţin opt kilometri pătraţi. A 
cui ziceai că e? 

— N-am zis, răspunse Pittinger. Este înregistrată sub 
numele de Diamond Bit. Încă lucrez la identificarea 
structurii acţionariatului. E alcătuit dintr-o serie de 
companii fictive. Avocaţii redacţiei se ocupă de asta. 

— După nume, trebuie să fie implicaţi în exploatarea 
gazelor şi petrolului. Ce vreţi să mai vedeţi, până nu apune 
soarele? 

Atunci, fotograful le arătă ceva în faţa unei clădiri 
exterioare. Un grup de bărbaţi urca într-un şir de maşini 
albe de teren, îndreptându-se spre conac. Acolo coborâră 
şi îndreptară spre cer arme automate. Fotograful îndreptă 
spre ei aparatul foto. 

— La naiba, spuse pilotul. Ne-au luat în cătare. 

— Nu suntem într-o zonă restricţionată, nu-i aşa? întrebă 
Pittinger. 

— Suntem în legalitate, dar e vorba de Texas, doamnă. 

Auziră rafalele. Trasoarele lăsară urme pe cerul care 
începea să se întunece. 

— Naiba să mă ia! exclamă pilotul. Astea au fost focuri 
de avertizare, iar eu mă consider avertizat. 

Încetini, întoarse, apoi acceleră şi se retrase fără să mai 
stea pe gânduri. 

Întorşi la aeroportul din Wilbarger, îşi luară rămas bun 
de la pilotul încă tulburat şi se îndreptară spre avionul 
care aştepta să-i ducă înapoi la Houston. 

— Eu rămân, spuse Cal. 

— Nu-mi spune, zise Pittinger, zâmbind iar ştrengăreşte. 

— Ba îţi spun, răspunse Cal. 

— Vin cu tine, spuse ea, apoi instrui fotograful să 
prelucreze fotografiile şi să se bucure singur de călătoria 
înapoi. 

Aşteptară în terminalul modest să închirieze o maşină şi 
luară de la un automat nişte apă minerală şi covrigei. 
Acolo, Amanda îl încolţi ca pe unul dintre subiecţii 
articolelor ei. Până ce sosi maşina, aflase totul despre el, 
inclusiv faptul că nu fusese niciodată căsătorit şi că era, 
categoric, heterosexual. 

În drum spre fermă, în spiritul egalităţii, îi vorbi despre 
ea. Prima ei căsnicie durase două luni întregi, dar avea 
doar nouăsprezece ani la vremea respectivă, aşa că, după 
cum se exprimă ea însăşi, aceea nu se punea la socoteală. 
Cea de-a doua durase doisprezece ani şi intra, fără 
îndoială, la socoteală, pentru că mai avea încă doi ani de 
plătit pensie alimentară. 

— Nu vreau să par misogin, spuse Cal, dar tu îi plăteşti 
lui pensie alimentară? 

— Exact asta fac, spuse ea. Situaţia s-a creat pentru că 
eu am ceea ce se numeşte o slujbă, pe când el suferă de 
ceea ce se numeşte lene. Statul Texas nu face discriminări. 
Sfatul meu, nu te căsători sau, dacă o faci, însoară-te cu o 
fată mai bogată decât tine. 

— Prefer a doua variantă. 

În cele din urmă ea puse întrebarea pe care el o aştepta. 

— Şi de ce te-ai implicat în cruciada asta? Am cunoscut 
destui universitari şi nu mulţi şi-ar părăsi turnul de fildeş 
pentru munca de teren. 

Se apropiau de fermă şi harta era pe telefonul ei. Se 
întunecase. Terenul era întins, pustiu, şi se îndoia că vor 
întâlni vreun indicator. 

— Să îmi spui când să întorc, spuse el. Ascultă, nu ştiu 
cum au ajuns fetele astea însărcinate, dar sunt nişte 
copile. Mă înfurie gândul să le ştiu exploatate. Vor să se 
întoarcă acasă iar eu vreau să le ajut. Nu e nimic 
complicat. 

— Măi să fie, spuse ea privindu-l cu stupoare. Eşti sigur 
că nu vrei să semnezi un prenuptial? 

— De ce? 

— Pentru că te-aş lua de bărbat chiar acum! 

Amanda sperase că ieşirea de pe drumul principal îi va 
conduce la catedrală, iar la capătul unui drum lung, 
nemarcat, o cabină de pază şi doi oameni înarmaţi păreau 
să confirme că ajunseseră în locul potrivit. 

Cal cobori geamul maşinii. 

— Hei, bună seara. Numele meu este Cal Donovan. Am 
fost aici cu câteva zile în urmă. Aş vrea să îl văd pe George 
Pole. 

Paznicul cel mai apropiat de ei se aplecă peste geam şi-i 
spuse: 

— Îmi pare rău, domnule, aici nu locuieşte nimeni cu 
numele acesta. 

— În regulă, atunci Lidia Torres sau Sue Gibney? 

Cei doi paznici se uitară unul la altul şi cel aplecat pe 
fereastră îi dădu acelaşi răspuns. Nici acele persoane nu 
locuiau acolo. 

— Ascultaţi, cunosc povestea şi ştiu că cele trei fete sunt 
aici, la fel ca Torres şi Gibney. George Pole m-a invitat şi o 
să aveţi necazuri când vor afla că m-ati trimis la plimbare. 

După ce schimbară între ei mai multe priviri, paznicii îi 
spuseră să oprească motorul şi să aştepte. Trecură astfel 
zece minute, apoi apăru un camion de tractare. Din el 
cobori şi veni spre ei un individ masiv, cu cizme din piele 
de crocodil, o curea cu centură cu steaua Texasului şi 
pălărie bej de cowboy. Clay Carling era directorul de 
securitate al proprietăţii, un fost şerif texan care suferea 
de „mândrie acută”. 

— Sal'tare. Numele meu e Carling. Sunt şeful securităţii. 
Cu ce vă pot fi de folos? 

Cal îi repetă ce le spusese paznicilor. 

— Ştiu cine sunteţi, domnule Donovan. Nu ne-am 
cunoscut data trecută când aţi fost aici, dar atunci ştiam 
de venirea dumneavoastră. Nimeni nu m-a informat cu 
privire la această vizită. 

— Aceasta s-a decis spontan, spuse Cal. 

— Şi dumneavoastră, domnişoară, cine sunteţi? 

— O prietenă, doar îl însoțesc. 

— Înţeleg. Îmi pare rău să vă dezamăgesc, dar nu vă 
vom permite accesul în seara aceasta. _ 

— Lui George Pole s-ar putea să nu-i placă asta. Il suni, 
te rog? 

— Am făcut-o deja. A zis să-i scrii o scrisoare şi îţi va 
răspunde, neîndoielnic. 

— Nu am adresa lui. Mi-o dai? 

— Nici eu nu o ştiu. Acum, dacă faceţi cale întoarsă de 
unde aţi venit ar fi foarte bine. Dacă nu, va trebui să chem 
şeriful să vă aresteze pentru încălcarea proprietăţii. 

Pe drumul înapoi spre Vernon, Amanda spuse că îşi 
dădea seama cât era el de dezamăgit. li spuse că ea, ca 
jurnalist, era obişnuită să i se trântească uşa în nas. 

— Poate găsim o altă cale să intrăm? 

— Dacă o facem, băieţii ăia s-ar putea să ne aprindă ca 
pe nişte artificii. Dacă vrei să ştii, nu ţin să mor prin părţile 
astea. 

— Şi acum ce facem? 

— Păi, avem o grămadă de mers până în Houston. Ce 
zici să pornim în zori? 

— Dacă asta vrei, sigur. 

— Mai vreau şi o friptură bună. 

— Mă descurc. 

— Apoi vreau să ne cazăm la un motel, cu o sticlă bună 
de băutură, şi vedem mai departe ce se întâmplă. 

— Mă descurc şi cu asta. 


Randall Anning se trezise înainte de răsărit şi se antrena 
în sala personală de sport, în apartamentul său din 
Houston. Făcea flotări, sub supravegherea antrenorului 

lui, când îl sună şeful lui de cabinet. 

— Presupun că n-ai apucat să vezi ediţia de azi a 
Chronicle, îi spuse aghiotantul lui. 

— Ce zice? 

— Vorbeşte despre legătura ta cu Pole, cu catedrala, cu 
fetele, tot tacâmul. 

— Nu-mi spune: au descoperit locaţia? 

— Au descoperit-o. Au şi propriile fotografii aeriene. 

— La dracu’! Mai aveam o săptămână până să o 
dezvăluim. Bine. Antrenamentul s-a terminat, începe 
dezastrul. Anunţă-mă când sună Preşedintele Griffith. 

— Aştepţi telefonul lui? 

— Acum, da. 

x 

— Randy, vulpoi şiret! spuse Griffith. 

Când primi telefonul de la Casa Albă, Anning tocmai 
ieşea din lift. 

— Am considerat că e mai bine să aflați după aceea, 
domnule preşedinte. 

— Asta îmi spune toată lumea când îmi ascunde ceva. 
Negare plauzibilă. Ei bine, nu mai e cazul. De când 
plănuiai asta? 

— Cam de când am aflat despre fete. Sunt destul de 
bătrân să ştiu că nu mai apuc un astfel de miracol. 

— Ai lucrat cu George Pole? 

— De la bun început. 

Urmă un torent năucitor de vorbe. 

— Am presimţit eu că George pune ceva la cale când a 
demisionat. E genial. A dat funcția de cardinal pentru cea 
de papă! Şi nu orice papă. Papa Petru! Iți imaginezi ce se 
petrece acum în camera de motel pe care Celestin o 
numeşte birou? 

— Sunt sigur că ai văzut declaraţia de presă a 
Vaticanului. E destul de rezervată. Aşteaptă să vadă 
încotro ne îndreptăm. 

— Ei bine, contează pe mine - neoficial, desigur. Nu 
vreau să pierd prea multe voturi ale vechilor catolici. 
Dumnezeule, ador numele ăsta: Noua Biserică Romano- 

Catolică. Tu ai fost cel care a lăsat informaţia să se 
„scurgă” în presă? 

— De fapt, nu. Asta o să complice lucrurile. Nu doream 
ca mulțimile să ia ferma cu asalt acum. Aveam nevoie de 
încă o săptămână. Dar ne vom adapta. 

— La naiba, Randy, continuă să investeşti. Curând, va 
trebui să îmi spui cât costă SI. ridici o catedrală. 

Forţat de Houston Chronicle, Anning a trebuit să se 
grăbească cu propriul anunţ public. Comunicatul de presă 
pregătit în grabă oferea detalii importante: în zece zile, 
Papa Petru al Noii Biserici Romano-Catolice va ţine 
liturghia la Catedrala Noilor Sfinte Fecioare Maria, la 
Miracle Ranch, în Wilbarger, Texas. Toată lumea e 
binevenită. Catedrala are o capacitate de opt sute de 
suflete. Ceilalţi vor urmări slujba pe ecrane instalate în 
corturi. Comunicatul de presă oferea indicaţii de acces din 
autostrăzile 40 şi 44, precum şi coordonate GPS. 

La nici şase ore de la comunicatul de presă, de porţile 
fermei se apropie prima maşină. Unul dintre paznici 
anunţă prin staţia radio către sediul echipei de securitate, 
aflat la subsolul conacului. 

Clay Carling stătea cu picioarele pe birou şi cu ochii pe 
ecranele camerelor de supraveghere. 

— Ce ai acolo? întrebă el. Ştia ce avea. Vedea cu ochii 
lui microbuzul încărcat cu pasageri. 

— Pare să fie un grup de călugăriţe, comunică paznicul. 

— Păi, ia întreabă-le de unde sunt şi ce vor? 

Paznicul se aplecă pe geamul maşinii, vorbi cu pasagerii 
şi îi raportă lui Carling. 

— Vin din Oklahoma. Sunt - cum au zis - Măicuţe 
Caramel - scuze, m-au corectat, Carmelite - care vor să se 
asigure că ocupă locuri în catedrală, pentru slujbă. Vor să 
vadă fetele şi pruncii. Şi-au adus apă şi mâncare. Zic că nu 
ne vor face probleme. 

— Aşteaptă un minut, spuse Carling, punând mâna pe 
telefon. Trebuie să sun pe cineva. 

Paznicul îşi făcu de lucru vorbind cu şoferiţa, o doamnă 

la vreo şaizeci de ani, cea mai tânără din grupul de cinci. 
Nefiind catolic, tânărul era agitat în preajma călugăriţelor 
şi singurul subiect de discuţie care îi venea în minte 
presupunea întrebări de genul, „nu le era cald în 
veşmintele acelea, vara?” 

În cele din urmă, staţia radio a gardianului pârâi, şi se 
auzi: 

— Domnul Anning spune că e în regulă, lasă-le să intre. 

— În zona corturilor? întrebă paznicul. 

— Trimite-le la conac. 

În faţa casei aştepta Torres. 

— Bună ziua, eu sunt doamna Torres, spuse ea şoferiţei 
microbuzului. 

— Eu sunt Sora Anika. Fiţi binecuvântaţi pentru că ne- 
aţi primit. 

— Presupun că doriţi să le cunoaşteţi pe fete. 

Anika şi alte câteva începură să plângă. 

— Parcă visăm. 

— Nu visaţi, spuse Po rog să mă urmati! 

Nu dură mult până îşi făcu apariţia următoarea maşină. 
Apoi încă una. Şi încă una. Niciuna dintre acestea nu avu 
parte de tratamentul special de care se bucurase 
microbuzul cu călugăriţe, dar toate fură lăsate să intre şi 
deviate către zona de corturi şi rulote, o aşezare 
rudimentară care în decurs de o zi deveni un fel de oraş, 
pe cale să se transforme într-o metropolă. Existenţa unui 
miliardar în spatele proiectului era de mare ajutor. Anning 
nu se zgârcise la bani, asigurând electricitate, apă curentă, 
canalizare. Pentru cei care veniseră fără provizii sau cu 
provizii insuficiente, un magazin prindea contur în cadrul 
unui depozit din incinta fermei, fiind aprovizionat cu 
articole diverse, de la alimente la butelii cu gaz lichefiat. 
Ferma era atât de mare, încât înfloritoarea comunitate nu 
se vedea de la conac, deşi oamenii puteau contempla turla 
catedralei. În ziua slujbei, pentru cei care nu puteau 
parcurge pe jos distanţa până la catedrală, se puneau la 
dispoziţie autobuze, iar ceilalţi rămâneau să urmărească 

totul pe ecrane uriaşe. 

La conac, Torres duse măicuţele cu liftul la etajul al 
treilea. Nu le spusese fetelor că urmau să aibă musafiri, 
lucru care, avea să recunoască ulterior, fusese o greşeală. 

Fiecare dintre fete avea propriile ei motive să se supere 
la vederea celor cinci călugăriţe apropiindu-se pe hol. 
Pentru Maria Aquino era faptul că măicuţele de la şcoala ei 
o băteau adesea, pe ea şi pe colegele ei, pentru tot soiul de 
fărădelegi. Pentru Maria Mollo, era faptul că acestea 
veneau în mahalaua în care crescuse şi luau copiii nedoriți 
pentru adoptii în familii înstărite din Lima, Arequipa şi 
Trujillo. Pentru Mary Riordan, era pur şi simplu faptul că 
nu le plăcea. O enervau din motive pe care, probabil, nu le 
putea numi, având rădăcini adânci în disprețul profund al 
tatălui ei pentru autorităţi. 

Când fetele se împrăştiară în viteză, precum gândacii la 
vederea luminii, Torres strigă: 

— Sue, mergi şi adu-le înapoi în sufragerie. De ce se 
ascund? 

— Nu aşteptau musafiri, răspunse Sue. N-au primit pe 
nimeni de când sunt aici. Poate de aceea. 

— Ei bine, nici eu nu am ştiut de sosirea măicuţelor. „Ei” 
au vrut ca acestea să le vadă pe fete. 

Ei, din nou. Ideea de ei, oamenii din spatele scenei, o 
irita pe Sue. Acum că apăruse acest individ, George Pole, 
Sue presupunea că acesta era unul dintre ei. După 
interacţiunea scurtă de la conac, din ziua vizitei lui Cal 
Donovan, îl mai văzuse de câteva ori cu ocazia filmării de 
la catedrală şi îi dăduse fiori. Nu suporta oamenii mieroşi 
iar el, cu mirosul sufocant de aftershave şi zâmbetul fals, 
zugrăvit permanent pe chip, era cum nu se poate mai 
ipocrit. Ba chiar mai mult: nu manifestase niciun pic de 
interes faţă de ea ca persoană. Pentru el era doar o 
slujnică. 

Torres conduse măicuţele în sufragerie, în timp ce Sue 
negocia revenirea fetelor. Acestea făceau front comun, 
refuzând să facă spectacol la comandă. Nu numai că 
refuzau să primească „pinguinii”, cum le numise Mary 

Riordan pe călugăriţe, dar bebeluşii dormeau, iar ele, la 
rândul lor, aveau nevoie de odihnă. Discutară un pic între 
ele, folosindu-se de un pic de engleză, un pic de spaniolă, 
limbajul semnelor şi al expresiilor faciale pe care îl 
foloseau ca să comunice una cu alta, apoi Mary Riordan 
preluă conducerea, ca negociator desemnat. 

— O facem în anumite condiţii, spuse ea. 

— Voi transmite bucuroasă termenii voştri către doamna 
Torres, spuse Sue, mimând solemnitatea. 

— În primul rând, dorim porţii duble de budincă în 
următoarele trei zile. 

— Am reţinut. 

— În al doilea rând, dimineaţa vrem să călărim. 

— S-a notat. 

— Şi în al treilea rând, nu vrem să participăm la slujba 
de duminică. 

Sue clătină din cap. 

— Numărul trei o să fie greu de obţinut. De fapt, din 
câte am înţeles de la doamna Torres, o să fie imposibil. 
Aceasta urma să fie marea petrecere a revenirii voastre. 

— E o afurisită de liturghie, nu o petrecere, spuse Mary. 

— Era o figură de stil. Totuşi, uitaţi de cererea cu 
numărul trei. 

— Nu vrem să fim marionetele acestui ciudat care se dă 
drept papă. Ai văzut cum miroase? Cred că se parfumează 
prea mult. 

— Ştiu, dar uitaţi de numărul trei. Credeţi-mă, ştiu ce 
spun. 

Mary se întoarse să discute cu celelalte două apoi reveni 
la masa negocierilor. 

— Micuta şi Eyeore sunt de acord. O facem pentru porţii 
duble de budincă timp de o săptămână şi călărit în fiecare 
dimineaţă, tot o săptămână. 

— Merg să comunic revendicările voastre, spuse Sue. 

Merse şi-i făcu semn lui Torres să plece de lângă 
măicuţe, ca să discute înţelegerea. 

— Ascultă, Sue, cred că e o idee proastă să le facem 
concesii. Asta le va încuraja să aibă şi mai multe pretenţii 

pe viitor. 

— Sunt lucruri nesemnificative, spuse Sue. Le-am făcut 
să renunţe la cererea de a nu participa la slujbă. 

— Dumnezeule! Asta ar fi fost un dezastru. 

După ce inspiră şi expiră profund de câteva ori, Torres 
se hotări. 

— Spune-le că am fost de acord şi adu-le în sufragerie, 
cu copiii. 

Fetele veniră la întâlnirea cu vârstnicele călugăriţe, ca 
nişte prizonieri în faţa judecătorilor, cu privirile plecate 
asupra pruncilor din braţele lor. Măicuţele căzură în 
genunchi ca secerate şi începură să se roage cu fervoare. 
Sora Anika părea să fie în formă, dar pe cele trei 
septuagenare - mai ales pe cea obeză - şi pe octogenara 
fragilă, Sue se gândi că va trebui să le ajute să se ridice. 

Călugăriţele începură să recite Ingerul Domnului şi, în 
timp ce făceau asta, Torres le surprinse pe Mary şi pe Sue 
dând ochii peste cap. 

Anika: Îngerul Domnului a vestit Mariei. 

Toate: Şi ea a zămislit de la Duhul Sfânt. 

Toate: Bucură-te, Marie, cea plină de har, Domnul este 
cu tine; binecuvântată eşti tu între femei şi binecuvântat 
este rodul trupului tău, lisus. Sfântă Marie, Maica lui 
Dumnezeu, roagă-te pentru noi, păcătoşii, acum şi în 
ceasul morţii noastre. Amin. 

Anika: lată roaba Domnului. 

Toate: Fie mie după cuvântul tău. 

Toate: Bucură-te, Marie, cea plină de har, Domnul este 
cu tine; binecuvântată eşti tu între femei şi binecuvântat 
este rodul trupului tău, lisus. Sfântă Marie, Maica lui 
Dumnezeu, roagă-te pentru noi, păcătoşii, acum şi în 
ceasul morţii noastre. Amin. 

Când terminară, Sora Anika îşi înălţă privirea şi spuse: 

— Marii binecuvântate, să ne aflăm în prezenţa voastră 
şi a pruncilor voştri este cel mai înălţător moment al vieţii 
noastre. 

Mary Riordan clipi şi buzele i se adunară într-o grimasă 
năstruşnică. 

— Puteai să începi cu un „bună ziua”. 

Maria Mollo şi Maria Aquino o cunoşteau prea bine, 
astfel încât chicotiră. 

Torres bombăni ceva despre umorul irlandez, iar Sue 
începu să i le ajute pe călugăriţe să se ridice. 

Cea mai vârstnică dintre ele, Sora Consuela, odată 
aşezată pe un scaun, întinse un deget artritic către Maria 
Mollo şi vorbi în spaniolă. 

— Tu eşti cea din Peru? 

Maria discută puţin cu ea despre cât de frumoasă i se 
părea şi cât de chipeş era pruncul ei, Jesus Juan. Bătrâna îi 
amintea Mariei de sora străbunicii ei, şi fata se purtă cu 
respect. 

Sora Henrietta, o femeie masivă care transpira în bătaia 
aerului condiţionat, se aşeză în colţul cel mai răcoros, 
chiar sub aparat. Făcu semnul crucii către fiecare copil. 

— Jesus David, Jesus Juan, Jesus Ruperto. Sunt prunci 
minunati şi foarte frumoşi. Iar noi ne aflăm în prezenţa lor 
binecuvântată! 

Mary Riordan nu avea de gând să le arate acelaşi 
respect ca prietena ei. 

— Îi puteţi deosebi? Vreau să spun, dacă i-am amesteca, 
precum piesele de puzzle, aţi şti să îl puneţi pe fiecare la 
locul lui? 

— Cred că aş putea, dar nu sunt sigură, răspunse 
călugăriţa. 

— Pentru că acum au ajuns să aibă cam aceeaşi talie. 
Dacă n-ar fi îmbrăcaţi diferit, şi nouă, mamelor lor, ne-ar fi 
greu. 

Doamna Simpauco li se alăturase şi traducea pentru 
Maria Aquino. 

— Eu aş putea, spuse Maria. Jesus Ruperto este cel mai 
isteţ şi are cel mai frumos zâmbet. 

— Pe naiba, Micuţo, spuse Mary. Călcă peste piciorul 
filipinezei destul de tare, încât să provoace un țipăt şi o 
pişcătură drept răspuns. 

Sue înţelese că lucrurile riscau să scape de sub control. 
Văzuse joaca lor degenerând rapid de câteva ori. Se aşeză 

între ele. 

Anika întrebă dacă putea atinge copilul Mariei Mollo şi 
când fata spuse că da, măicuţa îşi aşeză mâna pe creştetul 
pruncului. 

Aceasta închise ochii şi şopti: 

— Vor muri pentru păcatele noastre şi credinţa noastră 
va renaşte. 

Sue o auzi şi îi sări ţandăra. 

— Ce ai spus? 

— Iartă-mă, spuse călugăriţa retrăgându-se. N-am vrut 
să jignesc pe nimeni. 

Sue tremura din toate încheieturile. Fetele nu o 
văzuseră niciodată atât de nervoasă şi se holbau la ea. 

— Să nu mai spui vreodată aşa ceva, o avertiză ea. 

— Încă o dată, îmi cer iertare dacă am jignit pe cineva, 
dar credinţa mea e puternică. 

Doamna Torres schimbă subiectul. 

— Veniţi de departe, măicuţelor? 

— Oklahoma, răspunse Sora Nancy, care şuiera ascuţit 
la fiecare răsuflare. 

— Plecaţi curând înapoi? întrebă Sue fără ocolişuri. 

— O, nu, răspunse Sora Anika. Vrem să rămânem la 
slujbă. Am vrut să ne asigurăm că mai găsim locuri libere 
în catedrală. 

— Îmi pare rău, dar nu mi s-a comunicat situaţia voastră, 
spuse Torres. Cărei comunităţi îi aparţineţi? 

— Facem parte dintr-o comunitate restrânsă de 
Carmelite, spuse Anika. I-am lăsat Maicii Stareţe un bilet. 

— Nu ştie că aţi venit? 

— O, nu. Nu ne-ar fi permis. Am informat-o în scrisoarea 
noastră, cu regret, că părăsim Vechea Biserică pentru 
Noua Biserică Romano-Catolică. Cuvintele Papei Petru au 
avut un impact profund asupra noastră. 

— Maica Stareţă, Catherine, probabil a făcut o criză, 
spuse Sora Nancy. 

— Prin urmare, aveţi de gând să staţi aici nouă zile? 
spuse Sue, nevenindu-i să creadă. 

— Am trecut pe lângă aşezământul de corturi. Ne vom 

simţi foarte bine aici, spuse Anika. 

Celelalte călugăriţe încuviinţară. 

Apoi Torres o bulversă cu totul pe Sue, spunând: 

— Prostii. Rămâneţi aici. Aşa s-a hotărât. Avem destule 
camere. Apoi o privi pe Sue drept în ochi. „Ei” cred că 
fetelor le va face bine să se afle în preajma unor femei 
credincioase. 

Capitolul 23 


Randall Anning nu era timid în faţa camerelor de filmat. 
Participa cu regularitate la târguri comerciale, conferinţe 
pe teme de investiţii şi emisiuni de televiziune cu profil 
financiar, ca susţinător al intereselor companiilor de 
exploatare a gazului şi petrolului, în special al propriei 
companii, Anning Internaţional. Însă acest interviu, deşi se 
desfăşura în cadrul familiar al biroului său din Houston, şi 
nici nu era în direct, îi dădea emoţii în timp ce aştepta să 
intre în cabina de machiaj. Era vorba, la urma urmei, de 60 
Minutes, emisiunea de interviuri cea mai urmărită din 
întreaga ţară, iar reporterul cu care avea să discute era 
nimeni altul decât Harry Stone, întemeietorul programului, 
cel a cărui elocvenţă distrăgea atenţia interlocutorului 
inocent de la faptul că avea să fie pus, brusc, în dificultate. 
În plus, Stone era un newyorkez liberal binecunoscut iar 
Anning se aştepta la o confruntare aprigă cu un texan 
ultraconservator implicat în afaceri cu petrol şi gaze, cum 
era el. 

Reflectoarele erau aprinse şi un cameraman verifică în 
cadru chelia lui Anning, să se asigure că nu strălucea. li 
făcu semn producătorului că era în regulă şi acesta întrebă 
dacă puteau începe. 

— Da, să-i dăm drumul, nu am toată ziua la dispoziţie, 
spuse Anning arţăgos. 

Atunci intră Harry Stone, cu magnificul lui păr cărunt 
ondulat, cu costumul şi cravata de o desăvârşită eleganţă, 
şi batista asortată, aranjată în buzunarul de la piept. 

— Încântat de cunoştinţă, spuse el întinzându-i mâna lui 
Anning. Nu vă ridicaţi. Abia v-au aşezat cum trebuie în 
cadru. Îmi cer scuze că sosesc chiar când trebuie să 
începem. Am avut o convorbire telefonică importantă. 

— Sau ai vrut să vii în ultimul moment, pentru un efect 
sporit, îl completă Anning. 

Stone zâmbi dezvelindu-şi dantura falsă. 

— Aş face eu una ca asta? Cum vreţi să mă adresez pe 
timpul interviului? 

— Ce părere ai de „domnule Anning?” 

— „Domnule Anning” să fie. Mie poţi să-mi spui Harry. 
Să începem, dacă nu aveţi nimic împotrivă. Când vreţi să 
facem pauză, nu trebuie decât să spuneţi. Vom edita 
ulterior. 

— Sunt sigur că veţi edita până ce veţi obţine ceea ce 
doriţi, spuse Anning. 

— E povestea dumneavoastră, domnule Anning. Noi doar 
vă ajutăm să o faceţi cunoscută. 

Stone se aşeză în faţa lui Anning şi-i făcu semn cu ochiul 
producătorului care spuse simplu, „porniţi”, celor doi 
operatori. 

Stone: Aşadar avem trei tinere femei - adolescente, de 
fapt - una din Galway, Irlanda; una din Manila, Filipine; 
una din Lima, Peru, toate purtând numele Mary sau Maria, 
toate aparent virgine, toate însărcinate. Ce legătură are un 
magnat al industriei petroliere şi a gazelor naturale din 
Texas cu toate acestea? 

Anning: Nu aparent virgine. Dovedit virgine, fapt 
confirmat de un expert renumit. 

Stone: Doctorul Richard Benedict, Preşedintele 
Asociaţiei Medicilor Ginecologi şi  Obstetricieni din 
America. Am vorbit cu el şi, da, consideră că fetele sunt 
virgine. 

Anning: Eu m-am implicat, după cum spui, pentru că am 
văzut - la modul foarte serios - toate acestea ca pe un 
semn, un semn ce nu trebuie ignorat. 

Stone: Sunteţi un om credincios, nu-i aşa? 

Anning: Aşa mă consider. Catolic practicant. 

Stone: Şi cu trei ani în urmă, credinţa v-a fost pusă la 
încercare. Avionul în care vă aflaţi s-a prăbuşit în 
sălbăticie. Câţiva oameni au murit. După un adevărat 
calvar, aţi fost salvat. Cum v-a fost testată credinţa? 

Anning: M-am rugat din toate puterile şi Dumnezeu m-a 
auzit. Am fost salvat, la propriu şi la figurat. 

Stone: Aţi spus că aceste fete sunt un semn. Un semn 


< 230 > 


din partea cui, a lui Dumnezeu? 

Anning: Fără îndoială. 

Stone: Şi ce transmite acest semn? 

Anning: Că Dumnezeu a găsit necesar să reînvie 
Creştinismul, în special Catolicismul, trimițând încă o dată 
Duhul Sfânt din ceruri să ne aducă nu unul, ci trei Fii ai 
Săi. 

Stone: Şi de ce credeţi că Dumnezeu consideră că e 
nevoie de o reînviere a Catolicismului? 

Anning: Nu este evident? Avem la Roma un papă care 
transformă Biserica într-un serviciu global de asistenţă 
socială în loc de ceea ce ar trebui să fie. 

Stone: Şi ce anume ar trebui să fie? 

Anning: O instituţie religioasă. O instituţie care oferă 
învățături morale şi spirituale, care arată celor credincioşi 
o cale de salvare bazată pe principiile propovăduite de 
lisus Hristos. 

Stone: Vă referiţi la interpretarea vădit conservatoare pe 
care dumneavoastră o daţi doctrinei catolice? 

Anning: Nu doar eu. Nu sunt singurul care consideră că 
valorile stângiste, socialiste, au infiltrat Vaticanul şi i-au 
alterat principiile de bază, fundamentale. 

Stone: Nu vă place „teologia” eliberării, ideea că 
oamenii - cei săraci - trebuie mai întâi eliberaţi de sub 
jugul opresiunilor sociale, politice şi economice înainte de 
a putea fi salvaţi? 

Anning: O dispreţuiesc. 

Stone: Şi îl dispreţuiţi pe Papa Celestin. 

Anning: Nu îl dispreţuiesc. Îl compătimesc. Consider că 
este dezinformat, dezorientat, şi s-a înconjurat de slugoi. 

Stone: Cardinalii. 

Anning: Îşi favorizează prietenii şi îi îndepărtează pe cei 
care nu sunt de acord cu el. 

Stone: Cum ar fi cardinalul Pole, sau ar trebui să spun 
„Papa Petru al Noii Biserici Romano-Catolice”? 

Anning: Exact. 

Stone: L.-aţi dezaprobat pe Papa Celestin când a vândut 
obiecte de artă din colecţia Vaticanului ca să-i ajute pe cei 

nevoiaşi. 

Anning: Am considerat acţiunea acestuia un act de 
trădare a tradiţiilor catolicismului. 

Stone: Deşi lisus a avut multe de spus despre filantropie 
şi ajutorarea celor săraci. 

Anning: Se poate şi altfel. Eu însumi am donat milioane 
către fundaţii de caritate catolice şi alte milioane de 
oameni au contribuit şi contribuie considerabil. Moştenirea 
culturală a bisericii nu trebuie, după părerea mea, 
sacrificată pentru niciun motiv. În ceea ce mă priveşte, 
aceasta a fost ultima picătură. 

Stone: Ultima picătură. În regulă. Aşadar, aţi văzut un 
semn: trei fete care devin însărcinate prin, daţi-mi voie să 
spun, concepţie imaculată, şi faceţi apel la resursele 
dumneavoastră considerabile pentru a „extrage” aceste 
fete din casele lor, din sânul familiilor lor, din ţările lor şi 
să le aduceţi la o fermă în Texas. 

Anning: Am vrut să mă asigur că au parte de cea mai 
bună îngrijire, că vor naşte copii sănătoşi, în cele mai bune 
condiţii. Şi asta s-a întâmplat. 

Stone: Aţi luat singur această decizie? Nu împreună cu 
George Pole? 

Anning: George îmi este prieten şi îndrumător spiritual. 
Am discutat intenţiile mele cu el. 

Stone: Şi acum, el e Papă. Ce vă face asta pe 
dumneavoastră? 

Anning: Un prieten al papei. 

Stone: Domnule Anning, nu credeţi că aceasta este o 
situaţie cât se poate de provocatoare? Aţi creat această 
entitate, aşa-numita „Nouă Biserică Romano-Catolică”, aţi 
instalat un prieten drept „Papa” Petru, aţi construit o 
mega-biserică, o catedrală, şi nu oriunde, ci în vestul 
Texasului, stat care cu greu poate fi numit un bastion al 
catolicismului. Nu aţi făcut asta ca să daţi o lecţie 
Vaticanului? 

Anning: Nu, a fost o reacţie la cel mai mare miracol 
petrecut de la naşterea şi învierea lui lisus. Este un 
miracol petrecut sub ochii noştri, cât se poate de real şi de 

verificabil. Şi nu e doar unul, sunt trei, în acelaşi timp. De 
ce în vestul 'Texasului? Vă spun imediat de ce. Pentru că 
aici deţin terenul. A fost uşor să obţin autorizaţie de 
construcţie. Mâna de lucru e de nădejde. Aveţi dreptate că 
nu există foarte mulţi catolici prin părţile acestea, dar ştiţi 
ceva? Noi nu considerăm NBRC... 

Stone: Noua Biserică Romano-Catolică. 

Anning: Exact. Nu o considerăm o biserică spre care vor 
veni exclusiv catolicii. Pole a spus asta în mesajul adresat 
naţiunii. O considerăm un loc pentru toţi credincioşii - 
Catolici, Protestanţi, Evrei - oricine. Cu toţii sunt 
bineveniţi. 

Stone: Cu toţii sunt bineveniţi la catedrală, duminică. 

Anning: Când Papa va ţine prima slujbă în prezenţa 
fetelor şi a pruncilor acestora. 

Stone: Cât v-a costat să ridicaţi Catedrala Noilor Sfinte 
Fecioare Maria? Apropo, a cui a fost ideea denumirii? 

Anning: Papa a numit-o astfel. Catedralele nu sunt 
ieftine. 

Stone: Milioane de dolari. 

Anning: Desigur. 

Stone: Zeci de milioane. 

Anning: Desigur. 

Stone: O sută de milioane sau mai mult? 

Anning: A meritat fiecare bănuţ. 

Stone: Preşedintele Griffith este catolic. Nu a făcut nicio 
declaraţie publică până în prezent. Aţi vorbit cu el? 

Anning: Sunt prieten cu preşedintele. Vorbim uneori. 

Stone: Nici el nu e fan al Vaticanului, corect? 

Anning: Ca şi mine, este conservator. 

Stone: Aţi vorbit cu el despre NBRC? 

Anning: Nu obişnuiesc să comentez public convorbirile 
avute cu preşedintele. 

Stone: Cum au obţinut cele trei fete viza de intrare în 
Statele Unite? 

Anning: Canalele obişnuite. 

Stone: Serios? „Canalele obişnuite”? Am verificat la 
Ministerul de Externe şi la Departamentul de Apărare 

Naţională, iar purtătorii de cuvânt ai acestora au spus că 
nu au nicio informaţie cu privire la felul în care au fost 
acordate acele vize. A intervenit preşedintele Griffith 
personal în numele dumneavoastră? A fost preşedintele 
implicat în acest plan, pentru aducerea fetelor aici ca să 
facă în ciudă Vaticanului? 

Anning: Acesta e un moment tocmai bun pentru o pauză, 


Harry. 
kg 


Cal avea o mână pe paharul cu votcă şi una pe sânul 
drept al iubitei sale, Jessica. Era felul lui de a-i demonstra 
că este ambidextru, într-o seară de duminică, aşezat 
comod pe canapeaua din propria sufragerie. 

— Vrei să ne giugiulim sau să te uiţi la televizor? întrebă 
ea. 

— Ambele, evident. Acum urmez eu. 

Tocmai vizionaseră interviul Stone-Anning. După pauza 
de publicitate urma interviul Stone-Donovan. Harry Stone 
şi echipa de la 60 Minutes îl filmaseră în Cambridge cu 
doar trei zile în urmă, ceea ce însemna că se grăbiseră cu 
editarea, iar Cal era curios să vadă rezultatul. Părerea lui 
era că decursese bine, dar nu se ştia niciodată. Avea acum 
o părere destul de clară despre cum se desfăşurase 
interviul lui Anning. Şi el, şi Jessica găseau că miliardarul 
texan, impertinent şi antipatic, chiar făcuse impresia unui 
miliardar texan impertinent şi antipatic. 

— A fost destul de ticălos, nu crezi? spuse Jessica. 

— Nu e genul cu care aş sta la un pahar, recunoscu Cal. 

— Doamne, Cal, tu ai bea cu oricine. 

— Da, probabil. Ce crezi că vor gândi oamenii despre 
mine? 

— Probabil că şi tu eşti un ticălos. Unul mai drăguţ, dar 
totuşi un ticălos. Şi eliberează-mi sânul ca să merg să mai 
aduc nişte chipsuri. 

Nu îi plăcea să se privească, dar gândi că se descurcase 
binişor. Nu era greu de văzut că Harry Stone îl plăcuse 
mult mai mult decât pe Randall Anning. Chipul 
reporterului fusese mai puţin ameninţător, zâmbise mai 

des pe parcursul interviului, întrebările păruseră mai 
prietenoase. Ideea fusese să îl prezinte drept opozantul lui 
Anning, un profesor cu o largă perspectivă asupra felului 
în care această sectă se încadra în istoria schismelor din 
sânul Bisericii, un om de încredere al Papei Celestin, dar şi 
unul dintre puţinii care le întâlniseră pe cele trei fete. 
Urmărind interviul, Jessica îi spuse că părea foarte treaz - 
„nu ca acum” - replică pe care el o onoră umplându-şi 
paharul. Însă, când Stone îi adresase o întrebare despre 
fete, Cal se înflăcărase. 

— Ascultă, nu am nicio explicaţie raţională cu privire la 
felul în care au ajuns să fie însărcinate. E vorba de 
miracole? Nu sunt în măsură să mă pronunţ. Însă, după ce 
le-am cunoscut şi le-am întâlnit familiile, pot spune 
următoarele: aceste fete au fost luate împotriva voinţei lor. 
Familiile lor, care trăiesc în mizerie, au fost constrânse şi 
mituite să le lase să plece. Mama lui Mary Riordan a murit 
în condiţii suspecte, care fac obiectul unei anchete a 
poliţiei irlandeze. Părerea mea este că oamenii din spatele 
Noii Biserici Romano-Catolice se folosesc de ele, şi mai 
cred că treaba începe să pută. 

— Să pută? repetă Stone. 

— Până la ceruri. 

— Ei bine, asta se pare că te-a stârnit, spuse Jessica 
strecurându-şi o mână în pantalonii lui. Bravo! 

— Nu mi-au permis să le revăd. Asta m-a înfuriat. 

— Haide, spuse ea, trăgând de el să îl ridice de pe 
canapea. Foloseşte o parte din agresivitatea asta asupra 
mea. 

Ţârâitul telefonului fix îi trezi din letargia în care zăceau 
după o partidă de sex aproape sălbatic. 

— N-ai de gând să răspunzi? mormăi Jessica la al 
patrulea apel. 

— De obicei, apelurile pe fix sunt prostii. 

— Duminică seara? 

Cal se întinse să ajungă la telefonul de pe noptieră. Afişa 
un număr necunoscut. 

La telefon era un bărbat. 

— Alo, Cal Donovan? 

— Da, cu cine vorbesc? 

Bărbatul părea agitat. 

— Numele meu este Steve Gottlieb. Îmi cer scuze pentru 
deranj. Am găsit numărul tău pe internet. Tocmai te-am 
văzut la 60 Minutes. Cred că ar trebui să ne întâlnim. Nu 
vreau să spun prea multe la telefon. 

— Despre ce vorbeşti? spuse Cal. Mai avea un pic şi-i 
închidea telefonul. Pentru ce să ne întâlnim? 

— E vorba de fete. Cele trei Marii. Am ceva să îţi spun 
care cred că te interesează. 

Capitolul 24 


Cal nu era genul de bărbat care îşi petrece timpul la 
mall şi, din punctul lui de vedere, Centrul Comercial 
Connecticut Post Mall din Milford nu era cu nimic diferit 
de orice alt conglomerat impersonal de magazine şi locuri 
de parcare. A doua zi după difuzarea interviului din cadrul 
emisiunii 60 Minutes, ţinuse un curs, apoi urcase în 
maşină şi făcuse drumul de două ore până în Connecticut. 
Steve Gottlieb păruse convingător. Nu şi-ar fi pierdut 
jumătate de zi dacă ar fi bănuit că individul era dus cu 
pluta. Gottlieb refuzase cu încăpățânare să-i dea vreun 
indiciu cu privire la informaţiile pe care le deţinea sau să-i 
spună mai multe despre sine, repetând că nu avea 
încredere în telefoane. Ceea ce îl convinsese pe Cal să 
pornească la drum fusese vocea omului. „Dacă nu eşti un 
actor experimentat, îi explicase el iubitei sale, este foarte 
greu să simulezi frica.” După aceea, în pat, îi căutaseră 
numele pe Google şi, ce să vezi, existau nenumărați Steve 
Gottlieb, câteva zeci numai în Connecticut - dacă acolo 
locuia în realitate. 

Traficul era lejer şi parcurse rapid drumul din 
Massachusetts până la locul întâlnirii. Ajunse cu o 
jumătate de oră mai devreme şi lăsă maşina acolo unde îi 
spusese Gottlieb, în faţa magazinului Buybuy Baby. Tipul 
avea simțul umorului? Îl întrebase, ca să spargă gheaţa. În 
mall găsi un Sbarro şi un Starbucks şi, după ce mâncă o 
pizza şi bău o cafea, se întoarse la maşină să aştepte 
sosirea individului misterios. 

Cal urmărea maşinile care veneau, aşteptând apariţia 
unei Acura de culoare neagră, după cum i se spusese. La 
ora stabilită, maşina sosi şi parcă la câţiva metri 
depărtare. 

Cal cobori din maşină şi făcu semn cu mâna în direcţia 
maşinii. Prin geamul parbrizului văzu că Gottlieb era un 
bărbat între două vârste, cu părul rar. Gottlieb îi făcu 

semn la rândul lui şi deschise uşa. 

Amintirile lui Cal se opreau la momentul în care intrase 
să mănânce pizza şi să bea o cafea. 

Paramedicii îl găsiră lângă maşină, cu faţa şi antebraţele 
pline de tăieturi fine de la cioburile sticlei securizate. 
Întrebat, Cal ştiu să spună cine era, ziua şi data, şi de ce se 
afla acolo, dar nu îşi amintea nimic din cele întâmplate. 

— Am mâncat o felie de pizza, spuse el confuz. A fost 
extrem de uleioasă. 

— Nu-i aşa că e foarte neplăcut? spuse un doctor, 
verificându-i tensiunea. E normală. Încearcă să te ridici. 

— Desigur. 

Îşi trase picioarele sub el şi privi în jur. Parcarea era 
plină de ambulanţe. O maşină de pompieri turna spumă 
peste o maşină neagră, contorsionată. 

— Ce s-a întâmplat? întrebă Cal. 

— A avut loc o explozie, spuse unul dintre paramedici. 

— A fost rănit cineva? 

— Se pare că avem o victimă. 

Cal îşi extrase un ciob dintr-un braţ. 

— Trebuia să mă văd cu un tip cu o maşină Acura, 
neagră. E cea de acolo? 

Paramedicul îi răspunse: 

— Aşază-te şi aşteaptă, trimit imediat un poliţist să 
vorbească cu tine. 

Cal intră în maşină şi aşteptă, cu aerul condiţionat 
pornit, până ce un detectiv îi bătu în geam. Cal cobori 
geamul. 

— Domnule Donovan, sunt detectivul Brancatio, de la 
secţia de poliţie din Milford. Înţeleg că eraţi aici ca să vă 
întâlniți cu victima. Haideţi să vorbim puţin. 

Brancatio ceru un act de identitate şi Cal îi arătă 
permisul de conducere şi legitimaţia de la Harvard. 
Probabil, detectivul considera că un profesor la Harvard 
nu reprezenta o ameninţare majoră, căci urcă lângă el, să 
susţină interviul la răcoare. 

Când se aşeză, Cal apucă să citească pe clipboardul 
acestuia, „Steven J. Gottlieb, Greenwhich, CT, 49 de ani”. 

— Paramedicul spune că nu îţi aminteşti ce s-a 
întâmplat. 

— Nu îmi aminteam, spuse Cal. Stând aici, memoria 
începe să îmi revină. 

— În regulă, ce îţi aminteşti? 

— Am ajuns devreme. Trebuia să ne vedem la ora trei. 
Am intrat în mall, am mâncat ceva, apoi am venit aici să îl 
aştept. 

— Pe cine? 

— Steve Gottlieb. 

— Ok. Continuă. _ 

— A venit cu o Acura neagră. Imi spusese că asta e 
maşina cu care o să vină. Aşa aveam să îl recunosc. 

— Nu vă cunoşteaţi? 

— Nu. Noaptea trecută am vorbit la telefon pentru prima 
dată. 

— Ok. Ce s-a întâmplat când a ajuns? 

— Am ieşit din maşină şi i-am făcut semn cu mâna. 
Parcase unde e acum maşina, presupun. M-a văzut şi mi-a 
făcut şi el semn. Cred că se pregătea să coboare din 
maşină când s-a produs explozia. Nu am auzit-o. Următorul 
lucru pe care mi-l amintesc este paramedicul aplecat 
deasupra mea. Aţi zis „victimă”. A murit? 

— O, da, fără îndoială. Ia spuneti-mi, de ce aţi hotărât să 
lăsaţi totul baltă, într-o zi de luni, ca să veniţi tocmai din 
Massachusetts să vă întâlniți cu un individ pe care nu îl 
cunoaşteţi, în parcarea unui mall? 

Cal nu ascunse nimic. li spuse detectivului tot ce îi 
zisese Gottlieb - adică nu foarte mult - apoi îi relată 
povestea celor trei fete şi felul în care fusese implicat, 
până la momentul interviului pentru emisiunea 60 
Minutes. Brancatio scria mult mai încet decât vorbea Cal, 
aşa că interogatoriul se lungi. Fireşte, detectivul cunoştea 
povestea fetelor (cine n-o ştia?), dar pentru un tip cu nume 
italienesc părea foarte puţin preocupat de aspectele 
religioase ale situaţiei. Era constant întrerupt de mesaje şi 
telefoane de la secţie, iar Cal îşi dădu seama că omul avea 
o grămadă de treabă, şi fix un caz de notorietate îi lipsea. 

— Prin urmare, nu ai nicio idee despre rolul lui Gottlieb 
în toată povestea? întrebă în cele din urmă. 

— De aceea venisem. Să aflu. 

— Şi presupun că nu ai nicio idee de ce ar pune cineva 
un dispozitiv explozibil în maşina lui. 

— Nici cea mai mică idee. Sunteţi sigur că a fost o 
bombă? 

— Am luptat în Irak. Crede-mă, a fost o bombă. 


Cal refuză să fie examinat la un spital din Connecticut şi, 
făcând drumul înapoi spre casă, chinuit de o durere de 
cap, speră să găsească un pic de consolare în braţele 
iubitei sale. Dar Jessica era plecată în California, cu 
treabă, aşa că fu nevoit să se mulţumească cu alinarea pe 
care i-o ofereau nenumăratele pahare de Grey Goose. 
După un sfert de sticlă, consideră că era pregătit să afle 
tot ce se putea despre Steven ] Gottlieb din Greenwich. 

Urmele acestuia erau peste tot pe internet. După toate 
aparențele, individul era un jucător important pe piaţa 
investiţiilor de capital. Tilos Capital, compania pe care o 
deţinea, era o firmă importantă de investiţii în domeniul 
tehnologic, cu sediul în Manhattan, iar Gottlieb era asociat 
principal, făcând parte şi dintr-un număr ameţitor de 
consilii de administraţie. Cal descărcă lista acestora 
întrebându-se când avea un om timp să participe la atâtea 
întâlniri. Totodată, părea a fi clasicul filantrop, având 
nenumărate premii şi aprecieri pentru contribuţii 
caritabile, inclusiv una de zece milioane de dolari către 
universitatea Carnegie Mellon, unde studiase ingineria. El 
şi soţia lui aparţineau unei congregaţii evreieşti reformate 
din Greenwhich, unde Gottlieb era şi administrator 
fiduciar. Cal nu găsi nicio legătură cu grupări sau cauze de 
ordin catolic. 

Făcu o pauză şi reflectă la cele descoperite. Fusese un 
tip de treabă, cel puţin după relatările publice ale altora, şi 
încă unul înstărit. 

După ce îşi desprinse plasturii de pe faţă şi de pe braţe, 
Cal făcu un duş, îşi mai turnă un pahar, apoi începu să 

caute pe internet alte informaţii. Pentru că nu avea codul 
numeric personal al lui Gottlieb, trebui să se mulţumească 
cu rezultate superficiale, de fapt, nimic important. Apoi 
căută postări pe Twitter şi Facebook. Gottlieb avea un cont 
pe Twitter, dar postările sale erau mai ales ştiri privitoare 
la companiile pe care le administra. Contul de Facebook 
era public, dar foarte sărac în informaţii. Conţinea 
fotografii cu el şi o soţie foarte atrăgătoare, din vacanțe, 
drumeţii, de la diverse evenimente sportive sau caritabile. 
Avea o barcă cu motor. Părea în formă. Dacă avea copii, nu 
publicase nimic despre ei. 

Sticla se golea şi pleoapele i se îngreunau. În noaptea 
aceea, visă fotografii pe Facebook ale unui soţ simpatic, 
care locuieşte în suburbii, investitor de succes şi explozii 
uriaşe, portocalii. 

kg 


Cal aşteptă două zile. Care era termenul decent de 
aşteptare în astfel de situaţii, înainte să dai un telefon? 
Probabil mai mult de două zile, dar Cal simțea că trebuia 
să afle mai multe, astfel încât formă numărul pe care îl 
găsise pentru familia Steve şi Beth Gottlieb. 

— Bună ziua, doamna Gottlieb? întrebă Cal după ce auzi 
un „alo” slab. 

— Da. 

— Îmi pare sincer rău că vă sun într-un astfel de 
moment, dar sunt profesorul Donovan, de la Harvard. Am 
fost acolo. Când soţul dumneavoastră... 

— Cum adică, aţi fost acolo? lertaţi-mă, cine sunteţi? 

— Calvin Donovan. Soţul dumneavoastră m-a sunat 
duminică seara, după ce s-a uitat la 60 Minutes. A zis că 
voia să vorbească cu mine. 

— Despre ce? 

— Despre fetele catolice, cele trei virgine. 

Urmă o pauză care îl debusolă pe Cal. 

— Steve? Catolice? Nu ştiu despre ce vorbiţi. 

— Dacă aş putea... 

— Domnule profesor Donovan, ar trebui să vorbiţi cu 
poliţia, nu cu mine. 

Femeia închise. 

Se gândi să sune din nou, dar nu o făcu. Îşi dăduse 
seama că femeia nu era în apele ei, şi nu voia să îi strice 
seara şi mai mult. 

Capitolul 25 


Când, în sfârşit, veni ziua de duminică, fetele cu greu 
mai putură fi stăpânite. Cu Mary Riordan în frunte, făcură 
front comun, refuzând să îmbrace ţinutele albe pregătite 
pentru ele de doamna Torres. Şi copiii lor trebuiau 
îmbrăcaţi tot în alb. 

— În primul rând, îi spuse Mary lui Sue, nu ne îmbrăcăm 
în aceste rochii oribile şi, în al doilea rând, nu îmbrăcăm 
copiii în costumaşele astea fandosite. 

— Rochii urâte, repetă Maria Aquino, dând din cap. 
Părea satisfăcută de engleza ei şi bătu palma cu Maria 
Mollo. 

— E vorba doar de câteva ore, spuse Sue. Mă tem că nu 
e loc de negocieri. 

— O, tu te temi, Sue. Dar noi vom fi umilite, spuse Mary. 

— Încercaţi-le. Sunt sigură că veţi arăta minunat în ele. 

— Papa „Parfumatul” va fi acolo? întrebă Mary ţinându- 
se de nas. 

Le învățase şi pe cele două expresia aceasta şi fetele 
începură să mărşăluiască prin cameră ţinându-se de nas, 
scandând „Papa Parfumatul, Papa Parfumatul”. 

— Sunt sigură că va fi acolo. Este duminica în care ţine 
slujba. Le zâmbi fetelor în semn de solidaritate. Să sperăm 
că va fi mai reţinut cu flaconul de aftershave. 

— Se va difuza la televizor? întrebă Mary. 

— Nu ştiu. Probabil. 

— Atunci, nu mergem. 

Răsunară clopotele electronice ale catedralei. 

Sue era pregătită pentru această eventualitate. Sosise 
momentul târguielii. 

— Fiţi atente, doamnelor, dacă sunteţi de acord să vă 
purtaţi cum se cuvine, sunt autorizată să vă ofer o 
recompensă foarte specială. 

— Ce? întrebă Mary. 

— După amiază, Pedro vă va însoţi într-o plimbare călare 

în zona rurală. Spune că sunteţi pregătite, toate trei. 
Departe de casă e un lac şi puteţi sta la un picnic, să 
înotaţi. Hrăniţi copiii înainte de plecare, iar eu cu doamna 
Torres vom avea grijă de ei în lipsa voastră. 

Mary şi cele două Maria se retraseră într-un colţ şi după 
încă un moment de pantomimă, Mary reveni. 

— Mai vrem ceva. 

— Ce anume? 

— Când ne întoarcem, nu vrem să mai găsim pinguinii 
aici. 

— Pot rezolva asta. Ne-am înţeles? 

— Ne-am înţeles. 

— În cazul acesta, vă rog să îmbrăcaţi - fu gata să zică, 
„rochiile de Sfinte Fecioare”, dar se opri la timp şi spuse: 
„frumoasele rochii albe”. Vă ajut să îmbrăcaţi copiii. 


Clopotele continuară să răsune neîntrerupt până la ora 
zece dimineaţa, când era programată începerea slujbei. 

Imediat ce fetele se îmbrăcară, Sue se pregăti şi ea, în 
viteză. Nu îşi adusese la fermă multe haine pentru ocazii 
speciale, dar făcu tot posibilul să arate la înălţimea 
momentului. 

Când veni să le ia pe fete din sufragerie, holul era plin 
de oameni, majoritatea necunoscuţi, mulţi în veşminte 
bisericeşti. 

Repetând la tot pasul, „iertaţi-mă, vă rog să îmi 
permiteţi”, reuşi să se strecoare printre ei şi intră în 
sufragerie unde le găsi pe fete înconjurate de măicuţele 
carmelite, doamna Torres, câţiva preoţi şi trei episcopi, 
dintre care unul vorbea în spaniolă cu Maria Mollo. Preoţii 
erau îmbrăcaţi pentru liturghie. Mai era acolo un individ 
impozant, cu capul ţuguiat, într-un costum negru, care o 
cunoştea pe Sue, deşi ea nu îl ştia pe el. 

Omul se apropie de ea cu o mână mare, întinsă. 

— Tu trebuie să fii Sue Gibney. Eu sunt Randall Anning. 
Aceasta este ferma mea. 

— Încântată să vă cunosc, spuse Sue strâmbându-se de 
durere când bărbatul îi strânse mâna. Mă gândeam eu că 

trebuie să aparţină cuiva. 

— Ai avut dreptate. După cele spuse de doamna Torres, 
ai făcut lucruri minunate aici. Fireşte, te-am văzut în 
acţiune, în filmările naşterilor. Ştii meserie, nimic de zis. 

— Nu mă pot plânge, cei trei prunci sunt bine sănătoşi, 
spuse ea. 

— Sănătoşi, fericiţi şi sfinţi, o completă el. 

— Cine sunt toţi aceşti oameni? întrebă Sue. 

— Ei bine, aceşti preoţi şi episcopi au părăsit Vechea 
Biserică. Câţiva sunt de aici, din Texas şi Oklahoma, dar au 
venit din toate colţurile ţării. Episcopul care vorbeşte cu 
Maria, ei bine, el a venit tocmai din Peru. Şi el a 
„dezertat”, este unul dintre oamenii noştri din vârful 
ierarhiei, alături de ceilalţi episcopi. Presupun că pe 
măicuţe le cunoşti. 

— Da, le cunosc. 

— Restul sunt oameni care lucrează pentru mine, echipa 
mea de directori. Eu lucrez în explorarea resurselor 
energetice. Să le cunoască pe fete şi pe copii este un 
bonus pentru ei. Trebuie să le menţin interesul treaz. Sunt 
multe facturi de plătit aici, la fermă. Şi acum, te rog să mă 
scuzi, e timpul să ne îndreptăm spre catedrală. Nu vrem 
să-l lăsăm pe Papa să ne aştepte. 

La parter, Sue încercă să ajungă lângă fete, dar doamna 
Torres pusese la cale o „coregrafie” specială care o izolă 
spre capătul procesiunii, alături de doamna Simpauco, 
profesoara de engleză, doctorul Lopez, pediatrul şi 
personalul de la bucătărie şi cel care asigura întreţinerea 
fermei. Anning, doamna Torres şi episcopul conduceau 
grupul sub privirea aprigă a lui Clay Carling, şeful 
securităţii lui Anning. Urmau fetele, care arătau, în mod 
tulburător, toate la fel în rochiile lor albe, cu pantofi albi şi 
funde albe în păr, ţinând în braţe pruncii identici, cuminţi, 
cu ochi albaştri. Urmau călugărițele, ca nişte doamne de 
onoare credincioase, apoi episcopii, preoţii, echipa de 
directori de la compania lui Anning, îmbrăcaţi la patru ace 
şi, în cele din urmă, Sue cu restul personalului. 

Era o dimineaţă fierbinte de vară şi soarele strălucea cu 

putere. Cei care aveau ochelari de soare îi aşezară la ochi. 
În drumul spre catedrală, trecură pe lângă grajduri. Pedro 
şi ceilalţi angajaţi erau de asemenea îmbrăcaţi la costum şi 
le făcură fetelor cu mâna. Dacă n-ar fi avut copiii în braţe, 
acestea le-ar fi răspuns la fel. 

Fațada strălucitoare, verzuie a catedralei reflecta 
peisajul înconjurător, arid. 

Ultima dată când Sue fusese în catedrală, aceasta era 
aproape pustie. 

— Crezi că se va umple, Sam? îl întrebă pe doctorul 
Lopez. 

— Aşa cred, spuse el arătând cu degetul. 

Din dreptul uşilor, pe treptele scării care cobora spre 
preerie se întindea un şir lung de oameni. Agenţi de pază, 
în jachete albastre, ţineau mulţimea sub control, 
spunându-le celor aflaţi pe trepte că nu aveau să intre în 
catedrală. Începură să le explice oamenilor, apoi să-i 
împingă uşurel, îndrumându-i dinspre clădire către câmpul 
înţesat de ecrane uriaşe din depărtare unde lumea 
începuse deja să se adune. 

Cineva de pe trepte văzu procesiunea apropiindu-se şi 
dădu de ştire. Imediat, oamenii începură să le strige pe 
fete şi, dintr-odată, ca din neant, apărură alţi oameni în 
sacouri albastre care le încadrară pe fete, protejându-le. 
Grupul se îndreptă către o intrare laterală, ce dădea în 
transept şi, imediat ce păşiră în interior fură învăluiţi de o 
răcoare plăcută şi de muzica liniştitoare de orgă. Toate 
locurile erau ocupate, cu excepţia primelor două rânduri, 
izolate de un cordon alb, care fu îndepărtat la apropierea 
lor. Peste mulţime se aşternu tăcerea şi toate discuţiile 
încetară. Bliţurile aparatelor de fotografiat prinseră viaţă. 

Fetele aveau locuri pe rândul din faţă, în mijloc, alături 
de Anning, Torres şi călugăriţe. Sora Anika stătea lângă 
Mary Riordan, care se trase cât putu de departe de ea, 
lipindu-se de Maria Aquino. Fetele priviră în jur, căutând-o 
pe Sue, şi o găsiră pe rândul din spatele lor. Ea le făcu un 
semn timid de încurajare. Preoţii şi episcopii se retraseră 
în sacristie să îl asiste pe Pole la îmbrăcarea straielor 

papale. Operatorii  evaluară spațiul şi îşi  setară 
echipamentele pentru a înregistra evenimentul din 
unghiuri diferite. 

În aşteptarea slujbei, Anning vorbi cu Torres. 

— Am discutat cu nişte directori de televiziune în 
dimineaţa asta, îi spuse el. La ce audienţă internaţională 
credeţi că se aşteaptă? 

— Se va difuza în direct? 

— Sigur. Ghiceşte. 

— Cincizeci de milioane? spuse ea. 

— Glumeşti. Încearcă jumătate de miliard. Poate chiar 
mai mult. Va fi cel mai mare eveniment televizat din 
istorie. De departe. 

— Nu mi-am imaginat. Au venit foarte mulţi oameni. 

— Carling spune că sunt peste cinci sute de mii de 
oameni la fermă, acum. E nebunie curată. Cred că am 
închiriat toate generatoarele şi toaletele portabile din 
vestul Texasului. Urmează să extindem serviciile publice 
pe proprietate. Mă gândeam eu că o să fie o situaţie de 
amploare, dar nu îmi imaginam la ce nivel va ajunge, într- 
un timp atât de scurt. 

— Ei bine, este un miracol foarte mare, domnule Anning. 

— Într-adevăr, este, Lidia. Cu siguranţă, este, şi mă 
consider binecuvântat că dispun de resursele necesare să 
fac toate acestea posibile. 


Mary Riordan îi trase un bobârnac Mariei Aquino. 

— Au! 

Deşi era aşezată, Mary imită mersul clătinat al unui 
pinguin făcând-o pe filipineză să chicotească. Apoi Maria 
repetă gestul către Maria Mollo şi în curând se prăpădeau 
de râs toate trei, făcându-le pe măicuţe să se aplece către 
ele, poruncindu-le, pe şoptite, să se astâmpere. Mary 
Riordan îi captă atenţia lui Sue şi cele două se angajară 
într-un joc al expresiilor faciale, când Anning se întoarse 
spre rândul din spate. Privirea lui încruntată o făcu pe Sue 
să împietrească. 

Apoi orga amuţi, iar în catedrală se lăsă o tăcere 

mormântală. Până şi JJ, care se agitase până atunci, se 
linişti. 

Primul apăru un preot cu o cădelniţă, urmat de un şir de 
preoţi cu lumânări aprinse. Unul dintre episcopii americani 
purta crucea. Episcopul peruvian avea rolul de diacon, 
înălţând Sfintele Scripturi şi, în cele din urmă, „Papa” 
Petru, în veşmânt papal complet, încheia procesiunea. 

Nu se mai auzea muzică, doar un scurt imn de laudă, 
Gloria Patri. 

Gloria Patri, et Filio, et Spiritui Sancto. Sicut erat în 
Principio, et nunc, et semper, et în saecula saeculorum. 
Amen.76 

Pole promisese să readucă la viaţă religia veche, 
liturghia în limba latină, şi exact asta făcea. 

Când îşi ocupă locul la altar, Papa Petru începu cu voce 
clară, încărcată de mândrie: 

În numele Tatălui, al Fiului şi al Sfântului Dub. 

Congregația primise textul slujbei şi oamenii rostiră într- 
un glas „Amin”. 

Apoi Petru începu: 

— Corpus Christi, salva me. Sanguis Christi, inebria me. 
Aqua lateris Christi, lava me. Passio Christi, conforta me.” 

Liturghia continuă în felul acesta, în limba latină, vreme 
de aproape o oră şi, întrucât puţini dintre cei aflaţi în 
catedrală participaseră înainte la vechea liturghie 
tridentină, enoriaşii, mai ales copiii, începură să se agite, 
un loc fruntaş între aceştia ocupându-l cele trei Mary şi 
pruncii lor, în ciuda eforturilor măicuţelor de a-i menţine 
liniştiţi. În tot acest timp, o cameră de luat vederi era 
îndreptată asupra lor. Directorul de producţie, închis într- 
un mic studio la subsol, lucra conform instrucţiunilor lui 
Anning să difuzeze exclusiv imaginile cele mai avantajoase. 
Până şi Anning păru uşurat când Petru, după o predică 


26 Slavă Tatălui, și Fiului, și Sfântului Duh. Acum, și pururea, și în vecii 
vecilor. Amin. (în limba latină, în original) (n. tr.). 
27 Trupul lui Hristos, mântuiește-mă. Sângele lui Hristos, aprinde-mă 
de dragoste. Apa coastei lui Hristos, spală-mă. Patima lui Hristos, 
întărește-mă. (în limba latină, în original) (n. tr.). 

succintă în care prezentase, scurt şi la obiect, obiecțiile 
sale faţă de situaţia curentă a Bisericii de la Roma, 
purcese la euharistie. Aşezând pocalul cu vinul de 
împărtăşanie, Papa se adresă enoriaşilor în limba engleză. 

— Oameni buni, a sosit momentul să primiţi Sfânta 
Împărtăşanie. Înainte să veniţi în faţa altarului, sunt sigur 
că doriţi ca Sfintele Noastre Virgine să fie primele care 
primesc Împărtăşania. Măicuţe Sfinte, vă rog, veniţi la 
altar. 

Mary Riordan le şopti Mariilor: 

— Adică noi, şi făcu gestul luării anafurei şi vinului. 
Mary se ridică şi se aplecă spre rândul din spate, către 
Sue. Credeai că asta era tot? 

La acele cuvinte, Sora Anika o smuci pe Mary de mâneca 
rochiei albe spre altar sub ploaia de bliţuri. 


Soarele după amiezii ardea cu putere când Anning şi 
Pole ieşiră la o plimbare în jurul conacului. 

Anning era îmbrăcat în ţinută de zi, în stil Texan, cu 
bluejeans, pălărie şi cizme de cowboy, iar Pole în ţinuta 
papală de zi, cu sutană albă şi pantofi roşii. 

— Cum îţi place rolul de papă, până acum, George? 
întrebă Anning. 

— Ar trebui să mi te adresezi cu „Sfinte Părinte” sau 
„Sfinţia Ta”, răspunse Pole. ă 

— Mi-am primit răspunsul, zise Anning. lţi place la 
nebunie. Cât crezi că va dura să îţi alegi un colegiu de 
cardinali? 

— Nu prea mult. Am un teanc de scrisori şi sute de e- 
mailuri de la preoţi şi episcopi. Episcopul Ticuna, prietenul 
nostru din Peru, se va număra, cel mai probabil, printre ei. 
Însă, dă-mi voie să îţi spun un lucru, Randy, nu vom primi 
homosexuali în rândurile NBC. Vor trece prin probe de foc 
dintre cele mai stricte, iar asta înseamnă verificarea 
antecedentelor. 

— Ştii bine că nu mă deranjează să faci asta. 

— lar homosexualii nepocăiţi şi femeile care au făcut 
avorturi nu vor primi Sfânta Împărtăşanie şi nici slujbe de 

înmormântare în Biserica noastră. 

— Ştii la fel de bine că nu am obiecţii nici în privinţa 
aceasta. O să ai de lucru. Nu e uşor să ridici o organizaţie 
de la zero. Nu poţi singur. Crede-mă. Am construit multe 
companii. Vei avea nevoie de oameni de nădejde. 

— Sunt întru totul de acord, spuse Pole. Când începi 
construcţia Palatului meu Apostolic? Avem nevoie de el cât 
mai repede, plus clădirile administrative ale Noii Biserici şi 
spaţiile de locuit pentru oficialități. Încă şi mai urgente 
sunt confesionalele. Avem un aşezământ de corturi plin de 
noi adepţi care vor avea nevoie de confesiune. 

— Confesionalele sunt ieftine - începem cu ele. Celelalte 
proiecte, nu sunt. Buzunarele mele sunt adânci, dar vreau 
ca o parte a fondurilor pentru realizarea grandioasei tale 
viziuni să vină din donaţii. Vom strânge bani cu nemiluita, 
crede-mă. Dar nu trebuie să te agiţi. Arhitecţii mei 
lucrează deja la proiectul - cum ziceai că se va numi? 

— Noua Cetate a Vaticanului. 

— Ok, sigur. Bună alegere. Alunecă pe limbă, „Sfinţia 
Voastră”. 

Cum erau aproape de grajduri, Anning înjură. 

— Sper că nu se petrece ceea ce cred eu că se petrece, 
spuse el. Fetele vorbeau cu unul dintre îngrijitori în timp 
ce alţii puneau şeile pe cai. 

Anning porni grăbit spre grajduri în timp ce Pole se 
chinuia să ţină pasul cu el. 

— Ce se petrece aici? ţipă Anning. 

Sue le însoțea pe fete, iar Torres rămăsese cu copiii. 

— Fac o plimbare cu Pedro, la un picnic şi o baie în lac, 
domnule Anning, spuse Sue. 

— Cine le-a permis? 

— Eu, presupun. Este o recompensă. Pentru bună 
purtare. 

Mary Riordan ajutase cu chingile de la şaua ei. Îşi ridică 
privirea şi spuse: 

— Da, ca să mă exprim în spiritul religios al zilei, am fost 
nişte afurisiţi de îngeraşi. 

— Nu îmi place tonul dumitale, domnişoară, spuse 

Anning. 

— „Maica Sfântă” pentru tine, răspunse ea, scoțând 
limba la el. 

— Uşurel, spuse Pole. Nu e frumos să te porţi aşa, Mary. 
Domnul Anning a făcut atâtea pentru voi. 

— Cum zici tu, răspunse ea, întorcându-şi atenţia din 
nou asupra curelelor şeii. 

Anning spumega. 

— Domnişoară Gibney, nu permit această excursie 
călare. Este mult prea periculos. Ce se întâmplă dacă 
vreuna dintre ele cade şi se răneşte? Nu, nici nu încape 
discuţie. 

Pedro făcu un pas înainte. 

— lertaţi-mă, domnule, dar fetele se pricep să 
călărească. Iar caii sunt foarte blânzi. Eu voi avea grijă de 
ele. 

— Cum te numeşti? vru Anning să ştie. 

— Pedro, domnule. 

— În regulă, Pedro, fă-ţi bagajele. Eşti concediat. Nimeni 
nu îmi întoarce vorba la afurisita mea de fermă. Să pleci de 
pe proprietatea mea până la căderea serii. Domnişoară 
Gibney, să fii în biroul doamnei Torres într-o oră. Discutăm 
atunci. 

x 


Când veni timpul să coboare pentru marea confruntare, 
Sue le spuse fetelor că se întoarce imediat. Toate 
plângeau, până şi Mary cea dură. 

— E ultima oară când mai participăm la afurisitele lui de 
liturghii, suspină ea. 

— Nu înjura, Mary, îi spuse Sue îmbrăţişând-o. Eşti prea 
sfântă pentru asta. 

Era genul de comentariu care de obicei le făcea să 
izbucnească imediat în râs. Nu şi de această dată. 

— Ce se va întâmpla cu tine, Sue? întrebă Maria Mollo 
printre lacrimi. 

— Vă spun imediat ce aflu. Mary, fă-o tu să înţeleagă. 

Mary gesticulă în stilul lor şi cele două Marii înţeleseră. 

— Mă întorc cât pot de repede. 

Pe hol, pândeau măicuţele. Sue le spuse că dacă le păsa 
de binele lor, să evite dormitorul fetelor în seara aceea. 

Anning era aşezat la birou, iar doamna Torres în 
picioare, cu braţele încrucişate şi buzele tremurând, semn 
al unei muştruluieli zdravene, presupuse Sue. 

— Ia loc, domnişoară Gibney, spuse Anning. 

Sue vorbi prima. 

— Vreau să ştiţi că doamna Torres nu a avut nimic de-a 
face cu excursia călare a fetelor. A fost ideea mea, ca să le 
fac să se poarte cum trebuie. O recompensă. Se poartă 
frumos, le dau voie să călărească. 

— Ei bine, înţeleg asta, dar este responsabilitatea 
doamnei Torres. Ea este managerul meu aici. Tu lucrezi 
pentru ea. În ultimă instanţă, ea răspunde pentru 
siguranţa fetelor şi a pruncilor acestora. Prin urmare, nu 
este absolvită, nu-i aşa, Lidia? 

— Aşa este, domnule. 

— Îmi dau seama că fetele s-au ataşat de dumneata, 
domnişoară Gibney, şi aşa şi trebuie. Ai fost aici de la bun 
început. Le-ai asistat la naştere. Sunt convins că eşti un 
om bun, de încredere. Nu te-aş fi angajat altfel. Dar iată 
care este problema. Nu ai voie să iei singură decizii care 
le-ar putea afecta siguranţa şi bunăstarea. Am nevoie de 
tine să fii un om de echipă. Ai de gând să fii un om de 
echipă? 

— Ascultaţi, domnule Anning, dacă doriţi, pot pleca. 
Trebuia să fi plecat până acum. Lidia m-a convins să mai 
rămân. 

— Nu, nu doresc să pleci. Ne eşti de mare folos cu 
fetele, nu am cum să nu recunosc asta. Am nevoie doar să 
mă asiguri că te vei purta ca un membru al echipei şi te vei 
consulta cu doamna Torres în toate deciziile importante. 

— În regulă, spuse Sue. Membru al echipei. 

Telefonul lui Anning sună. Acesta răspunse şi se întoarse 
cu spatele către Sue şi Torres. 

— Da, Domnule preşedinte, ce mai faceţi? Bun, bun, aţi 
urmărit slujba? Mă bucur că v-a plăcut. Nu, nu am primit 
încă ratingurile. Da, sunt convins că aveţi dreptate. Vor fi 

uriaşe. 

Capitolul 26 


Ratingurile au fost, într-adevăr, uriaşe. În total, liturghia 
fusese urmărită în direct de 540 de milioane de oameni. 90 
de milioane doar în America. 

— Priveşte cifrele, spuse Anning, fluturând ziarul către 
Pole. Cel mai mare eveniment de televiziune din istorie. 
Desfăşurat în limba latină! Aşteaptă să afle Griffith. 

Preşedintele Griffith află şi luă măsuri. Luni, la prânz, 
Casa Albă emise o declaraţie de presă. 


Alături de milioane de americani, Preşedintele 
Griffith l-a urmărit pe Papa Petru al Noii Biserici 
Romano-Catolice oficiind liturghia de la minunata 
Catedrală a Noilor Binecuvântate Fecioare Maria, în 
măreţul stat, Texas. Astăzi, a emis acest comunicat: 
„După cum bine ştiţi, Kristy şi cu mine suntem 
catolici. Ne-am menţinut credinţa neştirbită chiar şi 
atunci când politicile ultraliberale ale Papei Celestin 
au schimbat Biserica în rău, promovând o agendă 
politică defectuoasă şi slăbind temelia morală şi 
teologică a acesteia. Ne-am păstrat credința pentru 
că am simţit că nu aveam niciun alt loc în sânul 
căruia să ne închinăm tradiţiilor Catolicismului. 
Situaţia s-a schimbat. Acum avem acest loc. De 
astăzi, Kristy şi cu mine ne alăturăm Papei Petru şi 
Noii Biserici Romano-Catolice. Duminica viitoare 
intenţionăm să călătorim în Texas şi să participăm la 
slujba oficiată la Catedrala Noilor Sfinte Fecioare 
Maria. 


Mai târziu, în aceeaşi zi, Cal primi un mesaj de la 
Murphy. 


Murphy: Ai văzut comunicatul Preşedintelui 
Griffith? 

Cal: Da. Îţi vine să crezi? 

Murphy: Ce să cred? Că e un idiot de proporţii? 

Cal: Cred că asta ştiam deja. 

Murphy: Nu că mai aveam nevoie de vreun motiv 
ca să-l detest pe individ, dar asta chiar e cireaşa de 
pe tort. 

Cal: Cel mai slab preşedinte din istorie. 
Mulţumeşte-i Cerului că nu eşti american. 


Papa Celestin se lăsa rareori pradă acceselor de furie, 
dar în seara aceea, bunul lui prieten, Cardinalul Da Silva, 
asista la o adevărată avalanşă. Cu o zi înainte, Celestin 
îndurase supliciul întregii slujbe oficiate de Pole, pe care o 
urmărise din sufragerie, împreună cu Sora Elisabetta, 
bând cafea după cafea şi devenind din ce în ce mai agitat, 
până când ea fusese nevoită să-i scoată automatul de cafea 
din priză. Preluase întreaga zi telefoane de la cardinali din 
toate colţurile lumii, care îl informau despre plecările 
enoriaşilor şi cereau îndrumare. lar Elisabetta îi adusese, 
puţin mai devreme, o copie a comunicatului de presă al 
preşedintelui. 

Celestin era roşu la faţă, cu venele gâtului umflate. 

— Rodrigo, suntem în plină criză. Avem de-a face cu 
începutul unei schisme. Trebuie să amânăm orice altceva, 
până rezolvăm situaţia. Este un dezastru! 

— Nu vă pot contrazice, Sfinţia Voastră! 

Pontiful se prăbuşi pe un scaun, cu mâinile în poală. 

— Este numai vina mea. Probabil, am avansat prea rapid 
cu reformele. 

— Nu, Sfinţia Voastră. Cu toată convingerea, nu. 
Biserica pe care eu şi Dumneavoastră o iubim este o 
Biserică a compasiunii, o Biserică a iubirii, una inclusivă. 
Cum ar putea fi mâna întinsă către cei săraci, cei 
dezrădăcinaţi, cei defavorizaţi, să reprezinte altceva decât 
acţiuni pe care lisus Hristos însuşi le-ar susţine? Pole şi 
acest individ înstărit din spatele cortinei, Randall Anning, 
au construit o versiune sinistră a Bisericii. Oamenii vor 
vedea dincolo de aparenţe. 

Celestin încuviinţă cu o mişcare a capului. 

— Ce facem? 

— În primul rând, trebuie să emitem o enciclică papală 
prin care condamnăm schismaticii şi afirmăm primatul 
Sfintei Biserici Romano-Catolice în chestiuni de credinţă şi 
de dogmă. Trebuie să prezentăm un cadru solid în 
conformitate cu dreptul canonic, pentru cazul în care 
situaţia se agravează şi trebuie să luăm măsuri. 

— De acord, da. 

— În al doilea rând, trebuie să accelerăm investigația 
oficială privind situaţia fetelor. Dacă sarcinile lor sunt 
miraculoase, atunci trebuie să le declarăm ca atare şi să le 
acceptăm, pe ele şi pruncii lor, în sânul Sfintei Biserici 
Romano-Catolice. Dacă sarcinile nu sunt miraculoase, 
trebuie să declarăm aceasta şi să prezentăm dovezile. 

Papa încuviinţă din cap. 

— Te rog, anunţă Congregația pentru Cauzele Sfinţilor 
să se ocupe cu prioritate de această situaţie şi desemnează 
cei mai buni oameni. 

— În al treilea rând, am convocat-o pe doamna 
Abernathy, ambasadoarea Americii la Vatican, pentru o 
discuţie urgentă. Voi prezenta un protest oficial cu privire 
la comentariile şi acţiunile pripite ale Preşedintelui 
Griffith. 

— Şi ce rezolvăm cu asta? 

— Nimic. Este doar o chestiune de protocol. Totodată, ea 
nu ne e de niciun folos. Este soţia unuia dintre aliaţii 
politici ai lui Griffith şi nu are niciun fel de competenţe în 
diplomaţie sau afaceri internaţionale. Singura ei 
recomandare pare să fie credinţa ei. 

— Asta e tot, Rodrigo? 

— Nu, mai e ceva - şi vine din partea surorii Elisabetta - 
trebuie să vă controlaţi tensiunea arterială. Vă daţi seama 
cum m-aş simţi să pierd un prieten drag? Şi să fiu nevoit să 
conduc un conclav în acest climat? 


Cal simţi telefonul vibrând în buzunarul sacoului în timp 
ce ţinea un curs despre cauzele şi implicaţiile Primei 

Cruciade. La sfârşitul orei, văzu notificarea apelului 
pierdut şi se grăbi cât putu să răspundă întrebărilor 
mulţimii de studenţi adunaţi în jurul catedrei. Majoritatea 
acestora erau mai interesaţi să îi afle părerea despre Noua 
Biserică Romano-Catolică decât despre Cruciade. 

— Îmi pare rău, trebuie să plec, le spuse el în cele din 
urmă. Veniţi la birou, în orele de program, şi continuăm cu 
întrebările. 

Întors în birou, ignoră mesajele telefonice lăsate de 
secretara catedrei şi suta de e-mailuri noi, majoritatea 
solicitări din partea presei. Returnă apelul pierdut. 

— Doamnă Gottlieb, sunt Cal Donovan. Am primit 
mesajul dumneavoastră. 

Mesajul ei părea urgent, iar vocea nu îşi pierduse 
tremurul. „Cred că am nevoie de ajutorul dumneavoastră”. 

— Spuneţi-mi! 

— Cineva a pătruns în casă. 

— Când? 

— Azi-noapte. Am dormit la o prietenă. Ştiţi, să mai uit 
de cele întâmplate. Când m-am întors, am auzit zgomote în 
casă. Am închis uşa, am urcat în maşină şi am plecat. 

— Aţi anunţat poliţia? 

— Da. Au venit şi au descoperit că uşa din spate fusese 
forţată. Cineva a căutat ceva în biroul lui Steve. Pare că nu 
lipseşte nimic, dar sunt speriată. 

— Sunt convins. 

— Mă simt prost. Am uitat să activez alarma, când am 
plecat. Sunt cu minţile împrăştiate. Steve mi-a spus să 
activez alarma cea nouă de fiecare dată. 

— Alarma cea nouă? 

— A înlocuit sistemul cu câteva săptămâni în urmă, din 
cauza unei spargeri anterioare. 

— A mai avut loc un jaf? 

— Nu a fost cu adevărat un jaf. Nu au luat nimic. Cineva 
a intrat şi a lăsat ceva. În seiful din biroul lui Steve. 

— Ce au lăsat? 

— Un animal mort. Un oposum. Femelă, însărcinată. 

Cal încerca să înţeleagă cele întâmplate, dar nu prea le 

găsea sensul. 

— Doamnă Gottlieb, de ce credeţi că a dorit soţul 
dumneavoastră să mă vadă? 

— Nu sunt sigură. 

— A spus că avea legătură cu cele trei virgine, fetele 
catolice. Şi ele erau însărcinate. Să fie vreo legătură? 

Ea începu să plângă. 

— Nu ştiu. Nu ştiu ce să cred. 

Cal nu ştia cum să o liniştească la telefon. 

— Ascultaţi, doamnă Gottlieb, soţul dumneavoastră m-a 
contactat după ce a văzut interviul meu la televizor. Ştia că 
sunt implicat în situaţia aceasta, cu fetele. Aşa că 
întrebarea mea este următoarea: era şi el cumva implicat? 

O auzi cum îşi suflă nasul. 

— Nu cred. Cum ar fi putut să fie? Noi suntem evrei. El 
lucra în domeniul financiar. Nu avea nicio legătură cu 
fetele însărcinate. 

— Vă rog, gândiţi-vă! Trebuie să existe o legătură. M-a 
sunat pentru că voia să îmi spună ceva. A 

— Am urmărit 60 Minutes împreună cu Steve. Il 
cunoştea. 

— Pe cine? 

— Pe Anning. 

Mâna lui Cal se strânse pe telefon. 

— Randall Anning? Cum de îl cunoştea? 

— Accidentul acela de avion, căruia i-a supravieţuit. Şi 
Steve a fost acolo. A fost cel de-al doilea supravieţuitor. 

Pe Cal îl durea mâna. 

— Soţul dumneavoastră l-a revăzut pe Anning după 
aceea? Au păstrat legătura în vreun fel? 

— Nu cred. Steve mi-ar fi spus. Sunt sigură că mi-ar fi 
spus. Vorbeam despre orice, chiar şi despre munca lui. 

— Doamnă Gottlieb, vă rog să vă gândiţi bine şi să îmi 
spuneţi tot ce ştiţi despre accidentul acela aviatic. 


Pe parcursul săptămânii următoare, situaţia la fermă s-a 
deteriorat din ce în ce mai mult. 
Sue o ştia. Doamna Torres o ştia. Dar Anning nu voia să 

audă. 

— Rezolvă, îi spusese lui Torres, sau găsesc pe altcineva 
să o facă. 

Fetele erau de nestăpânit. Erau, desigur, uşurate că Sue 
rămăsese, dar erau extrem de necăjite de plecarea lui 
Pedro şi de faptul că li se interziseseră plimbările călare. 
Refuzau să se îmbrace dimineaţa, refuzau să facă baie şi să 
îşi facă paturile şi, desigur, refuzau să mai participe la 
lecţii. Evident, aveau grijă de copii - îi hrăneau, îi spălau, îi 
schimbau - dar în afară de acestea, erau în grevă. 

Cu duminica apropiindu-se, simţiră că le creştea 
influenţa şi Mary o abordă pe Sue cu o listă de revendicări 
scrisă de mână. 

Sue o citi şi clătină din cap. j 

— Nu Îl vor aduce pe Pedro înapoi. Intreaga săptămână 
am încercat să obţin asta şi a fost în zadar. În orice caz, mă 
îndoiesc că el însuşi ar dori să revină, după ce a fost tratat 
astfel. 

— Nu e singurul care ne-ar putea însoţi călare, spuse 
Mary, uşor îmblânzită. Şi ceilalţi băieţi sunt de treabă, dar 
Eeyore s-a ataşat de Pedro. Ea suferă cel mai mult din 
cauza plecării lui. 

— Poate îi fac să accepte să vă lase să călăriţi în ţarc. 
Cred că gândul excursiei a fost cel care i-a speriat aşa. 

— Să călărim în cerc e aiurea, spuse Mary, redevenind 
inflexibilă. Dacă nu revine Pedo şi nu ni se permite să 
călărim liber, nu participăm la slujbă, duminică. Spune-le 
că suntem cât se poate de serioase. Şi cum rămâne cu cea 
de-a treia cerere? 

Sue privi din nou lista. 

— Rochiile cele albe nu mi s-au părut chiar atât de 
urâte. 

X 


— Ce zici că a spus? întrebă doamna Torres. 

Sue coborâse la Torres în birou ca să susțină cauza 
fetelor şi transmisese cuvânt cu cuvânt amenințarea lui 
Mary. 

— A spus că, dacă sunt forțate să asiste la slujbă, se vor 

ridica în timpul liturghiei şi îi vor arăta fundul Papei. 

Chiar şi repetată cu voce tare, Sue găsea ameninţarea 
amuzantă, dar Torres era de altă părere. 

— Ascultă, Sue, am avut mai multe discuţii cu domnul 
Anning săptămâna aceasta şi este foarte hotărât. Nu îl va 
aduce pe Pedro înapoi şi nu le va permite să călărească. 
Când a luat o decizie, nu revine asupra ei. Lucrez cu el de 
mult timp. Este un om de succes şi unul care nu face 
compromisuri. 

— Este căsătorit? 

— Soţia lui este în Houston. Lui Betsy nu îi place aici. Ea 
e din Los Angeles şi nu suportă viaţa la fermă. 

— Nu ar veni nici măcar pentru slujbă? 

— Ea nu e catolică. Nu ştiu ce este. Nu cred că îi pasă de 
religie. 

— Ei bine, dacă ar veni şi ar vedea cât sunt fetele de 
necăjite, poate l-ar influenţa. 

— Am cunoscut-o şi este o persoană de-a dreptul 
insensibilă. In orice caz, nu se va întâmpla. 

— Dar ceva trebuie să facem, spuse Sue. 

— Ai şi alte idei? 

— De fapt, am. Nu ştiu dacă domnul Anning va fi de 
acord, dar ce zici de asta...? 


Torres bătu la uşa bibliotecii. Anning se întorsese din 
Houston în după amiaza acelei zile, ca să participe la 
slujba de duminică şi era absorbit de lectura unei cărţi şi 
de „vraja” unei sticle de whisky. O pofti să intre şi îi oferi o 
„băutură pentru adulţi”, cum îi plăcea să spună. Ea refuză 
politicos şi îi spuse că era din ce în ce mai îngrijorată cu 
privire la sănătatea fizică şi mentală a fetelor. Acestea 
aveau în continuare grijă de copii, dar asta era tot ce 
făceau şi le dispăruse pofta de mâncare. 

— Ce este asta, o criză colectivă din cauza acelui Pedro 
şi a cailor? 

— Nu e uşor să fii adolescent, domnule Anning, şi nici 
proaspătă mamă. Adăugaţi la acestea presiunile cu care se 
confruntă, departe de casele şi familiile lor, statutul subit 

de sfinte cu prunci sfinţi şi expunerea în faţa camerelor de 
luat vederi şi a mulțimilor. 

Anning luă o scobitoare şi începu să caute printre dinţi 
un rest de friptură de la cină. 

— Situaţia poate fi privită şi din alt unghi, Lidia. Aceste 
fete, fiecare dintre ele, erau sărace lipite. Trăiau în mizerie 
iar acum locuiesc într-un conac şi sunt adorate de cel puţin 
cinci sute patruzeci de milioane de oameni care le-au văzut 
duminica trecută, la televizor. Aş zice că sunt nişte 
răzgâiate cărora le merge prea bine. 

— Domnule Anning, sunt sigură că aveţi dreptate, dar 
cred că ne stă în putere să facem ceva, oricât de puţin, să 
se simtă mai bine şi să se poarte mai frumos. Mă tem că, 
dacă nu le facem cumva să coopereze, s-ar putea să facă o 
scenă în biserică, duminică. 

li spuse despre ameninţarea expunerii părţilor dorsale. 

— N-ar îndrăzni! 

— O, ba da! Nu le cunoaşteţi. 

— Hristoase. În direct, la ie die Ce propui? 

În seara aceea, Sue le comunică fetelor veştile, cu 
doamna Simpauco şi doamna Torres prezente pentru o 
traducere cât mai clară. Vorbind cu ele, îl ţinea pe JJ în 
braţe, alintându-l des. Ceilalţi doi copii dormeau, dar JJ 
avea colici. Căţeluşa era încolăcită în culcuşul ei, sub 
pătuţurile copiilor. 

Anning acceptase propunerea lui Sue. Fusese de acord 
să le aducă familiile să stea cu ele la conac. 

— Toţi ai mei? întrebă Maria Mollo. 

— Părinţii, fraţii şi surorile tale, spuse Sue. 

— Şi la mine? întrebă Maria Aquino. Mama şi fraţii mei? 

— Desigur. 

— Eu nu vreau să vină tata, spuse Mary Riordan. Crede- 
mă, Kenny va încerca să vândă tot ce nu e fixat în cuie. 
Însă, mi-ar plăcea să vină fraţii şi surorile mele. 

— Când vin? întrebă Maria Aquino. 

— A spus că va dura câteva săptămâni să rezolve cu 
vizele, dar începe să se ocupe imediat, spuse doamna 

Torres. 

— Cum rămâne cu Pedro şi cu caii? întrebă Mary. 

— Nu fac parte din înţelegere, puştoaico, spuse Sue. Dar 
e o veste bună, nu? Gândiţi-vă ce plăcut va fi să aveţi 
familiile alături. 

Fetele  zâmbiră şi  întrebară dacă vor primi 
cheeseburgeri. 

— La naiba, spuse Mary, când intră bucătarul cu tava 
încărcată cu mâncare. Poate să vină şi Kenny. 

Capitolul 27 


Duminica următoare, un număr încă şi mai mare de 
oameni - peste 600 de milioane - au urmărit în direct 
slujba de la Catedrala Noilor Sfinte Fecioare Maria, iar în 
următoarele două duminici, numărul acestora a continuat 
să crească. Fetele şi-au îmbrăcat rochiile albe şi s-au 
purtat exemplar în faţa camerelor de filmat. În timpul 
săptămânii, şi-au făcut temele, au mâncat tot din farfurii şi 
nu s-au mai plâns în legătură cu Pedro şi cu caii. S-au 
purtat frumos până şi cu măicuţele. 

Dar o dată la câteva zile o întrebau pe Sue despre 
venirea familiilor lor, iar Sue transmitea întrebările lor mai 
departe. Doamna Torres o asigură că vizele erau în lucru şi 
că îi va spune imediat ce are informaţii concrete. Fetele îi 
cerură lui Sue să le ducă la etajul al doilea al conacului, 
unde, însoţite peste tot de bulldog, inspectară toate 
dormitoarele libere, stabilind unde va dormi fiecare 
membru al fiecărei familii. 

După cea de-a doua slujbă la catedrală, activităţile la 
fermă s-au înmulțit. Zilnic, aveau loc întâlniri. 
Reprezentanţi ai domeniului sănătăţii publice erau din ce 
în ce mai îngrijoraţi de creşterea populaţiei în complexul 
de corturi şi rulote care ajunsese să fie numit Miracle 
Village. Când numărul acestora ajunse la şapte mii, au 
ameninţat cu retragerea unor autorizaţii. La început, 
Anning s-a înfuriat şi a protestat spunând că aceea era o 
proprietate privată (pe deasupra, în Texas), iar el avea 
dreptul să facă ce voia pe terenul lui, apoi însă, el şi Pole 
au ajuns la concluzia că această întorsătură nu era 
neapărat dăunătoare. 

— Randy, nu trebuie să ne preocupe prea mult numărul 
adepților locali, spuse Pole, aşa cum Vaticanul nu este 
interesat în mod special de numărul celor care vin să 
asiste la slujbă în catedrala Sfântul Petru. Singurele cifre 
care contează sunt cele legate de numărul enoriaşilor. Ne 

trebuie Noi Biserici Catolice peste tot în lume. În toate 
parohiile unde există o Biserică Romano-Catolică Veche, 
trebuie să ridicăm o Biserică Nouă. Altminteri, nu există o 
concurenţă reală. Numărul adepților locali este minunat, 
ratingurile TV sunt minunate, dar nu aici se dă lupta. 

— La naiba, nu te contrazic, spuse Anning, sorbind din 
paharul cu whisky, pe prispă. Mă deranjează însă când vin 
nişte trepăduşi pe proprietatea mea să îmi spună ce am 
voie să fac şi ce nu. Toţi oamenii ăştia din Miracle Village 
sunt un coşmar din punct de vedere al organizării şi 
siguranţei. Sincer să fiu, nu am nimic împotrivă să-i pun 
capăt. Ai dreptate, ar trebui să ne concentrăm pe 
valorificarea celor şase sute de milioane de oameni care ne 
privesc la televizor. 

Pole ridică o sprânceană. 

— Să valorificăm? Serios? 

— Poate nu este cuvântul cel mai potrivit, dar ştii ce 
vreau să spun. Trebuie să îi facem să doneze pentru 
acţiunile caritabile pe care le considerăm potrivite şi să 
plătească obolul Sfântului nostru Petru în cutiile noastre 
ale milei, în fiecare duminică. Ştii bine, banii şi influenţa 
merg mână în mână. 

Şi Pole se delecta cu un pahar de whisky. Era o seară 
frumoasă de toamnă, iar el se simţea destul de optimist. 

— Ştiu prea bine. Mai am puţin şi finalizez un document 
pe care ţi-l voi prezenta în curând. Este o propunere 
pentru a închiria lăcaşuri de cult în toate marile oraşe din 
toate cele cincizeci de state pentru săvârşirea liturghiei în 
mod tradiţional. Ne apropiem de masa critică în ceea ce 
priveşte numărul de preoţi care au ieşit de sub controlul 
Vaticanului, astfel încât vom putea realiza acest proiect. 
Cred că poate servi drept model pentru expansiunea la 
nivel global. 

— În regulă. Îl voi citi. Numărul adepților noştri este în 
creştere. Cel al fidelilor lui Celestin este în scădere. 
Vremuri minunate! 

— Aşa este. Şi, Randy, am făcut nişte însemnări şi pe 
planurile de arhitectură pentru Palatul meu Apostolic. 

Cred că îţi vor plăcea sugestiile mele. 

— Sunt convins, Sfinţia Voastră. Ştiu că este prioritatea 
voastră numărul unu - după salvarea sufletelor noastre, 
vreau să spun. FI 


Cardinalul Da Silva era obişnuit cu un ritm susţinut de 
lucru, dar ultimele săptămâni îşi spuseseră cuvântul, 
obosindu-l până la epuizare. Angajaţii îşi făceau griji 
pentru sănătatea lui, iar unul dintre monseniorii cei mai de 
încredere o contactase pe Sora Elisabetta încercând să-i 
obţină, din partea papei, un pic de răgaz - fie şi numai 
câteva zile de odihnă erau binevenite. 

Ea veni să îl vadă la biroul lui din Palatul Apostolic, unde 
tocmai încheiase o întâlnire de urgenţă cu membrii Curiei. 

— Soră Elisabetta, mă bucur să te văd, spuse cardinalul. 
Cum se simte Sfântul Părinte? 

— E obosit, ca şi tine. 

El râse. 

— Şi tu nu arăţi ca şi cum ai fi gata să adormi acolo, în 
scaun? 

— Riscul meseriei, în vremuri ca acestea, spuse ea. Mă 
întreb, cu toată sinceritatea, dacă te-aş putea convinge să 
iei o mică pauză. L-ar putea inspira şi pe Sfinţia Sa să facă 
la fel. 

— Nu văd cum aş putea, răspunse el. Ai văzut ultimele 
rapoarte? S-au înregistrat sute de demisii din partea 
clericilor şi măicuţelor peste tot în lume. Au mai plecat trei 
cardinali săptămâna aceasta - da, erau de dreapta, dar 
chiar şi aşa. Cu fiecare săptămână, participarea la slujbă 
este din ce în ce mai redusă. De asemenea, contribuţiile la 
acţiunile caritabile ale bisericii s-au diminuat. Până şi 
audienţele papale şi participarea la binecuvântările 
duminicale s-au redus. 

— Ştiu, ştiu, spuse ea ostenită. 

— În timp ce numărul adepților lui Pole continuă să 
crească. Această aşa-numită Nouă Biserică Romano- 
Catolică ia avânt. 

— E drept, oamenilor le plac miracolele, spuse ea. 

— Că tot veni vorba, cum aş putea să mă gândesc măcar 
să îmi iau o vacanţă, când mâine are loc întâlnirea oficială 
a Congregaţiei pentru Cauzele Sfinţilor? Trebuie să ia 
rapid o hotărâre - într-un fel sau altul. 

— Am vorbit cu Cardinalul Vaughn, spuse Elisabetta. Nu 
e obişnuit să lucreze sub presiune. De obicei, are la 
dispoziţie ani, nu săptămâni, pentru analize şi deliberări! 

— Spune-mi ceva ce nu ştiu, răspunse Da Silva cu 
tristeţe. Ascultă, pentru că tot eşti aici, astăzi, mai 
devreme, am avut o conferinţă telefonică cu membrii C8. 
Nu i-a cuprins panica încă, dar nici mult nu mai au. Vor să- 
i recomande Sfinţiei Sale o iniţiativă drastică. Vor să taie 
în carne vie. 

— Excomunicarea, spuse ea, trecându-şi mâinile peste 
faţă. 

— Excomunicarea latae sententiae, aceea rezervată 
pentru papi, spuse el dând din cap. Ideea este că trebuie 
să acţionăm rapid şi să emitem decretele împotriva lui Pole 
şi a preoţilor şi episcopilor care au participat cu el la 
slujbă. 

— Din ce motive? 

— Avem mai multe. Conform legii canonice, sunt 
schismatici care s-au sustras de bună voie autorităţii 
pontifului suveran. Sunt apostaţi. Sunt eretici. Cardinalul 
Della Queva este cel care va întocmi acuzaţiile. Am cerut 
deja să fie redactată o schiţă. 

— Când am face comunicatul? 

— Să vedem cum arată participarea la audienţele papale 
din această miercuri. Este un barometru la fel de bun ca 
oricare altul. 

— În regulă. Altceva? 

— Au recomandat ca papa să facă declaraţii atât în scris, 
cât şi video, în care denunţă schisma, anunţă 
excomunicările şi reafirmă valorile Sfintei Biserici 
Romano-Catolice. Totodată, va avertiza clericii care iau în 
considerare părăsirea Bisericii că tot excomunicarea îi 
aşteaptă şi pe ei. În cele din urmă, trebuie să îi avertizăm 
pe enoriaşi că spovedaniile, dezlegările şi orice alt ritual 

creştin oficiat de un preot al unei aşa-zise Biserici Catolice 
Noi nu au nicio bază, sunt nule şi neavenite. Trebuie să-i 
ardem, metaforic vorbind, pe aceşti eretici pe un rug 
imaginar. Celestin e un luptător. Să-i dăm armele 
redutabile de care are nevoie. 


Sue mergea pe unul dintre culoarele conacului, în partea 
din spate a casei, acolo unde lui George Pole i se 
amenajase un birou temporar, când auzi vocea lui Anning 
răzbătând din spatele unei uşi întredeschise. Era duminică 
noaptea şi Anning revenise la fermă pentru slujba 
duminicală. Sue nu era indiscretă de felul ei, dar câteva 
cuvinte îngrijorătoare îi ajunseră la urechi, aşa că se opri 
şi se aplecă, prefăcându-se că îşi leagă şireturile. 

— Prin urmare, nu ai nici cea mai mică intenţie să le 
aduci familiile în State, spuse Pole. 

— Nici vorbă. I-am spus asta lui Torres ca să le calmeze 
şi să împiedice un tărăboi. Ultimul lucru de care avem 
nevoie sunt mămicile şi tăticii lor aici, să le trateze ca pe 
nişte fetiţe. Care ar fi, probabil, la fel de dificili, venind cu 
tot felul de revendicări peste revendicări. Fetele astea 
trebuie să se maturizeze naibii. Sunt mame. Sunt mai mult 
decât mame; sunt simboluri religioase. Crezi că Maica 
Sfântă Maria s-a purtat ca o primadonă acum două mii de 
ani? Pe naiba! Şi era, probabil, mai tânără decât ele. 

— Şi ce le vei spune, când vor vedea că nu mai vin? 
întrebă Pole. 

— Că sunt probleme cu emiterea vizelor. Voi amâna la 
nesfârşit. 

— Şi ce vei face când vor înceta să te mai creadă şi se 
vor revolta, cum a zis doamna Torres că s-ar putea 
întâmpla? Dacă refuză să coopereze cu prilejul 
evenimentelor publice? Dacă vor tulbura slujba? 

— M-am gândit la asta, George - la naiba, iar am greşit - 
Sfinţia Voastră! Cred că pe termen scurt, mediu şi lung, 
cel mai bine este să trimitem fetele astea înapoi de unde 
au venit. Şi-au îndeplinit menirea de recipiente sacre. 
Pruncii sunt cei care contează pentru Biserica noastră. 

Sigur, ne închinăm Sfintei Fecioare, dar temelia 
Catolicismului este lisus Hristos. 

— Nu putem să despărţim mamele de copiii lor, spuse 
Pole. 

— Ba sigur că putem. Foarte uşor. O intervenţie din 
partea Asistenţei Copilului, se stabileşte că nu sunt îngrijiţi 
corespunzător şi copiii intră în grija statului. Betsy şi cu 
mine îi adoptăm într-o secundă. Fireşte, va trebui să o 
mituim ca să fie de acord, dar asta e problema mea. Aduc o 
echipă de psihiatri şi asistenţi sociali să depună mărturie 
cu privire la instabilitatea fetelor şi un judecător amabil va 
lua decizia corectă. M-am săturat de văicărelile lor. Abia 
aştept să le văd plecând. li voi creşte bine pe copii. Voi 
cere călugăriţelor să mă ajute. Când vor mai creşte, băieţii 
vor înţelege ce se aşteaptă de la ei. Când vor fi mari, se vor 
putea întoarce în ţările lor de baştină, sau oriunde e 
necesar, să predice evangheliile lor. Va fi minunat, iar 
popularitatea Noii Biserici Romano-Catolice va creşte 
exponențial. 

— E clar că te-ai gândit la toate, Randall. Fireşte, te voi 
susţine. Când vrei să arunci bomba? 

— Curând. 

Sue auzi mişcare înăuntru, se ridică şi se retrase tiptil, 
în grabă. 

Odată ajunsă în camera ei, dădu drumul furiei sub forma 
unui torent de lacrimi amare. Când îşi mai reveni, se spălă 
pe faţă şi îşi turnă un pahar de vin din minifrigiderul ei. În 
mai puţin de cinci minute luă o hotărâre. 

Băgă capul pe uşa dormitorului fetelor să vadă dacă 
erau încă treze. Erau în pat, jucându-se pe telefoane. 
Copiii şi Lily dormeau. 

— Bună, fetelor, spuse ea. Putem vorbi? 

— Ai veşti despre familiile noastre? întrebă Mary 
vorbind tare. 

— Oarecum. Se poate să vorbiţi în şoaptă? 

— De ce? 

— În caz că trec măicuţele prin faţa uşii. Aşa. Am luat o 
hotărâre în seara aceasta. Voi pleca. 

— Sue nu pleca, strigă Maria Mollo aruncând pătura de 
pe ea. 

— Nu poţi să pleci, spuse Mary. Dau foc la nenorocita 
asta de casă, dacă pleci. 

— Nu vorbi urât, spuse Sue. Şi te rog să nu dai foc la 
casă. 

— Te iubesc, spuse Maria Aquino, coborând din pat şi 
cuprinzând-o cu braţele ei subţiri pe după gât. 

— Ascultaţi, spuse Sue după ce le linişti şi se aşezaseră 
toate pe covor. Uitaţi cum stă treaba. Plec sigur, dar vreau 
să veniţi cu mine. 

Fetele o priveau descumpănite. 

— Cum rămâne cu familiile noastre? întrebă Mary. 

— Nu vin. Tocmai am aflat. 

— De ce nu? vru Mary să ştie. 

— Nu cred că Anning a avut vreo clipă de gând să le 
aducă. V-a minţit ca să vă facă să vă purtaţi frumos. 

— Atunci, spune-i labagiului ăluia chel că mâine nu 
mergem la afurisita lui de biserică. 

— În momentul acesta, cred că este exact ceea ce-şi 
doreşte să faceţi. O, Dumnezeule, Mary, ele două nu vor 
înţelege tot ceea ce urmează să vă spun despre familiile 
voastre, despre copii şi despre voi. Va trebui ca tu să le 
faci să înţeleagă, în felul vostru, adăugă ea arătând spre 
celelalte fete. 

— Spune, zise Mary. Tu vorbeşti, iar eu voi interpreta 
pentru ele cât se poate de expresiv. 

În următoarele minute, Sue vorbi, iar Mary, cu ochii 
măriţi de surpriză la rândul ei, traduse pentru celelalte 
două o poveste în care pruncii le erau smulşi din braţe şi 
ele erau trimise înapoi acasă, fără ei. Sue era impresionată 
de măiestria cu care Mary reuşea să le comunice celorlalte 
o situaţie atât de complicată. Folosind cuvinte simple 
precum „mama şi tata nu vin” şi gesturi elocvente care 
sugerau copiii smulşi din braţele lor şi alungarea lor din 
America, le făcuse pe fete să devină peste măsură de 
agitate. 

Când Mary termină, Sue le întrebă dacă înţeleseseră tot. 

Apoi le spuse că nu aveau voie să plângă şi că a doua zi 
erau nevoite să se poarte ca şi cum nu se întâmplase 
nimic. Acum erau mame şi lucrul cel mai important era să 
îşi protejeze pruncii. 

Mary mai avea o singură întrebare. 

— Cum rămâne cu Lily? 

— Mă tem că nu putem lua căţeaua cu noi. 

— De ce nu? 

— Latră, nu ştiţi? 

— I-o putem lăsa doamnei White? Îi e foarte dragă. 

— Asta, da, spuse Sue. 

Sue se întoarse în camera ei şi scoase telefonul de la 
încărcat. 

— Bună ziua, domnule profesor Donovan, sunt Sue 
Gibney, moaşa. Da, ştiu că nu ţi-am răspuns la mesaje. Imi 
cer scuze. Ai revenit la fermă? Când? Doamne, îmi pare 
rău, nu am ştiut. Putem vorbi puţin? 

Capitolul 28 


Sue aşteptă până după micul dejun. 

Doamna Torres mânca singură, în birou, şi acolo o găsi 
Sue. 

— Ai un minut? o întrebă. 

— Sigur. Ce s-a întâmplat? 

— Am nevoie de câteva zile libere. 

— Serios? 

— E vorba de sora mea. E în spital. Trebuie să mă întorc 
în Santa Fe. 

— Nu ştiam că ai o soră. 

— Nu suntem foarte apropiate, dar ştii cum e, când se 
îmbolnăveşte cineva... 

— Înţeleg. 

— Doar câteva zile. E o chestiune serioasă, dar nu foarte 
gravă. 

— Când trebuie să pleci? 

— Mă gândeam să plec diseară. 

— O, ce bine. Credeam că va trebui să le ducem azi la 
slujbă fără tine. 

Sue se prefăcu indignată. 

— Ferească Dumnezeu! 


După slujbă, fetele petrecură o după-amiază cât se poate 
de obişnuită. Se jucară împreună, hrăniră copiii şi se 
spălară înainte de cină. În acelaşi timp, Sue avu o după- 
amiază cu totul atipică. Impachetă câteva lucruri pentru 
ea, dar adună pe furiş un minimum necesar pentru fete şi 
copiii lor, când ceilalţi nu erau atenţi, amestecându-le în 
bagajul ei. Pentru planul ei era necesar ca bebeluşii să fie 
foarte obosiţi, aşa că fetele făcură tot posibilul să-i ţină 
treji până târziu în noapte. 

La cină, ceilalţi se arătară curioşi cu privire la plecarea 
lui Sue, dar ea nu dădu prea multe informaţii şi o întrebă 
în schimb pe Sora Anika dacă măicuţele erau pregătite să 

se ocupe de fete între timp. 

— Cred că ne vom ridica la înălţimea aşteptărilor, 
răspunse aceasta băţoasă, antipatia dintre ele fiind 
aceeaşi. 

La desert, Clay Carling, şeful echipei de pază, intră şi-şi 
tăie o felie generoasă de plăcintă. 

— Iertaţi-mă pentru întârziere, spuse el. A izbucnit o 
ceartă în aşezământul de corturi şi a trebuit să intervenim, 
spuse el. Acolo, alcoolul este interzis, dar se pare că 
lucrurile nu stau chiar aşa. 

— Credeam că oamenii tăi verifică maşinile la intrare, 
spuse Sora Anika. 

— Aşa este, dar ferma e imensă. Sunt aproape 321 
kilometri de gard. S-a format deja o piaţă neagră şi sunt 
oameni care aduc bere, alcool, „iarbă”, tot ce vrei, de 
dincolo de garduri şi le vând creştinilor care circulă între 
zona de corturi şi cea de rulote. 

— Natura umană, spuse bucătarul. 

— Aşa este, îi răspunse Carling. Şi, ia zi, Sue, la ce oră 
pleci mâine dimineaţă? 

Sue îi zâmbi, probabil pentru prima oară. Nu îl plăcea 
niciun pic. Era un fost om al legii lipsit de umor, cu o 
vanitate găunoasă care o lăsa rece. 

— Mulţi dintre voi trebuie să fi observat că am băut 
surprinzător de puţin vin, spuse Sue. Asta pentru că plec în 
seara aceasta. 

— Când să le spun băieţilor de la poartă că pleci? 
întrebă Carling. 

— Mai am puţin de împachetat. Cândva între unu şi două 
noaptea, spuse ea. 

— Ei bine, ştii care este codul de la alarmă, spuse 
Carling. Dezactivează-l când ieşi din casă şi reactivează-l 
la plecare, spuse el. 

— Desigur, răspunse ea. 


Conacul era învăluit în întuneric şi tăcere, cu excepţia 
câtorva lumini de veghe în zona dormitoarelor. Sue făcuse 
un drum de probă, cu o parte din bagaje, dezactivând 

alarma şi lăsând geanta în maşina parcată în faţa intrării în 
bucătărie. 

Se întoarse la etaj cu liftul şi în lumina unei lămpi de 
veghe văzu că îi tremurau mâinile. Acesta era momentul 
decisiv. Le putea spune fetelor că fusese o idee groaznică. 
Sau se arunca cu capul înainte în necunoscut. 

Intră în linişte în dormitorul acestora şi le găsi 
îmbrăcate în blugi şi tricouri, lângă paturile nedesfăcute, 
cu copiii somnoroşi în braţe. 

— Aşadar, doamnelor, sunteţi gata? întrebă ea. 

Plângeau. O îmbrăţişară pe rând pe Lily. Şi căţeluşa 
stătuse trează până târziu, jucându-se, şi era atât de 
obosită în culcuşul ei, încât abia dădu din coadă către ele. 
Mary rămase la urmă. Înghiţindu-şi lacrimile, se asigură că 
biletul pentru doamna White se vedea ieşind de sub patul 
ei. 
În drum spre lift, Sue le şopti că trebuia să fie extrem de 
tăcute. Liftul se opri la parter. Sue păşi afară din lift şi 
încremeni. 

— Domnişoară Gibney, spuse Anning. N-am vrut să te 
sperii. Am coborât pentru un ospăț nocturn. Bucătarului i-a 
rămas nişte mâncare delicioasă. 

Sue întinse mâna în spate şi închise uşa şi grilajul 
liftului. 

— În regulă, eu trebuie să plec acum, spuse ea. Merg 
acasă pentru câteva zile. 

— Domnul Carling mi-a spus. Ai grijă cum conduci. Sunt 
mulţi idioţi beţi la volan, noaptea, prin părţile acestea. 

— Mulţumesc. Voi fi atentă. 

— Rulota din faţa bucătăriei e a ta? 

— Da. 

— Am avut şi eu una la fel, în tinereţe. Mi-ar plăcea să o 
mai am. Activez eu alarma când ieşi, spuse el, urmând-o în 
bucătărie. 

Sue gândi rapid şi se bătu cu mâinile peste buzunare. 

— O, fir-ar să fie, spuse ea. Mi-am uitat cheile în 
dormitor. Te rog, nu e nevoie să aştepţi după mine. 

— În regulă, spuse el. Te întorci înainte de slujbă, 

săptămâna viitoare? 

— Desigur. 

Urcă iar în lift şi apăsă butonul pentru etajul trei. 

— Cred că am făcut pe mine, spuse Mary. Micuța mai 
avea puţin şi vomita. 

De această dată, când uşa liftului se deschise, holul de la 
parter era pustiu. Sue conduse fetele afară prin bucătărie, 
le urcă în spatele maşinii şi le acoperi cu o pătură. Apoi 
observă un lucru care-i scăpase atenţiei până atunci, o 
cameră de luat vederi. Nu îi păsa dacă cineva avea să vadă 
imaginile de dimineaţă, dar dacă monitorizarea se realiza 
non-stop, planul ei era compromis. 

Nu putea face nimic altceva, decât să urce şi să 
conducă. 

Ferma era atât de întinsă, încât îi luă aproape zece 
minute să ajungă la poarta principală. Luminile cabinei de 
pază străluceau ameninţător în depărtare. Sue înghiţi cu 
noduri şi încetini în dreptul barierei. Paznicul deschise 
fereastra şi o măsură cu privirea. În cabină, văzu o serie de 
monitoare, inclusiv unele care afişau imagini din spatele 
casei, lângă bucătărie. Paznicul părea somnoros, poate 
dormise până atunci. 

— Sunt Sue Gibney. 

— Ştiu. Domnul Carling mi-a spus că pleci în noaptea 
asta. 

— Bine, la revedere, spuse ea. 

Tânărul păru să se învioreze. 

— Locuieşti în apropiere? 

— De ce întrebi? 

— Poate ieşim să bem o bere, cândva. 

— Din păcate, locuiesc în New Mexico. 

Omul se aplecase peste fereastră şi-i făcea avansuri. 

— Ai o rulotă mişto. Are şi un pat, în spate? 

— Uite cum facem. Îţi las numărul meu de telefon. Dacă 
ajungi în New Mexico, sună-mă. 

— Ei bine, acum am un motiv să ajung. Dă-mi numărul 
acela, Sue Gibney. 

Parcurse vreo opt kilometri până vorbi din nou. 

— O, la naiba, am reuşit! exclamă ea. Îi venea să tipe de 
fericire, dar îşi aminti de copiii care dormeau. 

Mary aruncă pătura de pe ea şi îl imită pe tânărul 
paznic. 

— Ai şi un pat acolo, în spate? apoi izbucni în râs. Foarte 
subtil, domnişoară. „Ce-ar fi să îţi dau numărul meu de 
telefon?” Era numărul tău real? 

— Tu ce crezi? răspunse Sue. 

Sue nu le dezvăluise fetelor etapele următoare ale 
planului ei, în caz că erau prinse. Nu voia să aibă nimeni 
altcineva probleme. Când ajunse în dreptul orăşelului 
Quanah, intră pe autostrada 6 spre nord, către Red River 
şi graniţa cu Oklahoma şi, imediat ce traversară podul 
către Groesbeck Creek, trase pe dreapta. 

— Oprim? întrebă Maria Aquino. 

— Sue trebuie să facă „pişu” într-un tufiş, spuse Mary, 
făcându-le pe fete să izbucnească în râs. 

— Nu tocmai, le răspunse Sue. Ne întâlnim cu un 
prieten. 

La câţiva metri distanţă, pe partea opusă, o maşină făcu 
semn cu farurile. Sue răspunse la fel. Maşina se apropie 
încet, întoarse şi opri lângă ele. 

— Haideţi, fetelor, coborâţi, le spuse Sue. 

— Pedro! strigă Maria Mollo, alergând în braţele întinse 
ale omului. 

Incepu să îi spună ceva în spaniolă, dar el o avertiză să 
vorbească încet, să nu îl trezească pe J]. 

Îi întinse lui Sue nişte chei. 

— Rulota ta e foarte drăguță. Eşti sigură că vrei să 
facem schimb? Duba prietenului meu e o rablă. 

— Nu mă interesează decât să meargă. 

— De mers, merge. Am aşezat saltele înăuntru, să fie 
mai confortabil pentru doamne. Amortizoarele sunt cam 
varză, sincer să fiu. 

— Spune-i prietenului tău să nu conducă rulota o vreme. 
Până se mai liniştesc lucrurile. 

— [i spun, cum să nu. Unde mergeţi? 

— E mai bine să nu ştii. Şi, Pedro, îţi mulţumesc! 

Îl îmbrăţişă şi-l sărută pe obraz. 

— Sigur, Sue. Nicio problemă. Aveţi grijă, da? Nu vreau 
să păţiţi ceva, nici tu, nici fetele. Domnul Anning e un tip 
dur. O să fie furios. Ştii să tragi? 

— Cu arma? 

— Da, cu arma. Am lăsat un pistol în torpedou. E vechi, 
dar funcţionează. La fel ca maşina. 

— Nu ştiu să trag cu arma. 

— E un pistol. Tot ce ai de făcut e să apeşi pe trăgaci. 

Maşina prietenului lui Pedro era, realmente, o rablă. 
Mergea greu, mirosea a ulei, iar vitezometrul era blocat la 
30 km la oră chiar şi cu maşina parcată. Însă, aerul 
condiţionat funcţiona, la fel şi radioul. Aveau să 
supravieţuiască. În scurt timp, fetele erau cuibărite pe 
saltele, cu pruncii în braţe, iar Sue se depărta din ce în ce 
mai mult de fermă. 


Sora Anika bătea în uşa dormitorului doamnei Torres. 

— Doamnă Torres, doamnă Torres? Ştiţi unde sunt 
fetele? 

Torres îi deschise în cămaşă de noapte. 

— Iertaţi-mă, nu înţeleg. 

— Am intrat la ele după rugăciunea de dimineaţă şi nu 
erau acolo. 

— Ai... vru să spună dacă o întrebase pe Sue, dar îşi 
aminti că aceasta era plecată. Copiii dorm? 

— Nici ei nu sunt acolo. Nu e decât câinele. 

Torres alergă pe scări în sus şi făcu o inspecţie rapidă 
pe tot etajul, inclusiv în camera pustie a lui Sue, înainte să 
sune la sala de mese şi chiar la grajduri. Apoi, cuprinsă de 
panică, apăsă butonul de panică al alarmei şi la fermă se 
dezlănţui iadul. A 


Anning şi Pole erau prea tulburaţi ca să stea locului. 
Amândoi măsurau cu paşi mari biblioteca lui Anning, cu 
ceştile de cafea în mână, aşteptându-l pe Clay Carling să le 
comunice noutăţile. 

— Chiar sub nasul meu, George! Fetele, probabil, erau 

în lift, azi-noapte, când am văzut-o. 

Pole se hotări să nu-i facă observaţie lui Anning pentru 
că i se adresase pe nume. 

— Mă voi asigura că îşi petrece restul vieţii în puşcărie 
pentru răpire. S-a pus cu cine nu trebuie. 

Pole avea o scrisoare recomandată pe care se hotări 
subit să i-o arate. 

— Uite ce mi-au trimis, Randy. M-au excomunicat! 
Netrebnicul m-a excomunicat! Preoţii şi episcopii mei au 
primit, şi ei, aceeaşi scrisoare. 

Anning îl privi pieziş. 

— George, ne confruntăm cu o situaţie deosebit de gravă 
şi tu te plângi că Vaticanul ţi-a trimis o scrisoare 
răutăcioasă? 

— Iartă-mă. Ştiam că Celestin o va face, dar e cu totul 
altceva când chiar se întâmplă - ei bine, sunt încă şocat, ce 
să îţi spun. 

— Poart-o ca pe o insignă de onoare, la naiba! Şi nu te 
plânge de asta tocmai acum! 

— Aşa este, ai dreptate, spuse Pole, tamponând o 
picătură de cafea care îi alunecase de pe buze pe sutana 
îmbrăcată la repezeală. Să ne rugăm ca pruncii să fie în 
siguranţă. 

Intră Carling, negru la faţă, urmat de Torres care nu 
arăta mai bine. 

— Paznicul de la poarta principală nu şi-a dat seama de 
nimic, spuse el. Iată-le, clar ca lumina zilei, pe camera de 
supraveghere din spatele bucătăriei, la ora unu şi 
optsprezece minute dimineaţa. 

— Concediază-l! spuse Anning. 

— Am făcut-o deja. I-a luat numărul de telefon lui Sue, la 
plecare. Voia s-o invite în oraş. Am verificat. Evident, i-a 
dat un număr fals. Avem adresa ei din Santa Fe. Am trimis 
deja o echipă să îi supravegheze casa. 

— Nu va merge acolo, spuse Anning. 

— Probabil că nu, dar trebuie să acoperim toate pistele. 
Am anunţat deja poliţia. Au numărul de înmatriculare al 
maşinii ei. 

— Nu le-ai spus de fete şi de copii, nu-i aşa? zise Pole. 

— Sigur că nu, George, răspunse Anning. Trebuie să 
lucrăm pe ascuns, altfel declanşăm un scandal de 
proporţii. E important să ne mişcăm rapid şi discret. 

— Dar o alertă de dispariţie ne-ar putea ajuta, spuse 
Torres. 

— Discret, am spus! repetă Anning. 

— La poliţie am declarat că a furat documente 
confidenţiale de la fermă, spuse Carling. Toţi ştiu cine 
sunteţi, domnule Anning. Dacă o identifică, suntem primii 
anunţaţi. Vom cere unuia dintre judecătorii noştri să emită 
un mandat pe numele ei, să-i urmărim tranzacţiile cu 
cardul. Dacă plăteşte pentru benzină sau îşi cumpără ceva 
de mâncare, am prins-o. Şi încă ceva. Nu o cunosc pe Sue 
Gibney foarte bine, dar nu mi-a lăsat impresia unui 
infractor versat. Ştie că dacă vrea să scape de noi are 
nevoie de ajutor. 

— Cine ar ajuta-o? întrebă Anning. 

— Ar putea fi Pedro Alvarez, răspunse Torres. 

— Cine e ăsta? întrebă Anning. 

— Îngrijitorul pe care l-aţi concediat zilele trecute, spuse 
ea. Locuieşte în zonă. 

— ÎI voi vizita personal, spuse Carling. Altcineva? 

Torres se gândi. 

— Când a venit aici profesorul acela - Donovan - el şi 
Sue au părut să se înţeleagă din prima. 

— Verifică registrul apelurilor de la fermă, spuse 
Anning. 

— Nu a sunat niciodată pe telefoanele de aici, spuse 
doamna Torres. Dacă a sunat pe cineva, s-a folosit de 
telefonul mobil. 

— Cunoşti politica fermei. Nu sunt permise telefoanele 
mobile personale în incintă. 

Torres părea pregătită pentru o bruftuluială. 

— Am căutat în camera ei. Avea unul în trusa medicală. 
Probabil l-a adus pe ascuns. 

Anning nu răbufni şi nu înjură. O întrebă calm dacă îi 
ştia numărul de telefon. Ea anticipase întrebarea şi îi 

întinse o bucată de hârtie. 

— În regulă, ieşiţi, spuse Anning. Trebuie să dau un 
telefon. 

În cinci minute, Anning avea legătura. 

— Domnule preşedinte, spuse el, ne confruntăm cu o 
situaţie aici, la fermă. Vorbim pe o linie sigură? Bun. Ce 
şanse avem ca o persoană de la FBI sau de la vreo altă 
agenţie să verifice lista de apeluri de pe telefonul unei 
foste angajate? La naiba, da, e important! 

Capitolul 29 


— Fă o tură în jurul aeroportului şi vino să mă iei în zece 
minute, îi spuse omul partenerului său. 

Urmăriseră  Volvo-ul unui şofer de Uber, de la 
Cambridge la aeroportul Logan. În interiorul terminalului, 
detectivul privat îl ţinea pe Cal din scurt. Supravegherea 
într-un aeroport era floare la ureche. De obicei, 
aeroporturile sunt suficient de aglomerate încât să te 
apropii de ţintă fără să dai de bănuit. Astfel încât, când Cal 
se îndreptă către un automat pentru emiterea biletului de 
îmbarcare, detectivul se aşeză la rând imediat în spatele 
lui. 

Privi peste umărul lui Cal şi reţinu numărul zborului. 
Când Cal porni spre porţile de îmbarcare, o verificare a 
tabelei de zbor îi arătă că zborul cu numărul 193 avea 
destinaţia Dallas. 

Dădu imediat un telefon. 

— Domnule Carling, va ateriza în Dallas în aproximativ 
cinci ore. 

x 


Când Cal ieşi din terminal şi păşi în arşiţa oraşului 
Dallas, doi indivizi îl aşteptau şi îl urmăriră îndreptându-se 
spre staţia de taxiuri. 

— El este, spuse unul dintre ei, verificând fotografia de 
pe telefon. Iau un taxi, să nu îl pierdem. Tu ia maşina şi 
urmează-ne. Sună dacă îl pierzi. 

Taxiul îl lăsă pe Cal în dreptul unui centru de vânzare şi 
reparaţii vehicule de agrement, la jumătatea distanţei 
dintre Dallas şi Fort Worth. 

— Bună, se adresă Cal femeii din spatele tejghelei. Am 
sunat ieri şi am rezervat o rulotă. Numele meu este 
Donovan. 

— O, da, spuse femeia după ce verifică în calculator. I- 
am făcut plinul şi am pregătit-o. Este un model Damon 
Sports 2010, de aproape zece metri. Capacitate, şase 

persoane. E o maşină bună, îl măsură făţiş cu privirea. Cal 
părea un student de bani gata, cu blugi strâmţi, cămaşă 
Oxford şi sacou. Te descurci cu o maşină atât de mare? 

Cal zâmbi larg. 

— E papa catolic? 

Ea îl privi printre pleoapele strânse. 

— Care dintre ei? 

x 


Clay Carling luă cu el încă doi oameni, în caz că Pedro 
avea companie. Se dovedi că nu fusese necesar. Tânărul 
bărbat era singur acasă, soţia era la serviciu, iar copiii la 
şcoală. Pedro îl ştia pe Carling din vedere şi, dacă era 
speriat de apariţia lui, nu o arătă. Rămase în dreptul uşii 
cu spatele sfidător de drept. 

— Ştii cine sunt, aşa-i? îl întrebă Carling. 

— Ştiu cine sunteţi, domnule. 

— Eşti singur aici? 

— Da. Ce doriţi? 

— Să vorbim. 

Pedro privi către celălalt bărbat, care rămăsese în 
curtea din faţă. Era unul dintre paznicii pe care îi văzuse 
adesea la poarta principală a fermei. Văzuse trei bărbaţi 
coborând din maşină. Cel de-al treilea se dusese probabil 
prin spate. 

— Despre ce? 

— Putem intra? E mai cald decât în fundul iadului aici. 

În casă, pe masă era pornit un ventilator. Pe jos erau 
împrăştiate jucării. Carling aruncă o privire în bucătărie. 

— Văd că ai făcut cafea. 

— Vrei una? întrebă Pedro. 

— Cum de ai ştiut? răspunse Carling, arătându-şi dinţii. 

Pedro îi turnă cafea într-o ceaşcă ciobită. 

Carling se aşeză neinvitat într-un fotoliu. Era fotoliul lui 
Pedro. Nimeni altcineva din familie nu se aşeza acolo. 
Pedro nu zise nimic. 

— Ţi-ai găsit altceva de lucru? îl întrebă Carling. 

— Încă nu. 

— Păcat că te-ai pus rău cu domnul Anning. 

— Se mai întâmplă. 

— Aşa este. Ia zi, ai auzit ce s-a întâmplat ieri la fermă? 

— Nu am auzit nimic. 

— Serios? O ştii pe Sue, nu-i aşa? 

— O ştiu. 

— Ei bine, naiba ştie de ce, Sue s-a hotărât să le 
răpească pe fete şi pe copiii lor. Îţi dai seama? 

— Nu ştiu nimic despre asta, domnule. 

— Ei bine, eu cred că minţi, Pedro. 

— Nu mint. 

— Ai mai vorbit cu Sue, după ce ai fost dat afară? 

— Nu, domnule. 

— Vezi, asta e tot o minciună. l-am verificat registrul 
apelurilor. Te-a sunat alaltăieri. Apelul a fost unul scurt, 
probabil suficient cât să lase un mesaj vocal. Ei bine, tu ai 
sunat-o înapoi după vreo două ore. Convorbirea aceasta a 
ţinut şase minute întregi. Acum îţi aminteşti? 

Pedro privi către dulapul unde, pe raftul de sus, ca să nu 
ajungă copiii, ţinea o puşcă de vânătoare. 

— O, da, uitasem. S-a oferit să îmi dea referinţe pentru o 
nouă slujbă. Despre asta am vorbit. 

Carling lăsă ceaşca pe masă. 

— Nu despre asta aţi vorbit. 

— Ba da. E de treabă. Imi va scrie o scrisoare de 
recomandare. 

Carling se ridică şi se aplecă ameninţător către Pedro. 

— Cred că ai ajutat-o, poate ai schimbat maşina cu a ei, 
ca să scape mai uşor de urmăritori. Îţi aminteşti rulota aia 
a ei? 

— Volkswagen-ul? Sigur, am văzut-o. 

— Văd că ai un garaj închis. Volkswagen-ul acela nu e 
cumva acolo, nu-i aşa? 

— Nu. 

— Te superi dacă arunc o privire? 

— Aceasta este o proprietate privată, domnule. 

— Sigur, înţeleg asta, dar ne confruntăm cu o situaţie 
excepţională. Ceea ce înseamnă că nu mai pot eu de 
proprietatea ta privată. Hai să vedem ce e înăuntru, ne-am 

înţeles? 

Afară, Pedro căută cheia de la garaj. Carling şi cei doi 
agenţi de pază priveau. 

— N-avem toată ziua la dispoziţie, spuse Carling. 

Pedro descuie şi împinse uşa. În garaj erau scule, 
bicicletele copiilor, alte nimicuri. 

— Vedeţi, domnule. V-am spus că nu am o rulotă. 

— În regulă, spuse Carling. Să zicem că mi-ai câştigat un 
strop de încredere. Hai să mergem până la capăt. Să ne 
întoarcem în casă şi să terminăm discuţia. 

Pedro dădu să scape cu fuga. Cea mai apropiată casă 
era la câteva sute de metri. Spera poate să oprească o 
maşină, dar nu mai contă. Oamenii lui Carling îi tăiară 
calea şi îl înhăţară, trăgându-l în garaj. 

— Mă ocup eu, spuse Carling intrând în garajul încins. 
Voi staţi de pază. 

Uşa garajului rămase închisă timp de zece minute. 

Când ieşi, Carling nu avea niciun petec uscat pe cămaşă, 
iar la baza pălăriei lui de cowboy se vedea un cerc lat de 
sudoare. Pe cizme avea stropi de sânge. Închise uşa în 
urma lui. 

— Nemernicul n-a vorbit, spuse Carling. E dur, micuțul. 

Unul din cei doi întrebă: 

— Trebuie să scăpăm de el? 

— Nu. Nu i-am făcut felul, dar i-am spus că e mort, el şi 
familia lui, dacă anunţă poliţia. 

— Şi acum ce facem? 

— Stăm cu ochii pe individul ăsta, Donovan. 


Cele două Marii dădeau dovadă de stoicism, dar Mary 
avea o criză de smiorcăială. 

— Cât mai stăm în rabla asta? Mi s-a întors stomacul pe 
dos, n-am închis un ochi. Nu e sănătos nici pentru copii. 
Miroase a scutece murdare. 

Fusese o noapte lungă şi o dimineaţă fierbinte, anostă. 
Nimeni, în afară de copii, nu dormise prea mult. Fetele se 
înghesuiseră pe saltele. Sue sperase să încline unul dintre 
scaune, dar niciunul nu funcţiona, aşa că se odihnise în 

capul oaselor. Pentru siguranţă, dacă exista aşa ceva 
pentru femeile aflate singure noaptea, pe drum, parcase în 
curtea unui supermarket Wallmart, dincolo de graniţă, în 
Oklahoma. Era iluminată şi mai erau câteva rulote parcate. 
Nu avea rost să conducă noaptea şi nu aveau nicio grabă a 
doua zi dimineaţă. Trebuia să îl aştepte pe Cal iar zborul 
lui era în cursul dimineţii. 

— Ne oprim curând, să mergem la baie şi să scăpăm de 
scutecele murdare, spuse Sue. 

— Tot nu ne-ai spus unde mergem. 

— Dacă vă spun că mergem în Midland, te ajută cu 
ceva? 

— Cu absolut nimic. 

— De asta nu v-am spus. 

— Devii din ce în mai amuzantă, Sue. De ce mergem 
acolo? 

— Ne întâlnim cu cineva care ne va ajuta. 

— Cu cine? 

— L-aţi cunoscut. Cal Donovan. 

— Cap pătrat de la facultate? 

— Chiar el. 

— E burlac sau căsătorit? 

— De unde vrei să ştiu? 

— Puteai să te interesezi. 

— De ce aş face-o? 

— Pentru că îţi place de el. 

— De ce spui asta? 

— Am văzut cum te uitai la el, de aia. 

— E ridicol ce spui. 

— Este? 

— Da, este. 

— Şi cum ne poate ajuta el? 

— Ştie pe cineva care ne va găzdui până aranjează el 
ceva. 

— Îţi dai seama cât de vag şi de idiot sună ceea ce ai 
spus? 

Sue strânse mâinile pe volan ca să nu urle. 

— Mary, îţi dai seama cât de enervantă eşti uneori? 

— Mi s-a mai spus, de către profesori. Profesori pe care 
îi urăsc. De ce nu mergem direct la poliţie? 

— Şi ce să le spunem? 

— Nu ştiu. Am putea să le spunem că „Papa Parfumatul” 
a încercat să îşi facă mendrele cu noi? Sunt nevoiţi să ne 
creadă, nu? 

— Mai degrabă voi fi arestată pe motiv că v-am răpit şi 
voi veţi ajunge înapoi la fermă. Domnul Anning este un om 
cu influenţă. 

Plecară la drum. JJ începu să plângă şi Maria Mollo nu 
reuşi să îl potolească. Plânsul lui îl stârni pe JD, iar JD îl 
stârni pe JR. 

Mary îşi înfipse degetele în urechi şi Maria Aquino 
anunţă: 

— Niciunul. 

— Niciunul - adică cum? întrebă Sue. 

— Pampers. 

Mary îşi scoase degetele din urechi. 

— Nu te aud. Ce ai zis, micuţo? 

— Pampers. 

— Rahat, spuse Sue. 

— Bravo, Sue, spuse Mary. Rahat este cât se poate de 
nimerit. 

— De ce nu aţi zis nimic mai devreme, când eram lângă 
Wallmart? întrebă Sue. 

— Cred că Eeyore a încercat să spună ceva azi-noapte, 
dar era în păsăreasca ei spaniolă. 

— Minunat, spuse Sue. Am început să ne distrăm? 


— Domnule Carling, e într-o rulotă uriaşă, spuse 
detectivul. 
— Încotro se îndreaptă? 
— Spre vest, către Abilene, pe 1-20. 
— Nu-l pierde, spuse Carling, şi trimite-mi numărul şi 
descrierea maşinii. 
x 


Cal începea să se obişnuiască cu maşina uriaşă, dar, 
când se aşezase la volan, şoptise pentru sine: „Doamne, te 

E 


TOg, să nu fie nevoie să dau cu spatele!” Conducea aşezat 
în scaunul înalt, ascultând radioul pe AM, pentru că banda 
FM nu părea să funcţioneze. Singurele lui opţiuni erau 
muzica pop sau country ori slujbele radiofonice ţinute de 
predicatori cu voci ascuţite şi comune. Nici măcar un 
profesor de religie ca el nu le suporta discursul. Alese un 
post care difuza melodii country şi îşi fixă privirea asupra 
drumului întins, asupra tufişurilor uscate, a dealurilor 
domoale, înverzite, şi a cerului albastru, nesfârşit. 

Îi sună telefonul şi se întinse să-l scoată din buzunarul 
sacoului aşezat pe scaunul de lângă el. Nu recunoscu 
numărul. 

— Alo, aici Donovan. 

— Domnule profesor Donovan, sunt Beth Gottlieb. 

Nu se aşteptase să vorbească din nou cu ea. li spusese 
tot ce ştia despre Anning şi accidentul aviatic. Informaţiile 
erau interesante, dar conjuncturale. Nu ştiuse cum să le 
înţeleagă şi, în continuare, nu îi era clar ce voise Steve 
Gottlieb să îi spună. 

— Beth, bună. Te pot ajuta cu ceva? 

— Dimpotrivă, spuse ea. S-ar putea să te ajut eu. 

Capitolul 30 


Lui Cal îi fu imposibil să îşi dea seama care era cu 
adevărat starea de spirit a lui Beth Gottlieb. Părea plină de 
amărăciune şi tristeţe. Uneori, vorbea precipitat, fără 
pauze. Alteori, ritmul vorbirii ei încetinea, devenind 
tărăgănat. Apoi înţelese. Femeia băuse. Pe coasta de est 
era după-amiază, dar Cal recunoştea efectele alcoolului. 

— Ce ar trebui să faci când descoperi că soţul tău are o 
aventură? întrebă ea. 

Cal nu răspunse. Nu era sigur că ea aştepta un răspuns. 

— Crezi că ai ajuns să cunoşti pe cineva şi, dintr-odată, 
nu îl mai recunoşti. Dacă mai trăia, îi suceam gâtul. Aş 
face-o, să ştii. N-aş fi zis, dar cred că sunt genul de femeie 
care i-ar tăia toate costumele şi cămăşile şi i-ar turna 
vopsea în nenorociţii lui de pantofi. Ai idee câte perechi de 
pantofi avea omul ăsta? 

— Cum ai aflat? 

— A trebuit să chem pe cineva să-i forţeze seiful. Nu am 
ştiut niciodată codul. Am găsit scrisori. Nu multe. Afurisite 
de scrisori de dragoste expediate pe adresa de la birou. 
Erau însemnate „personal şi confidenţial”, pentru că ştia 
că altminteri asistenta lui le-ar fi deschis, presupun. Nu le- 
a semnat cu numele întreg. Doar o iniţială, B. Nu aveau 
adresă de retur. Ştampila poştei din New Haven. Erau 
pline de chestii sexuale. Cât se poate de explicite! Ador 
trupul tău. Ador să te simt în mine. Am vomitat. 
Realmente, am vomitat. 

Şi lui Cal îi veni să vomite. 

— Îmi pare rău, Beth. Mă întreb însă, ce legătură are 
asta cu mine. 

— Ajung şi acolo, dar te întreb, ce ar trebui să fac eu 
acum cu toate astea? Steven e mort. Ucis, iar poliţia nu 
ştie de ce sau de către cine. Nu pot să urlu la el. M-aş simţi 
ca o nebună să merg la cimitir şi să zbier la mormântul lui. 
Vreau să spun, ce ar trebui să fac eu acum? 

— Poate ar trebui să vorbeşti cu cineva. Un terapeut? 

Ea se înfurie din nou. 

— Nu îţi ceream sfatul. Era o întrebare retorică. 
Credeam că eşti profesor la Harvard. Nu recunoşti o 
întrebare retorică? 

— Scuze. 

— Aşadar, calendarul şi contul lui de e-mail - tot ce are 
legătură cu activitatea lui profesională - erau acolo, în 
calculatorul lui. Atâta timp cât nu mă deconectez, nu am 
nevoie de parolă. Înţelegi? Am petrecut o noapte lungă 
citindu-le, noaptea trecută, cu o sticlă de vin pentru sprijin 
emoţional. Tu nu eşti băutor, nu-i aşa? 

— La drept vorbind, sunt. 

— Atunci înţelegi. Căutam să descopăr cine este această 
„B”, să aflu de câte ori s-au întâlnit, orice. A fost atent. 
Foarte atent. Probabil şi pentru că asistenta lui avea acces 
la e-mailuri. Însă, am descoperit o întâlnire de acum un an 
şi jumătate. Şi asta m-a făcut să mă gândesc la tine. 

Cal era pe banda de viteză şi nu băgase de seamă că o 
maşină din spate încerca să îl depăşească. Aceasta 
semnaliză şi Cal se încadră pe banda corespunzătoare. Ar 
fi preferat să aibă amândouă mâinile libere ca să 
manevreze mastodontul pe care îl conducea, dar nu avea 
de gând să închidă tocmai acum. 

— Înţeleg. Despre ce era vorba? 

— Era o teleconferinţă. Nu a notat numerele de telefon 
sau subiectul discuţiei. Scria doar atât, „Teleconferinţă, 
luni, 3 p.m., Anning şi BH la FIY.” Te interesa Anning, nu? 

— Da. Şi crezi că BH este Ba ta? 

— Nu a mea, a lui. 

— Da, asta am vrut să spun. 

— Da, a lui! Dacă nu căuta să o ascundă de toată lumea, 
i-ar fi notat afurisitul de nume. 

— În regulă. FIY înseamnă ceva pentru tine? 

— Steven tot timpul m-a considerat prostuţă. Am studiat 
limbile romanice. Am terminat cu media 8. Nu e rău, nu? 

— E foarte bine. 

— Prin urmare, cu mintea mea, aşa cum e, am făcut 

legătura. Ştampila poştei din New Haven pe scrisorile cu 
tematică sexuală. Yale este în New Haven. Y din FIY vine 
de la Yale. 

— Şi ce crezi că înseamnă FIY? 

— Facultatea de Inginerie de la Yale, desigur. Steve a 
studiat acolo. Nu ştiai? 

— Poate, am uitat. Aşadar, cine este BH? 

Auzi soneria. 

— Nu am ajuns până acolo. Ascultă, trebuie să închid. 
Merg cu o prietenă la pedichiură. Te-am ajutat, nu-i aşa? 

— S-ar putea. Mulţumesc. Vorbesc serios. 

— Ai putea veni să îmi mulţumeşti personal. Eşti un 
bărbat atractiv. 

Cal se grăbi să închidă. 

Anning. BH. FIY. 

Putea să însemne ceva, sau nu. 

Călătorea de ceva vreme şi i se făcuse foame, aşa că se 
hotări să oprească la următoarea ieşire de pe autostradă şi 
să ia ceva de mâncare. Şi să dea un telefon fără a fi nevoit 
să îşi desprindă mâinile de volan. 


— Domnule Carling, a ieşit de pe autostradă. 

— Unde? 

— Merkel, spuse detectivul. Aproape de Abilene, spre 
vest. 

— În regulă. Gibney sau fetele se văd? 

— Încă nu. Aşteptaţi, a intrat la un McDonalds. Ne ţinem 
după el, parchez peste drum. 

Carling era în biroul echipei de pază din subsolul 
conacului. Lovea cu pixul în mapa de birou. 

— A coborât din rulotă, spuse detectivul. 

— Şi? 

— Îl vedem. Se pare că şi-a comandat ceva de mâncare. 

— Ok, altceva? Au ajuns şi ele? 

— Aşteptaţi. Acum intră şi partenerul meu. 

— Să nu se dea de gol. 

— Nu se va da. 

Îl auzea lovind cu pixul în birou, din ce în ce mai agitat. 

— Partenerul meu s-a întors, domnule Carling. Subiectul 
mănâncă. E singur. Ceilalţi nu sunt aici. 

— Ei bine, îţi mulţumesc pentru relatarea pas cu pas a 
faptului că şi-a comandat de mâncare, încheie Carling 
discuţia dezamăgit. P 


Sue era la nord-vest față de locul unde se afla Cal, pe I- 
27, la jumătatea distanței dintre Amarillo şi Lubbock, 
mergând spre sud, către Midland. Nu mai ştia de câte ori 
oprise pentru fete, să meargă la toaletă, iar acum, Maria 
Mollo avea iar nevoie. In plus, maşina mirosea din nou a 
scutece murdare. De obicei, oprea la ieşirile marcate cu 
indicatoare pentru servicii, dar indicatorul care semnala 
următoarea ieşire anunța o benzinărie. Maria aproape 
urla, aşa că Sue se îndreptă într-acolo. 

Drumul îngust trecea printr-un orăşel alcătuit din câteva 
case. Nu exista nici măcar un magazin universal. La 
început, crezu că benzinăria era dezafectată. La pompele 
de alimentare nu era nimeni, uşile garajului erau închise. 
Nu recunoscu nici mărcile de combustibil pe care le 
distribuiau. Era ca şi cum se întorsese în timp. Apoi, prin 
uşa pe care scria „Birou” văzu o lumină aprinsă. 

— Eu pun benzină, spuse Sue. Şiiţi ce aveţi de făcut. 
Mergeţi una câte una. Acum e rândul Mariei. Împreună 
sunteţi uşor de recunoscut. 

— Da, locul mişună de paparazzi, spuse Mary urcând pe 
locul din dreapta şi privind pe geamul murdar. 

Sue cobori, alese o pompă şi începu să alimenteze. Se 
uită în jur să vadă indicatorul pentru toaletă, nu îl văzu 
nicăieri şi bătu în uşa biroului. Nu răspunse nimeni, aşa că 
deschise şi salută. 

Uşa garajului se ridică şi îşi făcu apariţia un lungan în 
salopetă. O măsură cu privirea de sus până jos şi o întrebă 
ce dorea. Mai văzu un mecanic sub o maşină ridicată pe 
rampă. 

— Căutam baia, pentru fiica mea. 

— Prin birou, prima uşă pe dreapta. E bine că 
alimentati. 

— De ce? 

— Pentru că doar clienţii au voie să folosească baia. 
Numerar sau card? 

— Numerar. 

— E bine, chestia de plătit cu cardul e stricată. Ceva cu 
modemul sau altă prostie. Habar n-am. 

Lui Sue nu îi plăcea câtuşi de puţin locul acela, dar 
rezervorul se umplea, iar Maria avea nevoie să îşi golească 
vezica. Deschise uşa din spate a maşinii şi o lăsă să 
coboare, apoi merse cu ea să verifice baia. Nu era nici 
curată, nici infectă, dar găsiră hârtie igienică iar Maria 
avea urgent nevoie. O aşteptă la uşă. 

Când ieşi, îi găsi pe amândoi mecanicii lângă rulotă 
încercând să o convingă pe Mary Riordan să coboare 
geamul maşinii. 

I se uscă gura. Deschise repede uşa din spate a maşinii 
şi o zori pe Maria să urce. Pompa se oprise. O scoase şi o 
aşeză la locul ei. 

— Cât vă datorez? 

— Ar putea fi gratis, spuse cel de-al doilea mecanic. Este 
benzinăria mea, pot lua decizia asta. 

— Cât? repetă Sue, de această dată cu mai multă 
fermitate. 

— Uite ce-ţi propun, spuse proprietarul, ştergându-şi 
mâinile pe pantaloni. Îţi schimb şi uleiul la rabla asta, 
pentru că îmi imaginez că ştii că maşina consumă şi ulei, şi 
îţi spăl parbrizul care e plin de jumătate din insectele din 
ţinut. Tu şi fetele intraţi cu noi. Avem bere la frigider. 
Oricum, e timpul pentru o pauză. 

Sue băgă mâna în buzunar, scoase o bancnotă de 
douăzeci de dolari, o împături de câteva ori şi o aruncă pe 
asfalt. 

— Noi plecăm, spuse ea, retrăgându-se cu spatele pe 
lângă maşină. 

Celălalt mecanic venea spre ea, dezvelindu-şi dinţii 
pătaţi de tutun într-un rânjet. 

— Noi credem că tu şi fetele ar trebui să mai rămâneţi 
un pic. 

Sue încerca să îşi păstreze calmul şi să găsească o cale 
de scăpare când văzu că proprietarul benzinăriei începe să 
meargă mai încet şi se retrage spre uşa biroului, iar 
celălalt  încremeneşte pe loc. Geamurile maşinii se 
deschideau manual. Auzi scârţâitul specific. 

Mary Riordan scosese pe fereastră pistolul lui Pedro. 

— Să nu credeţi că nu îndrăznesc să trag, tâmpiţii 
dracului, spuse ea cu cel mai pronunţat accent irlandez pe 
care Sue îl auzise vreodată. 

Sue alergă la maşină, urcă la volan şi demară în trombă 
făcând cauciucurile şi aşa roase să fumege, îndreptându-se 
spre autostradă. 

— Mary, pune pistolul la loc, îi spuse fetei, cu vocea 
tremurând. _ 

Aceasta puse arma înapoi în torpedou. În spate, cele 
două Marii priveau derutate, cu ochii măriţi. Ele nu 
văzuseră ce se întâmplase afară şi nici nu înţeleseseră ce 
se vorbise în engleză, dar văzuseră arma, iar Sue nu îşi 
dădea seama dacă erau speriate sau impresionate. 

Nimeni nu rosti o vorbă până ce nu ajunseră înapoi pe 
autostradă. 

— N-ai fi tras, nu-i aşa? spuse Sue. 

— Tu ce zici? 

Sue nu răspunse. 

— Cum de nu m-ai certat pentru înjurături? o întrebă 
Mary. 

Sue clătină din cap. 

— Pentru că a fost cel mai frumos lucru pe care l-am 
auzit rostit vreodată de tine, Mary Riordan. 


Cal termină de mâncat. Rămase pe scaun, frustrat de 
conexiunea lentă la internet, apoi renunţă să mai încerce şi 
îl sună pe Joe Murphy. 

— Da, sunt în Texas, merg să mă întâlnesc cu ele, spuse 
el. Mai am doar o liniuţă la baterie. Mă ajuţi cu ceva? 
Nevasta lui Steven Gottlieb m-a sunat, beată, în legătură 
cu ceva ce a descoperit în agenda soţului ei. O întâlnire pe 
care acesta a avut-o, cu un an în urmă, cu Anning şi cu o 

persoană cu inițialele BH, de la, crede ea, Facultatea de 
Inginerie de la Yale. Intri tu pe pagina universităţii şi 
arunci o privire? 

— Nicio problemă, spuse Murphy. Am calculatorul chiar 
aici. Aşa, ai idee la ce catedră? 

— Nu. Câte au? 

— Sunt câteva. O să mă uit. După câte se pare, au 
câteva sute de profesori. BH zici? 

— BH. Femeie, presupun. 

— În regulă. Am găsit o femeie. Belinda Hartman. Ce 
părere ai? 

— Promiţător. Ce catedră? 

— Inginerie biomedicală. 

— Te rog, Murphy. Află mai multe despre ea. Vezi ce 
găseşti, atât profesional, cât şi personal. 

— Te sun când am mai multe informaţii. Ai grijă! 


Era cinci după-amiază şi Randall Anning abia aştepta să 
bea ceva. Îşi petrecuse ziua închis în bibliotecă, primind 
informaţii lipsite de însemnătate din partea lui Clay 
Carling şi, odată cu trecerea orelor, devenea din ce în ce 
mai furios şi mai agitat. In cele din urmă, nu mai rezistă, 
îşi turnă un pahar mic de whisky, să se mai liniştească, şi 
formă numărul biroului de pază. 

— Unde e acum? 

— După ultimele informaţii, se apropie de Midland, 
spuse Carling. 

— Nici urmă de fete? 

— Nu, domnule Anning. Ştiţi că vă anunţ imediat ce le 
văd. 

— Aşa să faci. 

Anning închise telefonul şi îşi mai turnă un pahar. Îl 
dădu pe gât şi se lăsă pe spătarul scaunului mare, din 
piele, apoi se răsuci cu totul pentru a privi fotografiile 
atârnate pe peretele din spatele lui. 

Rămase cu privirea asupra uneia modeste. Nu era mare, 
culorile erau estompate şi fusese făcută de la distanţă, 
ceea ce făcea aproape imposibil de desluşit cine era în 

cadru. Acest aspect o deosebea de toate celelalte, 
majoritatea portrete reuşite ale lui Anning alături de 
oameni politici şi celebrități, inclusiv ultimii şase 
preşedinţi ai Americii. 

Era imaginea luată din elicopter, a doi oameni care 
făceau semn cu mâinile, pe vârful înzăpezit al unui munte, 
lângă resturile unui avion prăbuşit. 

Capitolul 31 
Cu trei ani mai devreme 


Era iarnă în Anzi, deci o vreme perfectă pentru schiat. 
Ninsori consecutive acoperiseră cele mai bune pârtii cu un 
strat gros de zăpadă, care ajungea până la brâu. Intre 
reprizele de ninsoare, temperatura era plăcută şi soarele 
strălucea cu putere. Era ultima noapte petrecută de grup 
în munţii din Chile, la Nevados de Chillân. Starea de spirit 
a celor nouă membri ai grupului era la cote la fel de 
ridicate ca altitudinea. Erau la masă, într-o sală privată a 
hotelului de cinci stele, Gran Hotel Termas de Chillán, 
unde gazda lor, Randall Anning, se ridică să ţină un toast. 

— O, la naiba, spuse Kincaid, un petrolist din Dallas. Iar 
vorbeşte Randy. 

— Ciocu' mic, Bruce, spuse Anning, rânjind cu gura până 
la urechi. Din câte ştiu, eu plătesc pentru toate astea, aşa 
că tu trebuie să asculţi când fac pe maestrul de ceremonii. 

Kevin Fox, un bancher de investiţii din New York, deja 
ameţit de pisco, o tărie locală, lovi paharul de apă cu 
cuțitul, cerând să se facă linişte. 

— Mulţumesc, Kevin, spuse Anning. Acest simplu gest îţi 
va aduce următorul meu contract de fuziune şi achiziţie, în 
detrimentul tău, McGee, din moment ce tu eşti mai 
interesat să te prostituezi pentru oferta de listare la bursă 
a lui Gottlieb, în loc să-i arăţi gazdei tale - adică mie - 
respectul cuvenit. 

McGee pretinse că nu era atent şi spuse: 

— Scuze, Randy, ai zis ceva? Vorbeam cu Steve despre o 
listare la bursă foarte atractivă. 

Anning răspunse printre hohote de râs: 

— Exact ce spuneam, ticălosule! Iar acum, domnilor - şi 
nu cred că mai e nevoie să precizez, sunt cât se poate de 
generos numindu-vă aşa - această noapte marchează 
jumătatea aventurii noastre montane. Ne-am bucurat de 

trei zile minunate de heli-skiing? aici, în Chile, şi cred că 
am aflat cu toţii ce abilităţi sportive are - sau nu - fiecare 
dintre noi, în aşa fel încât să putem acorda nişte premii. 
Comisia de acordare a premiilor a fost alcătuită din toţi 
miliardarii din grup - o, stai un pic, eu sunt singurul 
miliardar - iar  evaluările comisiei sunt finale şi 
incontestabile. S-a înţeles? Aşadar, primul premiu se 
acordă schiorului cu cea mai bună ţinută, care a realizat 
coborârea cea mai rapidă şi este de departe cel mai chipeş. 
Ce să vezi, eu sunt acela! 

Printre huiduieli, Anning se aplecă şi luă de sub masă o 
sticlă de lichior pe care o aşeză în faţa lui. 

— Premiul este o sticlă de Pisco Puro, un fel de whisky 
single-malt chilian. Provenit dintr-o singură distilerie. Să 
nu ziceţi că n-aţi învăţat ceva săptămâna asta. Aşa, 
următorul premiu se acordă schiorului cel mai puţin 
capabil să găsească un alt schior îngropat de o avalanşă. 
Premiul se acordă lui Phil Alexander, care n-a reuşit să 
găsească baliza îngropată în zăpadă nici măcar din trei 
încercări. 

Alexander, un avocat corporatist, protestă: 

— Dă-mă în judecată. Susţin că am avut casca defectă. 

Anning îi oferi o sticlă de băutură identică, apoi 
continuă. 

— Următorul premiu i se acordă schiorului care s-a 
văitat cel mai des că altitudinea i-a dat dureri de cap. 
Acesta este Steven Gottlieb. Steve, iată sticla ta şi nişte 
aspirine. 

Gottlieb se ridică, făcu o plecăciune şi se luă cu mâinile 
de cap. 

Anning continuă. 

— Şi acum, premiul pentru individul cu cel mai de prost 
gust costum de schi se acordă domnului Galben cu Roz, 
Neil Bartholomew. 

Bartholomew, un constructor de conducte pentru gaze 
naturale, îşi luă premiul şi spuse: 


2% Pârtii de schi neamenajate pe care schiorii sunt purtaţi de la baza la 
vârful pistei cu elicoptere în loc de teleschi sau teleferic (n. tr.). 

— Aţi vrea voi să aveţi gusturile mele când e vorba de 
straie. 

— Ce naiba înseamnă „straie”? spuse Kyle Matthews, 
Directorul Executiv al unei rafinării. Este un cuvânt 
fandosit care se asortează cu hainele tale de circ? 

— Nu, Kyle, răspunse Bartholomew necruţător, este un 
cuvânt pe care l-am învăţat într-un loc numit „şcoală”. Ai 
trecut pe-acolo? 

Anning mai acordă nişte premii, apoi adăugă: 

— O, la naiba, voi, ceilalţi ticăloşi, meritaţi cu toţii 
menţiuni. Veniţi să vă luaţi rachiul, dar încercaţi să nu vă 
îmbătaţi criţă. La ora opt dimineaţa pornim spre ceea ce 
reprezintă piesa de rezistenţă a acestei săptămâni, Cerro 
Catedral”, în Argentina. Acolo, domnilor, veţi avea parte 
de cea mai bună partidă de heli-skiing din viaţa voastră. 


Evident, nu toţi respectaseră avertismentul cu privire la 
băutură, fiindcă în microbuzul care îi transporta la 
aeroport era o linişte apăsătoare. O aeronavă privată, un 
King Air 350 cu turbopropulsie, îi aştepta pentru a-i duce 
în Argentina. Au ocupat toate cele nouă locuri din avion. 
După ce termină toate verificările alături de copilot, pilotul 
veni să vorbească cu ei. 

— Sunt onorat să fiu pilotul vostru, astăzi, le spuse 
căpitanul. Numele meu este Joaquin Araya. Copilotul meu, 
Matias Espinoza, şi cu mine vă vom duce, pe 
dumneavoastră şi echipamentele dumneavoastră scumpe 
de schi, la Carlos de Bariloche, aflat la aproape 800 de 
kilometri. Durata zborului este de aproximativ trei ore. 
Cerul e acoperit de nori, dar nu vom întâmpina alte 
dificultăţi. Pentru siguranţa dumneavoastră, vă 
recomandăm să păstraţi centurile de siguranță cuplate 
atunci când nu vă aflaţi în zona de luat masa ori nu 
mergeţi la baie. Zbor plăcut, domnilor! 

Anning, care avea capul limpede, ocupase scaunul din 
faţă, singurul pivotant, întreţinând atmosfera şi distribuind 


2 Muntele Catedralei - pisc muntos situat pe teritoriul Parcului 
National Nahuel Huapi din Patagonia, Argentina (n. red.) 

celorlalţi pahare din plastic pline cu cafea, în timp ce 
avionul se ridica la puţin peste opt mii de metri. Înainte să 
fie înghiţite de nori, vârfurile Anzilor oferiră o privelişte 
desăvârşită, acoperite de zăpada proaspătă. 

Steve Gottlieb stătea lângă Neil Bartholomew. Nu 
interacţionaseră prea mult până atunci, aşa că folosiră 
prilejul ca să se cunoască mai bine. 

— Şi ia spune, Steve, de unde îl ştii pe Randy? 

— Ne-am cunoscut acum câţiva ani, când încerca să 
cumpere o companie din portofoliul meu. 

— A, da? Şi a cumpărat-o? 

Gottlieb râse. 

— Voia să o cumpere ieftin. 

— E un ticălos zgârcit, nu-i aşa? 

Stăteau pe rândul din spatele lui Anning, care se răsuci 
cu scaunul, le spuse că îi auzise, apoi se întoarse iar cu 
spatele către ei, revenind la cartea pe care o citea pe 
tabletă. 

— Ei bine, hai să zicem că noi am apreciat compania 
respectivă la o altă valoare decât el. În orice caz, de atunci 
tot dă târcoale unora dintre companiile mele. Rămâne de 
văzut dacă în cele din urmă va alege vreuna. 

— În ce tip de companii investeşti? 

— Fondul nostru este unul cu obiective variate. Investim 
în diverse tehnologii, de la cea medicală la robotică şi 
programe de calculator. 

— Eşti finanţist sau inginer? întrebă Bartholomew. 

— În momentul de faţă, ambele, presupun, dar am un 
masterat în inginerie mecanică la Yale. 

— Frumos, foarte frumos. 

— Şi tu, Neil? 

— Managementul afacerilor, Universitatea A&M, Texas. 
Sunt un Aggie“ din cap până-n picioare. Imediat după 
facultate am intrat în afacerile cu gaze naturale şi nu am 
mai privit în urmă. Copii? 


3 Termenul se referă la toţi absolvenţii Universităţii A&M din Texas, 
făcând trimitere la domeniul agricol care se regăsea în denumirea 
originală a universităţii (n. tr.). 

— O nevastă capricioasă se pune la socoteală? 

— Cred că da, Steve. 

— Atunci, da, am un copil. 

Trecuseră nouăzeci de minute de zbor când toată lumea 
auzi zgomotul. 

Un clinchet urmat de un pocnet asurzitor. 

Uşa cabinei era deschisă, şi cei aflaţi pe rândurile din 
faţă îi auzeau pe pilot şi copilot încercând să gestioneze 
situaţia. 

— Ce se petrece? întrebă Phil Alexander din spate. 

Anning era cel mai aproape de cabină. 

— Pe toţi dracii, spuse el, se pare că parbrizul de pe 
partea pilotului a crăpat. 

— Asta nu e bine, nu-i aşa? spuse Kevin McGee. 

— E clar că nu e bine, răspunse Anning. Haideţi să ne 
liniştim şi să-i lăsăm pe băieţii ăştia să-şi facă treaba. 

Probabil din cauza stresului, piloţii începură să 
vorbească în spaniolă. În timp ce copilotul încerca să 
obţină prin radio aprobarea pentru a schimba altitudinea, 
se auzi un pocnet încă şi mai puternic, apoi un şuierat 
înfiorător atunci când parbrizul fu pulverizat şi smuls cu 
tot cu rama metalică. 

Cabina se depresuriză instantaneu. 

Căzură măştile de oxigen. 

Zgomotul era asurzitor. Nimeni nu auzea tipetele 
celorlalţi. 

Apoi avionul se aplecă spre stânga şi începu prăbuşirea. 

Foaia parbrizului fusese aspirată de turbopropulsorul 
stâng şi spulberase elicea. O bucată din elice, transformată 
în schijă, retezase stabilizatorul orizontal şi mecanismul de 
ascensiune de pe partea stângă. 

Anning îşi aşeză masca de oxigen pe faţă şi privi în 
cabină. Copilotul se întindea către pilot, care era prăbuşit 
peste bord. Din pieptul acestuia, străpuns de un fragment 
din elicea distrusă, sângele ţâşnea prin fereastra deschisă. 

Avionul începu să cadă, răsucindu-se, prin pătura groasă 
de nori. Copilotul îşi aşeză masca de oxigen şi îşi întoarse 
atenţia asupra instrumentelor de bord. Se luptă cu maneta 

de control şi cu pedalele direcţiei reuşind să restabilească 
poziţia avionului. Dar continuau să piardă rapid altitudine. 

Norii se risipiră. 

Se vedea vârful unui munte. 

Anning pierdu noţiunea timpului. Panta muntelui se 
apropia cu repeziciune. Vuietul era mult prea asurzitor şi 
nimeni nu îl auzi pe copilot strigând: „Pregătiţi-vă de 
impact! Pregătiţi-vă de impact!” 


Gottlieb deveni conştient de faptul că obrajii îi erau reci 
şi amorţiţi. Avea ochii închişi. Încercă să strâmbe din nas, 
dar era prea îngheţat pentru a reuşi. 

— Au! strigă. Umărul şi genunchiul drept îl dureau 
îngrozitor. 

Deschise ochii şi clipi, încercând să iasă din starea de 
cumplită confuzie. Era aşezat în scaunul avionului, cu 
centura de siguranţă fixată, dar avionul dispăruse. 
Picioarele goale îi erau înfipte în zăpadă. Totul în jurul lui 
era alb, curat şi foarte rece. De jur-împrejur vedea 
vârtejuri de zăpadă. 

Privi în stânga lui. Colegul lui de scaun avea şi el 
centura de siguranţă prinsă, dar capul lui Neil 
Bartholomew nu mai era la locul lui, iar puloverul albastru- 
deschis al acestuia era roşu de sânge. 

Gottlieb ţipă. 

Anning se trezi. Auzise un țipăt în depărtare. 

În faţa ochilor lui erau rămăşiţele cabinei. Pilotul şi 
copilotul erau  sfârtecaţi şi  contorsionaţi asemenea 
resturilor metalice din jurul lor. Privi în spate şi văzu 
zăpadă, nimic altceva decât zăpadă. Fuzelajul se 
desprinsese de partea din faţă a avionului imediat în 
spatele scaunului lui. Îşi inspectă rapid trupul. Toate 
păreau să funcţioneze şi nu simţea nicio durere foarte 
puternică. 

— Hei! strigă el către cel pe care îl auzise ţipând. Te 
aud! 

— Ajutor! 

— Cine eşti? strigă Anning. 


< 300 > 


— Steve Gottlieb! 

— Sunt Randy, Steve! Cine mai e cu tine? 

— Neil e mort. 

Anning rosti, „lisuse Hristoase” prea încet ca să fie 
auzit. Apoi strigă: 

— Eşti rănit? 

— Da! 

— Ok, vin la tine. Rezistă un minut! 

Anning îşi desprinse centura de siguranţă şi prin 
deschizătura creată de prăbuşire păşi în cabină. Crezuse 
că amândoi piloţii erau morţi. Prin haine le ieşeau oasele. 
Dar copilotul respira. 

— Hei, trezeşte-te! spuse el trăgându-l de ureche. 

Auzi un geamăt slab. 

Nu îşi amintea numele omului. 

— Hei, ne-am prăbuşit. Ai cerut ajutor prin radio? Ai 
comunicat poziţia noastră? 

Omul întredeschise ochii şi încercă să vorbească. 

— Nu. Nu a fost timp, rosti răguşit, închizând ochii. 

— Există vreun semnalizator pentru situaţii de urgenţă 
la bord? întrebă Anning trăgând iar de urechea omului. 

Acesta deschise ochii pentru ultima oară. 

— Fără radiobaliză. 

— Ăsta e transmiţătorul? spuse Anning, dar copilotul 
horcăi, apoi încetă să mai respire. 

Anning înjură şi se întoarse cu faţa spre zăpadă. Primul 
pas îl făcu să se scufunde până la jumătatea coapselor. 

— Steve, unde eşti? Vorbeşte! 

— Aici! 

Anning strânse din ochi şi privi roată încercând să 
stabilească direcţia din care venea vocea. Era pe o pantă, 
una abruptă. Văzu o sclipire argintie undeva la vale. 

— Mai strigă o dată! 

Vocea lui Gottlieb nu venea dintr-acolo. Trebuia să fie 
mai sus; Anning începu să avanseze cu dificultate, 
luptându-se cu gravitația, până ce în faţa ochilor îi apăru 
imaginea sinistră a doi oameni prinşi cu centurile în 
scaune alăturate, unul cu cap, unul fără. 

Ajunse lângă Gottlieb şi se strădui să nu privească spre 
cadavrul lui Bartholomew. 

— Mai trăieşte cineva? întrebă Gottlieb. 

— Nu ştiu. Piloții sunt morţi. Cred că o parte din cabină 
e undeva mai jos, pe munte. Ce te doare? 

— Braţul şi genunchiul. 

— Crezi că poţi să mergi? Ar trebui să coborâm acolo. 

— Încerc. 

— Zăpada e adâncă. Te ajut. 

Nu îşi dădeau seama cât de departe se prăbuşise restul 
avionului, dar le luă o oră de mers să ajungă acolo. 

Lipseau aripile şi coada, dar restul avionului părea 
intact. Aeronava fusese secţionată imediat în spatele 
scaunului lui Anning. Gottlieb se prăbuşi epuizat, chinuit 
de dureri, şi se sprijini cu spatele de fuzelaj în timp ce 
Anning intră să arunce o privire înăuntru. Celelalte scaune 
şi ocupanţii acestora erau întregi. Anning parcurse drumul 
înfiorător pe culoar, înregistrând şase morţi, până când 
ajunse în dreptul lui Phil Alexander, avocatul, aflat pe 
ultimul scaun, lângă baie şi spaţiul pentru bagaje. 

Alexander era conştient, cu privirea pierdută. 

— Phil, sunt aici! Ce s-a întâmplat? 

— Ne-am prăbuşit. 

— Serios? Nu îmi amintesc. La dracu”, ce frig e! 

— Suntem pe munte. Steve Gottlieb trăieşte. Asta e tot. 

— Nu îmi simt picioarele. Mă doare burta. 

— La naiba. Lasă-mă să mă gândesc. Să nu pleci 
nicăieri. 

— Randy, tâmpitule, spuse Phil, strâmbându-se de 
durere. Ți se pare că o să mă ridic şi o să ies dansând de 
aici? 

Afară, vântul se înteţise, iar zăpada cădea greu, 
acoperind fuzelajul argintiu cu un strat alb. Anning se 
aşeză lângă Gottlieb şi îi spuse care era situaţia. Pentru 
prima oară de la accident, Gottlieb izbucni în lacrimi. 

— Suntem terminaţi, spuse el. 

— Nu e deloc bine, prietene, spuse Anning. Asta e cât se 
poate de clar. 

— Poate că piloţii au cerut ajutor înainte să ne prăbuşim. 

— Când am ajuns lângă el, copilotul a mai trăit cam un 
minut. Nu au apucat să transmită. 

— Să sperăm că aveau la bord un semnalizator pentru 
situaţii de urgenţă, spuse Gottlieb. 

— Adică o radiobaliză? 

Gottlieb dădu cu putere din cap. 

— Da, un transmiţător pentru localizare în caz de 
urgenţă. 

— Ghinion, Steve. Nu aveau. _ 

— În cazul ăsta suntem ca şi morţi, spuse Gottlieb. În 
buzunarul jachetei avea telefonul mobil. Am încercat să 
sun. Nu avem semnal. 

— Nu suntem morţi încă, spuse Anning. O să am nevoie 
de ajutorul tău să îl scoatem pe Phil de acolo. 

— De ce? 

— Pentru că e plin de cadavre. 

— Ninge, Randy. Nu există niciun adăpost. Ar trebui să 
intrăm şi noi. 

— Cum rămâne cu cadavrele? 

— Nu sunt doctor, dar cred că morţii nu au nevoie de 
adăpost. Haide să îi scoatem afară şi să vedem cu ce 
putem acoperi gaura din avion. Apoi vedem ce putem face 
în privinţa rănilor lui Phil şi dacă găsim ceva de mâncare la 
bord. 

Anning se declară de acord cu planul şi spuse: 

— Crede-mă, Steve, dacă trebuie să mâncăm carne de 
om ca să supravieţuim, o fac. 

Gottlieb gemu. 

— La naiba, Randy, suntem aici de mai puţin de două ore 
şi tu deja vorbeşti despre canibalism? 

Capitolul 32 


Cal mai avea 16 kilometri până la Midland, când îl sună 
Murphy cu informaţiile despre Belinda Hartman. Intră pe 
banda lentă şi îşi lipi telefonul de ureche. 

Hartman era foarte activă în mediul virtual, cel puţin 
sub aspect profesional, dar Murphy nu era convins că asta 
îi ajuta prea mult. Cal era de aceeaşi părere. CV-ul ei era 
impecabil. Studii de licenţă la Yale. Masterat la Yale. 
Doctorat la Yale. Intrase direct în rândurile corpului 
didactic al aceleiaşi universităţi şi era, în prezent, profesor 
la Facultatea de Inginerie. Ţinea cursuri de inginerie 
mecanică,  bioinginerie şi chiar un seminar de 
antreprenoriat. Făcea parte din „clubul celor două sute”, 
cu peste o sută de lucrări publicate şi peste o sută de 
brevete înregistrate. 

Urmându-şi intuiţia, Cal îi ceru lui Murphy: 

— Poţi să vezi când şi-a luat Gottlieb diploma de inginer 
de la Yale? 

Murphy îl rugă să aştepte şi intră pe pagina companiei 
de investiţii a lui Gottlieb. Biografia lui era încă acolo, deşi 
el plecase dintre cei vii. 

Murphy îi spuse. 

— A fost acolo în acelaşi timp cu ea? întrebă Cal. 

— Da, răspunse Murphy peste un minut. Colegi de clasă. 

— Prin urmare, se ştiau din timpul studiilor universitare, 
spuse Cal. Poate că au fost împreună încă de atunci, poate 
aventura lor a luat naştere mai târziu, când Gottlieb era 
deja căsătorit. El finanţează companii din domeniul 
ingineriei, ea este inventator. Cu un an şi jumătate în 
urmă, amândoi au avut o întâlnire cu Randall Anning. Care 
a fost motivul întâlnirii? Aceasta este întrebarea. 

— Nu îl mai poţi întreba pe domnul Gottlieb, spuse 
Murphy. Cel puţin, nu în această viaţă. Mai rămân Anning 
şi Hartman. Dar ce dovadă avem că toate acestea au vreo 
legătură cu fetele noastre? Gottlieb este investitor, ea este 

inginer, Anning lucrează în afacerile cu petrol şi ce-o mai 
fi. Poate că s-au întâlnit pur şi simplu să discute o 
oportunitate de afaceri. 

— Nu avem nicio dovadă că întâlnirea lor a avut vreo 
legătură cu fetele. Absolut niciuna. Dar e interesant, nu 
găseşti? Ştim că Gottlieb a vrut să vorbească cu mine 
despre ele şi a fost ucis înainte să apuce să o facă. Ştim că 
el şi Anning au trecut printr-o experienţă terifiantă 
împreună, în Anzi. Pariez că această întâlnire, dintre ei 
trei, a fost una importantă. 

— Mă îndoiesc că vei afla prea multe de la Anning, spuse 
Murphy. 

— Tocmai de aceea, o sun pe Hartman imediat ce închid 
cu tine. 

Numărul de telefon afişat pe pagina de internet a 
facultăţii de inginerie de la Yale, era numărul de la birou. 
Intră mesageria vocală anunțând, cu vocea lui Hartman, să 
apese tasta zero pentru a lua legătura cu secretariatul 
facultăţii, în caz de urgenţă. Era târziu, ora cinci şi 
jumătate după-amiază pe coasta de est şi Cal se gândi că 
probabil nu mai găsea pe nimeni. Răspunse însă un bărbat 
tânăr. 

— Facultatea de inginerie. 

Cal îi spuse că era un coleg al lui Hartman, de la 
Harvard, şi avea urgent nevoie să ia legătura cu ea. După o 
pauză scurtă, bărbatul îi spuse că, după toate aparențele, 
aceasta plecase. Cal insistă făcându-l să-i spună, în cele 
din urmă, numărul ei de telefon mobil. 

Când răspunse, părea că vorbeşte pe difuzor, din 
maşină. 

— Hartman. 

— Doamnă profesor Hartman, sunt profesorul Cal 
Donovan, de la Harvard. Îmi cer scuze de deranj. 

— Ne cunoaştem? întrebă ea. 

— Nu, răspunse el. Eu... 

— Predati tot la Facultatea de Inginerie? 

— De fapt, sunt profesor la Teologie. 

Tonul ei deveni brusc bănuitor. 

— Nu vă supăraţi, pentru ce m-aţi sunat? 

— În legătură cu Steve Gottlieb. 

Urmă o pauză. Cal nu ştia dacă ea închisese sau mai era 
pe fir, apoi auzi zgomotul unei maşini trecând pe lângă 
maşina ei. 

— Ce-i cu el? 

— Steve a luat legătura cu mine, de curând, spuse Cal. 
Mi-a spus că voia să discutăm ceva. 

— Ce anume? 

— A spus că avea legătură cu virginele, cu cele trei fete. 

Urmă o nouă pauză. Lui i se păru că ea îşi alegea cu 
mare grijă cuvintele. 

— De ce crezi că te-a sunat pe tine? 

— Sunt implicat în poveste. M-a văzut la televizor. 

— Tu erai? La 60 Minutes? 

— Da. Eram acolo, doamnă Hartman. Eram în parcare 
când i-a explodat maşina. 

— Iisuse, erai acolo? 

— Din păcate, da. 

— Ai vorbit cu el? 

— Nu am apucat. 

O auzi înghițind. Vocea îi părea gâtuită de plâns. 

— Nu ştiu ce să îţi spun. Nu înţeleg de ce m-ai sunat să 
îmi spui asta. 

— Ascultă, nu mă priveşte câtuşi de puţin viaţa ta 
personală, dar... 

— Ce vrei să spui? 

— Soţia lui, Beth Gottlieb, i-a umblat prin lucruri şi a 
găsit scrisorile tale. 

— La naiba. Ascultă, nu e treaba ta. 

— Ştiu. A mai găsit ceva şi acela este motivul pentru 
care te sun. Este vorba despre o discuţie care a avut loc cu 
un an şi jumătate în urmă. O teleconferinţă între tine, 
Steve şi Randall Anning. 

La celălalt capăt se făcu din nou linişte. 

— Ştii cine este, nu? Omul care a finanţat Noua Biserică 
Romano-Catolică. 

Vocea ei revenise la normal, tonul era unul oficial. 

— Îmi pare rău, domnule profesor Donovan. Am ajuns la 
destinaţie. Mă tem că nu te pot ajuta. La revedere. 


Telefonul mobil al lui Anning sună afişând un număr 
ascuns. Bănui cine îl căuta şi despre ce era vorba. Un 
spion de undeva, din grămada de agenţii federale, fusese 
însărcinat să îl ajute, anonim, să urmărească nişte apeluri 
telefonice. La început fusese vorba de telefonul lui Sue 
Gibney, dar aceasta parcă dispăruse de pe faţa pământului 
în ultimele douăzeci şi patru de ore. Acum urmăreau 
telefonul lui Cal Donovan. 

— Anning. 

— Domnule Anning, a sunat la un număr din 
Massachusetts şi la două din Connecticut. 

— Către cine? 

— Numărul din Massachusetts este al unui Joseph 
Murphy. 

Anning mârâi. Citise în presă despre răpirea acestuia în 
Irlanda. 

— Şi cele din Connecticut? 

— Un apel a fost la Facultatea de Inginerie de la Yale. 
Cel de-al doilea, către o anume Belinda Hartman. 

Anning îi mulţumi celui care sunase, lăsă telefonul şi 
închise ochii. 

X 


Soarele cobora spre asfințit, iar cerul devenea catifelat 
şi auriu. Sue ajunsese la locul întâlnirii cu două ore mai 
devreme. Nu avea rost să îşi piardă vremea, conducând 
fără ţintă. Era ruptă de oboseală. Fetele erau obosite şi ele 
iar copiii agitaţi, mai cu seamă JD, care părea să aibă 
temperatură. În parcarea Walmart, în Midland, amplasată 
imediat la ieşirea de pe autostrada I-20, Sue se simţea în 
siguranţă. Locul forfotea de oameni şi de maşini, fiind în 
acelaşi timp în afara oricărei bănuieli. 

Sue nu avea prea mare încredere în sistemul de 
evacuare al maşinii vechi, dar în căldura de afară trebuia 
să lase aerul condiţionat pornit. În timp ce interiorul se 
răcorea, lăsă şi geamurile întredeschise, temându-se de 


< 307 > 


acumularea monoxidului de carbon. Nu era suficient freon 
în instalaţie, astfel că în interior era destul de cald. Luă 
fetele cu copiii, pe rând, în magazin, să se răcorească mai 
bine, să meargă la baie, să ia câte o îngheţată, băuturi 
răcoritoare şi ingrediente pentru sandvişuri. 

Când îi veni rândul să intre cu Mary şi copilul ei, aceasta 
o rugă să mai verifice o dată temperatura lui JD. 

— E încă fierbinte, nu-i aşa? întrebă fata. 

— Voi cumpăra un termometru, spuse ea. Luă unul cu 
infraroşu, îl scoase din ambalaj înainte să îl plătească şi îl 
apropie de fruntea copilului. Temperatura acestuia era 
uşor peste limita normală. 

— Îi curge nasul, spuse Sue. Probabil e doar o răceală. 
Un sirop cu paracetamol o să îl ajute. 

La casă, lui Sue i se păru că femeia privi către 
termometru, medicament şi copilul din braţele lui Mary un 
pic prea insistent. 

— Micuţul nu se simte bine? întrebă casieriţa. 

— Un pic, răspunse Mary. 

Lui Sue nu îi pică bine nici faptul că Mary deschisese 
gura ei mare de irlandeză. 

— Ce accent interesant ai, drăguță, spuse casieriţa, 
fixând-o cu privirea. De unde eşti? 

— Din Canada, răspunse Sue, întinzându-i câteva 
bancnote. 

— A, da? spuse femeia, dând din cap în timp ce punea 
cumpărăturile într-o pungă. Mi s-a părut că sună 
franţuzeşte. 

Ajunse înapoi în maşină, fetele îşi făcură de lucru 
jucându-se cu termometrul, luând temperatura tuturor 
lucrurilor din jurul lor. 

— Cât mai durează? întrebă Maria Aquino. 

— Putin, răspunse Sue. Privi din nou ceasul. De ce nu 
venea? n 


Detectivii particulari păstrau o distanţă de vreo patru 
sute de metri între ei şi Cal. Rulota era mare şi greoaie; 
riscul să o piardă era mic. 

— Semnalizează, spuse unul din ei. 

— Merge la baie, îi e foame sau a ajuns la destinaţie? se 
întrebă cu voce tare şoferul, pregătindu-se la rândul lui să 
părăsească şoseaua. Informează-l pe Carling. 

Carling abia stinsese o ţigară, iar când îi sună telefonul 
aprinse o alta. Domnul Anning nu permitea fumatul 
nicăieri în casă, dar la subsol, cu uşa biroului închisă, 
Carling îşi asuma riscul. Scrumiera, o ceaşcă de plastic pe 
jumătate plină cu cafea stătută, era plină de mucuri de 
ţigară. 

Privi către harta de pe perete. 

— Midland, zici? Unde naiba se întâlneşte cu ele? 

— Ar putea fi undeva în Mexic, răspunse detectivul. Sau 
poate în New Mexico. 

— Sau ar putea fi chiar aici, în Texas. Rămâi pe fir şi 
spune-mi ce face. d 


Cal văzuse indicatorul Walmart de pe autostradă şi se 
îndrepta direct într-acolo. Nu ştia dacă Sue reuşise să 
ajungă la locul stabilit şi, dacă reuşise, ce maşină 
conducea. Când îl sunase, cu o zi în urmă, schiţaseră în 
grabă un plan nu foarte clar. Şi imediat ce stabiliseră locul 
întâlnirii, ales de el la o privire rapidă peste harta Google, 
Cal o avertizase să îşi închidă telefonul mobil şi să scoată 
cartela SIM. Anning părea genul de individ care dispunea 
de resursele necesare urmăririi cuiva. Tot ce putea face 
era să dea ocol parcării, ceea ce, datorită gabaritului 
rulotei, era sinonim cu a flutura un steag. 

În faţa magazinului erau zeci de rânduri duble de maşini 
parcate. Din cauza gabaritului rulotei, Cal nu putea 
întoarce decât o dată la două rânduri. Ajunsese în mijlocul 
parcării când văzu o furgonetă veche semnalizând cu 
farurile. Încetini şi când trecu prin dreptul acesteia 
observă pe locul şoferului o femeie extrem de fericită să-l 
vadă, cu părul prins într-o coadă lungă. 

Parcă la capătul rândului, ocupând câteva locuri de 
parcare. Sue veni şi parcă lângă el. Coborâră din maşină în 
acelaşi timp. Deşi abia dacă se cunoşteau, îmbrăţişarea lor 

spontană păru cel mai firesc lucru din lume. 


— Domnule Carling, ea este! spuse detectivul. 

— Eşti sigur? Eşti absolut convins? 

— Cât se poate de sigur, e Gibney. 

— Fetele? Vezi şi fetele? 

— Încă nu. Probabil sunt în maşina ei. O furgonetă 
Dodge neagră, veche. Staţi să încerc să iau numărul de 
înmatriculare. 

— Dă-l naibii de număr. Vor abandona furgonetă şi vor 
pleca în rulotă. Nu vreau să urce în rulota aceea, mă 
înţelegi? 

— Ce vreţi să facem? 

— Staţi acolo şi rămâneţi la telefon, la naiba! 

Carling puse detectivul în aşteptare şi sună în bibliotecă. 
Şeful lui răspunse la primul apel. 

— Au sunat, spuse Carling. Le-au găsit. 

— Unde? întrebă Anning. 

— Un Walmart, în Midland. Ce vreţi să facă? 

— Ce să facă? Spune-le să aducă fetele şi copiii înapoi 
imediat, pentru numele lui Dumnezeu! 

— Nu le pot lua cu forţa. Nu sunt poliţişti, sunt detectivi 
particulari. Conform legii, nici măcar nu sunt înarmaţi. 

— Pentru numele lui Dumnezeu, Clay, oamenii aceştia 
pe care i-am angajat sunt nişte duri, nu? Vorbim despre 
nişte adolescente, o moaşă şi un profesor! 

— De ce nu anunţăm poliţia, domnule Anning? Putem 
spune că au fost răpite de la fermă. 

— Nu vreau să implicăm poliţia, Clay. Vor fi nevoiţi să 
investigheze. Controlăm poliţia locală, dar pe cea statală? 
Poliţia din Midland? Nu uita că Donovan a fost de faţă 
când a fost ucis Gottlieb. Nu ştiu ce ştie sau ce crede că 
ştie până la momentul acesta. A sunat-o pe Belinda 
Hartman azi! Ai auzit ce-am spus? 

— Am auzit. 

— Fără poliţie. Spune-le oamenilor tăi să ia fetele cu 
forţa şi să le aducă înapoi. 

Carling reveni la convorbirea cu detectivul şi-i dădu 

instrucţiuni. Detectivul şi partenerul acestuia ascultau pe 
difuzor. Când aceştia protestară, Carling îi surprinse cu un 
stimulent: le va dubla onorariul în cazul încheierii cu 
succes a misiunii. 

— Domnule Carling, dacă facem uz de forţă, riscăm să 
ne pierdem licenţele de detectivi, spuse şoferul. 

— Vă triplez onorariul, spuse Carling. 

— Triplu? În regulă, conveni şoferul. 


În parcare, umbrele se alungeau. Din apropiere, de unde 
parcaseră, detectivii priviră fetele şi copiii acestora 
coborând din furgonetă şi urcând în rulotă. Cal şi Sue 
începură să le aducă bagajul din spatele furgonetei, 
parcată imediat în spatele rulotei. 

— În regulă, ia lucrurile din portbagaj şi hai să terminăm 
odată cu asta, spuse şoferul. Eu îi blochez. 

Individul cobori şi scoase din portbagaj un levier şi o 
bâtă de baseball, apoi urcă la loc, lângă şofer, pentru încă 
zece secunde, cât le luă să ajungă în faţa rulotei. Şoferul 
frână brusc, scoase maşina din viteză şi lăsă motorul 
pornit. Săriră amândoi din maşină şi începură să-i 
amenințe pe Sue şi pe Cal. Cei doi bărbaţi erau solizi 
amândoi. Levierul şi bâta îi făceau să pară şi mai 
ameninţători. 

— Lucrăm pentru fermă, spuse şoferul. Ştim ce aţi făcut, 
domnişoară Gibney. Le-aţi răpit pe fete. Suntem aici să le 
ducem înapoi. Adu-le, împreună cu copiii, iar tu şi 
prietenul tău nu veţi păţi nimic. Dacă nu, suntem nevoiţi să 
vă facem rău. Amândoi vă veţi petrece noaptea în spital şi 
noi vom duce oricum fetele înapoi unde le este locul. 

Cal păşi în faţa lui Sue. Şi el avea o statură impunătoare, 
dar cei doi nu părură deloc intimidati. 

— Fetele au plecat de bună voie, spuse Cal. Voi aţi 
deveni răpitori. Dacă domnul Anning ar fi gândit cu 
adevărat că Sue a încălcat legea, acum, aici ar fi poliţia, nu 
voi. 

Cel cu bâta o întinse către Cal şi spuse: 

— Asta nu e o dezbatere, domnule. Cară-te naibii! 

— Nu te voi lăsa să le iei, spuse Cal, pregătindu-se să 
încaseze o bătaie zdravănă. 

Individul cu levierul făcu primul un pas înapoi. Apoi încă 
un pas. Cel cu bâta, îi dădu drumul la pământ şi se retrase 
la rândul lui câţiva paşi. 

Cal se simţi destul de mândru de puterea lui de 
intimidare, până ce aruncă o privire în spate, către Sue, 
care ţinea un pistol îndreptat spre ei. 

— Urcaţi în maşină şi plecaţi naibii din faţa noastră, 
spuse ea. 

— Da, doamnă, spuse şoferul ridicând puţin mâinile. 
Aveţi grijă cu pistolul acela, ok? 

— Vreau să îi transmiţi domnului Anning un mesaj. 

— Da doamnă, îi transmit. 

— Spune-i să se ducă la dracu'! 


Carling alergă pe scări în sus la parter, cu cizmele 
alunecând pe holurile de marmură. Intră în bibliotecă fără 
să bată la uşă. 

— Le avem? spuse Anning. 

— Sue i-a ameninţat cu un pistol. Au plecat cu rulota. 

— De unde naiba a avut un pistol? 

— Poate l-a avut dintotdeauna. Poate i l-a dat tipul de la 
grajduri. Le-am spus oamenilor noştri să urmărească 
rulota. Credeţi că e momentul să anunţăm poliţia? 

Anning se ridică şi îşi luă pălăria de cowboy din coarnele 
unui ren fixate pe perete. 

— Nu! Pregăteşte elicopterul şi ia o puşcă. Ne vom 
ocupa noi înşine. 

Capitolul 33 


Imediat ce părăsiră parcarea şi intrară pe autostradă, 
Cal apăsă pedala de acceleraţie până la podea. Maşina era 
greoaie, dar, în cele din urmă, prinse viteză. Sue era 
aşezată pe scaunul de lângă el, ţinând pistolul pe genunchi 
cu o mână tremurândă. 

— De unde îl ai? întrebă Cal. 

— Cineva de la fermă. 

— Mă bucur că l-ai avut la îndemână. Ştii să îl foloseşti? 

— M-a învăţat Mary Riordan. 

Cal o privi descumpănit. 

Fetele erau aşezate pe banchetă, strângeau copiii la 
piept şi încercau să înţeleagă ceva din toată nebunia 
aceea. 

— Fetelor, vi-l amintiţi pe profesorul Donovan, spuse ea. 

Fetele dădură din cap, dar nu despre el voiau să 
vorbească. Tocmai ce o văzuseră pe Sue amenințând nişte 
indivizi cu pistolul, iar acum se îndepărtau în viteză, într-o 
maşină exotică, echipată cu paturi şi bucătărie. 

— Sue scos pistolul, spuse Maria Aquino. 

— Sue omorât ticăloşi, ca Mary? întrebă Maria Mollo. 
Mary Riordan le învățase bine. 

— Nu! spuse Sue, am vrut doar să îi sperii. 

— A funcţionat, spuse Cal. 

Mary Riordan se uita pe fereastra din spatele maşinii. 

— lertaţi-mă, dar tipii ăia se ţin după noi. 

Cal privi în oglinda retrovizoare şi confirmă. 

— Văd că păstrează totuşi distanţa. 

— Unde mergem? întrebă Sue. 

Cal avea harta pe telefon. 

— La următoarea ieşire de pe autostradă o luăm spre 
nord. New Mexico. 

— Acasă, rosti Sue încet, pentru sine. 

— Ar trebui să trecem graniţa într-o oră şi un sfert, 
spuse el. Vom traversa Roswell, evitând pe cât posibil 

OZN-urile, apoi ne îndreptăm spre Albuquerque, încercă el 
să glumească. 

— De ce acolo? întrebă ea. 

— Acolo locuieşte un coleg de facultate, care le va oferi 
fetelor adăpost, până ce ne dăm seama ce facem mai 
departe. Mă gândesc la ceva public, poate o conferinţă de 
presă. Nu m-am hotărât. 

Sue repeta absentă cuvântul „adăpost”. Apoi spuse: 

— Mulţumesc. N-am ştiut pe cine altcineva să sun. 

— Sunt implicat în asta, spuse el. Mă bucur că m-ai 
sunat. 

— Trebuie să le protejăm, spuse ea. Anning şi Pole le-au 
transformat în artişti de circ. La fel şi pe copii. Frumoşii, 
minunaţii copii. 

Cal privi din nou în oglindă. 

— Le vom proteja. 

Sue ridică o mână de pe pistol şi o aşeză peste mâna lui, 
pe volan. 

Mary văzu gestul şi spuse: 

— Ţi-am zis eu că îţi place de el. 

— O, Mary, exclamă Sue. Tu şi gura ta cea mare. 

Maria Mollo întrebă ce voise să spună, iar Mary îşi 
ţuguie buzele şi făcu zgomote ca şi cum ar fi sărutat pe 
cineva, făcându-le pe cele două să râdă în hohote. 

Când fetele se potoliră, Sue se răsuci să vadă cu ochii ei 
maşina care îi urmărea. 

— Mă tem pentru ele, spuse ea în şoaptă, în aşa fel încât 
să nu o audă fetele. Poate ar trebui să chemăm poliţia. Nu 
îmi pasă dacă ajung la închisoare. 

— Nu vei ajunge la închisoare, dar nu cred că e o idee 
bună să implicăm poliţia din Texas. Randall Anning are 
influenţă peste tot în statul acesta. Nu putem să ne bazăm 
pe poliţia de aici. Eu mă voi simţi mult mai bine odată ce 
ajungem în New Mexico. 


Elicopterul lui Anning, un Augusta Westland AW189, era 
unul dintre cele mai rapide modele de uz civil. Ajungea la 
peste 300 de kilometri pe oră şi avea o capacitate de până 

la nouăsprezece pasageri. Doar cu pilotul, Anning şi 
Carling la bord, aparatul de zbor părea pustiu ca o grotă. 
Era loc destul pentru a transporta fetele şi copiii înapoi la 
fermă, rapid şi confortabil. 

Carling stătea pe un scaun în spatele lui Anning şi al 
pilotului şi era angajat într-un dialog cu cei doi detectivi 
aflaţi pe urmele rulotei. De când cu accidentul din Anzi, 
Anning era agitat când zbura, dar acum se forţă să nu se 
gândească la asta, concentrându-şi atenţia asupra hărţii 
afişate pe ecranul din cabină. 

— Aici sunt, îi spuse Anning pilotului, indicând un punct 
pe hartă. Drumul naţional 385, se îndreaptă spre nord, 
către Seminole. Cât mai durează până ajungem acolo? 

— Presupunând că nu schimbă direcţia şi se încadrează 
în limita de viteză, aş zice că ne vom intersecta cu ei în 
aproximativ o oră. 

— Ce facem când ajungem acolo? întrebă Carling. 

Anning se întoarse şi îl repezi cu asprime. 

— Lasă asta în grija mea. 


Cal nu era liniştit ştiind că erau urmăriţi. Drumul era 
întins şi monoton, traficul era lejer din ambele direcţii. Nu 
existau copaci, niciun fel de vegetaţie mai înaltă de câţiva 
centimetri. Nu vedeau nimic în jur decât mirişte şi pământ 
nisipos. Se însera, iar maşina din spatele lor era uşor de 
urmărit, mai ales acum că îşi aprinsese farurile. 

— Ce naiba fac? întrebă Cal. Păstrează o distanţă de 
siguranţă, dar nu se lasă. 

— Vreau să se termine odată, spuse Sue. Sunt aşa de 
obosită! 

— Nu mi-ai spus unde locuieşti. 

— Santa Fè. 

— Frumos oraş. 

— Il ador. Aş vrea să nu fi plecat niciodată de acolo. 

— Fetele ar fi fost într-o stare mult mai rea, dacă nu erai 
lângă ele. 

— Poate, dar am plătit scump. Mi-am vândut sufletul 
diavolului. 

— Te referi la Anning. 

— La el, la întreaga situație. Privi peste umăr să vadă 
dacă fetele ascultau. Erau în spatele maşinii, inspectau 
paturile şi baia. Ce se va întâmpla cu ele? întrebă ea. 

— Au familii. 

— Vor fi privite ca nişte ciudăţenii odată întoarse acasă. 
Nu vor mai avea linişte. Tu ştii prea bine. Fecioara Maria a 
trăit liniştită? I-au dat oamenii pace? 

— Biblia nu ne spune prea multe despre viaţa ei. Dacă e 
să ne luăm după Evanghelii, se insinuează că a rămas 
lângă fiul ei pe întreg parcursul vieţii acestuia. Se spune că 
a fost de faţă când lisus a înfăptuit primul Lui miracol, 
transformând apa în vin. Se mai spune că a fost printre 
femeile care au asistat la răstignirea Lui. Mai sunt alte 
câteva menţiuni răzlețe. Dar nimic mai mult. 

Sue era în pragul unui acces de plâns şi vorbi gâtuită de 
emoție: 

— Ce se va întâmpla cu copiii? Vor fi şi ei ucişi cândva? 

— Dumnezeule, Sue, istoria nu se repetă întotdeauna. 
Dacă sunt realmente produsul unor sarcini miraculoase, 
tot ce pot prevedea este că vor avea parte de vieţi 
remarcabile şi urmărite îndeaproape. 

— Crezi că sunt? Crezi că sunt rezultatul unor minuni? 

Pe consolă era o cutie cu şerveţele, uitată acolo de 
ultimul utilizator al rulotei. Cal scoase câteva şi i le întinse. 

— Chiar nu ştiu. Dar sunt oameni care pretind că toţi 
copiii sunt nişte minuni. 

— Dar tu? Şi tu crezi asta? 

El evită să răspundă glumind. 

— La naiba, Sue, eu cred că e o minune că am reuşit să 
nu am copii până acum. da 


Zburau direct spre soarele care apunea încet la orizont, 
colorând cerul deşertului în culori pastelate. 

— Domnule Anning, spuse Carling. Mi se spune că sunt 
tot pe drumul naţional 62, spre vest, la aproape 
şaisprezece kilometri de graniţa cu New Mexico. 

— Ea e din Santa Fe, mormăi Anning. Probabil are acolo 

oameni şi se gândeşte că o vor ajuta. Cât mai avem până îi 
ajungem? 

— Mai puţin de cinci minute, spuse pilotul. Clay, dacă le 
spui oamenilor tăi să apese uşor, intermitent, frâna, îi vom 
identifica după stopuri. 

— Sigur, spuse Carling. 

Anning luă un binoclu şi inspectă şoseaua. După un 
minut spuse că i să păruse că vedea luminile roşii de frână 
ale unei maşini. Peste un alt minut era din ce în ce mai 
convins că nu i se păruse, iar puţin mai târziu, Carling 
confirmă cu ochiul liber. 

— Ei sunt, fără îndoială, spuse el. 

— Văd rulota, spuse Anning. Îl văd pe ticălos. 

— Ajungem deasupra lor în şaizeci de secunde, spuse 
pilotul. Cât vreţi să coborâm? 

— Mult, spuse Anning. Vreau să le atragi atenţia. 

— Apoi? întrebă pilotul. 

— Le-o iei înainte şi îi forţezi să oprească. 

— Cum? 

— Aterizezi pe autostradă, dacă trebuie! 

— Domnule Anning, dacă fac asta, fără să invoc o 
situaţie de urgenţă, risc să îmi pierd licenţa de zbor! 

— Atunci, dacă eşti prins, invocă o afurisită de urgenţă! 
Lucrezi pentru mine. Să nu uiţi asta. Ai înţeles? 

— Da, domnule. Am înţeles. Cobor la 30 de metri. Iată-i, 
sunt în faţa noastră. 

Zgomotul făcut de elicopter era atât de puternic, încât 
Cal aproape încremeni la volan. Apăsă din instinct pedala 
accelerației, când elicopterul trecu pe deasupra, apoi le 
apăru în faţă, îndreptându-se spre vest. 

Sue recunoscu însemnele alb cu roşu. Era elicopterul 
medical de la fermă, pregătit pentru deplasarea de urgenţă 
la spital, în caz că apăreau probleme în timpul naşterilor. 

— E Anning, spuse ea. 

— Presupun că acum ştim de ce au continuat să ne 
urmărească cei doi, spuse Cal. 

Zgomotul brusc le îngrozise pe fete şi pe copii. 

— De ce nu ne lasă în pace? spuse Sue. 

— Indivizii de teapa lui nu renunţă uşor, spuse Cal 
verificând locaţia GPS pe hartă. Nu îşi plecase privirea mai 
mult de două secunde. Când ridică din nou ochii, văzu 
elicopterul aterizând la 800 de metri în faţa lor. 

— Dumnezeule mare, exclamă el. Fetelor, v-aţi pus 
centurile de siguranţă? 

Mary o fixă pe a ei şi celelalte două îi urmară exemplul. 
Toate trei ţineau copiii strâns la piept. Cal o auzi pe Maria 
Mollo rugându-se în spaniolă. Mary Riordan, care se ţinea 
mereu tare, acum începu să plângă. 

Anning se întoarse spre Carling şi-i spuse: 

— Coboară şi fă-le semn să oprească. Ameninţă-i cu 
puşca, dacă e nevoie. 

— Doar nu vrei să trag asupra lor, nu? 

— Nu. Nu putem risca să rănim copiii. Doar cât să-i 
sperii ca să oprească. 

Cal şi Sue văzură un bărbat în mijlocul drumului, în faţa 
elicopterului. Omul avea o puşcă. 

— Dumnezeule, Cal! 

— Nu am de gând să opresc, spuse el. 

— Şi ce o să faci? 

— Asta. Ţineţi-vă bine! Fetelor, capul la cutie! 

Mary Riordan se întinse către bancheta din faţa ei şi le 
spuse şi celorlalte două să facă la fel. 

Zona mediană era la nivel cu şoseaua şi la fel de netedă 
ca peisajul înconjurător. În ultimul moment în care putea 
face manevra în siguranţă, Cal încetini puţin ca să nu 
piardă controlul maşinii, apoi viră la stânga, intră pe zona 
mediană, ocoli elicopterul şi reveni pe autostradă 
continuându-şi drumul spre vest. Maşina detectivilor 
încetini şi opri. 

— La naiba, Carling e în mijlocul şoselei cu o armă în 
mâini, spuse şoferul. Misiunea asta e aberantă, omule. Mi- 
a ajuns. 

Imediat după ce rosti aceste cuvinte, întoarse maşina pe 
banda mediană şi porni înapoi spre est. 

Carling scutură din cap şi urcă în elicopter. 

— După ei, spuse Anning. 

Cal auzi iar zgomotul elicopterului deasupra lor. 

— Deschide uşa şi trage un foc de avertisment, spuse 
Anning. Fă-l să oprească! 

— Nu cred că este o idee bună, spuse Carling. Odată ce 
descarc. Arma, se poate întâmpla orice. 

— Fă-o, la naiba! 

Carling oftă şi deschise uşa elicopterului. 

— Planează şi menţine poziţia, îi spuse pilotului. 

În lumina din cabina elicopterului, Cal văzu silueta unui 
om care se pregătea să deschidă focul asupra lor. Frână 
brusc. Nu veneau maşini din nicio direcţie. Erau singuri pe 
autostrada pustie din Texas. Focul de armă răsună ca un 
tunet. Cal văzu scânteia unde glonţul atinse asfaltul, la 
vreo 45 de metri înaintea lor. 

Sue ţipă, la fel şi fetele. 

Cal spuse cât putu de calm. 

— Sue, ia telefonul meu şi caută numărul lui Andy 
Bogosian. Sună-l pe mobil şi dă-mi telefonul. 

Cal acceleră din nou şi elicopterul se ridică şi zbură spre 
vest, pregătit să repete manevra. 

Sue îi întinse telefonul care suna. 

— Andy, sunt Cal Donovan. Sunt cu fetele. Suntem pe 
drumul naţional 62, în Texas, la aproape opt kilometri de 
graniţa cu New Mexico. Avem probleme. Exact. Probleme 
serioase. Am nevoie de ajutorul tău. 


— Din nou, spuse Anning. De data asta, mai aproape. 
Nemernicul ăsta o să oprească dacă aşa vreau eu! 

Elicopterul luă din nou poziţie şi Carling se aplecă 
înainte, privind prin lunetă. De această dată glonţul lovi 
asfaltul la optsprezece metri distanţă de maşină. O bucată 
din asfalt fu proiectată în parbriz. 

Se auziră din nou ţipete, iar Cal îşi continuă drumul. 

— Nu opresc nici de-al naibii, rosti el printre dinţi, 
strângând mâinile pe volan. 

— Din nou! zbieră Anning. Pregătiţi-vă pentru încă un 
foc. 

— Nu opreşte, spuse Carling. Nu îl putem face să 

oprească fără să provocăm un accident. 

— Din nou, am spus. Mai aproape. Işi va pierde curajul. 

Pilotul se îndreptă spre vest, pentru o nouă încercare. 

Pilotul îi arătă ceva. 

— Domnule Anning, priviţi acolo, la aproape cinci 
kilometri, dincolo de frontiera statală. 

Un şir lung de maşini cu girofarurile pornite se îndrepta 
spre est. Apoi, brusc, luminile rămaseră pe loc. Cerul 
întunecat al înserării era iluminat de fulgerări albastre, 
intermitente. 

Anning nu ştiu ce să înţeleagă, dar Carling ştia. 

— Sunt maşinile poliţiei din New Mexico! Aşteaptă la 
graniţă. 

— De ce? întrebă pilotul. 

— Pentru că nu au jurisdicție în Texas, spuse Carling. 

— Trage într-o roată! zbieră Anning. E acum ori 
niciodată. 

— Ar putea pierde controlul maşinii, spuse Carling. Dacă 
se răstoarnă? 

— Ne asumăm riscul, spuse Anning. Fă-o, pentru numele 
lui Dumnezeu! 

Elicopterul plană la nici şase metri deasupra şoselei şi 
Carling făcu ce i se spusese. Erau atât de aproape, încât 
atunci când acesta se pregăti să tragă, Cal vedea în cabina 
elicopterului şi ura întipărită pe chipul lui Anning. 

Glonţul pătrunse în anvelopa din faţă, pe partea dreaptă, 
spulberând-o. Cal simţi maşina înclinându-se dramatic. 
Încercă din răsputeri să o menţină pe asfalt, dar aceasta 
derapă mult şi intră pe mirişte. Frână, izbindu-se de 
tufişuri până când simţi că se scufundă, şi se opri subit cu 
roata din dreapta-spate într-un şanţ. 

Fetele ţipară, iar copiii începură să plângă. 

— Sunteţi bine? strigă Cal. Îşi ţinuse respiraţia atât de 
mult, încât acum gâfâia. 

— Da, suntem bine, strigă Mary, dar vor să ne ucidă! 

— Copiii sunt bine? întrebă şi Sue, pregătindu-se să îşi 
desprindă centura de siguranţă ca să meargă la ele. 

Cal văzu luminile albastre ale maşinilor de poliţie la un 

kilometru şi jumătate depărtare. 
— E Andy. A reuşit. 
Cal acceleră şi maşina se zdruncină. Sue lăsă centura la 
locul ei. 
x 


— Au oprit, spuse Carling peste măsură de uşurat. 

Elicopterul continua să planeze la câțiva metri deasupra 
solului şi la doar câţiva metri de rulota oprită. 

Anning se uită pe geam. Maşina huruia în timp ce 
Donovan. Încerca să scoată roata din şanţ. Prin geamul de 
pe partea pilotului văzu luminile maşinilor de poliției aflate 
în apropiere. 

— Încearcă să plece, spuse Anning. Nu putem permite 
asta. Trage în motor! Opreşte-l! 

— Nu mai trag niciun foc în maşina aia, spuse Carling. 
Dacă o fac, cineva va fi rănit. 

— Atunci dă-mi afurisita de puşcă, spuse Anning 
răsucindu-se şi aproape smulgând puşca din mâinile lui 
Carling. 

Anning deschise uşa de pe partea lui şi ţinti. 

Cal văzu ţeava puştii, băgă maşina în viteza întâi şi 
apăsă pedala de acceleraţie la podea. Maşina săltă ca o 
balenă spintecând valurile. 

Anning trase chiar când maşina se eliberă din şanţ. 

Rulota reveni pe şosea. Cal se lupta să păstreze direcţia 
în timp ce janta roții din faţă împrăştia jerbe de scântei pe 
asfalt. 

Pilotul se înălţă în grabă pentru a evita coliziunea cu 
maşina care se apropia în viteză. Plană la câteva zeci de 
metri deasupra şoselei. Anning privi neajutorat cum rulota 
îşi făcea drum către vest. 

Granița era din ce în ce mai aproape. Luminile 
girofarurilor erau din ce în ce mai strălucitoare. 

Un indicator anunţa: „Aţi ieşit din Texas”, iar un altul: 
„Aţi intrat în New Mexico!” 

Cal opri lângă graniţă şi maşinile de poliţie se apropiară. 

— Sue, am reuşit. Suntem în siguranţă. 

Sue privea drept în faţă. Ţinea în continuare o mână pe 

pistol. Cealaltă îi acoperea capul pieptului. Cămaşa îi era 
plină de sânge. 

El îşi desprinse centura de siguranţă şi se apropie de ea. 

— Nu le lăsa să mă vadă, şopti ea cu vocea şuierată. 

— Fetelor, rămâneţi acolo, strigă Cal. 

— E totul în regulă? întrebă Mary. 

— Rămâneţi pe locurile voastre! 

Poliţiştii deschiseră uşa. 

— Avem nevoie de o ambulanţă, strigă Cal. Vă rog, luaţi 
fetele! 

Cal îşi puse mâna peste rană şi apăsă. Simţi valurile 
fierbinţi de sânge lovindu-i în palmă. 

— O să fii bine, Sue, spuse el. Ambulanţa e pe drum. 

— Nu sunt bine, spuse ea cu voce pierită. Nu sunt deloc 
bine. 

— Haide, rămâi trează. Vreau să ne cunoaştem cum 
trebuie. 

— Mi-ar fi plăcut asta... Cal? 

— Da. 

— Copiii sunt bine? 

— Sunt bine. 

— Nu-i aşa că au cei mai frumoşi ochi? 

— Ba da. 

Sue îi închise pe ai ei şi şopti abia auzit. 

— Cred că au ochii mei, Cal. 

— Sue! 

Apoi rosti ultimele cuvinte: 

— Ea ştie. Doamna Torres. 

Capitolul 34 


Privind în urmă, Anning şi Gottlieb erau de aceeaşi 
părere, cea mai dificilă noapte pe munte nu fusese cea în 
care răbdaseră de foame sau cea în care îşi pierduseră şi 
ultima fărâmă de speranţă. Fusese noaptea în care Phil 
Alexander murise. 

Cea de-a treia noapte. 

Îl lăsaseră în scaun, cu centura de siguranţă fixată. Avea 
spatele rupt şi ceva îngrozitor se întâmpla în stomacul lui. 
I se umflase, devenind de trei ori mai mare faţă de 
dimensiunile obişnuite, iar pielea întinsă căpătase o 
culoare vineţie. Omul fusese unul dintre cei mai pricepuţi 
avocaţi corporatişti din America. Era totodată extrem de 
amuzant. Simţul umorului îl părăsise în prima noapte, 
luciditatea în cea de-a doua şi forţa vitală în cea de-a treia. 
Ceea ce nu îl părăsise până în ultima clipă fusese durerea. 
Suspinele intermitente se transformaseră în gemete 
înfricoşătoare. Spre final, urla ca un animal prins într-o 
capcană. 

În noaptea aceea, Gottlieb se folosise de braţul sănătos 
ca să-i dea să mănânce nişte zăpadă, dar el refuzase, 
întorcând capul ca un copil mofturos care nu vrea să 
accepte linguriţa cu spanac. 

— Nu îţi mai pierde vremea, spuse Anning de sub 
grămada de geci călduroase pe care le scosese de pe 
trupurile celor morţi. E terminat. 

— Poate că deshidratarea îi sporeşte durerea, îi 
răspunse Gottlieb. 

— Deshidratarea e cea mai mică dintre problemele lui. 

Cei doi erau la câţiva metri unul de celălalt, dar era atât 
de întuneric în avion, încât nu se vedeau unul pe altul. 

— Trebuie să tacă, spuse Gottlieb. Nu mai suport să-i 
ascult gemetele. 

— Astupă-ţi urechile cu ceva. 

— Am încercat, nu funcţionează. 

— Atunci, dormi afară. 

— O să mor îngheţat. 

Anning începea să fie iritat. 

— În cazul acesta, poate ar trebui să îl ajutăm să nu mai 
sufere. 

Gottlieb înţelesese ce voia să spună. 

— Poate mâine suntem salvaţi. 

— El e deja mort. 

Gottlieb făcu drumul înapoi pe pipăite, până la unul 
dintre scaunele pline de sânge uscat. 

Avocatul urlă până târziu în noapte. Anning reuşi să 
doarmă iepureşte, dar Gottlieb nu închise un ochi. Apoi, 
când lumina albastră a zorilor începu să destrame 
întunericul, urletele încetară brusc. Tăcerea intervenită 
subit avu drept rezultat deşteptarea lui Anning. Ceea ce îi 
fu dat să vadă era Gottlieb, îngenuncheat lângă avocat, 
acoperindu-i faţa cu mâna sănătoasă. 

Cei doi bărbaţi nu aveau să mai vorbească despre acea 
zi, nici atunci, nici altădată. 

Căzură amândoi într-un somn adânc, care tinu toată 
dimineaţa, până spre după-amiază. 

După ce îl adăugară pe Alexander şirului de cadavre 
aliniate afară, traiul în avion deveni mai plăcut. Făcură un 
inventar al locului, căutând peste tot, în cabină, în avion, în 
bagaje şi în buzunarele celor morţi, adunând tot ce era 
comestibil sau folositor. În magazia mică a avionului era 
un sertar plin cu produse de patiserie ambalate în celofan 
şi batoane din cereale, dar se răsturnaseră toate în 
momentul producerii impactului. Cu toate acestea, găsiră 
vreo şase batoane de cereale în cabina piloților, pe care 
aceştia, probabil, le rezervaseră pentru ei. În haina lui 
McGee, bancherul, găsiră o ciocolată mare. 

— Un sfert de baton la micul dejun, un sfert seara, 
pentru fiecare, propusese Gottlieb. In felul acesta, vom 
avea un pic de hrană zilnic, timp de şase zile. Dacă suntem 
tot aici, ciocolata ar trebui să ne mai ajungă încă vreo trei 
sau patru zile. Pentru o vreme, Anning păstră tăcerea cu 
privire la existenţa unei alte surse de proteine şi grăsime 

pe care o aveau la dispoziţie, dar Gottlieb bănui că 
subiectul nu fusese închis pentru totdeauna. 

De bine de rău - Anning fu de părere că „de bine” - în 
bagaje găsiră trei sticle intacte de tărie chiliană, rămasă 
din ultima lor seară la cabană. 

Din nou, Gottlieb avea o altă părere. 

— Nu cred că e o idee bună să bem alcool pe frigul ăsta. 

— Prostii, spuse Anning, luând o duşcă. Ce crezi că au 
câinii salvatori în butoiaşele de la gât? Tărie, pentru 
numele lui Dumnezeu! Are calorii. Hrana zeilor. 

Gottlieb era mai degrabă preocupat de frig. Ţinutele de 
schi erau deosebit de folositoare, fireşte, şi fiecare dintre 
ei îmbrăcase câte rânduri de haine fusese omeneşte 
posibil. Un foc ar fi fost însă salvator. Pe vremuri, câţiva 
dintre pasageri sau membri ai echipajului ar fi fost, cu 
siguranţă, fumători, având prin urmare asupra lor brichete 
sau chibrituri, dar acum nu găsiră nimic cu care să aprindă 
un foc. Gottlieb, inginer fiind, veni cu ideea să caute o 
baterie cu ajutorul căreia să genereze o scânteie. Aşa ar fi 
aprins penele de gâscă din umplutura câtorva haine. În 
cabină, găsiră un suport de lanternă, dar aceasta lipsea, 
pierdută probabil pe munte, în timpul prăbuşirii. Se 
gândeau că trebuia să fie nişte baterii de rezervă în spatele 
bordului, dar petrecură două zile extrem de obositoare 
trăgând de fiare şi căutând zadarnic. 

Spaţiul pentru bagaje era plin de schiuri şi bețe şi, 
desigur, discutaseră până şi posibilitatea absurdă ca 
Anning, nefiind rănit, să coboare muntele pe schiuri. Ar fi 
fost o misiune sinucigaşă extrem de rapidă. 

Aşa că se lăsară pradă unei rutine anoste şi deosebit de 
neplăcute. 

Pe timpul zilei făceau cu rândul, unul din ei stătea afară, 
scrutând cerul în aşteptarea salvării. Desprinseseră din 
cabină un panou reflectorizant de aluminiu şi, în timp ce 
unul încerca să se încălzească, celălalt înfrunta vânturile 
aspre care măturau coasta muntelui, captând razele 
soarelui şi îndreptându-le spre cer. Noaptea, legau plasele 
de susţinere a bagajelor de mânecile gecilor groase şi de 

crăcii pantalonilor şi acopereau spărturile din fuzelaj ca să 
se protejeze pe cât puteau împotriva temperaturilor care 
scădeau drastic. 

Şi marcau trecerea timpului, după vechiul obicei, 
scrijelind câte o linie pe o bucată de lemn dintr-un finisaj 
interior. 

Pentru cei doi deveni curând evident că aveau extrem de 
puţine în comun, cu excepţia unui segment îngust de 
preocupări, legat de interesele comerciale. Cu toate 
acestea, era greu de imaginat un subiect de discuţie mai 
inutil decât vânzarea şi cumpărarea de companii, când eşti 
naufragiat pe vârful îngheţat şi izolat al unui munte. Şi 
unul şi celălalt, dacă ar fi putut, şi-ar fi ales din grup un alt 
tovarăş de supraviețuire. Anning era „produsul“ 
câmpurilor petrolifere şi al fermelor texane. Gottlieb, al 
şcolilor private din Manhattan şi al spectacolelor de pe 
Broadway. Cât încă mai avuseseră câţiva dumicaţi de 
mâncare decentă şi o fărâmă de speranţă că o aeronavă 
civilă sau militară i-ar putea descoperi, reuşiseră să 
păstreze conversaţia la nivelul chestiunilor practice legate 
de supravieţuire. 

Însă, după zece zile, când ajunseră la ultima bucăţică de 
ciocolată şi la ultima duşcă de tărie, storşi de energie şi 
cuprinşi de apatie, se întoarseră către filosofie, în căutarea 
unui element comun de umanitate. _ 

Era o după-amiază cenușie şi ningea abundent. Într-o zi 
ca aceasta, nu aveau ce căuta afară, aşa că se adăpostiseră 
amândoi în tubul lor de aluminiu. De obicei, alegeau 
scaune cât mai depărtate, pentru a avea fiecare un pic de 
intimitate, dar Gottlieb era atât de epuizat, încât se 
prăbuşi pe scaunul de lângă Anning în drum spre rândurile 
din spate. 

Discutaseră în linii mari situaţia de viaţă a fiecăruia. 
Anning era cu douăzeci de ani mai mare decât Gottlieb. 
Avea o soţie care ducea o viaţă mondenă în Houston. Il 
însoțea foarte rar în locul care lui îi era cel mai drag pe 
lume, ferma din vestul Texasului, unde creştea şi cai. 
Aveau două fete, una căsătorită cu un texan, proprietarul 

câtorva reprezentanţe auto, cealaltă cu un director din 
domeniul farmaceutic, în New Jersey. Niciuna din ele nu 
avusese ambiția să-şi construiască o carieră. Anning avea 
în portofel fotografii cu nepoţii, dar i le arătă tovarăşului 
său cu o anume indiferenţă, lipsit de mândria pe care o au 
de obicei bunicii. Gottlieb era căsătorit cu o fată pe care o 
ştia din timpul liceului. Se reîntâlniseră după facultate şi 
duceau o viaţă îndestulată, fără copii, tipică suburbiilor 
oraşelor din Connecticut. Anning bănuia că Gottlieb era un 
liberal new-yorkez, iar Gottlieb suspecta că Anning era un 
conservator texan. Nu discutară politică. Ce sens avea să 
facă situaţia şi mai neplăcută? 

Anning scoase din buzunar briceagul pilotului şi îl ridică 
încet cu braţul slăbit. 

— Ştii că va trebui să mâncăm ceva proteine în curând. 
Altfel, murim de foame, spuse el. 

Gottlieb clătină din capul căzut. 

— Aici eşti pe cont propriu, Randy. 

— O să mi te alături. 

— Mă îndoiesc. 

— La naiba, Steve. Nu mai sunt altceva decât nişte 
bucăţi de carne în congelator. Nu mai au nume. Nu mai au 
suflet. I-am cunoscut pe unii mai bine decât pe alţii, dar 
pot spune că erau cu toţii oameni de treabă. Acea parte a 
lor care contează cu adevărat este acum în ceruri. 

Gottlieb era prea ostenit ca să râdă. Tot ce reuşi să 
obţină fu o respiraţie şuierătoare. 

— Chiar crezi asta? 

— Ce anume? Că sunt în ceruri? Sigur că da. Eşti evreu, 
nu-i aşa? O altă respiraţie şuierată. 

— Ce m-a dat de gol, numele? 

— Cunosc mulţi evrei credincioşi. Să înţeleg că tu nu te 
numeri printre ei? 

— Ai ghicit. 

— Ei bine, eu sunt catolic. Sunt un om profund 
credincios. 

— Nu te-am văzut rugându-te. 

— Mă rog în tăcere. Nu fac paradă de asta. Nu aici. Dar 

dacă ar fi să îţi descoperi credinţa aici, în vârful acestui 
munte, şi ai vrea să ne rugăm împreună, îţi sunt alături. Să 
nu zici că nu ţi-am spus. 

Vântul aspru se izbea de laturile avionului. Gottlieb simţi 
cum îi alunecă bărbia în piept. 

— Te anunţ. 

Două nopţi mai târziu, în timp ce cădea întunericul, 
Gottlieb se găsea în acelaşi scaun. În ciuda amenințărilor 
repetate, Anning păstrase briceagul în buzunar, nefolosit, 
iar Gottlieb bănuia că acesta nu era chiar atât de hotărât 
să felieze un braţ de om congelat. 

— Mergi şi la biserică? îl întrebă Gottlieb. 

— Când sunt în Houston, merg. Îmi place Cardinalul 
nostru. George Pole. Este de modă veche. Admir asta la el. 

— Ce înseamnă asta? „De modă veche”? 

— Este tradiţionalist. Conservator religios. Ca şi mine. 

— Presupun că nu eşti un admirator al Papei Celestin, în 
cazul acesta. 

— Dacă vrei să ştii, nu-l suport. 

— O spui atât de categoric! 

— Nu renunţ uşor la propriile opinii. Cred că acest papă, 
prin acţiunile lui, a adus mai multe prejudicii Bisericii 
decât oricare alt papă pe care l-am cunoscut. Cardinalii nu 
sunt fără cusur. Au făcut o greşeală cu prilejul conclavului 
trecut. Au crezut că îl cunoşteau pe colegul lor, cardinalul 
Aspromonte, dar s-au înşelat. Până şi prietenul meu, 
George Pole, a căzut în capcană. Odată ales, Aspromonte 
şi-a dat arama pe faţă. Este un socialist înflăcărat - poate 
chiar un comunist - un partizan al teologiei eliberării mai 
preocupat de agenda lui socială decât de tradiţiile 
străvechi ale Catolicismului. 

— Iisuse, Randy, nu eşti deloc înverşunat la adresa lui, 
nu? 

— Este vorba de lucruri pe care le iau foarte în serios. 
Ar trebui să asişti la discuţiile pe care le am cu Cardinalul 
Pole. Împărtăşim aceleaşi temeri cu privire la direcţia 
către care se îndreaptă Biserica. Căsătoriile între persoane 
de acelaşi sex. Contracepţie. Hirotonisirea femeilor. Dacă 

Celestin trăieşte îndeajuns şi numeşte destui oameni de-ai 
lui în Colegiul Cardinalilor, nu vei mai putea deosebi un 
catolic de un metodist. 

— Sau de un evreu, spuse Gottlieb. 

— Singurul avantaj al morţii iminente pe vârful acestui 
munte, spuse Anning, este că nu voi fi nevoit să asist la 
distrugerea instituţiei pe care o iubesc. 

Intraseră în cea de-a treia săptămână petrecută pe 
munte prea sleiţi de puteri pentru a mai petrece afară mai 
mult de o oră pe zi. Raţiile modeste de ciocolată şi tărie 
deveniseră o amintire plăcută şi îndepărtată. Tot ce 
făceau, făceau cu încetineală şi efort. Până şi să vorbească 
ajunsese să li se pară dificil. 

Anning revenea asupra subiectului Bisericii în vremea 
lui Celestin, ca şi cum furia pe care acesta o stârnea în el îl 
alimenta cu energie. Gottlieb era sătul să îl asculte, dar 
era prea slăbit ca să protesteze. 

— Dacă suntem salvaţi, ştii ce mi-ar plăcea să fac? îl 
întrebă Anning. 

— Să îţi iei un hamburger şi o porţie de cartofi prăjiţi? 

Anning îl ignoră. 

— Aş vrea să îl distrug. Să ard Biserica lui Celestin din 
temelii. 

— Serios? Pare violent. 

— Nu sunt un om violent. 

— Atunci cum? 

— O, nu ştiu. Poate oferindu-le catolicilor o alternativă. 

— Mă îndoiesc că evreii vă vor accepta pe toţi. 

— Vorbesc serios. 

— Ok. 

— Biserica trebuie reinventată. 

— Şi cum s-ar putea face una ca asta? 

Anning închise ochii. Gottlieb crezu că aţipise şi se 
hotări să tragă şi el un pui de somn. Dar Anning nu 
dormea, se gândea şi reîncepu să vorbească, făcându-l pe 
Gottlieb să tresară speriat. 

— Ar trebui recreate circumstanţele care au dat naştere 
creştinismului, spuse el. Ar fi nevoie de o nouă Maică 


< 329 > 


Sfântă, o fecioară. De un nou prunc lisus născut din acea 
fecioară. Ar fi nevoie de un nou cler dedicat valorilor care 
au făcut din Biserica Romano-Catolică o instituţie 
puternică şi măreaţă. Credincioşii vor trebui convertiți la 
această nouă Biserică, impresionați cu miracole. La naiba, 
de ce o singură Marie şi un singur lisus? Să avem mai 
mulţi odată, în diferite locuri pe planetă. Care să îi inspire 
pe credincioşi cu o nouă religie puternică, astfel încât să o 
abandoneze în masă pe cea veche, coruptă. 

Gottlieb îl urmărea aprinzându-se din ce în ce mai tare. 
Părea să îi priască acel exerciţiu mental. Gottlieb aproape 
că îşi ceru scuze când îi atrase atenţia asupra unui detaliu 
cât se poate de limpede. 

— E un plan grozav, Randy, în afară de faptul că e foarte 
complicat să produci miracole. Fecioara Maria a fost o 
chestie inedită tocmai pentru că a fost, cu adevărat, o 
chestie inedită. 

Vorbitul îi uscase gura lui Anning. Luă o mână de zăpadă 
de pe tava pe care o ţineau lângă ei, pentru momentele 
când le era sete, şi o îndesă în gură. 

— Poate fi falsificat, spuse el. 

— Ce să falsifici? Imaculata concepţie? se miră Gottlieb. 

— De ce nu? lei o virgină, o aduci în stare de 
inconştienţă şi o inseminezi. La naiba, aş alege chiar fete 
cu numele de Mary. De ce nu? Mary rămâne însărcinată. 
Bum! Naştere virgină. Numeşte copilul „lisus”. Acesta e 
crescut astfel încât să ajungă profet. Este al naibii de 
convingător, pentru că el chiar se crede Fiul lui Dumnezeu. 
Cine spune că n-ar funcţiona? 

Gottlieb încercă să se îndrepte în scaun. 

— Randy, dincolo de ideile aberante pe care le debitezi, 
ai idee cum funcţionează fertilizarea in vitro? 

— Nu. Tu ai? 

— La drept vorbind, am. Eu şi Beth am încercat această 
metodă. De mai multe ori. Nici nu mai ştiu cu câţi 
embrioni. Niciunul nu a prins. Am renunţat. Dar iată cum 
funcţionează. Femeia este aşezată pe masa de consultaţie. 
Doctorul introduce un speculum ca să îi examineze colul 

uterin. Embrionii sunt aspiraţi într-un cateter şi transferați 
prin  deschizătura oferită de speculum, sub ghidaj 
ecografic, către uter unde sunt depozitati. 

— Aşa, şi? 

— Şi ce crezi că se întâmplă când introduci un speculum 
în vaginul unei virgine? Îi distruge himenul şi nu mai poţi 
dovedi că e virgină. 

— Asta ar fi o problemă, nu-i aşa? 

— În cadrul schemei tale diabolice? Da, Randy, ar fi o 
problemă. 

— Tu eşti inginer. Nu există o cale prin care să poată fi 
evitată această problemă, o metodă de introducere a 
embrionilor fără a distruge himenul? 

Gottlieb luă şi el un pumn de zăpadă. 

— Nu este o chestiune de inginerie care să fi avut până 
acum nevoie de o soluţie. Nimeni nu a avut până acum 
probleme legate de folosirea unui speculum. 

— Ce ar trebui făcut? 

— Ei bine, ar trebui inventat un nou tip de cateter, cu un 
sistem de ghidaj prin fibră optică extrem de precis, în aşa 
fel încât să fie introdus prin orificiul himenului şi să 
realizeze transferul embrionului în uter. 

— Nu am înţeles nimic din ce ai spus. Ar funcţiona? 

— E posibil. Vreau să spun, fertilizarea in vitro nu 
funcţionează de fiecare dată. Dacă vrei o Fecioară Maria, 
probabil va trebui să repeţi procedura de câteva ori. Dacă 
vrei trei Fecioare, va trebui să o faci de cinci, şase ori. Dar 
e o prostie, Randy. De ce vorbim despre asemenea lucruri? 

— Cunoşti pe cineva care ar putea proiecta un asemenea 
cateter? 

Gottlieb pufni. 

— Încă te gândeşti la asta? Dar după o vreme spuse, 
amanta mea probabil ar putea. 

— Cine? 

— Nu fi aşa surprins. Am o amantă, de ani de zile. O 
cheamă Belinda. 

— Soţia ta nu ştie? 

— Am fost foarte atent. Poate se vor cunoaşte la 

înmormântarea mea. Belinda şi cu mine am fost colegi de 
facultate, la Yale. Câţiva ani mai târziu, am căutat să obţin 
licenţa câtorva dintre brevetele ei pentru una dintre 
companiile mele. Restul e istorie. 

— Mi-ar putea proiecta echipamentul pentru naşteri 
imaculate? 

— Randy, destul cu asta. Acum vreau să dorm puţin. 

Dormeau adânc amândoi când fuzelajul începu să 
trepideze. Gottlieb clipi şi se trezi. Adăpostul lor montan, 
de obicei liniştit, cu excepţia vuietului vânturilor şi zăpezii 
izbindu-se de învelişul de metal, era învăluit de un zgomot 
ciudat. 

— Randy! Trezeşte-te! Trezeşte-te! 

Îl trase pe Anning în picioare de mâneca groasă a gecii 
şi amândoi se repeziră afară, în stratul proaspăt de 
zăpadă. 

În timp ce făceau frenetic semne cu braţele către 
elicopterul Huey al forţelor armate chiliene, un fotograf 
militar le făcu o fotografie. 

Capitolul 35 


Sue Gibney stătea la masa din bucătăria apartamentului 
ei din Santa Fe, sunând pe Skype o persoană pe care nu o 
cunoştea şi căreia nu îi ştia nici numele. Era surprinsă de 
caracterul anonim al acţiunii şi nu lua lucrurile foarte în 
serios. Era doar un capriciu inofensiv care îi stârnise 
curiozitatea. Anunţul căuta femei sănătoase, cu vârsta 
cuprinsă între douăzeci şi cinci şi treizeci şi cinci de ani, 
interesate să doneze ovule unui cuplu cu probleme de 
fertilitate. Căutau candidate de origine europeană sau 
hispanică, cu studii universitare, dispuse să se supună 
unor examene medicale, psihologice şi genetice. 
Compensaţia pentru donație avea să fie „considerabilă”. li 
plăcuse cuvântul „considerabilă” şi aplicase trimițându-şi 
informaţiile la căsuţa poştală menţionată. Imediat după 
aceea uitase cu totul despre asta până când se trezi cu o 
invitaţie la interviu, venită prin e-mail. 

Contactul de pe Skype era DoamnaT43644. Femeia pe 
care o văzu pe ecran era fardată impecabil, avea buzele 
date cu ruj roşu, şi un păr negru, ondulat şi strălucitor. 
Stătea aproape de camera de filmat. Nu se vedea nimic din 
încăperea în care se afla. Nimic nu oferea indicii despre 
ea. 

Femeia vorbea cu accent spaniol. 

— Bună, Susan, mă bucur să te cunosc. 

— Te rog, spune-mi Sue. 

— În regulă, Sue. Ce faci? 

— Sunt bine. Tu trebuie să fi Doamna T. 

— Da. Îmi cer scuze pentru misterul din jurul acestei 
poveşti. Clientul meu este o persoană înstărită şi ţine mult 
la discreţie. 

— Clienţii, spuse Sue. Anunţul făcea referire la un cuplu 
cu probleme de fertilitate. 

— Da! Ai dreptate. M-am exprimat eu greşit. Aşadar, 
Sue, CV-ul tău ne-a impresionat şi ai ajuns pe lista scurtă. 

— O, ok! Ce înseamnă asta? 

— Înseamnă că după acest interviu şi după interviurile 
cu celelalte candidate de pe lista scurtă, un număr 
restrâns de femei vor începe faza de testare. Fireşte, vom 
plăti generos timpul şi deranjul, chiar dacă nu eşti aleasă 
ca donator. 

Sue se juca cu şiragul de mărgele de la gât. 

— Nu vreau să par mercantilă, dar îmi poţi spune cât 
plătiţi pentru ovule? 

— M-ar îngrijora să nu întrebi. Şaptezeci şi cinci de mii 
de dolari. 

— lartă-mă, ai spus cumva şaptezeci şi cinci? 

— Este mai puţin decât te aşteptai? Mai mult? 

Sue se îmbujoră de entuziasm, dar ocoli întrebarea. 

— De fapt, nu aveam nicio idee ce tarife se practică. 

— Această sumă este cu mult peste tarifele practicate. 
Plătim suplimentar pentru discreţie şi confidenţialitate. 
Dacă eşti aleasă, ţi se va cere să semnezi un contract de 
confidenţialitate foarte strict. Eşti de acord să începem 
interviul? 

Sue zâmbi către cameră. 

— Intreabă-mă ce vrei. 

La finalul interviului, Torres îi spuse că va primi un 
răspuns în decurs de o săptămână. 

— Aştept cu interes, răspunse Sue. 

— Încă ceva, Sue, spuse Torres. Ne-au impresionat 
realizările tale profesionale. Clientul meu s-ar putea să 
aibă nevoie, ulterior, de serviciile unei moaşe. Indiferent 
dacă vei fi aleasă sau nu drept donator, putem să păstrăm 
CV-ul tău pentru alte oportunităţi? 

Capitolul 36 


Maria Aquino nu era atentă în jurul ei. Bătuse aleile din 
Paradise Village de atâtea ori încât ştia fiecare casă, 
fiecare piaţă de noapte, fiecare groapă de pe drum care se 
umplea cu apă când ploua. Ştia ce zone să evite - cele 
unde îşi petreceau timpul găştile - şi care erau rutele cele 
mai sigure. Se gândea ce va face odată ajunsă la casa 
prietenei ei, Lulu, aflată în partea opusă a mahalalei. Lulu 
avea noul număr al revistei pentru adolescenţi Candy, şi 
fetele aveau să o răsfoiască împreună şi să râdă până la 
epuizare. 

Nu văzu duba albă oprită pe un loc vacant, unde arsese 
o casă şi nimeni nu ridicase încă o alta. Nu văzu uşa 
maşinii deschizându-se şi închizându-se la loc. 

Lumina! 

Lumina era atât de puternică, încât o dureau ochii! 

Atacul a venit din spate. Cineva i-a acoperit gura cu 
mâna şi i-a înfipt cu pricepere acul unei seringi în gât. Cu o 
simplă apăsare pe piston, o doză de propofol, un anestezic 
cu acţiune imediată, i-a pătruns în sânge prin vena 
jugulară. S-ar fi prăbuşit la pământ dacă nu o prindeau 
braţele unei femei care se grăbi să o ducă în maşină. 

— Porneşte, spuse bărbatul. 

Şoferul porni şi, în scurtă vreme, ieşiră din mahala. 
Maşina parcă pe o stradă dintr-un cartier rezidenţial al 
oraşului Malabon. 

Maria fu întinsă pe o masă confortabilă de consultatie. 
Anestezistul pregăti o perfuzie şi continuă să-i 
administreze propofol, ca să o menţină adormită. li aplică 
electrozii unui  electrocardiograf pe piept şi un 
pulsoximetru pe deget pentru a-i măsura saturaţia în 
oxigen. Îi înclină capul pe spate, ca să îi menţină căile 
respiratorii deschise, şi aşeză la îndemână o mască şi un 
rezervor de oxigen, pentru orice eventualitate. 

— E pregătită, anunţă el. 

O doctoriţă ginecolog o dezbrăcă de la brâu în jos şi îi 
îndepărtă picioarele. 

— Este perfectă. Himenul e intact şi nu e la ciclu. 

Avea cateterul pregătit, embrionul pe care îl adusese cu 
ea în bagajul de mână era încărcat în mediu lichid, gata de 
transfer. Exersase procedura de nenumărate ori în 
Houston ca să sporească acurateţea şi eficiența 
transferului. Inseră cateterul prin orificiul îngust al 
himenului fetei, lângă uretră, ghidându-l prin vagin către 
colul uterin cu ajutorul camerei de luat vederi montate pe 
vârful acestuia. În capătul colului uterin, ajustă poziţia 
cateterului folosind maneta de control, astfel încât să îl 
poziţioneze ferm în interiorul uterului. De acolo, cu 
ajutorul camerei de luat vederi poziţionă vârful cateterului 
lângă peretele uterin. 

— Endometrul ei este perfect, faza menstruală este 
corespunzătoare, spuse ea. Efectuez transferul. Injectă 
apoi embrionii în uter. 

După ce retrase cateterul, îi aplică un supozitor cu 
progesteron pentru a creşte şansele de reuşită a 
fertilizării, îmbrăcă fata şi îi spuse anestezistului că 
procedura era încheiată. 

— În regulă, spuse acesta. Voi reduce administrarea 
intravenoasă a anestezicului ca să înceapă să îşi revină. 
Apoi e rândul meu. 

Maria gemu uşor. 

Anestezistul avea replica la îndemână, scrisă pe un bilet. 

— Ikaw ai napili, rosti el teatral, cu voce răsunătoare, în 
filipineză. „Ai fost aleasă!” Repetă mesajul, pentru mai 
multă siguranţă. 

O duseră înapoi în Paradise Village, aproape de locul de 
unde o ridicaseră şi o lăsară sprijinită de un zid să îşi 
revină pe deplin. 

Întors la maşină, anestezistul o întrebă pe doctoriţă. 

— Ce urmează? 

Ea igieniza şi pregătea cateterul pentru transport. 

— Acum mergem în Peru. 

Capitolul 37 


— Steve, eşti supărat, îmi dau seama din vocea ta. 
Ascultă, am nişte oameni aici. Nu, nu încerc să scap de 
tine. Dimpotrivă, le voi cere să plece. Aşteaptă puţin. 
Anning era la biroul lui din Houston, în prezenţa unui grup 
restrâns de angajaţi cu care discuta rezultatele unui raport 
geologic efectuat asupra unui zăcământ de gaze naturale 
descoperit recent. Le ceru să se retragă şi reluă 
convorbirea. Gata, te ascult. 

— Ascultă, Randy, n-am închis un ochi toată noaptea. 
Ştii de când nu mi s-a mai întâmplat una ca asta? 

— Aceea a fost o noapte cumplită, spuse Anning după o 
pauză, în care retrăi amintirea acelei nopţi. Spune-mi ce 
te-a ţinut treaz. 

— Am citit despre ce s-a întâmplat în Irlanda. 

— Inţeleg. 

— Inţelegi? Asta e tot ce ai de spus? 

— Cunosc situaţia. 

— E mai mult decât o situaţie, Randy. Mama fetei e 
moartă. Preotul american a fost răpit. 

— Ascultă, Steve, am înţeles că moartea mamei are la 
bază problemele medicale pentru care fusese internată. În 
ceea ce priveşte preotul, este cât se poate de regretabil. 
Se pare că nişte oameni de prin părţile locului au dat 
dovadă de iniţiativă. 

Gottlieb era peste măsură de tulburat. 

— Iniţiativă? Nu îmi convine deloc încotro se îndreaptă 
lucrurile. Situaţia scapă de sub control. 

— Steve, tu ţi-ai făcut treaba. M-ai ajutat. Iar eu te-am 
ajutat pe tine. Am cotizat cu o sumă fabuloasă ca 
finanţator al noului tău fond de investiţii. Şi prietena ta, 
doamna Hartman, a fost plătită regeşte pentru cedarea 
drepturilor de proprietate asupra cateterului şi pentru 
discreţie. 

— Nu ştie în ce scop a fost folosit. 

— Aşa şi trebuie. Dar tu, prietene, ţi-ai făcut treaba. În 
ceea ce te priveşte, s-a terminat. Ce se întâmplă de aici 
încolo e problema mea. Şi, dă-mi voie să îţi spun, nu îmi 
fac nicio grijă. 

— Am o conştiinţă, Randy. Nu pot să o anulez la 
comandă. 

— Asta pentru că eşti un om cumsecade. Şi un prieten 
de nădejde. Când oamenii trec prin ce am trecut noi, între 
ei se stabileşte o legătură indestructibilă. 

Vorbele lui Anning nu păreau să aibă efect. Tonul lui 
Gottlieb era sumbru. 

— Nu ştiu ce voi face. 

Anning strânse pumnul celeilalte mâini. 

— Ce vrei să spui cu asta? 

— Ceea ce spun. Simt nevoia să îmi descarc sufletul. 
Publicitatea în jurul acestor întâmplări atinge cote 
alarmante. Povestea asta cu fetele capătă amploare. 

— Asta şi urmăream. 

— Dar este mai mult decât urmăream eu. lar acum 
vorbim şi de acte de violenţă. 

— Ascultă, Steve, nevoia asta a ta de a-ţi uşura sufletul... 
Nu ai simţit nevoia să faci asta în legătură cu Phil 
Alexander. 

Gottlieb se enervă imediat. 

— Mi-ai spus că era mort deja! Eram cu minţile pe 
jumătate rătăcite în noaptea aceea! A fost decizia 
amândurora. 

— Tu ai făcut-o! Îţi aminteşti? Vreau ca asta să rămână 
una dintre amintirile noastre secrete şi dureroase. Aşa că, 
te rog, nu mai vorbi despre uşurarea sufletului. Este o idee 
îngrozitoare. 

Mai târziu, Anning îl chemă pe Clay Carling la el. 

— Clay, tu înţelegi cât am investit în succesul Noii 
Biserici Romano-Catolice. 

Carling se legănă de pe un picior pe altul, înfigând ferm 
cizmele lui de cowboy în pluşul gros al covorului. Dădu din 
cap. 

— Miza e prea mare pentru a mă baza pe acorduri de 

confidenţialitate, fie ele verbale sau scrise. De aceea ţi-am 
cerut să te ocupi de cei care au avut grijă de fete - 
anestezistul şi doctoriţa aceea. 

Şeful serviciului de securitate dădu iar din cap. Ştia că 
şeful lui nu aştepta un răspuns. 

— Steve Gottlieb s-ar putea să aibă nevoie de ajutorul 
tău. Dar înainte de asta, hai să îi trimitem un mesaj de 
avertizare. Ceva subtil, dar nu exagerat. 

Capitolul 38 


S-ar putea numi „Marea Destrămare”. Când tragi cu 
putere de capătul unui fir rupt dintr-un pulover, ajungi 
înapoi la un ghem de lână. 

Autorităţile din New Mexico au declanşat o anchetă în 
cazul uciderii prin împuşcare a lui Sue Gibney, în care au 
implicat şi agenţii FBI. Cal Donovan a fost primul 
interogat. 

Iar el a avut multe de spus. 

Doamna Torres a fost primul ochi deşirat din complexa 
împletitură. 

O echipă de agenţi speciali FBI din Dallas a descins la 
fermă. Anning şi Carling nu erau acolo. Singurul angajat 
important al lui Anning, aflat la faţa locului, era Doamna 
Torres, care aştepta venirea lor. Apelase deja la un avocat 
de drept penal din Wichita Falls, care a ajuns la fermă într- 
o oră pentru a fi prezent la interogatoriu. Acesta a declarat 
că Torres avea să coopereze în schimbul încetării urmăririi 
penale. După o discuţie telefonică la Departamentul 
Justiţiei, o propunere de acord de imunitate a fost trimisă 
pe fax la fermă. 

Iar Torres a avut multe de spus... 

Următorul a fost pilotul elicopterului lui Anning, pe care, 
în noaptea descinderii, agenţii FBI l-au găsit acasă, în 
Vernon, beat criţă. 

În dimineaţa următoare, un judecător federal a emis un 
mandat de percheziţie pentru fermă, pentru biroul din 
Houston şi locuinţa personală ale lui Randall Anning. La fel 
şi pentru biroul şi locuinţa lui Clay Carling. 

Carling a fost arestat pentru complicitate la omor 
deosebit de grav. Pilotul îl identificase drept unul dintre 
trăgători în noaptea morţii lui Sue Gibney, deşi 
recunoscuse că Anning fusese cel mai probabil responsabil 
pentru împuşcătura fatală. FBl-ul avea să stabilească în 
scurt timp legătura dintre Carling şi atacul cu bombă 

asupra lui Steven Gottlieb, precum şi alte crime comise de 
acesta. Lui Carling i s-au făcut promisiuni vagi, în sensul 
unei sentinţe mai uşoare în schimbul mărturiei împotriva 
lui Anning. Nu a fost nevoie de multe insistenţe. Acesta era 
extrem de furios că fusese obligat să tragă asupra rulotei. 

Anning a fost arestat a doua zi, în prezenţa soţiei sale. 
Înainte ca ziua să ia sfârşit, aceasta depunea actele de 
divorţ. Capetele de acuzare includeau omor deosebit de 
grav, răpiri internaţionale, fraude financiare asociate cu 
solicitarea publică de donaţii către Noua Biserică Romano- 
Catolică. 

Urmând recomandările primite de la cei mai buni 
avocaţi pe care şi-i permitea, Anning nu avut nimic de 
declarat. A fost trimis în arest federal şi i s-a refuzat 
cauţiunea. 

Belinda Hartman a fost la rândul ei interogată şi 
informată la scurtă vreme că nu făcea obiectul 
investigaţiei poliţiei federale. 

Amanda Pittinger, reportera de la Houston Chronicle a 
înhăţat subiectul şi l-a exploatat puternic într-un expozeu 
revelator despre Noua Biserică Romano-Catolică. Nu 
trecea o zi fără un nou articol semnat de ea pe prima 
pagină. 

George Pole şi-a abandonat veşmintele papale în 
sacristia catedralei şi s-a întors la apartamentul pe care îl 
închiriase în Houston după demisia din funcţia de 
Cardinal. În spiritul tradiţiei rafinate, clasice, a 
aristocraților romani, şi-a pregătit o baie şi şi-a tăiat 
venele braţelor şi picioarelor, colorând apa într-un roşu 
papal. 

În Galway, Irlanda, autorităţile au avut suficiente motive 
pentru ca un judecător să ceară exhumarea cadavrului lui 
Cindy Riordan. Autopsia, efectuată, de această dată, de cel 
mai renumit medic legist din ţară, a condus la o nouă 
acuzaţie de omor pe lista infracţiunilor comise de Brendan 
Doyle. 

Agenţilor FBI li s-au pus la dispoziţie rezultatele 
analizelor ADN-ului fetelor şi copiilor acestora. Ca un gest 

de curtoazie, agentul special FBI responsabil de caz, l-a 
sunat într-o zi pe Cal Donovan. 

— Domnule profesor, am vrut să vă spun ceva în 
legătură cu rezultatele ADN, înainte ca informaţia să fie 
făcută publică, spuse el. 

— Sue Gibbney este mama, spuse el. 

— De unde ştiaţi? 

— Am aflat. Şi tatăl? 

— Randall Anning. 

Când primi telefonul, Cal era acasă, înconjurat de cărţi, 
documentându-se pentru o lucrare despre un papă obscur 
din Evul Mediu. Îşi pierdu tot interesul pentru subiect, 
merse la frigider şi îşi turnă un pahar mare de votcă 
limpede şi grea precum lacrimile. 

Pedro Alvarado a rămas şchiop în urma bătăii încasate 
de la Clay Carling. Ştia că nu i se va permite accesul pe 
poarta principală, aşa că lăsă maşina cât mai aproape şi 
făcu o tăietură în gard. Nu voia să scape vitele sau caii pe 
acolo, aşa că, odată intrat, răsuci capetele tăiate între ele, 
astupând gaura. Apoi începu drumul lung şi anevoios prin 
preerie. 

Ingrijitorii de la grajduri îl cunoşteau cu toţii. Îl 
îndrăgeau, fusese unul de-al lor. Însă, din teamă pentru 
slujbele lor, nimeni nu l-a băgat în seamă. Dar nici nu l-au 
oprit. Şi-au ferit privirea în timp ce ela umplut o canistră 
de aproape douăzeci de litri cu benzină şi a cărat-o apoi la 
catedrală. 

Toate uşile erau încuiate, aşa că a forţat una dintre ele, 
care dădea spre sacristie. Inăuntru, în catedrală, lumina 
după-amiezii era galbenă, cu o nuanţă uşoară de verde, 
dată de iarba peluzei. Işi scoase cămaşa uzată pe care o 
purta, aşeză canistra pe un scaun de lângă strana din faţă, 
şi o stropi cu benzină. Pieptul gol, la fel ca şi spatele, îi era 
brăzdat de cicatrici în curs de vindecare. Îndesă cămaşa în 
gura canistrei, aprinse cu bricheta mâneca acesteia şi ieşi 
în grabă. Se  îndepărtase suficient când explozia 
transformă catedrala într-un furnal impresionant. 

Sute de preoţi şi călugări cerură să le fie revocate 

demisiile şi să fie reprimiţi în sânul Bisericii Catolice. S-a 
cerut sfatul Vaticanului, iar problema a fost încredinţată 
spre rezolvare Papei Celestin. Acesta a decretat că erau 
bineveniţi cu toţii, fără a fi incriminati. 

Când veni momentul, Cal insistă să i se permită să facă 
el onorurile. Cererea lui ajunse până la directorul adjunct 
al FBI, care o aprobă. 

El şi Joe Murphy zburară cu Delta Shuttle de la Boston 
la Washington, fiind aşteptaţi pe Aeroportul Naţional 
Reagan de un microbuz al Departamentului de Stat. Prima 
oprire a fost la Ambasada Irlandei, de unde au luat-o pe 
Mary Riordan şi pruncul acesteia, pe care acum îl chema 
doar David. 

— Mă bucur să te revăd, Mary, îi spuse Joe Murphy. 

Ea îl îmbrăţişă. Apoi îl strânse în braţe pe Cal. Acesta 
din urmă nu o mai văzuse din noaptea în care murise Sue. 

— Arăţi bine, îi spuse Cal. 

— Nu îmi vine să cred că, în sfârşit, merg acasă. 

— Mă aştept să ai parte de o primire cu totul specială pe 
Aeroportul Shannon, spuse Murphy. 

— Îmi imaginez, îi răspunse ea. 

Cal nu era convins că voia să aducă vorba, dar Mary i-o 
luă înainte. 

— Ştii, mi-e dor de ea, spuse fata. 

— Sue ar fi fost extrem de fericită azi, răspunse Cal. 

— Când mai creşte, cred că îi voi vorbi lui David despre 
ea, dat fiind că e mama lui şi aşa mai departe. 

— Tu eşti mama lui, spuse Murphy. 

Ea îi zâmbi. 

— Presupun că ai dreptate. 

Următoarea oprire a fost Ambasada Statului Peru. Li se 
alătură Maria Mollo cu bebeluşul JJ - îi plăcea să îl strige 
aşa în continuare. O îmbrăţişă pe Mary atât de strâns, 
încât fata ţipă de durere şi de încântare. 

— Eeyore! strigă ea. Ce mai face surioara mea? 

— Sunt bine. ]] bine, spuse ea în engleza ei stâlcită. 

Mary încercă să îi comunice prin gesturi că se bucura 
teribil să o vadă, dar nu reuşi, astfel încât Cal interveni 


< 343 > 


apelând la cunoştinţele lui limitate de spaniolă. 

La ambasada filipineză, Maria Aquino urcă împreună cu 
pruncul Ruperto. Şi ea renunţase la „Jesus”. Avea o 
pereche nouă de ochelari, cu rame rotunde şi lentile mai 
groase decât cele vechi, care se pierduseră în noaptea în 
care rulota intrase în şanţ. 

— Odată „Micuţa”, dar pentru totdeauna! spuse Mary. 

În drum spre aeroportul Dulles, Cal se aşeză pe 
banchetă, în faţa fetelor, şi le privi cum încercau să îşi 
povestească una alteia ce făcuseră între timp, de când se 
despărţiseră şi aşteptaseră să se întoarcă acasă. Dar nu 
era atât de atent la ele, pe cât era la copiii lor, trei 
bebeluşi bucălaţi, identici, cu ochii de levănţică ai lui Sue 
Gibney. 

La aeroport, Cal şi Murphy rămaseră alături de ele până 
în ultimul moment, luându-şi rămas bun în timp ce 
însoțitorii de bord le acompaniau prin controalele de 
securitate către porţile de îmbarcare. 

— Ei bine, s-a terminat, spuse Murphy. 

Cal îl cuprinse cu braţul zicându-i: 

— Eşti sigur? 

— Tu nu eşti? 

— Sunt oameni convinşi că Elvis este încă în viaţă, spuse 
el. Vor continua să existe oameni convinşi că băieţii sunt 
fiii lui Dumnezeu. 

— Ei bine, atâta timp cât ei nu cresc crezând asta, 
presupun că vor fi în regulă. 

Capitolul 39 


— Cred că ar trebui să îl invităm pe „Părintele Agrişă”, 
spuse Jessica. 

Cal găsi că ideea era nemaipomenită. 

Se pregătea să plece la o conferinţă medicală, în Milano, 
şi Cal avu ideea să o însoţească pentru a merge apoi într-o 
vizită la Roma. La urma urmei, Cardinalul Da Silva se 
săturase să îi tot invite. 

— Serios, Cal, Inaltul Părinte arde de nerăbdare să îţi 
mulţumească personal, spusese el. 

Cei trei se cazară la acelaşi hotel şi porniră spre Vatican 
împreună. Cal nu o văzuse pe Jessica niciodată 
înveşmântată atât de cuviincios. Când ieşi din duş, în 
dimineaţa aceea, şi dădu cu ochii de ea într-o rochie 
albastră care nu expunea aproape niciun pic de piele, Cal 
exclamă: 

— Cine a răpit-o pe Jessica? 

Murphy era îmbrăcat în straie negre, preoţeşti, şi până 
şi Cal îşi pusese un costum închis la culoare şi cravată. 

— Eşti nerăbdătoare să îl întâlneşti pe Inaltul Părinte? o 
întrebă Murphy pe Jessica. 

Ea imită un căscat, prefăcându-se plictisită, apoi râse: 

— Sigur, de ce nu? Să mă salvezi dacă îmi adresează 
vreo întrebare din religie. 

— Simte o oiţă rătăcită de la un kilometru, spuse Cal. 

— Lasă-mi tovarăşa de pahar în pace, spuse Murphy, sau 
îţi trag una cu Biblia. 

Cal încă dormea, iar Jessica lectura ediţia internaţională 
a New York Times la micul dejun. Decupase un articol de 
pe prima pagină, îl împăturise şi îl pusese în geantă. 

— Vezi asta? îl întrebă. 

„Congresul aprobă următoarele articole de punere sub 
acuzare a Preşedintelui Griffith. Articolul unu - acordarea 
ilegală de vize pentru cele trei fete; articolul doi - 
ascultarea ilegală a telefoanelor cetăţenilor americani 

Donovan şi Gibney.” 

Cal mormăi. 

— Nu o să mă vezi compătimindu-l. Există sute de 
motive pentru care ciudatul ăla trebuia alungat de la 
conducerea ţării. Asta este ca atunci când Al Capone a fost 
condamnat pentru evaziune fiscală. 

Murphy dădu din cap şi spuse: 

— Sic semper tyrannis!” 

Jessica se albi la faţă. 

— Nu o să îmi testeze cunoştinţele de latină, nu-i aşa? 

— George Pole, poate, spuse Cal. Acestpapă, nu. 

Sora Elisabetta îl convinsese pe Papa Celestin să facă tot 
posibilul să o impresioneze pe iubita lui Cal, primindu-i în 
mica Sală a Tronului din Palatul Apostolic, în loc de biroul 
din modesta casă de oaspeţi. 

Jessica execută impecabil reverenţa pe care o repetase 
obsesiv, Murphy se aplecă şi sărută inelul papal, iar Cal 
primi obişnuita îmbrăţişare strânsă. 

— Ce mai experienţă ţi-a fost dat să trăieşti, îi spuse 
Celestin. Ce dramă. Câţi oameni pot spune că au vindecat 
- singuri-singurei - o schismă din sânul Bisericii? 

— Am fost şi voi fi întotdeauna în slujba Sfinţiei Tale. 

— lar voi doi aţi contribuit din plin, continuă papa. 
Părinte Murphy, ai mers în Irlanda pentru mine. lar în 
ceea ce te priveşte pe dumneata, doamnă doctor Nelson, 
sfaturile dumitale tehnice şi sprijinul acordat în analiza 
ADN-ului au fost cruciale pentru deconspirarea 
complotului. Aveţi recunoştinţa mea veşnică. lar acum, e 
momentul să vă ofer nişte mici cadouri. 

Sora Elisabetta le ridică de pe o măsuţă şi i le întinse 
cardinalului Da Silva, care le înmână la rândul lui papei. 

— Tu, Părinte Murphy, te rog, primeşte acest exemplar 
cu autograf al celei mai recente colecţii de eseuri scrise de 
mine. Sunt foarte eficiente în caz de insomnie. 

Murphy primi cadoul şi poză pentru fotografie. 

— "Ţie, doamnă doctor Nelson, doresc să îţi ofer această 
cruciuliţă de argint care a aparţinut mamei mele. A primit- 


31 Moarte tiranilor! (în limba latină, în original) (n. tr.). 

o de la bunicul meu în Napoli, pe când era doar o copilă. 

Cal nu o văzuse niciodată pe Jessica atât de emoţionată, 
dar odată întorşi acasă, aceasta dusese fotografia oficială 
la un centru de prelucrări foto şi ceruse să fie şterse 
lacrimile care îi curgeau pe obraji. 

Apoi papa i se adresă lui Cal. 

— Profesore, m-am gândit foarte serios ce cadou 
suplimentar aş putea să îţi fac. Ai toate cărţile mele, ai 
acces nelimitat la arhivele secrete ale Vaticanului şi la 
bibliotecă. Ai medalii papale. Prin urmare, m-am hotărât să 
îţi dau un sărut. E suficient? 

— Mai mult decât suficient, Sfinţia Ta, spuse el 
aplecându-se şi lăsându-se pupat cu drag pe amândoi 
obrajii. 

Mai târziu, în timp ce un valet umplea paharele cu vin, 
telefonul lui Cal vibră anunţându-l că primise un mesaj. 
Verifică discret şi văzu o fotografie a reporterei Amanda 
Pittinger, făcută în faţa motelului unde înnoptaseră 
împreună în Vernon, Texas. Mesajul era simplu, „sună- 
mă”, urmat de un şir de inimioare. Cal puse telefonul în 
buzunar şi îl luă pe papă deoparte. 

— Cadoul pe care i l-ai oferit Jessicăi este minunat, 
spuse el. 

— Pare că i-a făcut plăcere, răspunse pontiful. 

— Ştii, Sfinţia Ta, nu garantez că eu şi Jessica vom 
rămâne împreună. Istoricul meu în chestiunile acestea este 
unul mai degrabă dezamăgitor. Dacă ne despărţim, va 
trebui să ţi-l înapoiez? Glumea numai pe jumătate. 

— Dă-mi voie să îţi mărturisesc ceva, profesore, spuse 
papa. Mama, Dumnezeu s-o binecuvânteze şi s-o aibă în 
paza lui, a avut foarte multe cruciuliţe. 

